
Mulţumesc tuturor celor care m-au sprijinit în efectuarea documentării 
pentru acest roman: membrilor echipei operative care a rezolvat într-un 
timp extrem de scurt cazul și, îndeosebi, d-lui colonel Damian Miclea, 
sufletul acestui colectiv inimos și profesionist. 

Totodată, aduc mulțumiri directorului Muzeului Naţional Peleș, d-l 
Dan Popa, directoarei adjunct, d-na Rodica Rotărescu, dar și celorlalți 
lucrători ai complexului, pentru posibilitatea pe care mi-au oferit-o de a 
cunoaște îndeaproape acest extraordinar monument de arhitectură și artă. 
Toţi sunt oameni minunati și iubesc muzeul, deși lefurile lor contrastează 
violent cu fastul pe care îl prezintă vizitatorilor. Din nefericire și împotriva 
voinţei lor, siguranța exponatelor, a colecţiilor de mare valoare, nu se 
poate asigura numai prin dragostea „castelanilor” de la Peleș. Este 
necesar un sistem de alarmare comparabil cu cele din marile muzee ale 
lumii. Din acest punct de vedere, volumul nostru vrea să fie și un semnal 
adresat factorilor în drept. 

Numele proprii din roman sunt fictive, dar personajele cât se poate de 
reale. 

Dacă, pe alocuri, pana scriitorului a alunecat spre ficțiune, rugăm să 
fim iertaţi. Tentaţia a fost prea mare. 


Autorul 


* Cuvânt înainte ° 


Eu prefaţator?! Mie mi s-au scris prefețe. Despre cărțile mele s-au 
exprimat Mircea Iorgulescu, Ion Dodu Bălan, Mircea Sântimbreanu, 
Ion Marin Almăjan, Mircea Ciobanu, Valeriu Râpeanu, Gheorghe 
Tomozei, Eugen Simion. Așadar, e firesc să mă întreb dacă-mi pot 
asuma, ca acești iluștri profesioniști ai literelor române, sarcina 
tăierii buricului unui manuscris venit pe lume. 

Dar dacă autorul m-a investit cu încredere, mie nu-mi rămâne 
decât să nu-i înşel așteptările. Ceea ce mă și străduiesc să fac. 

De fapt, e foarte simplu, fiindcă nu trebuie să caut vorbe 
meșteșugite, să recurg la îndulciri eufemistice, pentru a „salva” un 
text. Povestea (dureros de reală) este o reuşită certă. Dincolo de 
trama polițistă, suntem purtaţi pe piste enciclopediste, cu dibăcie şi 
har intelectualist, uneori liric, alteori (partea forte a cărții!) cu 
dialoguri (slăbiciune de anchetator?) care șerpuiesc foarte bine (pe 
când o piesă de teatru?) prin munţii de minereu epic. 

Autorul pare, mai degrabă, profesor de istorie, sociolog, estetician 
sau filosof, necum polițist. Dar ceea ce nu pare, ci este cu siguranță, o 
spune textul romanului: avem de-a face cu un scriitor cu vână, cu 
umor cultivat şi cu talent nativ. 

N-am să povestesc „Alarmă la Peleş”. Subiectul (bombă de presă) a 
explodat cum se cuvine, înnobilând încă o dată proverbul dureros de 
actual și eminamente românesc: în materie de patrimoniu național 
(dar parcă numai în acest domeniu!) se fură ca-n codru. Cu 
„sprijinul” legislaţiei noastre neajunse la pubertate, cu „aportul” 
credulității sau ignoranței noastre contagioase, datorită „sporului 
natural” încă negativ în domeniul legislativ și din cauza unei 
inexplicabile nepăsări în domeniul infracționalității, România s-a 
racordat urgent și... eficace la structurile europene de tip mafiot. 

În acest circumstanţe, scrierea romancierului prahovean capătă un 
plus de suspans, este de-a dreptul occidentală, se adresează unei 
categorii largi de preferinţe. 

De când l-am cunoscut (printr-o povestioară care a cucerit un 
premiu al revistei „Pentru Patrie”) și până în prezent, tânărul 
condeier a evoluat spectaculos. Este un Iov (bolnav incurabil de 
literatură) convins că nu se poate tămădui decât prin scris. Apariția 


acestei cărți se produce la câteva săptămâni după ce o nevinovăție 
infantilă i-a prefăcut locuinţa în scrum. Ei și? L-am văzut pe autor 
purtând masca optimismului şi  jucându-și perfect rolul 
învingătorului. Nu rolul supravieţuitorului, pe care-l jucăm toți... 
Dacă aţi pierdut sezonul estival fără „Alarmă la Peleș”, cumpăraţi 
cartea pentru cele viitoare. Ale dumneavoastră și ale celor ce vă vor 
moșteni biblioteca. Dacă nu cumva (destinul e, uneori, ca un 
infractor periculos), prin cine știe ce truc (din arsenalul hoților de 
tablouri „nemuriți” în acest op!) se va subtiliza din rafturi exact 
volumul pe care vi-l recomand în această predoslovie, mai ales că — 
aţi observat? — suma literelor titlului duce la ghinionistul 13. Care, în 
cazul lui Petre Crăciun și al cititorilor săi e sigur un număr norocos. 


NICOLAE ROTARU 


e Capitolul 1 


La șase și jumătate alarma radio-ceasului așezat pe noptieră se 
declanșă strident. 

— Deja? mormăi bărbatul care, până atunci, dormise în brațele 
unei femei blonde. Orbecăind leneș, apăsă pe „Snooze”, după care o 
trase lângă sine, copleșind-o cu căldura propriului său trup. 

La 6:39 mecanismul de tortură se declanșă din nou, ca și cum și-ar 
fi propus cu tot dinadinsul să-i despartă pe cei doi. Hai, mă”, ce 
faceţi, nu vă ajunge o noapte întreagă de amor? Știu că nu vă 
convine, dar nu m-am programat singur să sun la 6:30! 

— Gata, nemernicule, oprește-te! se auzi a doua oară glasul 
bărbatului, după care luă cu părere de rău mâna pe care o ţinea 
neglijent pe pântecul femeii și comută aparatul pe radio. 

—... şi cu asta, răsună dintr-o dată vocea comentatorului, 
încheiem știrile de la această oră. Doamnelor și domnilor, nu uitaţi să 
vă luați umbrelele. Meteorologii spun că vom avea vreme frumoasă, 
dar pe soacră-mea au durut-o încheieturile toată noaptea. 

— Doamne, ce cretin! zise femeia, apoi se cuibări la pieptul lui. 
Darling, cum a fost, ţi-a plăcut? Să știi că mi-am dat toată silința să te 
simți bine. 

— Ai reușit. 

— Bănuiești de ce am făcut-o? 

— Pentru bani. 

— Un răspuns tipic bărbătesc, observă ea, azvârlindu-i o pernă în 
cap. 

— Atunci să auzim unul tipic femeiesc... 

— Întrucât n-am făcut-o niciodată cu unul din ţara ta. 

— Mda, nu e prea măgulitor pentru mine... 

— N-am ce-ţi face, sweet heart, asta este. 

Blonda se ridicase din pat și își căuta bikinii într-o grămadă de 
lenjerie intimă. Era o plăcere să o privești. Corpul îi era suplu, 
şoldurile, bine proporționate, sânii, rotunzi și tari, iar chipul dominat 
de ochii scânteietori și buzele frumos profilate era icoana unei 
inocenţe ce venea în conflict cu... rafinamentul cu care îl făcuse să 
trăiască o noapte plină de un erotism total. 

— Dacă mi i-ai ascuns cu gândul să mai rămân, află că ai zbârcit- 


o. La noi, doamnele care umblă cu fundulețul gol pe sub fustă nu 
sunt arestate de poliție. 

— Nici la noi, mai cu seamă că vestimentația sexy a început să 
câștige din ce în ce mai mult teren. Femeia își îmbrăcase bikinii și își 
unduia provocator șoldurile. 

— Mă mir; îmi povestea un om de afaceri că la voi femeile poartă 
o chestie neagră pe cap... cum dracu: îi zice... așa, braboadă. 

— Bro-boadă! 

— Tot aia! iar în loc de bikini, îmbracă nişte pantalonași cu 
mânecuţă care le ajung până la genunchi. Doamne, ce-am mai râs... 
Spune-mi, îi dau jos când... înţelegi ce vreau să spun? 

— Este un accesoriu la care femeile noastre au renunțat pentru că 
nu există niciun magazin care să vândă... pantalonași în rate. 

— Dumnezeule, sunt așa de scumpi? Este o fericire să fii bărbat în 
România. 

— Scuteşte-mă! 

Când fu îmbrăcată, se apropie de el şi îl sărută senzual. 

— Vrei să vin și diseară? 

— Dacă îmi faci o reducere. Cincizeci de lire, hm, este leafa mea 
pe o lună. 

— O.K., am să mă mulțumesc cu douăzeci și cinci. În fond, ești un 
amant destul de bun. 

Fără Tracy, camera de hotel părea neprimitoare și mai rece decât 
era în realitate. În urmă cu două zile, când sosise în capitala 
Albionului, adăstase la acel hotel de pe Old Brompton Road pentru că 
era la o aruncătură de băț de muzeele pe care intenționa să le 
viziteze, dar și datorită tarifelor accesibile. Era o clădire cenușie, 
greoaie, una dintre sutele sau miile înălțate în epoca victoriană. 
Locuia la același cat cu niște doamne venerabile, conservatoare și 
acre până într-acolo încât te întrebai dacă nu cumva serviseră ca 
model de inspiraţie pentru Galsworthy, în urmă cu un secol. Îl 
priveau cu suspiciune şi cleveteau pe seama lui, mai cu seamă după 
ce, una dintre de, o domnișoară care apucase încoronarea reginei 
Victoria, miss Eleonore Dromore, îl întrebase din ce ţară provine. 

— Oh, mister, it's so horrible! La voi e foarte dangerous Dracula. 
Tell me, vă mai suge sângele vostru? 

— S-a săturat de al nostru. În '90, și-a făcut pașaport și a plecat în 
Vest. După cum titrează unele ziare, se pare că s-ar fi îndreptat chiar 


spre țara domniilor voastre. 

Bătrâna domnişoară dăduse ochii peste cap, icnind într-un 
crescendo ilar, care îl amuzase copios. De atunci, cele trei femei îi 
aruncau priviri insidioase şi îl ocoleau ca şi cum el însuşi ar fi fost 
Dracula. 

Alături, la 214, locuia o familie de turiști germani. Părinţii, spelbi 
amândoi, probabil erau bolnavi, își lăsau copiii să zburde 
nestingherit, iar aceștia simțeau o plăcere diabolică să le sâcâie pe 
„mătușile Forsyte”, spunându-le în cor: 

— Kuiss die Hand, küss die Hand! 

Asta se întâmpla de câte ori se vedeau, chiar dacă erau zile în care 
se întâlneau de câte 10-15 ori. 

Suporta cu stoicism. Avea să fie bogat și scăpa de acele pub-uri în 
care și un seif made man putea să servească, pentru nimica toată, un 
prânz și să bea o bere. Merita mai mult și avea să primească ceea ce 
aştepta de la viață. Cât era ceasul? Șapte și jumătate? Peste o oră 
avea să se întâlnească cu mister Smith, patronul anticariatului 
„Cleopatra”, îi plasa statueta și îl durea în derrière. Își şi făcuse planul 
să deschidă un cont la Banca Lloyd's. Abia aștepta să vadă cum mâna 
funcționarei avea să scrie frumos, caligrafic, un doi urmat de patru 
zerouri. Douăzeci de mii de lire sterline pentru „Madona cu pruncul” 
a lui Râne Lalique. Era o sumă excelentă, triplă față de evaluarea 
făcută în muzeul de unde o furase. Avusese noroc că îl cunoscuse pe 
acest Smith, care era omul la vedere, unealta unei persoane 
necunoscute, căreia anticarul îi spunea, simplu, „The head”, „Capul”. 
El era mijlocitorul, iar boss-ul — cel care semna cecurile. Dacă îi 
plăcea vreo operă de artă, trebuia neapărat să o cumpere. În cazul în 
care aceasta aparținea unui particular, îi oferea o sumă 
îndestulătoare și afacerea era încheiată. 

Situaţia se complica oarecum atunci când piesa se afla într-un 
muzeu, dar se găseau soluţii și pentru astfel de situaţii. Furtul la 
comandă era una dintre de. Își trimitea pretutindeni în lume ciracii, 
iar aceștia adulmecau „prada”, întocmai unor ogari. La întoarcere, îi 
prezentau boss-ului documentaţia și dacă acesta înălța într-un fel 
anume din sprânceana stângă, mecanismul trebuia să se pună în 
funcţiune. „Capul” era darnic, dar nu trata niciodată el însuși cu 
clienții. Avea o armată de executanţi, de „salamandre”, cum le 
spunea, gata să intre și în foc pentru câteva mii de bătrâne. 

La opt fără cinci minute, proaspăt bărbierit și îmbrăcat sport, era 


gata de plecare. Își făcu discret o cruce şi trânti ușa. 

Era încă devreme. Intră într-un pub, al cărui patron era, după cum 
îl trăda dialectul, de undeva din Lowlands, regiunea fertilă a Scoției 
de Sud. O cafea îi era suficientă. O cafea și o țigară. 

Localul nu ducea lipsă de clienţi, dar fetele, patru la număr, se 
mișcau uimitor de repede. Își bău cafeaua, amară și tare, după care 
zâmbi circumstanţial chelneriței, o tipă înaltă, cu un ten măsliniu, și 
se grăbi să ajungă la întâlnire. 

Anticariatul „Cleopatra” era amplasat undeva la intersecţia străzii 
Old Brompton Road cu Fulham Road. Avea o firmă simplă, împărțită 
în două: în partea stângă sta scris — în alfabetul latin — „Cleopatra”, 
iar în cea dreaptă era reprodus cartușul conținând cele unsprezece 
semne care, în scrierea hieroglifică, formau, laolaltă, numele 
aceluiași personaj: regina Cleopatra, a Egiptului. 

Își privi ceasul. Era opt și douăzeci şi nouă de minute. 

Mister Smith îl primi jovial. Zâmbetul său, total şi contagios, mai 
îndepărtă din angoasa pe care i-o crease smogul acela dens, ce îi 
amintea de o scenă în care un personaj al lui Balzac, un ocnaș, își 
primea pedeapsa. 

— Punctual mai ceva ca un englez, observă anticarul, un bărbat 
elegant, de cel mult cincizeci de ani. Aţi adus marfa? 

În loc de răspuns, românul puse pe tejghea sacoșa pe care, până 
atunci, o purtase pe umăr. 

— E-n regulă. Experții au venit şi așteaptă în camera de dincolo. 
John! se adresă el unui vânzător care părea să fie cu câţiva ani mai 
tânăr. 

— Da, domnule. 

— Te rog să ai grijă de clienți. Dacă mă caută doamna Brannigan 
pentru goblenul acela, vii şi mă chemi. 

— Așa voi face, domnule. 

— Este omul meu de încredere, spuse anticarul, lăudându-și 
angajatul. Am să vă rog să așteptați în acest birou până se termină 
expertiza. Aveţi cafea la filtru și puteţi să vă puneţi o casetă video. 

— Am să supraviețuiesc, surâse musafirul, cu gândul la banii pe 
care avea să-i capete în curând. Dacă reușise să fure statueta și să o 
scoată din ţară, putea să mai aștepte un sfert de oră. 

Își turnă o cafea și aprinse o țigară. Altă aromă avea cafeaua, nu se 
compara cu cea de la local... Hotărât să-și petreacă într-un mod cât 


mai agreabil timpul, introduse o casetă în aparatul video, dar renunță 
numaidecât. Un individ cu o notă libidinoasă în glas îi şoptea ceva la 
ureche unei femeiuște şi presupunea că avea să urmeze o scenă 
clasică de amor. Îi plăceau femeile, dar nu când se prostituau în fața 
camerei de luat vederi pentru a rotunji veniturile vreunui producător 
veșnic nemulțumit de contul pe care îl are în bancă. 

Fuma Assos, țigările cu care se obișnuise în țară, dar văzuse lângă 
filtru un pachet de Rothmans. Extrase o ţigaretă și o aprinse, 
savurându-i aroma. Ei, așa da, gândi el. Noi fumăm tot felul de 
porcării contrafăcute şi ei se răsfață. Au lefuri mari și își pot cumpăra 
mărfuri de calitate... Dreptate se numește asta? Când își amintea 
scena umilitoare de la Otopeni, simţea că îl apucă ameteala. Angajase 
un taximetrist, care îl dusese de la Sinaia la Bucureşti. Îi lipseau banii 
pentru transport, dar sperase că avea să cadă la pace cu șoferul pe 
care îl cunoștea destul de bine. 

— Cum să-mi plătești când te întorci? îi replicase acesta, atrăgând 
atenția unui polițist. 

Avusese noroc, pentru că tinerelul în uniformă îi lăsase să se 
înţeleagă. Ca să-și recupereze bagajul, fusese nevoit să-i lase în gaj 
haina de piele şi să plece în cămașă, cu toate că era 23 octombrie, iar 
dincolo de Canalul Mânecii timpul nu se anunţa tocmai bun. 

Strivi mucul de ţigară, scrâșnind din dinți, revărsându-și asupra lui 
toată nemulțumirea care mocnea în el. Dintr-o clipă într-alta, ușa 
avea să se deschidă și mister Smith, zâmbitor ca întotdeauna, îl va 
anunța că totul e O.K. Nu avea nicio îndoială în privința autenticității 
lucrării. 

Ușa se deschise brusc, făcându-l să tresară. 

— Poftiti, îl invită politicos anticarul, experții noștri și-au spus 
cuvântul. 

— Sunt convins că au confirmat paternitatea și valoarea 
„Madonei”. 

— Desigur, zise englezul oarecum absent, invitându-și musafirul să 
ia loc. În privința prețului pe care ni l-aţi cerut ar mai fi de discutat. 

— Vi se pare mare? 

— Nu mi se pare, ESTE MARE. Știu, îmi veţi spune că noi am dorit 
lucrarea, iar că dumneavoastră aţi riscat aducând-o până aici... 

— Exact, şi n-am de gând să renunţ la nicio liră din banii care mi 
se cuvin. E clar, mister Smith? 

— Se vede că aveţi un temperament mediteraneean, se amuză 


anticarul. Am vorbit la telefon cu boss-ul și este dispus să vă ofere 
suma pe care ați pretins-o... 

— Așa mai venim de acasă! 

— Pentru asta, va trebui să respectaţi o condiţie. 

— N-a fost vorba de așa ceva, ridică tonul necunoscutul. 

— Nu face nimic, este o schimbare de plan care v-ar putea aduce 
un câștig mult mai mare decât acesta. După cum vă sticlesc ochii, 
înțeleg că vă interesează. 

— Să auzim. 

— Când am vizitat castelul din Sinaia, am remarcat patru tablouri. 

— Lucrările lui Tiepollo, cele din Apartamentul pentru Oaspeţii de 
Onoare? 

— Da. 

— Aveţi vreun gând? 

— Boss-ul s-a îndrăgostit pur și simplu de ele și m-a însărcinat pe 
mine să rezolv afacerea. 

Românul își mai aprinse o țigară și izbucni într-un râs homeric. 

— De ce râdeţi, nu spuneaţi că se poate fura orice în afară de 
mobilier și de ziduri? 

— Ba da. 

— Atunci? 

— Totuși, e vorba de patru pânze... Dacă îmi cereați un porțelan 
de Meissen, mai înţelegeam. 

— În cazul în care nu vă hotărâți, va trebui să ne înapoiaţi banii, 
iar noi vom apela la altcineva. 

— Nu vă e teamă că s-ar putea să vorbesc? 

— Hm, la noi păsările care ciripesc nu cântă mai mult de un 
cântec. Înțelegeţi ce vreau să spun? 

— Mă tem că da. 

— Facem târgul? 

— Îl facem. Care va fi partea mea? 

— Aduceţi-le și mai vorbim. Oricum, discutăm de la o sută de mii 
în sus. 

— O.K., rămâne cum am stabilit, spuse celălalt, primind din mâna 
anticarului cele douăzeci de mii de lire sterline. 

— Ce mai face fata aceea? întrebă englezul. 

— Scumpi? 

— Așa, așa... 

— E bine, m-a rugat să vă spun că se gândește cu plăcere la 


noaptea pe care ați petrecut-o împreună. 

— Dumnezeule, ce noapte, zise anticarul gânditor... O singură 
dată am mai avut o femeie așa de focoasă. Acum vreo zece ani, la 
Eton. Vara viitoare voi veni iarăși în țara dumneavoastră și vreau să 
o revăd. 

La nouă și jumătate, traficantul de obiecte de artă se pierdea 
printre pietonii de pe Old Brompton Road. Dacă nu s-ar fi jenat, ar fi 
chiuit de bucurie. 


e Capitolul 2 


Ofiţerul de informaţii Daniel Creţulescu urcase fără niciun chef în 
acceleratul care avea să-l ducă la Sinaia, unde lucra de mai bine de 
doi ani. Nu se putea plânge de nimic, în afară de faptul că logodnica 
sa, Luiza, era studentă la Facultatea de limbi străine din București. Se 
iubeau, își făcuseră planuri matrimoniale, dar distanța dintre cele 
două orașe îi înnebunea. Se vedeau aproape în fiecare week-end, însă 
cele 48 de ore erau total insuficiente pentru a domoli focul care îi 
mistuia. 

Din fericire, nimerise într-un vagon neaglomerat. Își dezbrăcă 
trenciul, scoase din geanta de voiaj un roman pe care abia îl 
cumpărase din Gara de Nord și începu să citească. Era o carte 
captivantă a lui Sidney Sheldon: „Și dacă mâine va veni”. Parcursese 
aprecierile elogioase făcute de „Detroit Free Press”, „United Press 
International”, „Indianapolis Star” și „Richmond Times”, iar acum 
ardea de nerăbdare să „intre” în aventurile trăite de extraordinara 
Tracy Whitney. Poate că așa avea să mai uite propriile sale probleme. 

În ultima clipă urcaseră în vagon doi indivizi care, după grai, 
păreau a fi de undeva din zona Moldovei. S-a dus dracu” lectura mea, 
gândi Ivănescu, ăștia până nu-și vor bârfi toate neamurile și vecinii 
de la cinci străzi depărtare, nu se vor lăsa. Până atunci, tocmai bine 
vom ajunge la Sinaia. 

Potrivit așteptărilor, bărbaţii începură să turuie, nu domol precum 
toți moldovenii, ci iute, ca Alberto Sordi în „Dentone”. 

Era hotărât să le ceară să vorbească mai încet când, unul dintre ei, 
un tip de vreo 45 de ani, înalt, uscăţiv, cu o figură ceva mai evoluată, 
vorbi: 

— "Ai, Ioane, lasă dracu’ vecinii și spune-mi, statuia o luași? 

— O luai, răspunse celălalt, un bondoc cu părul spălăcit, mai tânăr 
decât însoțitorul său cu cel puţin zece ani. O luai, da’ nu-ș ce brânză 
o să fașem cu dânsa. 

Ultimele două replici fuseseră rostite mai încet, vizibil conspirativ. 

— Pușchea, pe limbă, tontovanule. Ai uitat ce-o zâs domnu 
Cristian di la castel? 

— Ei, ce-o zâs, că am o scăpare di memorie... 

— D'apăi, cum să ţâi minte, când ai ajuns cât un râmător... O spus 


că are dânsu' cunoștinți pesti hotari și că aistea-s mărfuri căutati di 
engleji, franceji, italieni, ca să nu mai vorbim di americani. 

Grăsuliul privi în jurul său, dar nu-i dădu nicio atenţie lui 
Ivănescu, ce părea cufundat în lectura cărții. 

— ’Ăi, Buradă, să nu ne audă șineva, că mai înfundăm și ocna ca 
tolomacii... 

— Lasă, bre, că doară nu-i marfă di furat. 

— Că drept zici... 

— Păi vezi? O moştenit-o mumă-mea de la nu-ș șe văr care-o fost 
profesor. Unu cu bani și cu drumuri prin străinătăți. Cică-ar fi 
cumpărat statuia di undeva di pi la Paris. 

— Oho... 

— Vezi, eu mi-s om ridicat, “ăi, nu ca tini neam di traistă. 

— Așa-i cum spui matali, deveni Ion, dintr-o dată, foarte politicos. 
Și cum dăm di Cristian aista? Îl căutăm la muzeu? 

— Bre, Ioane, tu ești mai prost ca berbeşele. Nu țâi minte nici c-o 
zâs să-l sunăm la telefon? 

— Că bini zici. Numai că... 

— Numai că ce? 

— S-o vândă... 

— N-auzi c-o mai vândut? Acu” taci dracului din gură că vini nașu. 

Daniel Creţulescu nu dădu atenţie prea mare conversaţiei celor doi 
moldoveni. Ştia că cei din personalul Castelului erau solicitați să 
evalueze opere de artă dintre care, cele mai multe, nu aveau nicio 
valoare. Dar dacă, totuși, acel Cristian făcea trafic cu obiecte de 
patrimoniu? Informaţia trebuia verificată. 

Era ora 14, când un bărbat tânăr, îmbrăcat simplu, într-o pereche 
de blugi şi o geacă matlasată, de culoarea vişinei, adăstă în fața unei 
case modeste de pe strada Furnica. Era dărăpănată, așa cum îi 
precizase Cristian Popa, însă nu vedea nicăieri numărul imobilului. 

— Mă”, ţâcă, se adresă unui puști care chinuia o minge. 

— Da, nene. 

— Aici stă Mafoame? 

— Ăla bătrânw”, cerșetoru”? 

— El. 

— Aici şade, da’ nu știu dacă-i acasă, că l-am văzut mai adineauri 
plecând cu o traistă în spate. 

Ion Măruntu, unul dintre meseriașii care asigurau reparaţiile 
curente la castel, afișă un zâmbet suficient, care trebuia tradus prin 
aceea că avea să se descurce el într-un fel sau altul. 

Poarta era deschisă. La fel și ușa de la intrare. 

— Mafoame, strigă din prag. 

Tăcere. 

— Moșule, ești acasă? 

— Îs, se auzi o voce groasă, de undeva dintr-o cameră alăturată. 
Cin’ mă caută? Care ești, mă’? 

— Eu, răspunse tinichigiul, m-a trimis domnul Popa. 

— Nu mai spune... 

Bătrânul cu o poreclă așa de bizară era trecut de 60 de ani și 
timpul lăsase urme serioase pe faţa sa, brăzdată de riduri adânci. În 
ciuda vârstei și a hainelor ponosite, primite cândva de pomană, avea 
o privire vioaie, de om pe care l-a ajutat capul de-a lungul vieţii. 
Ochii mari și negri, neastâmpărați precum argintul viu, erau 
adumbriți de nişte sprâncene stufoase, îndreptate către înainte 
precum nişte săbii gata de atac. Pomeţii obrajilor erau supti, iar la 
baza nasului acvilin creștea o mustață falnică, mai puţin albă decât 
podoaba capilară. 

— Șezi aici, lângă mine, îi arătă bătrânul unde să se așeze. În pat 
stai fără grijă. Am și vreo două scaune, da’ s-a cam șubrezit și mi-e 
teamă să nu cazi. 

— Tataie, ca să n-o mai lungesc mult, domnul Popa a zis să treci 


mâine de dimineaţă pe la Economat. 

— Da” ce treabă are cu mine? 

— A zis că știi dumneata. Aţi vorbit mai demult... 

— Aha, făcu cerșetorul și ochii lui vioi căpătară dintr-o dată o 
sclipire parcă şi mai puternică. Și la ce oră m-a chemat? 

— La opt. 

— Spune-i că am să fiu acolo. 

— Bine, moșule. Ah, mai era ceva... 

— Ei, ce mai este? 

— Traista. 

— Traista? 

— Da, omule, aia pe care o porţi tot timpul cu dumneata... 

— Nu pricep! 

— Să vii cu ea. Ai băgat la cap? 

— Gata, frate, ce te-ai opărit așa? 

— Vreau să mă înţelegi bine. Este o treabă serioasă și, mai ales, 
confidențială. Dacă sufli o vorbă, ţi-ai dat foc la valiză! Așa mi-a zis 
Cristian Popa. 

— Mormânt. 

— Așa te vreau! Moșule, de ce-ţi zice Mafoame? 

— Când eram plod așa ceream de mâncare. 

— Aha. De-atunci ţi-a rămas porecla? 

— De-atunci. 

— Bine, rămâne cum ne-am înțeles. La ora opt ești în spate la 
Economat. 

După plecarea muncitorului, cerșetorul îşi aprinse o țigară Carpaţi, 
apoi se urcă, încălțat cum era, în patul acoperit cu o pătură de 
campanie soioasă şi peticită în câteva locuri. 

Îşi amintea prima întâlnire pe care o avusese cu muzeograful 
Cristian Popa. Era într-o toamnă, prin septembrie. Școlile nu 
începuseră și castelul era asaltat încă de grupuri masive de vizitatori. 
Se amestecase printre turiști și implora mila unuia și altuia cu o 
anumită teamă. Cu o zi înainte fusese prins de către un poliţist și 
fusese la un pas de a se alege cu o amendă. Trebuia să cerșească o 
lună pentru ca s-o achite... 

— Moșule... i se adresase el. Era elegant și mirosea a colonie de 
bună calitate. Ce spui de o masă la restaurant? Te interesează? 

— Aoleu, mă mai întrebi? 

— Uite zece mii, să iei şi o baterie de vin. 


— Domnule, nu te joci cu mine? 

— Poftim banii. 

Mafoame împăturise hârtia, nevenindu-i să creadă că istoria i se 
întâmpla tocmai lui. 

— Ce trebuie să fac? 

— Deocamdată, nimic. Mâine să vii din nou. 

Se dusese și căpătase încă o bancnotă de 10.000 de lei. În sfârșit, 
dăduse norocul peste el. Peste câteva zile, muzeograful îi dezvăluise 
motivul pentru care era așa de darnic. Trebuia ca el, cerşetorul, să 
treacă aproape în fiecare zi prin complex, așa încât să devină o 
prezență familiară. Nu avea voie să vorbească nimănui despre 
înţelegerea lor, iar într-o anumită zi urma să primească o misiune. 

— Care era aceea? întrebase bătrânul. 

Da, era clar. Avea să preia un obiect pe care binefăcătorul său 
urma să-l lase într-un loc anume și să-l scoată din perimetrul 
castelului cu ajutorul traistei sale nenorocite. Înțelegea bine rostul pe 
care îl aveau atenţiile muzeografului, dar nu conta. I se spusese că 
după acel transport primea o sumă frumușică. Cine nu riscă, nu 
câștigă! Mâine, mâine avea să fie bogat. 

Camelia Achimescu răspunse abia schițat la salutul vecinului său, 
căutând cu febrilitate cheia. Oh, bine că am găsit-o, gândi ea, 
îngrozită de faptul că pisălogul se putea întoarce din drum spre a-i da 
o mână de ajutor. Când se mutase pe strada Soarelui, făcuse gafa de 
a-l lăsa s-o ajute la descărcatul bagajelor și de atunci o asalta cu 
amabilitatea lui de o lascivitate care o îngreţoşa. 

Își abandonă poșeta pe o masă de răchită şi deschise fereastra, 
sperând ca aerul rece al toamnei să-i alunge migrena. Era o femeie 
înaltă și blondă, de vreo 40 de ani. Dacă o priveai de la distanţă, ai fi 
zis că era urâtă, dar, pe măsură ce te apropiai, realizai că avea 
trăsături regulate, înăsprite, însă, de o fierbere interioară care nu o 
părăsea decât foarte rar. Avea o privire fixă și un tic nervos care 
consta într-o mișcare ciudată a gâtului. 

Era un pachet de nervi. O ura de mult pe directoarea adjunctă a 
muzeului, dar în ziua aceea simţise că... Dumnezeule, ce-i mai 
trecuse prin minte... La ora 15, când gestionara Ioana David îi ceruse 
să-și amintească ce făcuse cu „Madona” lui Lalique, fusese convinsă 
că tărășenia o provocase Raluca Marinescu, directoarea. Pregătea o 
expoziție ce avea să ia drumul Belgiei și câteva diapozitive ieşiseră 
prost. Cel al „Madonei” era unul dintre de. Sus, într-o încăpere de la 
etajul castelului „Piatra Arsă”, se depozitaseră lucrările fotografiate 
de curând. Toate erau la locul lor, numai sculptura lui Lalique, nu. 
Evident, se făcuse oarecare vâlvă şi madam David o luase din scurt: 

— Mi-ai cerut „Madona” pentru studiu; te rog să mi-o înapoiezi. 

A fixat-o cu privirea aceea, cruntă și, în gând, i-a strecurat o 
înjurătură neaoșă, ardelenească. 

— Măi, femeie, nu ţi-e bine? 

— Doamnă Achimescu, nu-mi arde de glumă! Directoarea mi-a 
cerut să-i pregătesc lucrarea pentru când are să se întoarcă de la 
București. 

— Foarte bine. 

— Pe dracu”, foarte bine! Statueta nu este în depozit și nici nu are 
cum să fie întrucât v-am dat-o dumneavoastră. 

— Mie? 

— Da. 


— Uite ce e, cucoană, trimite o servitoare să-ți aducă o aspirină! 
Cred că a fost curent și ai făcut febră. 

— Mai vedem noi, zise gestionara, ridicând vocea. Dumneavoastră 
credeți că dacă sunteți muzeograf vi se acceptă orice? Apropo, 
conducerea știe că vă permiteţi libertatea să coborâţi tablourile de pe 
pereţi, în absența supraveghetoarei, ca să le arătaţi nu știu cui? 

— Despre ce tablouri vorbeşti, madam? 

— Sunteţi o actriță desăvârșită; știți foarte bine că mă refer la cele 
patru tablouri ale lui Giovanni Tiepollo Batista. 

— Te înșeli! 

— Aţi fost văzută... 

— Prostii! Și, chiar dacă ar fi aşa, am comis un delict? Sunt 
cercetător și trebuie să cunosc obiectele din inventarul muzeului! Ca 
să-ți satisfac curiozitatea, află că m-am uitat și la alte tablouri! Cât 
privește statueta, nu știu nimic! 

Încercase să fie persuasivă, dar nu reușise, Ioana David 
amenințând-o că va anunța direcțiunea. La dracu’! asta îi mai 
lipsea... Nu putea să iasă la iveală tărășenia cu Lalique-ul două zile 
mai târziu? De ce? De ce trebuia să apară ceva care să-i strice 
socotelile? 

Alfred Romanescu intră destul de abătut în barul de la Hotelul 
„Montana”. 

— Domnul restaurator și-a adus aminte de noi? îl înțepă femeia de 
la bar, o tipă roșcată, tunsă garçon, de vreo 37-38 de ani. Cu ce vă 
mai lăudați? 

— Cu ce? Cu nimic. Toate proaste și la locul lor! 

— Vai, cât de pesimist sunteţi astăzi! Ce serviţi? Ca de obicei? 

— Uite, de-asta îmi place de tine, ești fată deşteaptă. Dă-mi o 
sticlă de Heineken. 

Luă berea și se îndreptă către un semisepareu, singurul a cărui 
masă era liberă. Se bucură. De acolo, vedea perfect bazinul 
ornamental din centrul barului. Cei patru cilindri, divers colorați, pe 
care se prelingea continuu un fir subţirel de apă, îi conferea o 
senzație de evadare. Clipocitul apei în cădere îl făcea să-şi închipuie 
că se află pe malul unui pârâu de munte, departe de lume, de 
răutatea ei și, chiar, departe de propria-i răutate. 

Își aprinse o țigară cu mişcări ce trădau nervozitatea. Sonorul celor 
două televizoare color îl supăra, mai ales că ecranul era acaparat de 
prezența agresivă și indecentă a Madonnei. Doamne, ce-or găsi 
bărbaţii la târfulița asta? se întrebă el. 

Curând, cântăreața de muzică pop îi fugi din minte. Avea 
probleme grave, care cereau o soluționare urgentă. 

Cu două zile înainte de a începe restaurarea celor cinci picturi de 
la castelul „Piatra Arsă” primise un telefon. Târziu, la ora 21:00. Nu 
dormea. Cumpărase o carte, un eseu asupra prostiei, și se cufundase 
în retorica lui Andre Glucksmann, când auzi semnalul, ca un ciripit 
de pasăre, al telefonului. 

— Alfred Romanescu? 

Era o voce groasă, de bărbat care fuma din greu. 

— Fl. Cine-l caută? 

— Numele meu nu are importanță. 

Ha, râse pictorul, un telefon anonim. Nu era amuzant? 

— Ce doreşti? 

— Bani. 

— Amice, presupunând c-am înțeles bine, ţin să te informez că ai 


greşit numărul. Aici e casă particulară. Încearcă la bancă sau la 
C.A.R. 

— Îţi aduci aminte unde te-ai aflat în aprilie '92? 

Vorbele i se opriră pe buze. Evident, trebuie să fie o coincidenţă. 

— Hai să te ajut eu, insistă necunoscutul cu aceeași notă de 
gravitate în glas. Erai la Muzeul Grigorescu şi efectuai restaurarea 
lucrării „Colț de pădure” semnată, desigur, de marele nostru pictor. 
Acum îți amintești? 

Își amintea, dar nu, nu voia să creadă. Cine aflase că înlocuise 
originalul cu un fals făcut de el însuși? 

— Domnule, te asigur că persiști în eroare. 

— Eu nu, dar tu, Romanescule, persiști în infracțiune. Dă-mi voie 
să mă exprim așa, cu toate că sună prost. 

— Cine eşti? 

— Ţi-am spus, numele meu nu are importanță! 

— Du-te dracului! 

Trânti telefonul, tremurând din toate încheieturile. Nu înţelegea. 
Copia era o capodoperă. Ţinuse cont de tot. Folosise culorile utilizate 
de maestru, execuţia era magistrală, pânza de sac pe care lucrase 
avea o țesătură identică şi chiar șasiul era confecţionat dintr-un lemn 
vechi, de pe la anul 1900. Pentru a dormi liniștit, se aventurase în a 
crea o țesătură artificială de cracluri, ca să dea impresia de vechime a 
uleiurilor. Era o nebunie. Aşa ceva nu făcea niciun falsificator, dar el 
descoperise o metodă care cerea talent, experiență și răbdare. Când 
terminase copia, îi venea să se îmbete de bucurie. Grigorescu însuși, 
dacă ar fi revenit din împărăţia lui Hades, n-ar fi avut nicio îndoială 
că lucrarea îi aparținea. 

Substituirea fusese ușoară, Muzeul nu avea un sistem de pază 
demn de luat în seamă. „Mai bine o furam, gândise el, era mult mai 
simplu”. Tranzacția nu a fost nici ea o problemă insurmontabilă. A 
desprins pânza de pe șasiu, a introdus-o sub  căptuşeala 
geamantanului și a scos-o din ţară. 

Monsieur Henri Pontillon, al cărui bunic îl cunoscuse, pare-se, pe 
Nicolae Grigorescu, a plătit cu generozitate. Erau bani mulți, dar 
acum, după doi ani, rezervele i se terminaseră. 

Făcuse câteva excursii în Europa, o croazieră pe Mediterana, 
văzuse Valea Regilor din Egipt și admirase piramidele lui Kheops, 
Kefren și Mikerinos în toată splendoarea lor. Alesese cele mai luxoase 
hoteluri, iar femeile, întotdeauna amatoare de cadouri scumpe, îl 


lăsaseră fără bani. 

Stătea și privea telefonul. Oare făcuse bine că îl luase din scurt pe 
șantajist? Ce avea să urmeze? 

Urmă un nou semnal, la fel de melodios, al aparatului de culoarea 
roșului aprins. 

— Romanescule, crede-mă, nu ești în situația să-mi trânteşti 
receptorul în nas. Deţin probe peremptorii că ai înlocuit lucrarea 
„Colț de pădure” cu una realizată de tine. Felicitări! Ţi-a ieșit o copie 
a dracului de bună. 

— Cât vrei? 

— Cât vreau? Aha, am început să vorbim aceeași limbă! 

— Deci? 

— Dacă mă gândesc bine, cred că 10.000.000 este o sumă 
rezonabilă pentru amândoi. 

— Cum, dar nu am atâţia bani! 

— I-ai cheltuit cu târfele și asta nu mai e treaba mea. Ai două 
săptămâni. Vezi, sunt un băiat generos! 

Ar fi vrut să-l înjure. Se abţinu și încercă o eschivă. 

— N-am timp, peste două zile plec la „Piatra Arsă”. 

— Puișor, crezi că nu m-am informat? Nici nu se putea mai bine. 
Acolo este multă pictură flamandă, iar la institut excelai în acest 
domeniu. 

— Dacă îmi sugerezi să... nu, nu pot! Nu mai fac chestia asta. E 
riscant. Pot apărea indivizi din cei de teapa ta, fir-ai... 

Se opri în mijlocul înjurăturii. 

— Două săptămâni, nu uita. 

Urmase declicul aparatului și tăcerea se așternuse în încăpere. 

Dumnezeule, murmură restauratorul, ce mă fac? Fără să-și dea 
seama gândise cu glas tare, atrăgându-și privirile unor puștoaice de 
vreo 17-18 ani, care își dădeau coate, chicotind pisicește. Ce mă fac? 
Nenorocitul ăla nu a glumit. O să îmi ceară banii, iar eu mai am 
câteva sute de mii. Trebuie să o fac din nou. 

Sticla de Heineken se terminase de mult. Nici nu observase. 

— Mai doriți una? îl întrebă roşcata. Sunteţi tare abătut astăzi. 

— Da, mai adu-mi o bere. 

Cu cât se gândea mai mult, cu atât era mai convins că nu avea 
scăpare. În fond, de ce nu şi-ar încerca a doua oară măiestria? Banii 
aveau să i se termine în curând și era grotesc să își imagineze că 
putea să trăiască din leafă. 


De mai mulți ani pusese ochii pe cele patru tablouri ale lui 
Tiepollo. Erau valoroase, întrucât italianul nu executase decât în 
cazuri excepționale pictură de şevalet. Le studiase pe îndelete. Nu 
erau greu de reprodus. În plus, erau de dimensiuni mici și puteau fi 
manipulate cu ușurință. N-avea să le înlocuiască pe toate. Îi lipsea 
timpul material pentru a lucra atâtea copii, iar șansele de a se 
descoperi substituirea creșteau vertiginos. Unul sau, poate, două. 

Îşi privi ceasul. Era ora 17:00. O salută pe roșcată și plecă cu 
gândul la ce avea să urmeze. 

Era ora 10 când Andrei Săndulescu, singurul referent-bărbat al 
Muzeului „Piatra Arsă”, plecă de acasă. Era în concediu medical, dar 
în ziua aceea se dădeau banii. Contra unei semnături în ștatul de 
plată, avea să intre în posesia unui bacșiș din care putea să-și 
cumpere 30 de pachete de Assos, cu timbre cu tot. Pe lună. Nu se 
grăbea. Din experienţă știa că plăţile se făceau spre prânz. 

Cobori din autobuz la Furnica, străbătu drumul până la Economat, 
apoi intră în barul cu terasă aflat la parterul fostului Corp de Gardă 
al castelului. La „Tunuri”. 

— Singur? îl întrebă fata din spatele barului, o brunetă cu un ten 
măsliniu care amintea de cel al fetelor de pe meleagurile 
Guadalajarei. 

— Pisicuţo, dacă faci din nou aluzie la viaţa mea intimă, află că ai 
feştelit-o. 

— Nebunaticule, să nu-mi spui că ţi-ai găsit vreo bucăţică... Cât 
are, un metru și treizeci când este pe tocuri? 

Surâse. Avea o statură mică. Era gracil, blond, smead și avea o față 
adolescentină care stârnea sentimente materne fetelor care lui îi 
provocau senzații erotice. Cândva, îl supăraseră glumele făcute pe 
seama înălțimii — nu avea mai mult de 1.55 — dar acum nu le mai lua 
în seamă. 

— Este cât mine, dacă asta îți domoleşte puțin gelozia. Colegii mei 
au trecut pe aici? Știi, e ca un barometru; când vin în haită, înseamnă 
că s-a dat porcăria aia de salariu. 

— Au trecut, dar nu au băut decât o cafea. 

— E dar, înseamnă că sunt „lipiţi”. 

Îi aruncă o privire cuceritoare brunetei și plecă spre castel. Cu 
vreo zece metri înainte de primul post de jandarmi, fu depășit de un 
Volkswagen Jetta, gri metalizat. Cel din dreapta șoferului schimbă 
câteva cuvinte cu soldatul, convingându-l destul de repede să-i 
permită accesul. După aceea, autoturismul viră spre stânga, acolo 
unde se afla intrarea personalului. 

Cine-or fi? se întrebă referentul, convins că cei care călătoreau pe 
bancheta din spate - un bărbat și o femeie, amândoi cu părul 
grizonat — nu erau de prin partea locului. 


Între timp, tipul de lângă șofer coborâse din mașină și venea spre 
el, descoperindu-și dinţii într-o încercare de zâmbet amical. 

— Bătrâne, nu mi-am citit horoscopul, dar văd că am pășit cu 
dreptul. Ce te uiţi mă”, așa? Să nu-mi spui că nu-ți mai aduci aminte 
de mine! 

Cum să nu! ȘIi-l amintea. Era un gen de mijlocitor. Agăţa 
excursioniști, în special occidentali, și le ținea trena prin Roumania, 
facilitându-le vizitarea unor obiective turistice, mai ales dintre cele 
greu accesibile publicului. 

— Se poate... Ia zi, care-i baiul? 

— Îi vezi pe dinozaurii ăia din mașină? 

Izbucni în râs. 

— Ce faci, îi duci la Jurasic Park? 

— E bună, pe cuvânt. Turiști, made în U.S.A. 

— Oho... 

— Dacă-ți spun... I-am dus la Bran pentru că le-au spus lor niște 
prieteni din Minneapolis că Dracula mai trăieşte... 

— Nu mă-nnebuni! 

— Dom'le, i-a terminat ghidul. Bram Stocker era un copilaș. În 
fine, mă ajuţi să vizităm castelul? 

Doamne, gândi Andrei, ce mai comentator sportiv ieșea din ăsta... 

— Amice, ai picat prost. Se face curăţenie. 

— Ha, te descurci tu. Dau și americanii ceva. 

— Bine, bine, așteaptă numai să obţin o aprobare. 

Urcă seara îngustă, flancată de balustradă metalică, își făcu loc 
printre cele câteva persoane care așteptau în fața oficiului portăresei 
și o căută din ochi pe gestionară. În astfel de situaţii trebuia să se 
adreseze unuia dintre directori, dar ce sens avea să-i deranjeze pentru 
atâta lucru? 

— Câţi sunt? întrebă Ioana David. 

— Trei. 

— Români? 

— Numai însoţitorul. Ceilalți doi sunt o familie de americani. 

— Condu-i, dar ocolește sălile de la etaj unde se face curățenie. 
Andrei Săndulescu rosti un mulțumesc pasager și se grăbi să preia 
grupul. 

Americanii erau volubili şi foarte bine dispuși. Aveau aproape 70 
de ani, dar afișau un aer tineresc, bine susținut de vestimentație. Și 
unul și celălalt purtau blue-jeans și scurte din piele croite după un 


tipar fistichiu. Bărbatul avea o față prelungă, marcată de niște ochi 
extrem de mobili, și o gură cu buze subțiri, pe care și le țuguia tot 
timpul. Însoţitoarea sa, genul de bunică veşnic tânără, îi ţinea isonul, 
extaziindu-se aproape din orice. 

Andrei Săndulescu era un foarte bun vorbitor de limba engleză, 
având o fluență a exprimării care îi permitea să facă cele mai scurte 
ghidaje. În ziua aceea nu avea nici cea mai mică pornire spre 
divagaţii stufoase și cronofage. În fond, era în concediu medical. 

Le oferi vizitatorilor câteva repere privind istoria castelului, după 
care trecu la descrierea Holului de Onoare. 

— Este cea mai elegantă sală de recepţie, începu el. Fastul 
întruchipat. A fost realizată de către arhitectul Karel Liman în 1911, 
folosind o curte interioară preexistentă. Pereţii sunt lambrisați în 
lemn de nuc, decorația fiind executată în atelierele vienezului 
Bernhard Ludwig, principalul decorator al castelului. 

Făcu o pauză, întrucât Angel (acesta era numele „bunicuţei”) nu-și 
putea lua ochii de la o tapiserie. 

— Dear, it's so beautiful, zise ea soțului. 

— Olalaaa, se încântă şi americanul. 

— Este o piesă franțuzească, lucrată în manufacturile Aubusson. 

Vizitatorii făcură ochii mari, vrând să arate că ei înțeleg bine 
valoarea, întrucât au suficiente cunoștințe de istoria artei. Vă uitaţi 
ca pisicuţele Wiskas în calendarul gregorian, gândi referentul, 
folosind o figură de stil care îl făcu să zâmbească. 

— Jur-împrejurul acestui hol puteți admira circa 2.000 de chipuri 
sculptate. În rest, mai avem basoreliefuri lucrate în alabastru, 
reprezentând scene biblice și tablouri cu intarsii în care puteți 
recunoaște castelele familiei de Hohenzollern, din Germania. Fără 
îndoială, ați remarcat Loja-oratoriu şi scara în spirală, lucrată tot în 
lemn de nuc. 

Răspunse la câteva întrebări, după care își urmă traseul obișnuit, 
trecând prin Sala de Arme, de Consiliu, Sala Veche de Muzică și 
Cabinetul de Lucru. În Sala Florentină făcu un popas mai mare 
pentru ca Angel să admire căminul din marmură de Paunazio și o 
lucrare a lui Bernadino Luini care îi amintea de stilul unui pictor 
napolitan pe care îl cunoscuse în tinerețe. Confesiunea îi stârni 
amintiri neplăcute lui Clifford, așa încât trecură mai repede prin Sala 
Maură, prin Sufragerie şi Salonul Turcesc. 

— Oh, parcă se simte adierea Bosforului, adulmecă femeia o briză 


inexistentă. Ai fost în Turcia? îl întrebă ea pe ghid. 

— Nu, doamnă, la noi s-a creat o înțelegere între bărbați și femei: 
primii vor să călătorească mai cu seamă în Vest, iar femeile mai ales 
în Ţara Semilunei. Cursele Ortadoglu nu duc niciodată lipsă de 
cliente. 

Când ajunseră la scara principală, prin care se făcea accesul la 
etajul I, Andrei își privi ceasul. Era ora 11:15 și americanii ăștia erau 
dispuși să-și petreacă toată ziua la castel... 

Holul era pustiu. 

O luă prin dreapta, apoi trecu pe lângă cele trei apartamente ale 
domnișoarelor de onoare. Foarte curioasă, Angel ceru un răgaz de 
zece minute ca să le viziteze pe toate trei, întipărindu-și în memorie 
fiecare detaliu ca să-i povestească și lui Peggy, amica sa din 
Minneapolis. 

— Cam înguste paturile, observă Clifford, cred că a fost o chestie 
premeditată... 

— Ce vrei să spui? nu înţelese „bunicuța”. 

— Probabil că regele le-a comandat așa de înguste pentru ca 
domnișoarele din suita reginei să nu se gândească la prostii. 

— Mentalitate de bărbat, se amuză Angel. Pentru femeie este cu 
atât mai avantajos cu cât patul este mai îngust. Ceea ce nu înțeleg eu, 
este unde se află garderoba. 

— Sus, deasupra intrării, o lămuri ghidul. 

— Vai, săracele domnişoare, cum s-or fi descurcat cu scara aceea 
îngustă și spiralată? 

Andrei dădu din umeri. Niciodată nu-și pusese o astfel de 
întrebare. 

În Apartamentul Imperial zăboviră mai mult. Și unul și celălalt 
erau extaziați de bogăţia interiorului, amenajat în 1906 pentru 
primirea împăratului Austro-Ungariei, Frantz Iosef, care nici nu a 
onorat invitația. Admirau mobilierul, pereții ornamentaţi cu piele de 
Cordoba, covoarele care aveau un model similar celui al plafonului. 
Tot. 

— Scumpule, își trase femeia de mânecă partenerul, ai auzit că 
există și cameră pentru valet? Oh, ce minunăţie! 

— Acum vom pătrunde în Apartamentul pentru Oaspeți de 
Onoare, preciză Andrei Săndulescu. Pentru că vă place așa de mult 
castelul, am să vă fac o surpriză. Aceste două apartamente comunică 
printr-o ușă secretă. Vă las pe voi s-o descoperiți. 


Căutară din ochi preț de câteva clipe, după care se lăsară 
păgubași. 

— Unde dracu” este afurisita aia de uşă? se mânie Clifford. 

— În dulap. 

— Ptiu, drace, la una ca asta chiar că nu m-aș fi gândit! Andrei 
deschise uşile de acces şi își lăsă vizitatorii să pătrundă în sala 
următoare. 

— Am intrat într-o baie! exclamă Angel. Cineva a avut grijă ca 
împăratul să ajungă exact acolo unde trebuia. Cam pezevenghi 
arhitectul... 

Doamne, ce gură spartă sunt și americanii ăștia! bombăni ghidul, 
uitându-se discret la ceas. Se făcuse 11:30. 

— lată, am ajuns în apartamentul căruia i se mai spune și 
Dormitorul pentru Oaspeți Princiari sau Sala Rococo. Garnitura de 
mobilier este realizată de același Bernhard Ludwig. Se remarcă trei 
comode stil Ludovic al XV-lea, originalele aflându-se la Versailles. 
Sunt făcute din lemn de palisandru. 

— În sfârșit, iată un pat mai lat, remarcă septuagenarul. 

— Iniţial a avut baldachin, dar a fost demontat pe la 1920. 
Plafonul este decorat în stuc aurit, respectând, evident, concepţiile 
stilului rococo. Cât priveşte pereţii, aceştia au fost îmbrăcaţi în niște 
panouri acoperite cu rips de mătase. Angel se oprise în faţa unei 
măsuţe de noapte făcută din lemn de acaju, dar ghidul își continuă 
prezentarea. În această sală sunt expuse patru lucrări realizate de 
către pictorul Tiepollo: „Orfeu și...” 

Cuvintele i se opriră în gâtlej, iar brațul rămase suspendat în aer, 
îndreptat către peretele dinspre baie. Era adevărat sau avea 
halucinaţii? 

— Domnule, îți baţi joc de noi? întrebă Clifford. Angel, tu vezi 
vreun tablou în sala asta? 

— Unul singur, cel de deasupra dulapului. În rest, văd patru rame 
goale. Să nu-mi spuneţi că au fost furate! 

La dracu”! se enervă referentul, neplăcută situaţie. 

— Le-a manglit cineva? întrebă și tipul care îi însoțea pe 
americani. Ha, ce-aş mai râde! 

— Eşti sony? Cum să dispară, așa, patru tablouri? Cred că le-a luat 
cineva pentru restaurare. Probabil că pictorul acela, Alfred 
Romanescu. 

— Păcat, suspină femeia. Erau frumoase? 


— Da, răspunse ghidul, cerând scuze soților McKen. Mă întorc 
într-o jumătate de minut. 

Se înapoie în sala de baie, iar de acolo ieși direct în hol. Slavă 
Domnului, supraveghetoarea era acolo. 

— A luat cineva cele patru Tiepollo? întrebă el. 

— Cum să le ia? Sunt la locul lor. 

— Asta e, că nu sunt, murmură ghidul. 

— Prostii. M-am uitat eu și erau acolo. 

Referentul se frecă în creștetul capului, teribil de încurcat. 


e Capitolul 7 


Raluca Marinescu primise fără chef vestea că în acea dimineață era 
programată şedinţa personalului administrativ al muzeului. 

Îi repugnau listele acelea interminabile de lucrări, materiale, 
termene de execuţie și așa mai departe. Totul se reducea la bani și, 
cum aceștia nu erau suficienţi, începeau durerile de cap. La dracu’! Și 
tocmai în ziua aceea... 

Directorul Petre Dumbravă, un bărbat de vreo 55 de ani, solid, cu 
părul grizonat şi o mustață stufoasă, se lansase într-o discuţie cu unul 
dintre experți. Se aflau într-o perioadă de curățenie generală și 
trebuia să se efectueze de urgență unele reparații. 

— Aţi făcut un deviz? întrebă directorul. 

Solomonescu, tipul cel înalt, răspunse ceva dar ea nu-l ascultă. Era 
îngrijorată. Cu o zi înainte fusese la București pentru a pregăti en 
detail expoziţia ce avea să plece în Belgia. Unele dintre diapozitivele 
exponatelor nu ieșiseră bine. „Madona” lui Lalique se afla printre ele. 
O anunţase pe gestionara Ioana David să pregătească piesa dar, 
Dumnezeule! aceasta nu mai era în depozit. Simţise că o apucă 
ameţeala. 

— Te rog să o cauţi, îi ceruse. Refuz să cred că s-a întâmplat ceva 
rău. 

După un sfert de oră, Ioana David își amintise. Camelia Achimescu 
îi ceruse statueta. Lucra la un proiect pe care îl trâmbițase sus și tare, 
propunându-şi să efectueze fişe pentru toate valorile din patrimoniul 
complexului. Era un travaliu care, în alte țări, se desfășura în 
colectiv, dar ea nu concepea să împartă gloria. După ce-și amintise, 
gestionara o sunase acasă pe directoare, liniștind-o. La rândul său, 
Raluca îl sunase pe Dumbravă, intrat și el în alertă. 

Vestea proastă picase de dimineaţă, la prima oră. Madam David, 
toată un lac de transpiraţie, o căutase la Castelul „Șoimul”, unde își 
avea biroul, și îi spuse greu, aproape ca un copil care învaţă să 
vorbească: 

— Doam... doamna... dir... ectoare, nu... nu vrea să re... re.. 
cunoască. 

— Cine și ce nu vrea să recunoască? întrebase directoarea, fără a 
înţelege despre ce era vorba în propoziţie. 


— A... A... Achimescu. 

— Te rog să repeți, stăruise Raluca Marinescu. Înţelesese bine, dar 
nu dorea să creadă că este adevărat. 

— l-am... i-am dat „Madona” cum... cum v-am spus, dar nu... nu 
vrea să recunoască. Doam... ne, ce mă fac eu a... cum? 

Era și ea destul de îngrijorată, însă trebuia să-şi păstreze calmul. 

— Uite ce facem: peste câteva minute mă întâlnesc cu directorul. 
Avem o ședință și am să-i comunic ce mi-ai spus. Până atunci, mai 
căutaţi-o, cine știe... 

— O căutăm, dar... dar v-am spus, nu este nicăieri. 

Devenise coerentă, dar acum se smiorcăia în batistă. 

— Te rog să încetezi cu plânsul. Nu ajută la nimic. Pe de altă 
parte, încetezi orice discuție cu Camelia Achimescu, ne-am înțeles? 

— Da, doamnă. 

— Dacă apare vreo noutate, vii și ne-o spui. Şedinţa se ţine în 
biroul domnului Petre Dumbravă. Te rog să mă scuzi, trebuie să plec. 
Da, mai este ceva? 

— Veţi anunţa poliția? 

— În cazul în care lucrarea nu apare, cu siguranţă. 

Solomonescu își încheiase prezentarea devizului, directorul își 
manifestase punctul de vedere, iar acum se uitau toți spre ea, 
așteptându-i reacția. 

— Cum vi se pare? întrebă Dumbravă. 

La dracu”! Putea să spună că nici nu urmărise prezentarea? 

— Știu şi eu, încercă un răspuns „șperaclu”, poate puţin cam 
scump. 

— Asta am spus și eu, zâmbi directorul, dar Solomonescu ne 
asigură că societatea care ne va efectua lucrările practică cele mai 
mici prețuri. 

— În cazul ăsta... n-am nimic împotriva proiectului, cu condiția ca 
lucrările să înceapă imediat. Nu se știe cât vom mai avea vreme 
frumoasă. 

Dumnezeule, se descurcase! 

Individul celălalt, Brătescu, începuse să treacă în revistă termenele 
de execuţie, iar ea își putea relua meditaţia. Ochii îi erau îndreptaţi 
către o pânză a lui Teişan - un peisaj de toamnă — dar gândurile îi 
zburau, fatalmente, către cristalul lui Ren€ Lalique. Cum să dispară? 
Cine să facă una ca asta? „l-am dat-o Cameliei Achimescu”, îi spusese 


Ioana David, și nu avea niciun motiv să pună la îndoială afirmaţiile 
gestionarei în care avea încredere. Nu același lucru putea să-l spună 
despre Achimescu, o tipă arogantă și carieristă. Ce nu făcuse pentru 
a-i lua postul? Cui nu o vorbise de rău? De fapt, pe cine nu vorbea de 
rău? Femeilor de serviciu le spunea servitoare, mai cu seamă când 
conducea prin muzeu grupuri compuse din persoane simandicoase. 
Făcea impresie. „Să aducă o servitoare hainele domnului 
ambasador”, ceruse odată cu prilejul vizitei reprezentatului unei 
importante țări europene la București. 

Chiar şi așa, Raluca Marinescu refuza să creadă că... Trebuia să fie 
o greșeală. Era convinsă de asta. Uite, din moment în moment, Ioana 
David avea să intre în birou, spulberându-le frământarea. 

Se uită la ceas. Era ora 11:45. Dumnezeule, de ce nu mai venea 
femeia asta? 

Privi discret spre director. Vorbea calm, potolit, ca şi cum nu l-ar fi 
chinuit nicio neliniște. „De unde o avea atâta putere de disimulare? 
se întrebă ea. Este aşa de preocupat de lucrarea asta nenorocită, iar 
eu simt că îmi pierd minţile.” Se uită din nou la ceas, dar se apostrofă 
imediat. „Ce-o fi cu mine? În fond, de ce trebuie să cred că gestionara 
va sosi din moment în moment? Nu eu i-am cerut să ne deranjeze 
numai dacă apar noutăți? Of, Doamne, dacă s-ar termina odată 
chestia asta plictisitoare...” 

Când intră secretara, aproape că sări de pe scaun. Gata, într-o 
jumătate de minut avea să scape de grijă. Înainte ca secretara să 
apuce să spună vreo vorbă, îi privi chipul, îndeobşte foarte expresiv. 
Dacă era la curent cu cele aflate de Ioana David, Otilia avea să-i 
comunice printr-o singură privire. 

Faţa secretarei era pământie. 

— S-a întâmplat ceva? îşi arătă directorul nedumerirea, văzând că 
secretara sa, altminteri o tipă expeditivă, întârzia să vorbească. 

— Vă rog să mă scuzaţi, dar doamna David vrea să vi se adreseze. 

— Să poftească, înseamnă că s-a găsit afurisita aceea de statuetă. 

— Mai bine să vă spună dânsa, zise secretara. 

Raluca Marinescu încercă să bea o gură de cafea, pentru a-și 
ascunde emoția, dar mâna îi tremura îngrozitor, făcând ca ceașca să 
atingă într-o cadență ciudată farfurioara. Simţea că în următoarele 
secunde avea să se întâmple ceva rău. Ceva care îi depășea 
capacitatea de înțelegere. 

— Dumnezeule, ce se petrece cu voi? întrebă directorul. Raluca, 


eşti pământie ca și Otilia. Voi îmi ascundeţi ceva? 

— Simplă intuiţie feminină, zise în şoaptă directoarea adjunctă, 
dar nu fu sigură că Petre Dumbravă auzise cuvintele sale, întrucât 
Ioana David se afla acum în biroul încăpător al direcțiunii 
complexului. 

— Pofteşte, o invită bărbatul. Arăţi aşa de rău, încât ar trebui să te 
așezi. Mi-e teamă că ai să cazi din picioare. 

— Lăsaţi. 

— În regulă. Aţi găsit Lalique-ul? Da? 

— Nu, răspunse îngrozitor de încet femeia care, îndeobște, avea o 
voce amplă dat fiind gabaritul său. 

— Bine. Adică, foarte rău, dar ce s-a mai întâmplat? 

— A mai dispărut ceva, reuși Ioana David să îngâne. 

Petre Dumbravă se prăbuși pe scaun, iar acesta aproape că gemu 
sub greutatea corpului său. 

— Nu se poate! exclamă Raluca Marinescu. Dumnezeule, doar nu 
vizionăm un thriller... 

— Dacă nu sunt prea pretenţios, făcu directorul, vrei să ne spui ce 
a mai dispărut? 

— Mi-e groază... pur și simplu nu-mi pot reveni. 

— Femeie, nu ne mai chinui! explodă Petre Dumbravă. 

— Cele patru tablouri ale lui Tiepollo. 

— Cuuuum? 

— Cele patru... 

— Doamne, asta ne mai lipsea! se tângui directorul, făcându-le 
semn celor doi bărbaţi să se retragă. Mai întâi „Madona” lui Lalique, 
iar acum tablourile. Nu se poate, e o farsă! Doamna David, ești sigură 
că nu au fost luate pentru restaurare? 

— Chiar așa, interveni și directoarea. Erau prevăzute în planul de 
restaurare al lui Alfred Romanescu. 

— Îmi pare rău, dar trebuie să vă dezamăgesc. Romanescu a venit 
mai de dimineață la muzeu, dar nu a stat mai mult de o jumătate de 
oră. 

Bărbatul puse mâna pe telefon. 

— Sunaţi la poliție? întrebă Raluca. 

— Se vede că n-am încotro. În plus, este musai să-l sun personal pe 
ministrul culturii. Așa prevede regulamentul. Cum dracu” să-i spun că 
s-au furat patru tablouri într-o zi în care muzeul era închis pentru 
curăţenie, dar era înțesat de propriul nostru personal? 


Directoarea nu avea niciun răspuns. Își aprinse un Assos și trase 
primul fum privind absent spre tabloul lui Teișan. 

Cândva, tonurile acelea de toamnă aveau puterea să o liniștească. 
Acum, nici zece peisaje de Teişan nu mai puteau face nimic. 

Formă numărul comandantului poliției din localitate și aşteptă. 

— Locotenent-colonel Comănescu, auzi de la celălalt capăt al 
firului. 

— Toată stima, domnule comandant, Dumbravă la telefon. Vă rog 
să ne trimiteţi o echipă. Ni s-au furat patru tablouri. 

Ofiţerul închise telefonul, își aprinse un Carpaţi și mormăi ceva 
care suna a înjurătură. 


e Capitolul 8 


Colonelul Marian Demetrescu, șeful Poliției Judeţene, își privi 
ceasul. Se făcuse 12, iar agenda era destul de încărcată cu toate că 
era sfârșit de săptămână. Peste un sfert de oră era programată o 
întâlnire fulger cu judiciarul, după care urma o întrevedere cu 
omologii din judeţele limitrofe. În ultima vreme, fuseseră cam multe 
infracțiuni comise într-un judeţ de către indivizi domiciliați în 
celălalt judeţ. 

Utilizând această strategie, răufăcătorii sperau să-și piardă urma și 
aveau șanse de reușită dacă nu se punea la punct o colaborare 
elastică și extrem de operativă. 

Prin urmare, gândi colonelul, am la dispoziţie un sfert de oră în 
care pot spera că nu mă va deranja nimeni. Ce-aș putea face într-un 
timp așa de îndelungat? Da, am găsit. Voi face lectura presei. 

Își făcuse un obicei din a cerceta ziarele locale care se întreceau în 
a oferi cititorilor informaţii despre activitatea poliţiei. Părerile 
exprimate reprezentau un crâmpei de opinie publică, de aceea le 
cerceta cu minuţiozitate. 

Ofiţerul, la cei 42 de ani, se putea socoti un bărbat care degaja o 
tinerețe contagioasă. Înalt, dar nu foarte solid, cu o figură expresivă 
şi o privire de o mobilitate impresionantă, Marian Demetrescu se 
putea considera un îndrăgostit de meseria sa. 

Abia începuse un articol, când sună telefonul. Ridică receptorul, 
întrebându-se cine putea fi. 

— Da, colonelul Demetrescu. 

— Să trăiţi, domnule colonel, sunt  locotenent-colonelul 
Comănescu. 

— Ah, Comănescu. Ce mai e, domnule, pe la Sinaia? 

— Rău. 

— Nu fi laconic! Ce s-a întâmplat? 

— Am anunţat și dispeceratul. Au fost sustrase patru tablouri de 
mare valoare din muzeul „Piatra Arsă”. În urmă cu un sfert de oră m- 
a sunat directorul Dumbravă. 

— Comănescule, asta lovitură! Când a fost sesizat furtul? 

— În urmă cu douăzeci de minute. 

— Deci la ora deschiderii muzeului, tablourile erau la locul lor? 


— Așa mi s-a comunicat. 

— Da, da, da. Spune-mi, nu cumva castelul se află în perioada 
aceea de curăţenie? 

— Aveţi dreptate. 

— Asta spune ceva. Ce zici? 

— Cred că ne gândim la același lucru. 

— Să fie oare posibil? De fapt, de ce să ne mai mirăm... În ziua de 
astăzi orice este posibil. Ai trimis pe cineva la muzeu? 

— Da, au plecat colonelul Nicolae și locotenentul Bonifaciu, de la 
cercetări penale. 

— O să facem şi la inspectorat o echipă complexă. Venim să vă 
ajutăm. Cred că evenimentul vă depăşeşte posibilitățile de 
investigație. Dacă nu acţionăm repede, tablourile vor părăsi țara. 
Cine le-a luat, a făcut-o cu gândul de a le valorifica, iar în România 
este imposibil. Sunt mari? 

— Aproximativ 35 x 50 cm. 

— Cu atât mai mult. Spune-mi, i-ai cerut directorului să nu lase pe 
nimeni să părăsească muzeul? 

— Din prima clipă. 

— E bine. Spune-mi, tu știi de ce se întâmplă toate relele vineri, la 
prânz? 

— E o fatalitate. 

— Cu siguranţă. Până ajungem la Sinaia, află toate caracteristicile 
tablourilor și încearcă să procuri fotografii. Trebuie să le trimitem la 
punctele de frontieră și la Interpol. În cazul în care va fi nevoie. Gata, 
la acţiune! 

În acel moment intră pe ușă Alexandru Zamfir, şeful Serviciului de 
Combatere a Crimei Organizate. 

— Zamfire, bine că ai venit. Convoacă oamenii pentru o şedinţă 
scurtă. Inclusiv Criminalisticul și Poliţia Criminală. Plecăm la Sinaia. 

Cu zece minute înainte de ora 12, un autoturism Dacia 1310, alb, 
părăsea în trombă clădirea poliției, înscriindu-se în traficul aglomerat 
de pe Bulevardul Ferdinand. Când ajunse în fața Hotelului Caraiman, 
şoferul, un tip cu o față rotundă și o privire de om care îți dădea 
impresia că s-ar descurca la orice longitudine a globului pământesc, îl 
întrebă pe cel de lângă el: 

— Sefu”, chiar nu vreţi să-mi spuneţi de ce mergem la „Piatra 
Arsă”? 

— Chiar, îl necăji locotenent-colonelul Gelu Sofronie, adjunctul 
comandantului poliției din localitate. 

— Pentru o simplă vizită nu mergem, medită adjutantul 
Frânculescu. 

— De unde știi că nu s-a gândit șeful să ne asigure un sfârșit de 
săptămână cât mai agreabil...? Mai vizităm castelul, mai schimbăm 
câte o vorbă cu fetele alea frumoase pe care le-a angajat directorul pe 
post de referent... zise colonelul Nicolae. Autoturismul părăsi 
bulevardul și se înscrise pe drumul care urca spre castel. 

— N-avem noi norocul ăla... se lamentă subofițerul. Nu cred să 
existe pe lumea asta vreun șef care să te trimită la distracţie... 

Autoturismul trecu în viteză prin faţa casei de bilete și lăsă la fel 
de repede în urmă vechiul Corp de Gardă al castelului, străjuit de 
cele două tunuri de oțel. 

— Cam agitațţi jandarmii, observă șoferul, care stăpânea bine arta 
de a ghici ce se ascunde în sufletul oamenilor, studiindu-le mimica și 
gestica. Înseamnă că e groasă de tot. Gata, am înţeles... 

— Ce-ai înțeles? îl testă Sofronie, curios să vadă dacă 
raționamentul conducătorului auto era corect. 

— S-a furat ceva. Ceva de mare preţ, probabil vreun tablou. Cum 
mai aveau câțiva metri până la intrare, colonelul Nicolae preluă tirul 
întrebărilor, măcinat de aceeaşi curiozitate care îl anima și pe colegul 
său. 

— Măi, Gigele, tu ai stofă de anchetator și îți risipești talentul 
stând cu covrigul în mână... 

— Bine că și-a dat cineva seama... 

— Lasă gluma şi spune ce raționament ai urmat. Bag mâna în foc 


că la sediu nu ţi-a spus nimeni. 

— S-o luăm metodic. Am înţeles că e tămbălău mare din modul în 
care vorbea șeful și, mai ales, din faptul că își ciupea mustața din 
dreapta. 

— Mustata din dreapta? râse colonelul. Măi, pezevenghiule, eu 
mai am puţin și ies la pensie... 

— Să vă ajute Dumnezeu, îi ură șoferul. 

— Mulţumesc... și pe asta n-am auzit-o până acum. Ce vrei să 
spui? 

— N-aţi observat niciodată că domnul Cernătescu atunci când este 
nervos îşi ciupește mustața? 

— Uite că nu, recunoscu colonelul. Sofronie, tu ai băgat de seamă? 

— Pe dracu”! 

— Să fiți atenţi! 

— O să fim, promise l'ent-colonelul. Dacă n-ai dreptate, dai o ladă 
de bere. 

— Dau și zece. Dar dacă am? 

— Dăm noi o ladă. 

— Niet haraşo. 

— De ce, filorusule? 

— Pentru că trebuie să dați fiecare câte una. 

— S-a făcut, se prinse Sofronie. 

— Hai, treacă de la mine, căzu de acord și colonelul. Dar să 
revenim la subiect. Că este furt cum ţi-ai dat seama? Putea fi o 
crimă... 

— Crimă? În castelul ăsta? Mă faceți să râd... Aşa ceva numai în 
romanele lui Theodor Constantin se poate întâmpla. Cu furtul este 
altceva. Vine omul, se uită, îi place un obiect și vrea să plece cu o 
amintire. 

— Deci, furt. E clar, dar cum de ţi-a trecut prin minte că e vorba 
de un tablou? De fapt, sunt patru. 

— Acum un an s-a furat o ușă, ţineţi minte? 

— Da. Ei, și? 

— Mustaţa... 

— Iar mustaţa? Ce dracu’ mai e cu ea? 

— Nu și-a ciupit-o la fel de tare ca astăzi și uși mai erau de furat. 
Așa am ajuns la concluzia că trebuie să fie vorba de ceva mai 
important. Mobila nu putea s-o fure nimeni, cu toate că eu pe-aia aș 
lua-o... 


— Tu ai fi în stare să iei tot castelul, râse Bonifaciu. 

Directorul Petre Dumbravă, care tocmai atunci coborâse scările, se 
îndreptă spre poliţişti cu o mină de om răvășit. 

— Domnule Sofronie, vă mulțumesc că aţi venit așa de repede. 
Dumnezeule, ce blestem a căzut pe capul meu... 

— A părăsit cineva muzeul? întrebă Sofronie. 

— Din clipa în care mi-a fost anunţat furtul, absolut nimeni. Afirm 
cu certitudine, întrucât am rugat să se închidă toate intrările și am 
verificat personal. În ceea ce privește... 

Nu-și termină fraza, deoarece vocea cristalină a secretarei se auzi 
din capul scărilor: 

— Domnul locotenent-colonel Sofronie este chemat la telefon. 

— Cine îmi duce dorul? întrebă Sofronie. 

— Șeful dumneavoastră, se strădui secretara să fie drăguță. 

— Da, eu sunt, zise Sofronie, în clipa în care ridică receptorul. 

— Gelule, vei primi sprijinul unei echipe de la inspectorat. 

— Asta e minunat. Cu forțele noastre, riscam să pierdem un timp 
important. Cine conduce echipa? 

— Sefu”! 

— Cam nasoală situația. Când lucrezi cu șeful în spate, mai faci și 
greșeli. 

— Amice, dacă le faci, am îmbulinat-o amândoi. La ora asta 
Bucureștiul este cu ochii pe noi. Vezi să nu părăsească nimeni 
castelul. 

— Dacă vrei să mă înjuri, folosește formule nesofisticate. Nu de 
alta, dar îți vin mai bine. 

— Încearcă să afli ora comiterii furtului și ce persoane se aflau în 
zonă. 

— Așa îmi propusesem și eu. 

— Stai o clipă, sunt căutat prin stație. Cu destulă dificultate, 
Sofronie reuși să audă câteva crâmpeie de fraze: „accident, uşor”... 
„şoferul vinovat — Alfred Romanescu”... „două tablouri, ce par să fie 
vechi, în portbagaj”... Asta era tot. Într-un târziu, Dan Comănescu 
rosti un „te sun mai târziu” şi trânti receptorul. 

Mafoame era un om fericit. Încă nu avea banii în buzunar, dar 
simţea deja cum i se rup nădragii de greutatea arginților. Doamne, 
bine că apucase și ziua aceea... 

Se trezise de dimineață și căutase în zadar nişte haine mai de 
Doamne-ajută. După vreun sfert de oră de scotocit, renunţă, 
gândindu-se că tocmai greşeala asta prostească l-ar fi putut costa 
„cariera”. Păi, nu? Domnul Popa avea nevoie de un cerșetor care să 
treacă neobservat, nu de unul care tocmai în ziua H se îmbracă 
frumos, ca un idiot ce vrea să atragă atenţia asupra lui și să strice 
totul. 

Lasă, Mafoame, își zise, privindu-se într-un ciob de oglindă, nu ești 
frumos, da” nici nu te duci la însurătoare! Dacă nu te-ai căpătuit până 
acum, nici nu mai trage vreo nădejde de-acum încolo! Ce mireasă... 
Aia cu coasa e de tine! Dacă te descurci astăzi, până o veni 'mneaei 
mai tragi câțiva ani mâţa de coadă într-un orășel liniștit, unde nu te 
cunoaște nimeni. Îți cumperi ţoale de la „Fundul Plastic” (parcă așa îi 
spune!), îți tragi o garsonieră (să moară lumea!) și, cu restul de bani, 
te apuci să joci poker așa, cum scrie la carte. 

La opt fusese la Economat, cum sunase înțelegerea, dar Cristian 
Popa încă nu-și făcuse apariţia. Era nerăbdător. Ar fi vrut să meargă 
la castel, să intre şi să strige în gura mare: 

— Dom’ Popa, haide dom'le, pune-mă să fac treaba aia, ca să-mi 
dai mai repede mălaiul! 

De bună seamă, nici nu putea fi vorba de așa ceva, de aceea se 
liniștise, așteptând resemnat. Nici măcar nu se deschisese barul de la 
„Tunuri”, pentru a-și pierde timpul în fața unei cești de cafea. 

Într-un târziu, întrebă pe cineva cât este ceasul. Simţea că îl 
cuprinde tremuriciul. Odată furase portofelul unui tip, dar nici atunci 
nu avusese atâtea emoții. Strecurase frumușel mâna în buzunar, luase 
„marfa” şi spălase putina, fără ca cineva să bage de seamă. Băieţii de 
la poliție nu știau nici în ziua de astăzi. Parcă numai pe-asta nu o 
știau ei... 

— Ce, mă”, ai program fix? îl întrebase individul cu ceasul. Este 
8:30. Sau ai vreo întâlnire și ţi-e teamă că ai întârziat? 

Făcea mişto de el, dar nu-i păsa. Din moment în moment trebuia 


să apară muzeograful și sărăcia avea să se tolănească pe catafalc. Pe 
la ora nouă se trezi cu Cristian Popa lângă el. Nici nu ştia de unde 
apăruse. 

— Mafoame, ascultă-mă bine, nu am timp să-ți spun de două ori. 
Cunoști aleea care leagă „Piatra Arsă” de „Șoimul”? 

— O ştiu, boierule. 

— E bine. Pleci dinspre „Șoimul” şi, după ce treci de Casa 
Cavalerilor de Onoare... pe-asta o ştii? 

— Da. 

— ... vei da de o tufă roşie, în dreapta aleii. 

— Gata, am înțeles. 

— N-ai înțeles nimic pentru că nici nu ţi-am spus ce era mai 
important... 

— Am închis gura. 

— În spatele tufei este un pachet. Îl iei fără să te vadă nimeni și îl 
duci acasă. La tine. E limpede? 

— Este. 

— Te mai întreb: ne-am înțeles bine? 

— Of, începi să mă plictisești cu pisălogeala asta. Dacă ţi-am zis că 
am băgat la cap, atunci dă-mi crezare. Este și interesul meu la mijloc. 

— Te duci acasă și mă aștepți acolo, chiar dacă ar fi să ajung la 
miezul nopții. 

— Nici nu gândeam altfel. 

— Nu pleci la băutură și nici nu te apuci să povestești gorobeţilor 
că vei fi bogat. Dacă o faci, ai să mori sărac şi cu nişte haine vărgate 
pe tine. 

Cerșetorul făcu un gest de lehamite şi îi dădu de înțeles 
muzeografului că dorea să pună punct discuţiei care îl enerva. 

Dumnezeu cu mila, gândi Cristian Popa și plecă agale spre muzeu. 
După cinci minute, individul îmbrăcat în haine zdrențuite plecă spre 
punctul indicat. Fără nicio dificultate găsi pachetul pe care îl vârî în 
traistă, uitând să se mai asigure dacă îl vede cineva. Obiectul părea 
să conțină ceva asemănător unui cilindru cu diametru de vreo 15 cm 
și lungimea de vreo 50 cm. Ce dracu’ o fi înăuntru? se întrebă 
Mafoame, dar renunță numaidecât la curiozitatea sa. Urma să fie 
bogat și în afară de asta nu mai conta nimic. Nici dacă ar fi 
transportat acasă focosul unei bombe atomice. 

Sergentul major Nicolae Drumeag știuse încă din timpul școlii de 
subofițeri de poliție că pe fruntea lui avea să scrie circulație. Treaba 
fusese simplă. La o oră de curs, una dintre primele din anul I, un 
profesor — cel mai haios dintre toţi se oprise asupra lui în momentul 
în care strigase condica: 

— Drumeag, așa îţi spune? 

— Exact, domnule maior. 

— Deci nu e o poreclă, încercase ofițerul o glumă care stârnise 
râsul tuturor. 

— Tata zice că nu, replică elevul. 

— Îmi place, ai aplomb şi asta e bine. Când mă uit la tine ştii ce 
prevăd? 

— Nu, domnule maior. 

— Că o să lucrezi la circulație. Nu se poate să nu-ți urmezi 
chemarea numelui. 

Atunci se amuzase și el, dar, din ziua aceea, colegii începuseră să-i 
spună „circulistul”. Era o etichetă sau, cum îi plăcea lui să afirme, un 
blazon pentru care dovedise că are chemare. O spusese profesorul. 

Acum, după trei ani de la absolvirea școlii, lucra în cadrul Biroului 
circulaţiei rutiere aparținând Poliției din Câmpina. 

În ziua aceea de vineri, supraveghea circulaţia de la intersecția 
DNI cu drumul care ducea în oraș. Traficul era deja aglomerat, mai 
cu seamă pe direcția de deplasare București-Sinaia. Era firesc. 
Începea week-end-ul şi oamenii se deplasau spre munte pentru a mai 
uita de blestemăţiile vieţii cotidiene. 

— Ferice de tine, îi spusese colegului său, care supraveghea 
celălalt sens de mers. Au trecut zece mașini într-o oră? Hai, spune! 

— Lasă, nu te lamenta așa, că nu ești muiere. La 12 schimbăm 
posturile și o să-mi mulțumeşti. De la amiază, valorile traficului sunt 
mult mai ridicate spre munte. 

Tinerelul înălță din umeri și făcu semnul de oprire unui 
autoturism, un Ford Scorpio, care venea dinspre Bănești. Șoferița, o 
tipă blondă, efectuase o depășire riscantă, trecând cu mult dincolo de 
linia continuă în timp ce, din sens opus, venea un TIR cu număr de 
Turcia. 


— Puștiule, îi spuse polițistul mai vârstnic, nu te înduioșa, ia-i 
carnetul fără parlamentări! 

Blonda, să fi avut vreo 24 de ani, puse o frână bruscă, oprind la un 
centimetru de bombeul subofițerului, care simţise cum îl apucă 
năduşeala. 

Nicolae Drumeag se prezentă destul de calm pentru afrontul 
îndurat și solicită documentele conducătoarei auto. Femeia deschise 
portiera, răsucindu-se pe jumătate spre polițist, încât acesta să-i 
poată vedea mai bine picioarele dezgolite bine, aproape până sus. 

Dumnezeule, gândi agentul, o avea vreun centimetru de fustă, că 
eu nu văd decât...? 

— Signore poliziotto, de ce-mi cereți mia certificato? întrebă femeia, 
distanțându-și și mai tare pulpele. Acum, polițistul putea să admire în 
toată splendoarea lor o pereche de bikini bleu-ciel, întocmai ca și 
bluza. 

— Signorina, nu ştiu dacă v-aţi născut în țara lui Dante sau în cea a 
lui Eminescu, dar, în amândouă, regulile de circulaţie sunt aceleași. 
Inclusiv rigorile privind depășirile. 

— Io soi una signorina cervellotico, domnule polițist, me tu ești aşa 
de affettuoso... Trebuie să ne înțelegem într-un fel. Știţi cum zic 
italienii? 

— Nu ştiu, dar vă rog să-mi prezentați mai repede documentele. 

— Venire a patti. 

— Nu pricep de ce ne înțelegem așa de greu. De unde sunteți? 

— Din Bucureşti. 

— Atunci, de unde abundența asta de expresii italienești? Este o 
formulă de a-i aiuri pe polițiști când faceți câte o trăsnaie? 

— Inesatto! Io studiare la lingua italiana. A I "Universita. 

— Certo, certo, încearcă subofițerul să-i arate că nici el nu era 
străin de limba lui Michelangelo. Și acum, gata cu gluma, actele 
dumneavoastră. 

Văzând că nu are nicio șansă de a se înţelege cu tinerelul, studenta 
scoase poşeta din torpedo și începu să caute îmbufnată documentele. 

Exact în clipa în care le găsise, Drumeag îl auzi pe colegul său 
spunând furios: 

— Ăsta are ceva pe suflet dacă n-a catadiesit să oprească. Nicule, 
hai după el! 

Sergentul major stătu câteva secunde în cumpănă, apoi o lăsă în 
plata domnului pe contravenientă şi se urcă aproape din mers în 


Chamade. 

Văzându-se singură, femeia scoase un chiot de bucurie, trânti 
portiera și demară în trombă, făcând roțile să scârțâie îngrozitor. 

— Con tutto questo, gândi ea, merită să te porți din când în când 
ca una puttana. Dacă mai ești și bellisima, les jeux sont fait. 

Mănăilă, cel care urcase la volanul autoturismului, anunţase prin 
stație ca Volkswagenul gri metalizat să fie oprit de colegii săi de la 
următorul punct de control al traficului. În sinea lui, nutrea speranța 
că avea să-l oprească singur, după o cursă ca în filmele cu droguri, 
prostituate, caracatițe italiene şi polițiști care fac să tresalte inimile 
adolescentelor. 

La ieșirea din Băneşti, aproximativ în preajma monumentului lui 
Aurel Vlaicu, se vedea un grup numeros de persoane care se 
îngrămădise în jurul unui autoturism Volkswagen. 

— Cred că individul tău a făcut un accident, presupuse Drumeag. 

— Grijania! înjură plutonierul, oprind maşina cât mai aproape. 
Şoferul, un bărbat, se găsea încă la volan. Nu părea să fie lovit. Cel 
mult, șocat. 

— Vă rog să vă îndepărtați, le ceru Drumeag curioșilor. 

— E un fleac, observă Mănăilă. O aripă înfundată și o sperietură 
pentru șofer. Apropo, puteţi să coborâți, domnule... 

— Romanescu. Alfred Romanescu. Pot, sigur că da, accidentul este 
o bagatelă. Nu știu ce s-a întâmplat, probabil că oboseala... 

— Din cauza ei nu ați oprit când v-am făcut semn? 

— N-am oprit? Nu pricep... Drumeag și Mănăilă se priviră 
contrariaţi. 

— Vreţi să spuneţi că nici nu m-ați observat? îşi arătă nedumerirea 
plutonierul. 

— Dar acesta este adevărul... Sunt obosit și am și unele probleme 
personale. 

— Nu trebuia să urcați la volan dacă nu vă simţiţi în stare să 
șofați. 

— Aveţi dreptate, dar trebuia să ajung acasă. 

— De unde veniţi? întrebă Mănăilă. 

— De la Sinaia. 

— Aţi fost în concediu? 

— Nu, în interes de serviciu. 

— Așa, deci, zise Drumeag gânditor. Auzise prin stație ceva în 


xp 


legătură cu un furt la castelul „Piatra Arsă 
lucreze cu febrilitate. Dacă... cine ştie? 

— Ce meserie aveţi? 

— Are vreo legătură cu accidentul? se arătă nemulțumit 
bucureșteanul. 

— Nu. 

— Dacă n-are, de ce mă întrebaţi? Iarăşi aplicaţi metodele dinainte 
de '89? 

— Nu le cunosc, i-o tăie subofițerul. Eu am terminat școala în 
1991. Pot să vă spun că se verifică tot traficul. Au fost furate niște 
valori și... mă înțelegeți. 

— Vă înţeleg. 

— E bine. Unde aţi fost sau, mai bine spus, unde ați lucrat în 
Sinaia? 

— Sunt restaurator și am efectuat lucrări de specialitate la castelul 
„Piatra Arsă”. 

— la te uită, zise şi Mănăilă, care nu prea înțelesese rostul 
întrebărilor colegului său. Exact de acolo au fost sustrase tablourile. 

— Nu cunosc. La ora când am părăsit muzeul, nu se furase nimic. 
De altfel, astăzi nu am stat decât o jumătate de oră la castel. Este 
vineri şi am vrut să ajung mai repede acasă. Vă vine să credeţi? 

— N-avem niciun motiv să vă punem la îndoială vorbele, spuse 
Drumeag, dar... 

— Dar? 

— Am o rugăminte. 

— Vă ascult. 

— Dacă sunteţi nevinovat... 

— Sunt! 

— ... lăsaţi-ne să aruncăm o privire în mașină. 

— Și dacă nu vreau? 

— În cazul acesta, va trebui să vă consideraţi reținut pentru 24 de 
ore. 

— Uitaţi-vă. 

După câteva minute, sergentul major se îndreptă radios spre 
restaurator. 

— lată ce am găsit sub mocheta din portbagajul dumneavoastră. 
Par să fie două tablouri vechi. 

— Sunt niște c6pii făcute de mine. 

— C6pii? 


şi mintea începuse să-i 


— Exact. 

— Eu nu sunt expert în opere de artă, așa încât va trebui să iau 
legătura cu comandantul poliției din Sinaia. El ne va spune ce 
program veţi avea în următoarele 24 de ore. 

— Doar nu vreţi să mă arestaţi! V-am spus că sunt niște blestemate 
de c6pii. Nici măcar nu sunt terminate... 

Nicolae Drumeag nici nu-l mai auzea. Se urcase în autoturism și 
plecase spre postul de poliție. 

După cinci minute se întoarse, afișând o vioiciune care îl enervă pe 
Alfred Romanescu. 

— Mergem la Sinaia. Am vorbit cu șeful nostru și cu Dan 
Comănescu. Încuiați-vă maşina și poftiți în Chamade. 

L'ent-colonelul Sofronie lăsă receptorul în furcă și se uită 
meditativ spre director. 

— Am aflat un nume. Dacă vă spune ceva, s-ar putea să avem o 
pistă. 

— Dumnezeule, ar fi ceva demn de Cartea recordurilor... Spuneţi-l 
mai repede. 

— Alfred Romanescu. 

— El? întrebă Petre Dumbravă, nevenindu-i să creadă. De fapt, 
dacă stau bine să mă gândesc, mai bine să fie unul străin de muzeu. 

— Deci aţi bănuit că este mâna unui angajat de-al dumneavoastră? 
își manifestă curiozitatea colonelul Nicolae, un anchetator cu 
experiența unei vieți trăite în hățișurile cercetărilor penale. 

— Am bănuit. Și știți de ce? Pentru că ne aflăm într-o perioadă de 
curățenie generală, când intră foarte puţini străini în castel. 

— Din când în când vin și grupuri, observă Sofronie. 

— Este adevărat. Există și situații când dăm aprobare de vizitare în 
zonele unde curăţenia nu a început încă sau acolo unde s-a terminat. 

— Bine, dar este greu de presupus că o persoană aflată într-un 
grup rămâne în urmă, se sustrage vigilenței referentului și a 
supraveghetoarei, șterpeleşte patru tablouri... și le ascunde... unde? 

Cel care vorbise fusese locotenentul Bonifaciu, iar șeful său, 
colonelul, îl privi cu o candoare aproape părintească. Puștiul, aşa îi 
spunea din ziua în care îl văzuse, îi plăcuse de la început. Era isteț și 
nu se sfia niciodată să-şi spună părerea, chiar dacă aceasta 
contravenea celei a superiorilor săi. Nu era indisciplină, ci numai 
dorința de a se face util, de a-și pune în practică realele calități 
detectivistice pe care le avea. 

— Aveţi dreptate, vorbi directorul, tocmai de aceea mă gândeam 
la cineva dintre ai noștri. Dar, dacă mi-aţi spus despre Romanescu... 

— De fapt, cine este? întrebă Sofronie. 

— Un restaurator pe care ni l-a trimis Bucureștiul pentru a îngriji 
câteva pânze dintre cele mai valoroase. 

— Înţeleg. Vă rog să ne conduceţi la locul faptei. 

— Desigur. 

— Cine a sesizat furtul? 


— Un referent, Andrei Săndulescu. 

— Cu ce ocazie? 

— Conducea la etaj doi americani. 

— Unde se află în acest moment? 

— Jos, în biroul personalului. 

— Vă rog să-l convocați. 

— Numai pe dumnealui? 

— Nu, specifică Sofronie. Vreau să fie de față toate persoanele care 
au atribuţiuni de serviciu în imediata apropiere a sălii de unde s-au 
furat tablourile. Apropo, de unde au fost sustrase? 

— Cunoașteţi Dormitorul pentru Oaspeți Princiari? 

— Sala „Rococo”? întrebă Nicolae. 

— Exact. 

— Să mergem, timpul lucrează de partea hoţului, zise Sofronie. 

După cinci minute, un grup destul de mare de persoane se afla în 
holul din care dădeau, în dreapta, Apartamentul Imperial, Camera de 
Gardă, și, în fine, apartamentul în care se aflaseră lucrările. 

— Domnule director, zise Nicolae, vă rog să faceți prezentările. 

— Sigur. Dânsul este Andrei Săndulescu, persoana care a sesizat 
furtul. 

Micuţul înclină din cap fără niciun chef. De ce dracu” trebuia să se 
întâmple astea în ziua de salariu și exact în timpul concediului său 
medical? 

— Vă aduceţi aminte ce oră era? întrebă profesional Sofronie. 

— Cred că douăsprezece fără douăzeci. 

— E-n regulă, ne veți da mai târziu o declaraţie amănunțită. Să 
vedem pe cine mai avem aici... 

— Doamna Maria Goran, continuă directorul. Femeia prezentată 
era corpolentă, iar fizionomia acesteia trăda o mare aplecare spre 
vorba lungă. 

— Încântat, încercă să fie amabil Sofronie. Ne spuneţi care este 
funcția dumneavoastră? 

— Sunt îndrumătoare-supraveghetoare la etajul I. 

— Deci însoțiți grupurile, aprindeţi lumina și o stingeți în urma 
lor. Acestea vă sunt atribuţiunile? întrebă colonelul. 

— Da. 

— L-aţi însoţit și pe Andrei Săndulescu? 

— Da. 


— Pe tot traseul? 

— Pe tot. 

— De ce, nu sunt mai multe supraveghetoare la etajul I? 

— Chiar așa? interveni directorul. Elena Mărgărit, dumneata unde 
ai fost? 

— Dumneavoastră sunteți doamna Mărgărit? vru să afle 
locotenent-colonelul. 

— Eu. 

— Îndepliniţi aceeași funcţie? 

— Da. 

— Și unde vă aflați în timp ce Maria Goran însoțea grupul? 

Femeia ezită să răspundă. 

— Tăcerea dumitale este interpretabilă, o lămuri Petre Dumbravă. 
Nu crezi că este mai bine să vorbeşti? 

— De la ora nouă și până la unsprezece am făcut curățenie la etaj, 
spuse femeia, după care am coborât să-mi iau banii. Știți, domnule 
colonel, la noi este zi de leafă... 

— Încep să înţeleg din ce în ce mai bine, zise Nicolae. 

— Ce anume? se arătă interesat directorul. 

— Hoţul e un tip inteligent. 

— Absolut! punctă Bonifaciu. 

—Vă referiți la momentul pe care și l-a ales? întrebă Raluca 
Marinescu. 

— Da, spuse simplu Nicolae. Omul, dacă este de-al casei, știa că în 
ziua salariului personalul se gândeşte mai mult la bani... 

— A fost o excepţie, se apără Petre Dumbravă. La noi, oamenii își 
fac datoria, chiar dacă au o leafă de mizerie. Știţi de ce? 

— De ce? 

— Pentru că sunt legaţi sufletește de acest muzeu. Unii lucrează de 
zeci de ani... 

— Nu trebuie să vă disculpați. În toate instituţiile din lume, în ziua 
chenzinei oamenii se gândesc mai mult la bani decât la sarcinile de 
serviciu. Dar, să revenim la ce ne interesează. Numai două 
supraveghetoare sunt la un nivel? întrebă colonelul, uitându-se înspre 
Petre Dumbravă. 

— De ce două? Trei. Una dintre ele, Constanţa Arvinte, s-a învoit 
şi a plecat acasă. 

— La ce oră? întrebă Sofronie. 

— Pe la 11, zise Elena Mărgărit. 


— Care a fost motivul învoirii? 

— Are o fiică bolnavă și trebuie să o îngrijească. 

— Să înţeleg că s-a mai întâmplat? vru să afle Bonifaciu. 

— Da, răspunse Raluca Marinescu. 

— Gigele, consemnează în agendă, îi ceru colonelul mai tânărului 
său coleg, apoi se adresă gazdelor: doamna aceasta, Arvinte, ar fi 
capabilă să comită un furt? 

Nu răspunse nimeni. 

— Bine, atunci să mergem în apartament, spuse colonelul. 

După vreo cinci minute de aşteptare, Andrei Săndulescu își pierdu 
răbdarea. 

— Cine m-o fi pus să vin astăzi? Nu puteam să aștept pentru luni? 

— Așa e omul, filosofă Maria Coran. Niciodată nu-i ajung banii. 

— Ce vrei să spui? se oțărî mărunțelul. 

— Eu? Nimic. 

— Cum, nimic? 

— Te-ai supărat de pomană, spuse Elena Mărgărit. Tu nu știi că 
așa sunt femeile? 

— Cum sunt? 

— Gură spartă. 

— Adevărat, și pentru că nu vă mai suport sporovăiala, am să 
merg jos, la birouri. Dacă mă caută, știți unde mă găsiți. Au revoire. 

Rămase într-o „intimitate de două”, femeile plecară ceva mai 
departe de ușa care dădea în dulapul din Apartamentul Rococo. 
Doreau să vorbească fără riscul de a putea fi auzite. 

— Eleno, eu nu mai rezist. A naibii să fiu dacă am cea mai mică 
intenţie să fac pușcărie pentru ea. Înțelesu-m-ai? 

— Eu te-am înțeles, da”... 

— Da” ce? Vrei să spui că nu este adevărat? Pui la îndoială ce am 
văzut cu ochii mei? 

— Nici vorbă. 

— Păi, vezi? 

— Văd, Mario, da” au trecut nişte luni bune de atunci. Ai surprins- 
o pe madam Achimescu umblând la cele patru tablouri. Ei, și? Când 
se petrecea asta? Parcă prin vară... 

— Prin vară. 

— Oho, a trecut ceva timp de atunci. Apoi... 

— Acum ce mai e? 

— Scumpa mea, un muzeograf poate oricând să se disculpe. Da, 
domnilor polițiști, are să spună, am dat jos tablourile, dar nu numai 
pe acelea, ci pe toate sau, mă rog, nu știu câte dintre de. Dacă nu aţi 
aflat, vă spun acum că lucrez la un proiect de inventariere a 
obiectelor de artă din complex. Cum să le studiez dacă nu le văd 
îndeaproape? Pricepi ce vreau să spun? 


— Pricep, fir-ar să fie! Da’ mie nu-mi iese din minte scena. 

— Explică-te! 

— Dom'ne, când am surprins-o, a tresărit ca și cum atunci ar fi 
avut intenţia să le fure... 

— Cred că pot interpreta și altfel reacţia ei. 

— Cum? 

— Știind că ai gură mare, s-a temut că ai să mergi să-i faci o scenă 
în fața directorului și... 

— ... şi nu mai poate ea de morala directorului! De fapt, tu de 
partea cui eşti? A mea sau a ursului? 

— Ata. 

— Vax! Nu se vede. 

Uşor supărate, cele două femei se așezară spate în spate, privind 
spre uşa apartamentului de unde se furaseră tablourile. Dacă s-ar fi 
aflat în preajmă un pictor, ar fi găsit un subiect pe cinste. Erau 
minunate. Maria, bătând în suta de kilograme, brunetă și cârlionțată, 
era icoana revoltei. O revoltă care, ținând cont de gabarit, putea 
înspăimânta pe oricine. 

Cealaltă, Elena, suplă, tot brunetă, dar cu părul ceva mai lung, 
întruchipa nedumerirea. 

La ora nouă, cu o punctualitate de ceasornic elveţian, John 
întoarse cartonașul cu partea pe care scria OPEN spre stradă. 

Anticariatul „Cleopatra” își putea primi, ca în fiecare zi, clienţii. Și 
nu erau puţini. John era de părere că niciodată patronului său nu-i 
mersese mai bine decât în ultimul an. Clienţii cei vechi fuseseră 
păstraţi și reușiseră să atragă clientelă nouă. La drept vorbind, 
meritul îi aparținea în întregime lui mister Smith, care se străduia să 
achiziționeze mărfuri rare, provenind din cele mai îndepărtate colțuri 
ale lumii. Cum era să nu treci pragul „Cleopatrei”, când găseai acolo, 
de la fierul de călcat tradițional românesc (cel care funcționa cu 
tăciuni aprinși), și până la statuete de cult provenind din munții 
Tibetului? Putea să parieze pe 10.000 de lire că nu mai era în ţară un 
anticariat ca acela al boss-ului său. 

Vânzătorul avea o zicală: când patronul o duce bine, nici 
angajatului nu-i merge prost. Nu știa cum era la alţii, dar în cazul lui 
raționamentul funcționa de minune. În ultimul an, domnul Smith îi 
mărise de două ori leafa și îi promisese că, în curând, avea să o facă 
din nou. Din politeţe, John nu întrebase când avea să vină acel 
moment, dar patronul îl lămurise: 

— Am o afacere cu cineva din România. Dacă merg treburile, prin 
luna noiembrie s-ar putea, să pleci acasă cu o leafă mai mare. 
Apropo, ce mai face soția ta? Tot bolnavă? Tot, răspunse John, 
suspinând adânc. Și băiatul? Acum este mare. Urmează cursurile 
Universităţii. Oho, ce mare s-a făcut... Înseamnă că banii îți vor pica 
de minune. Nu va fi un cadou, pentru că sunt foarte mulțumit de 
serviciile tale. 

Ştia asta și era foarte mândru. Dacă patronul te laudă, înseamnă că 
este ceva de capul tău. 

Pe la nouă și jumătate, poștașul pătrunse în magazin. 

— Good morning, spuse el, mister Smith nu a venit încă? 

— Dacă vă aude, ar putea-o lua ca un afront, se șifonă John. 
Întotdeauna sosește primul și pleacă ultimul. 

— Vă rog să-l chemaţi, are o telegramă. 

— Ah, a primit o telegramă? întrebă vânzătorul. Aș putea afla de 
unde anume? 


— Mare scofală! Din România. Cred că ai auzit de țara asta, nu-i 
așa? 

— Domnule Vincent, mă jignești, eu sunt un om educat. Am studii 
superioare. 

— Insist să-mi acceptaţi scuzele, se hlizi poștașul. 

— Le accept, zise bărbatul din spatele tejghelei și se duse să-și 
cheme patronul. 

— Doamne, ce tip scorțos, şopti Vincent, pentru ca nesuferitul să 
nu-l poată auzi. 

Un minut mai târziu, îi dădu telegrama lui mister Smith și îl salută 
respectuos. Spre deosebire de vânzător, boss-ul îi plăcea. Avea stil și 
fizionomia lui era aceea a unui om căruia îi plac nopţile lungi și 
fustele scurte. După ce obținu semnătura, înclină încă o dată capul și 
plecă fluierând o melodie optimistă. Obţinuse un bacșiș cu adevărat 
împărătesc. Ţâfnosul, gândi el, nu mi-ar fi dat nici măcar un penny. 

Mister Smith trecu în încăperea din spatele magazinului și desfăcu 
telegrama: 


„În România treaba este ca și rezolvată. Stop. Pregătiţi 
mălaiul. Stop. In cel mult o săptămână sunt la voi. Stop. Am 
deja viză. Stop.” 


Telegrama nu purta nicio semnătură, dar nu era greu de presupus 
de la cine provenea. Cu un zâmbet discret în colțul gurii, mister 
Smith reveni în magazin și îi spuse lui John: 

Bucură-te, se apropie vertiginos ziua când îţi voi mări salariul. 

— Iată, de aici au fost furate, spuse directorul, în clipa în care se 
aflară în Apartamentul pentru Oaspeți Princiari. 

— Extraordinar! observă Sofronie, ramele au rămas la locul lor. Ai 
zice că hoţul nici măcar nu le-a dat jos pentru a desprinde pânzele... 

— Nu este imposibil, medită cu glas tare Petre Dumbravă. 

— La ce vă gândiţi? întrebă colonelul Nicolae. 

— Fiecare șasiu este prins în cuie. Dacă autorul a îndepărtat cuiele 
înainte, putea să ia pânzele printr-o simplă presare. 

— Deci, remarcă Bonifaciu, ramele nici măcar nu au fost mișcate. 
Ideea mi se pare operantă, gândindu-ne și numai la economia de 
timp. Domnule locotenent-colonel, putem întoarce o ramă? 

— Cu o batistă, pentru a nu lăsa amprente. 

Neașteptând a doua invitație, locotenentul întoarse o ramă, cea 
așezată deasupra unei comode din lemn de palisandru, executată în 
stilul Régence al secolului al XVIII-lea. 

Asistenţa se apropie, ca și cum ar fi fost comandată telepatic. 

— Raționamentul a fost corect, constată Bonifaciu. Cuiele sunt 
îndoite spre exteriorul ramei. Asta presupune două lucruri... 

— Anume? se arătă curios Dumbravă. 

— Primo: hoțul este cineva de la dumneavoastră. 

— Bine, dar am luat, deja, în calcul o asemenea posibilitate! 

— Știu, însă, acum avem un argument material. Cine altul avea 
posibilitatea de a-şi pregăti fără să-l doară capul terenul? 

— E corect, recunoscu directorul. Vorbeaţi, însă, şi de o a doua 
posibilitate. 

— Secondo: hoţul poate fi de aiurea, dar a avut la dispoziție un 
timp suficient pentru a îndepărta cuiele. Nu numai că l-a avut, dar a 
ştiut de la început că poate conta pe niște minute bune în care nu 
avea să-l deranjeze nimeni. 

— Nu, este absurd! 

— De ce? întrebă Sofronie. 

— În primul rând pentru că nu poate intra oricine în muzeu și, în 
al doilea rând, întrucât nu poate avea nimeni siguranța că nu are să 
fie deranjat. 

— Nici măcar într-o perioadă de curățenie? își manifestă îndoiala 


Nicolae. Este aproape o axiomă că vigilența scade odată cu 
diminuarea pericolului... 

— Totuși... 

— Pe unde s-a făcut accesul în această dimineață? 

— Pe la intrarea personalului. 

— În săptămânile de curăţenie grupurile ocazionale urmează 
aceeași cale? 

— Întotdeauna. Intrările dinspre fațada castelului sunt deschise 
numai în restul anului, când muzeul este accesibil marelui public. 

— Dacă nu mă înșală memoria, preciză colonelul, în urmă cu un 
an am venit la muzeu. Tot prin noiembrie. Știu că se făcea curățenie 
dar, cu toate acestea, ușa pe care ies vizitatorii era deschisă. Știu că 
n-are importanţă... 

— Se poate lămuri, surâse directorul. Atunci când se face 
curățenie în Holul de Onoare, ușa este lăsată deschisă pentru a putea 
fi manipulate mai bine ustensilele de curățenie. De ce să fie plimbate 
prin tot muzeul, când pot fi evacuate pe ușa la care v-aţi referit? 

— Gata, mă dau bătut! Deci, astăzi de dimineaţă nu s-a circulat 
decât pe o singură ușă: cea a personalului. 

Directorul se uită spre Raluca Marinescu, așteptând o confirmare. 

— Mai bine să verificăm, zise bărbatul cu mustață. Nu erau motive 
să fie deschisă ușa pentru ieşirea vizitatorilor, dar cine ştie... Vreţi să 
așteptați o clipă? 

— Desigur, spuse Sofronie, până atunci doamna Marinescu ne va 
spune câteva cuvinte despre tablouri. Poate aveţi și niște reproduceri. 
Va trebui să dăm în urmărire pânzele. 

— Când mă întorc, vă aduc și fotografiile. Sunt color. 

— Excelent, se bucură L'ent-colonelul, apoi se întoarse cu fața către 
directoarea adjunctă. 

— Vă ascultăm, doamnă. 

În timp ce își pregătea cuvintele, ofițerul o studie cât putu de 
discret, pentru a nu stârni cine ştie ce bănuieli. Adevărul este că îl 
impresionase întotdeauna erudiția și eleganța cu care se lansa în 
descrierea interioarelor, a unei opere de artă sau puzderia de 
amănunte pe care ţi le oferea, atunci când îţi făcea istoricul 
castelului. 

Raluca Marinescu era o femeie frumoasă, puţin trecută de 40 de 
ani. Era mignonă și avea un păr negru închis pe care îl purta în 
onduleuri care îi cădeau pe umerii rotunzi. Cei care o cunoșteau 


îndeaproape, ştiau că vibrează de un optimism debordant. În ziua 
aceea era, parcă, altă persoană. 

— În primul rând, am să vă spun câteva cuvinte despre autor, 
începu ea. Cum sunt foarte emoţionată, vă rog anticipat să-mi scuzați 
eventualele greșeli... 

Sofronie zâmbi amabil, liniștind-o din priviri. 

— Deci, pictorul se numește Giovanni Batista Tiepollo. A trăit în 
secolul al XVIII-lea și l-a avut ca profesor pe Lazzarini. S-a născut la 
Veneţia și acolo a executat multă pictură murală. De fapt, ca să fac o 
paranteză, el a lucrat extrem de rar pictură de șevalet. Tocmai de 
aceea „Orfeu și Euridice”, „Moartea lui Socrate”, „Venus și Adonis” și 
„Prometeu răpind focul” reprezintă adevărate valori. 

— Sunt tablourile furate, spuse mai mult pentru sine colonelul. 

— Da. În orașul său de baștină a pictat Gloire de Saint Dominique 
(sau Apoteoza), Saint Jean și Saint Paul, precum și sala de la Scuola 
del Carmine. A lăsat un ansamblu de fresce remarcabile și la castelul 
Wiirzburg. Moartea l-a găsit în 1770 în serviciul regelui Don Carlos al 
III-lea, al Spaniei. 

— O carte de vizită cu adevărat impresionantă, remarcă 
locotenentul. Hoţul nostru nu este deloc prost și nici străin de istoria 
artei. 

— Cum ai spus? ceru precizări colonelul. 

— Ziceam că autorul nu este străin de istoria artei. Bunăoară, 
tabloul acela de deasupra dulapului - singurul care a rămas în 
apartament — are vreo valoare? 

Întrebarea era adresată directoarei, care răspunse imediat. 

— Aparține unei pictorițe austriece şi nu are o valoare demnă de 
luat în seamă. 

— Puștiule, este o observaţie pertinentă. Te rog să o consemnezi în 
agendă, zise ofițerul cu părul cărunt și cârlionțat. 

— Cât privește cele patru tablouri, continuă directoarea, ele au 
fost cumpărate de Carol I, din colecţia lui Felix Bamberg. Ciudat este 
faptul că preia colecţia în întregime, mai puţin pânzele semnate de 
Goya. 

— Probabil că nu l-au atras, observă Bonifaciu. 

— Cred că da, spuse ea. 

— Ce alte obiecte de valoare se mai găsesc în apartament? întrebă 
Sofronie. 

— Patru statuete Meissen: Chemarea la oaste, Vara, Grupul idilic și 


celelalte trei personaje așezate în jurul unei amfore. 

— Mai sunt două, zise Bonifaciu. 

— Amorul medic și Amorul chirurg. 

— Nu sunt valoroase? 

— Sunt gen Meissen. 

— Deci, imitații. 

— Exact. 

— Oricum, cred că valoarea lor, nici măcar însumată, nu se 
compară cu cea a pânzelor, afirmă colonelul. 

— S-ar putea să vă surprindă, zise femeia, dar nu s-a făcut o 
expertiză riguroasă, care să stabilească cu certitudine valoarea 
tablourilor... 

— Bine, dar ele figurează în inventar având o anumită valoare... 
își arătă nedumerirea Sofronie. Cel puţin, eu așa îmi imaginez. 

— Nu vă înșelaţi. Obiectele au fost evaluate cândva, dar, din când 
în când, se fac reevaluări pe măsură ce mijloacele tehnice se 
perfecționează. Din păcate, la noi în ţară se utilizează prea puțin 
asemenea procedee. 

— Costă? 

— Costă. 

— Probabil că tot din cauza lipsei banilor nu aveţi, încă, un sistem 
de alarmă electronic, atinse locotenentul un punct nevralgic. 

— Direcţiunea muzeului a făcut numeroase demersuri pe lângă 
Ministerul Culturii. După cum vedeţi, până acum nu ne-au fost 
alocate fondurile necesare achiziţionării unui sistem de alarmare 
indispensabil oricărui muzeu din lume. 

— Poate că tot răul va fi spre bine, făcu haz de necaz Sofronie. 
Deodată, coridorul se umplu de voci pe care cei trei polițiști le 
cunoşteau. Sosise echipa operativă de la Ploiești. 

La vreo jumătate de oră după ce se răspândi vestea furtului, două 
femei tinere se deplasau pe aleea care făcea legătura între „Piatra 
Arsă” și „Șoimul”, reședința regelui Ferdinand și a reginei Maria. 

Păstrau o distanță de aproape un metru între de și își vedeau de 
drum. Un observator neavizat ar fi putut crede că întâmplarea fusese 
aceea care potrivise în aşa fel lucrurile încât să meargă una în 
preajma celeilalte. 

Cea din stânga era înaltă, slabă, brunetă, de vreo 26-27 de ani și 
avea o față prelungă, nu lipsită de frumuseţe, cu toate că făcuse un 
complex din asta. Toate femeile i se păreau mai frumoase, mai sexy. 
Nu-i plăcea aproape nimic la ea. Părul era drept și l-ar fi vrut plin de 
meandre. Ochii erau albaștri - de culoarea genţianei — dar nici asta 
nu o satisfăcea. Ar fi vrut să aibă ochii negri, pentru că negrul era 
culoarea ezotericului. O scrânteală! I-o spuseseră mulți, și avea 
momente când le dădea dreptate. Chiar și mamei sale, care nu mai 
prididea cu laudele. Merde! exclama ea, de câte ori o auzea 
lăudându-i frumusețea, mai cu seamă că avea și un mod stupid de a o 
face. 

— Draga mea, îi spunea, bărbaţii sunt niște idioţi că nu fac 
războaie pentru a te câștiga. Cine mai arată ca tine? Cine este mai 
frumoasă? 

— Mama dracului, răspundea ea în clipele acelea de exasperare. 

Colega ei era mai puţin înaltă, dar, Dumnezeule, cât de frumos îi 
erau proporționate formele... O văzuse odată la nudiști și, de atunci, 
nu mai suporta să se vadă goală în oglindă. Ea, avea sânii alungiți, cu 
mameloane abia vizibile, pe când cealaltă - norocoasa - îi avea 
rotunzi, cu niște sfârcuri care se reliefau puternic prin tricourile pe 
care le purta, făcându-i pe bărbaţi s-o dezbrace din priviri. 

Nici picioarele nu o mulțumeau. Erau lungi și subțiri ca niște fuse. 

Ca să fie tacâmul complet, blonda era și mai tânără cu doi ani. 
Asta conta mai puţin. Ceea ce îi întărea și mai mult farmecul, era 
accentul franțuzesc și noblețea înnăscută a gesturilor, care te făceau 
să te duci cu gândul la o castelană de pe malurile Loarei. 

Cu toate că avea motive, nu o ura. Era numai un strop de invidie, 
firească pentru o fată care îşi găsește cu mare dificultate un boy 


friend. 


La drept vorbind, în ultima vreme dispăruse și dramul acela de 
invidie, de când ea, fata cea complexată, intrase în grațiile unuia 
dintre cei mai instruiți oameni din complex. Era un tip extraordinar. 
Tandru, cel puţin așa era cu ea, mare risipitor de complimente (şi ea 
avea acută nevoie de de), o făcuse să trăiască o extraordinară 
jumătate de an, perioadă pe care nu avea s-o uite niciodată. 

O învățase, practic, arta amorului și îi vorbise, în momentele care 
urmau orgasmului, despre idealurile și visurile lui realizate numai în 
parte. 

— Tu, îi spusese, ești femeia superioară, capabilă să înalțe un 
bărbat printr-un sentiment așa de puternic. Eşti profundă și ai o 
disponibilitate rară de a te dărui unuia singur. Într-o lume a 
vaporizării intimităţii cuplurilor, tu ești o rara avis. 

Îi asculta vorbele și mulțumea lui Dumnezeu pentru că i-l scosese 
în cale. Cu el trăia o elevaţie spirituală, nu doar o plăcere carnală. 
Era o împreunare a spiritelor, a platonicului nealterat. Când trecea 
câte o zi fără să-l vadă, simţea că-și pierde mințile și, iată, de două 
zile nu-i mai simţise braţele și nu-i mai sărutase fruntea lată, de om 
inteligent. 

— Te-am întrebat ce părere ai... 

Da, blonda o întrebase ceva, iar ea nici măcar nu o auzise. 

— Despre ce? 

— Despre ce? Domnișoară, dar ești îndrăgostită până peste cap! 
Nu te-am întrebat și la bar? 

Doamne, ce uitucă era! Fuseseră în urmă cu un sfert de oră la 
barul de la „Tunuri”, imediat după ce se răspândise vestea furtului și 
amica sa îi dezvăluise o întâmplare la care asistase cu câteva ore 
înainte. Absolut întâmplător. Tocmai plecase de la „Șoimul”, cu 
intenția de a verifica dacă sosiseră banii. Pe alee, a văzut cum un 
cerşetor, cel pe care îl știa toată lumea, se aplecase pentru a lua ceva 
dintr-un tufiș. Era un pachet cilindric, ceva mai lung. Avea 
convingerea că nu fusese pierdut de cineva, ci ascuns cu bună știință. 

— Mare scofală! spusese bruneta care nu înțelesese unde bate 
cealaltă. 

— Nu fi proastă! N-ai auzit de tablouri? 

— Doar nu vrei să insinuezi că se aflau tocmai în cilindrul acela al 
tău.. 

— Mă tem că nu te exprimi tocmai exact. Cilindrul nu era al meu! 


— Bună precizare! Al cui era? Cine a furat tablourile, le-a desprins 
de pe șasiuri, le-a introdus într-un cilindru și le-a plasat în așa fel 
încât să le găsească individul acela cu nume care te duce cu gândul la 
Lumea a treia? 

— N-am nici cea mai mică idee... 

— Poftim! Înseamnă că discuţia este inutilă. 

Acum, „manechinul suedez” o întreba încă o dată ce părere are 
despre... 

— Continuăm sus, încercă ea să amâne discuţia, care i se părea 
sterilă. Însuși faptul că se furaseră patru tablouri de valoare o lăsa 
rece, atâta timp cât nu îl avea pe el alături. Of, nu i se mai termină 
concediul ăla... 

Deschiseră ușa și intrară în castel. Ca și cum s-ar fi înțeles, niciuna 
nu abordă subiectul până ce nu ajunseră la etaj, acolo unde puteau 
sta de vorbă nestingherite. Mai erau câteva fete, dar ele formau 
împreună un alt cerc de discuţii. 

— Haide în dormitorul reginei, propuse blonda. 

Era camera ei preferată. O atrăgea totul: stilul Art Nouveau, care 
erupea prin fiecare por al decoraţiei, luminozitatea și, bineînțeles, 
culoarea albă care era folosită aproape în exces. Acolo, nederanjată 
de nimeni, îi plăcea să viseze, să se întrebe ce gânduri treceau prin 
mintea reginei când se întindea, seara, în patul mare și confortabil. 
Câte mistere văzuseră pereții? 

Ce pași călcaseră pe covorul moale? 

La câte nopți de dragoste nu fusese martor (şi, încă, ce martor!) 
patul? 

Era o nebunie, dar și-ar fi dorit ca noaptea nunții să și-o petreacă 
acolo, în acel pat. Visuri romantice... 

Când se aflară în apartamentul reginei, bruneta se hotărî să 
vorbească: 

— Acum putem continua, deși eu cred că nu mai este nimic de 
adăugat. 

— Te înșeli. 

— Atunci te ascult. 

— Mi-am pus întrebarea cine este persoana care l-ar fi putut folosi 
pe cerşetor pentru o astfel de treabă. 

— Și, ai ajuns la vreun răspuns? 

— Parţial. 

— Nu sună prea încurajator... 


— Mă strădui, fac şi eu ce pot, dar tu stai într-o pasivitate care mă 
agasează. Chiar nu-ţi pasă că au fost furate niște tablouri? 

— Ba da, dar... 

— Oh, am uitat, domnișoara este îndrăgostită și în mintea ei nu 
mai poate încăpea altceva în afară de iubire și iar iubire. 

— Eşti caraghioasă! 

— Bine că numai eu... 

— Ştii ce? Spune mai departe ce aveai de spus. 

— Dacă nu mă întrerupeai, până acum terminam. Deci, mi-am pus 
întrebarea care dintre angajații muzeului este mai apropiat de 
cerșetor... 

— Stai puţin... ai spus „care dintre angajaţii muzeului”? 

— Da. 

— Să înţeleg că hoţul este unul dintre noi? 

— Nimic mai adevărat. 

— Iubito, nu te recunosc! 

— De ce, scumpa mea gitană? 

— Pentru că n-ai suflet. Cum îți poţi imagina că unul de-al nostru 
a putut face asta? Dumnezeule, chiar nu te recunosc! 

— Reacționezi emoțional. 

— Să vedem ce spune raționalismul descartian... 

— Spune că nu avea cum să fie unul din afară. 

— De ce? 

— Doamne, pentru că într-o zi în care muzeul nu se vizitează, un 
străin care vine în castel și umblă așa, teleleu, atrage atenția. Am fost 
suficient de clară, domnişoară? 

Bruneta nu răspunse, dar ceva în convingerile ei părea a se fi 
clătinat. 

— Și, dacă mai ai nevoie de un argument, atunci află că un hoț 
care ar fi venit din afară, ar fi acționat în timpul nopţii sau după ce 
muzeul se închide. 

— Cum s-ar fi putut strecura? 

— Nu sunt hoţ, dar presupun c-ar fi găsit o cale, aşa cum au făcut- 
o toți hoţii care au mai furat de prin muzeele lumii. Repet, asta în 
cazul în care dumnealui n-ar fi semnat ștatul de plată la noi. Apropo, 
ştii la ce mă gândesc? 

— Ia să vedem, ce-ţi mai trece prin mintea aia blondă? 

— Cât este ceasul? 

— Oho, s-a făcut deja unu. 


— E clar, a făcut-o şi pe-asta! 

— Ce-a făcut? 

— A semnat ștatul de plată și a încasat, frumușel, salariul. 

— Eşti cinică... Vrei să spui că hoţul a furat pânzele, după care a 
mai avut tupeul să-și ia banii? Asta, admițând că face parte, într- 
adevăr, din cadrul personalului nostru... 

— Nu numai c-a avut tupeul, dar era obligat de împrejurări să o 
facă. 

— Poţi să crezi despre mine că sunt proastă, dar nu pricep ce vrei 
să spui... 

— Dacă banii se dau astăzi și individul, hai să-i spunem X, se află 
în muzeu, cum ar putea să nu treacă pe la casierie, când oamenii știi 
cum sunt... n-ar întârzia un minut? El trebuie să aibă un 
comportament normal. Dacă până acum a dat năvală peste casier, așa 
trebuie să facă și astăzi, altminteri ar da de bănuit. 

— Prin urmare, crezi că după ce a rostuit tablourile s-a întors la 
serviciu? 

— N-avea încotro. Absența lui ar fi fost sesizată şi comunicată 
numaidecât poliţiei, care abia așteaptă o greşeală. Vezi, tocmai de 
aceea consider că folosirea cerșetorului este o chestie foarte 
deşteaptă. Tipul e tare... 

— Lasă-mă, că şi tu m-ai uluit! Sigur nu lucrezi în slujba vreunui 
serviciu secret? 

— Dacă vrea să sune a compliment, îți mulțumesc. Cât privește 
răspunsul, trebuie să spun cu regret că este negativ. Mi-ar fi plăcut... 

După câteva minute de tăcere, bruneta exclamă îmbufnată: 

— Nu, că m-ai aiurit de-a binelea! 

— Începi să-mi dai dreptate? 

— Mă tem că n-am încotro. Mi-ai oferit un expozeu așa de logic, 
încât... 

— Încât ce? întrebă blonda, văzând că faţa colegei sale se 
recompune, schițând un zâmbet, la început mai firav, iar apoi din ce 
în ce mai hotărât. 

— Poate că este o nebunie, dar, prima dată când l-am văzut pe 
cerșetor, era însoțit de Cristian Popa. 

— Ia te uită! 

— Stai că nu e totul. După alte două săptămâni, i-am văzut tot 
împreună, la, Economat. 

— Straşnic! se bucură blonda, înseamnă că avem o pistă. 


— Mirela, nu înseamnă că dacă i-am văzut împreună... 
— Bineînţeles. 

— Pari cam absentă. Te preocupă ceva? 

— Mmmda. 

— Ce anume? 

— Nu mă întreba acum. 

— Eşti o răutate. Spune-mi, vrei să informezi poliția? 
— Am să-ți spun mai târziu, acum trebuie să plec. Pa! 


e Capitolul 17 


Sofronie nu se înșelase. Echipa de cercetare se întregise şi acțiunea 
putea începe în forță. Inclusiv verificarea criminalistică a locului 
faptei. 

Primul care intră fu şeful Poliţiei Judeţene, colonelul Marian 
Demetrescu. Imediat, în urma sa, veneau locotenent-colonelul Liviu 
Ivănescu, de la Poliția Criminală, de fapt, şeful acesteia, Alexandru 
Zamfir, de la... Combatere (a crimei organizate, desigur), mai marele 
criminaliștilor, locotenent-colonelul Ion Damaschin, acesta fiind 
înconjurat de mai tinerii săi colegi: căpitanul Sergiu Trandafirescu și 
plutonierul major Manuel Vizitiu, specialist în dactiloscopie. 

Ceva mai târziu își făcură apariţia adjutantul Gigel Dragomirescu, 
cameraman criminalist, și căpitanul Mircea Atanasiu, de la judiciar. 
Acesta căpătase o excelentă experiență în elucidarea unor furturi de 
tablouri, rezolvând două asemenea neplăcute situaţii. 

— Deci de aici au fost sustrase, observă mai mult pentru sine 
Demetrescu, iar Petre Dumbravă se grăbi să confirme: 

— Pânzele se aflau exact acolo unde au rămas ramele. 

— Bănuiesc că n-au fost atinse... 

— Nu, se grăbi să afirme Sofronie, uitându-se discret către 
locotenentul Bonifaciu. 

Acesta, simțindu-se vizat, se trase mai în spate, iar ceva mai târziu 
trecu în Camera de Gardă. 

— Sunt fixate la o înălțime destul de mare, observă Marian 
Demetrescu. Prin urmare, individul nostru este un bărbat înalt. 

— De ce nu o femeie înaltă? râse Atanasiu, iar întrebarea îi conferi 
un prilej de meditație colonelului. 

— O femeie? Nu, totuşi nu pot să cred că o femeie a avut curajul 
de a întreprinde o asemenea acțiune. Evident, posibilitatea nu poate 
fi exclusă. Dragomirescule, pune-ți mănușile și întoarce o ramă. 

Cameramanul, care încă nu începuse să imortalizeze pe casetă 
cercetarea, se execută imediat. 

— Cuiele sunt răsucite către exterior. Nu cred că se poate obține 
un atare efect printr-o simplă apăsare a șasiului. 

— Înţeleg că sunteți partizanul ideii de premeditare, zise Nicolae. 

— Premeditarea este un fapt mai presus de orice bănuială. Ce spui, 


Atanasiule? 

— Este singura certitudine pe care o avem până în momentul de 
față. Hoţul, oricare ar fi el, şi-a pregătit dinainte un mod de operare, 
şi-a calculat timpul teoretic de acţiune, a ales momentul favorabil, 
traseul cel mai scurt... 

— Și modalitatea de punere a tablourilor la adăpost, zise 
Alexandru Zamfir. 

— Iată, spuse Marian Demetrescu, toate aceste elemente presupun 
premeditarea. Domnule director, muzeul era închis pentru curățenie 
generală? 

— Da. 

— Persoanele străine aveau acces în muzeu, respectiv în sălile de 
la etajul I? 

— Din când în când mai veneau grupuri restrânse pentru care 
eliberam autorizații de vizitare. Dacă vă referiți la persoane răzlețe, 
neînsoţite de nimeni, atunci, nu. Ușile din față sunt închise, iar 
intrarea personalului este supravegheată de către portăreasă. 

— Nu a observat nimic suspect? 

— Aveţi în vedere persoanele străine? ceru directorul precizări. 

— Persoanele străine sau angajaţi de-ai dumneavoastră care au 
ieşit cu genţi, sacoșe sau serviete în care puteau ascunde tablourile. 

— Încă n-am stat de vorbă cu portăreasa, răspunse Sofronie în 
locul lui Petre Dumbravă. 

— În cazul acesta, domnul Nicolae va merge să îi ia o declaraţie. 

— Am înţeles domnule colonel, plec chiar acum. 

— Foarte bine. Ne comunicaţi cât se poate de repede rezultatul. 
Domnule director, unde ne putem fixa cartierul general? 

— La mine în birou. Este mai mult spațiu. 

— În cazul acesta, ne veți căuta în biroul direcțiunii. Puteţi să îl 
luaţi și pe Bonifaciu. 

După plecarea celor doi, Marian Demetrescu medită câteva clipe, 
apoi se adresă bărbatului cu mustață: 

— Știu că întrebarea mea s-ar putea să vă deranjeze, dar există 
cineva în acest muzeu pe care l-aţi crede capabil să comită furtul? 

— Să nu credeţi că nu mi-am pus și eu întrebarea. 

= Si? 

— N-am reușit să mă opresc asupra cuiva. Evident, nu sunt la fel 
de mulțumit de toți subalternii mei, dar de aici și până la a bănui pe 
cineva este un drum lung și nu mă încumet să îl străbat. Nu știu ce 


este cu Romanescu... 

— Dar dumneavoastră, doamnă? o întrebă inspectorul șef pe 
Raluca Marinescu. 

— Eu, ca să fiu cinstită, mai păstrez încă dubii în legătură cu 
faptul că hoțul aparține muzeului nostru. Puteţi să o luaţi ca pe o 
dovadă de naivitate, dar asta e... 

— Bine, vom vedea la sfârșit de partea cui a fost dreptatea. 
Domnule director, cele două femei care aşteptau în hol răspund 
cumva de supravegherea acestui nivel? 

— Exact. 

— Deci, trebuia, teoretic, ca ele să se afle în această zonă în 
momentul în care s-a comis furtul... 

— Trebuia, zise Dumbravă oarecum stânjenit. 

— Vă rog să le poftiți în sala alăturată. 

— În Apartamentul Imperial? 

— Acolo. Vă urmăm și noi numaidecât. 

Petre Dumbravă ieși urmat de directoarea adjunctă. Profitând de 
scurtul moment de intimitate care se crease între membrii echipei, 
colonelul întrebă: 

— Băieți, ce părere aveţi? 

— Deşi nu am prea multe date, începu Zamfir, eu cred că hoțul 
este angajat al muzeului. A știut când, cum, și prin ce mijloace să 
acționeze. 

Zamfir avea o alură care sfida toate tiparele unui polițist model: 
era înalt - avea peste 1,90 — dar mai ales foarte dezvoltat pe 
orizontală. În pofida corpolenţei sale, avea o vioiciune pe care cu 
greu i-o puteai bănui. Altminteri, chipul său era luminat de un 
zâmbet permanent, semn al optimismului care îl caracteriza. 

— Sunt de aceeași părere, zise inspectorul. Ivănescule, tu ce crezi? 

— Aştept să aflu, mai întâi, declaraţiile supraveghetoarelor. 

Ivănescu oferea o cu totul altă imagine. Era spilcuit, chiar pedant, 
și își cântărea, uneori în exces, cuvintele. Cu toate aceste diferențe, se 
înțelegea de minune cu Alexandru, de care îl lega o strânsă prietenie. 

— Nu e rău, spuse Demetrescu. Dacă ar fi trăit Pitagora, te-ar fi 
socotit un înțelept... Atanasiule, tu ce spui? 

— Cred că trebuie precizate câteva lucruri. În primul rând, autorul 
a dat dovadă de o putere de stăpânire fantastică. Nu prea s-au mai 
furat tablouri ziua în amiaza mare... 

— Ai dreptate, fu de acord Marian Demetrescu. Tipul ăsta trebuie 


să aibă niște nervi de oțel. 

— Nu numai atât. Faptul că a comis spargerea în timpul zilei mai 
spune ceva. 

— Anume? întrebă, de data aceasta, Alexandru Zamfir. 

— Un hoț fură atunci când consideră că are mai multe șanse de 
reuşită. Dacă el a făcut-o ziua, înseamnă că i-a convenit și știa că 
riscul era mai mic... 

— Raționamentul tău întăreşte presupunerea că tipul este de-al 
casei. Să presupunem că tu, Atanasiule, ești muzeograf. 

— Să presupunem, zise căpitanul, privindu-l zâmbitor pe 
inspector. 

— Și te hotărăști să furi niște tablouri. Îţi alegi o zi potrivită, fixezi 
traseul cel mai scurt... 

— Apropo, interveni Zamfir, va trebui să-l aflăm. 

— Vom clarifica și această problemă, zise inspectorul şef. Deci, am 
spus că pândești momentul când nu este nimeni în sala Rococo, te 
furișezi și scoţi pânzele, cu șasiu cu tot, din rame. Dacă te prinde 
cineva umblând la un tablou, cum motivezi? 

— Simplu, zise căpitanul Atanasiu, sunt muzeograf şi vreau să 
privesc mai de aproape lucrarea. Bine, continuă el, dar știu că există 
un regulament care stabileşte anumite condiţii în care cercetătorii pot 
muta dintr-un loc în altul operele de artă... 

Mimând nedumerirea, căpitanul oferea un tablou de tot hazul. Era 
ca un computer performant care se oprea dintr-o dată, din cauza unui 
fir de praf. 

— Evident că există dar, dacă erai prins, riscai o muștruluială de la 
director. Floare la ureche pe lângă riscul la care se expunea cineva 
venit din afară. 

Vreme de câteva clipe, în încăpere se făcu liniște. Începuse, parcă, 
a se simți mirosul de creier încins. 

— S-ar mai cuveni o precizare, spuse Atanasiu. 

— Care? 

Cel care pusese întrebarea era colonelul Demetrescu. 

— Patru rame, cu șasiuri cu tot, constituie un volum apreciabil. 
Cum să te deplasezi cu ele pe holuri sau să le scoţi pe ușă? Nu se 
poate să nu dai de bănuit! 

— Ne vom împărți în echipe și vom sta de vorbă cu toți angajaţii 
muzeului. Poate că oamenii știu câte ceva și abia așteaptă să fie 
întrebaţi, se făcu auzită vocea lui Li viu Ivănescu. 


— Poate că hoțul, continuă Atanasiu, ca să nu riște prea mult, a 
ascuns tablourile prin preajmă. 

— Sperând să le poată scoate mai târziu, medită Demetrescu. Mi- 
ar plăcea să ai dreptate. Damaschine... 

— Ordonaţi, domnule colonel, răspunse ofițerul, un tip meticulos, 
căruia i se potrivea de minune meseria de criminalist. 

— Începeţi cercetarea. Căutaţi peste tot, pot fi amprente pe rame, 
pe comodele de sub ele, pe tocul uşii. 

— Nu prea cred că a lucrat fără mănuși, zise căpitanul 
Trandafirescu, principalul colaborator al lui Damaschin. 

— Nici eu nu prea cred, recunoscu inspectorul, dar nu putem 
scăpa nimic din vedere. 

— Maria Goran și Elena Mărgărit, făcu prezentările directorul. 
Sunt supraveghetoarele de la etajul I. 

— Numai două? își arătă nedumerirea colonelul. Este o suprafață 
destul de întinsă... 

— Mai este una, Constanţa Arvinte, dar a plecat la ora 11. I-am 
spus și domnului Sofronie; are o fată bolnavă și trebuie să o 
îngrijească. 

— Deci, a plecat la ora 11... 

— Întoemai, întări Dumbravă. 

— Nu ştiu de ce, dar mie mi se pare ciudată învoirea asta. Și-a 
încasat salariul? 

— Nu, zise Elena Mărgărit. Ar fi stat, dar a primit un telefon de 
acasă. 

— Oricum, trebuie verificat. Sofronie, cauţi adresa, iei un om de la 
voi şi îi ceri o declarație. Ne interesează ce a făcut înainte de 
unsprezece dar și după. 

— Am înţeles. Pot să plec? 

— Te rog. 

Supraveghetoarele nu erau în apele lor, și nu trebuia să fii un bun 
psiholog pentru a-ți da seama de aceasta. 

— Trebuie să stabilim, minut cu minut, ce s-a întâmplat de 
dimineață și până în momentul în care a fost descoperit furtul, 
preciză colonelul. De aceea, vă rog să ne spuneţi tot ce vi se pare 
important... 

Văzând că ezită, Atanasiu se gândi să le dea o mână de ajutor. 

— Presupun că aţi început programul la ora opt. 


— Da, se grăbi să răspundă Maria Goran. 

— Sus, la etaj, când aţi ajuns? întrebă Demetrescu. Este foarte 
important să ne indicaţi ora cu cât mai multă siguranță. 

După un moment de gândire, Elena Mărgărit spuse: 

— Să fi fost vreo opt și jumătate... 

— Să fi fost? își manifestă colonelul nemulțumirea. 

— Astăzi am uitat ceasul acasă. O întâmplare... 

— Dumneavoastră la ce oră rețineți că ați urcat la etaj? o 
chestionă inspectorul şef pe durdulie. 

— În tot cazul, înainte de ora nouă. 

— Deci avem aproape o oră neacoperită, observă Atanasiu. 

Faţa lui prelungă, dominată de niște ochi mari, albaștri, și de o 
gură frumos reliefată exprima nemulțumirea în stare pură. O spuneau 
ochii, care căpătaseră o anumită asprime, dar și modul în care își 
freca buzele. 

— În timpul acesta ce-aţi făcut? continuă el. 

— Ne-am îmbrăcat, ne-am luat ustensilele pentru curăţenie... 

— Să spunem că la nouă fără un sfert erați în sectorul 
dumneavoastră, vorbi Marian Demetrescu. La sosire ați făcut, cumva, 
o inspecţie a sălilor? 

La dracu’! Întrebarea era destul de clară, dar de nu pricepuseră 
nimic. Ochii aceia mari, galeși, spuneau totul. 

— Reformulez întrebarea: credeţi că la ora nouă tablourile erau la 
locul lor? 

— Oh, sigur! exclamă Maria Goran, cu o siguranță deplasată. 

— Aveţi convingerea că nu vă înșelați? Întrebarea este de o 
importanță covârșitoare. 

— Știu, domnule colonel, dar eu am douăzeci de ani vechime și nu 
mă înșel cu una, cu două. Dacă ar fi lipsit pânzele, aș fi observat! 
Doar am trecut prin sală... 

— Dacă este așa, punctă colonelul, înseamnă că au fost furate în 
timp ce dumneavoastră vă aflați la etaj. 

— Nu se poate! explodă Elena Mărgărit, cum să le fure cu noi 
acolo? 

— Asta nu e treaba mea. Aţi stat tot timpul în preajma 
Apartamentului pentru Oaspeți Princiari? 

— Ah, nu, am făcut curăţenie în Apartamentul Primului Ministru. 

— Se află exact în latura opusă, preciză directorul. 

— Cât ați zăbovit în această încăpere? întrebă Demetrescu. 


— Preţ de vreo trei sferturi de oră. 

Cea care răspunse fusese Elena Mărgărit. 

— Când aţi făcut curăţenie în apartamentul premierului? 

— Între nouă şi jumătate și zece. 

— Eleno, te-ai uitat la ceas de parcă ai fi știut că trebuie să ţii 
minte orele, sesiză Maria Goran. 

— Am spirit de observaţie... 

— Dacă îl aveţi, speculă Atanasiu situaţia, atunci spuneţi-ne cine a 
urcat la etaj în dimineața acestei zile. De când aţi luat nivelul în 
primire şi până la descoperirea furtului. 

În timp ce Elena Mărgărit își căuta cuvintele, colega ei îl privi pe 
Atanasiu. Căpitanul era un tip înalt, brunet, de 35 de ani, cu trăsături 
frumoase, asemănătoare personajului Dale Cooper din „Twin Peaks”. 
Această asemănare făcuse ca mulți colegi să-i spună Cooper, iar 
femeile să-și dea coate atunci când îl vedeau. 

— Răspunsul este simplu, pentru că n-au fost multe persoane. 

— Să le auzim, doamnă Mărgărit, o încurajă colonelul. 

— De dimineaţă a trecut doamna Achimescu. 

— Ce oră era? 

— Aproape imediat după ce am urcat noi. 

Atanasiu consemnă în agendă, în timp ce Marian Demetrescu 
continuă tirul întrebărilor. 

— Puteţi să ne precizați unde anume s-a dus? Etajul este mare... 

— N-aș putea spune, îşi manifestă regretul Elena Mărgărit. 

— A intrat în Apartamentul Imperial, zise Maria Goran. Tonul era 
insidios, ceea ce îl făcu pe Atanasiu să ridice ochii din agendă. Nu era 
nicio îndoială. Supraveghetoarea dorise să le transmită un mesaj. 

— A întârziat mult? vru să afle căpitanul. 

— Cel puţin zece minute. 

— După care a plecat... 

— Da, zise apăsat Maria Goran, dar ușa dintre Imperial și baia 
apartamentului din care s-au furat tablourile am găsit-o 
întredeschisă. 

— Uşa dulapului? ceru lămuriri Demetrescu. 

— Iat-o, pe aici aţi intrat dumneavoastră. 

— Mda, este foarte interesant. Să admitem că treaba asta s-a 
petrecut pe la nouă. Greșesc? 

— Nicidecum. 

— Perfect. Ceea ce nu înțeleg, spuse colonelul, este de ce ați simţit 


nevoia să vă verificați colega? 

— Nu am verificat-o. Am fost curioasă să văd ce face. Alexandru 
Zamfir, un poliţist cu o bună intuiție psihologică, spuse: 

— Stimată doamnă, dacă dumneavoastră nu ne ascundeţi ceva, eu 
sunt în stare să o las dracului de meserie şi să mă angajez ca 
supraveghetoare la „Piatra Arsă”... 

— Aveţi dreptate, se hotărî Raluca Marinescu să rupă tăcerea. 
Maria, spune-i domnului colonel ce ai văzut. 

Deşi nu mai spera, iată că venise vremea să dezvăluie tuturor ceea 
ce avea pe suflet. Își umplu plămânii cu aer și începu: 

— Probabil că aţi aflat: la noi în muzeu sunt anumite reguli în 
ceea ce priveşte studierea operelor de artă care fac obiectul 
expunerii. De exemplu, eu, cercetătorul X, intenționez să privesc mai 
îndeaproape un tablou. Vreau să-l dau jos de pe perete şi, eventual, 
să-l iau în birou. N-o pot face oricum. Manipularea pieselor de 
inventar se face în prezența, supraveghetoarei, care are în sub- 
gestiune zona respectivă. Cred că vi se pare normal... 

— Fireşte, zise Zamfir. 

— Dacă se mută o operă de artă dintr-un loc într-altul, atunci 
trebuie să fie informată și gestionara muzeului, care consemnează 
acest fapt, specifică directorul. 

— Ei bine, continuă Maria Goran, într-o după-amiază am găsit-o 
pe Camelia Achimescu în apartamentul Rococo. Luase cele patru 
Tiepollo și le așezase pe podea, arătându-le nu știu cărei invitate. 

— Cum aţi reacționat? întrebă Demetrescu. 

— l-am reproșat și am avertizat-o că am să comunic direcțiunii. 

— Și, aţi făcut-o? 

— Mie mi-a comunicat, recunoscu Raluca Marinescu, dar nu mi s-a 
părut relevant. Treaba asta se petrecea în vară, ori de atunci şi până 
acum... 

Demetrescu îi făcu un semn discret lui Atanasiu, din care căpitanul 
înţelese că Achimescu nu putea lipsi de pe lista suspecţilor. 

— O fi fost în vară, o ţinu Maria Goran pe a ei, dar știți ce s-a 
speriat când am prins-o? 

— Avea vreo sacoșă în mână când a urcat la etaj? întrebă Liviu 
Ivănescu. 

— Nu-mi aduc aminte, dar nu cred că avea. 

— O.K.! Să revenim la celelalte persoane. 

— Păi, au mai fost domnul Cristian Popa, zise Elena Mărgărit, și 


restauratorul. 

— Aţi remarcat unde s-au dus? îşi apropie sprâncenele în semn de 
interogaţie Marian Demetrescu. 

— Restauratorul a intrat, parcă, într-unul din apartamentele 
domnișoarelor de onoare... 

— Câte sunt? își manifestă curiozitatea Alexandru Zamfir. 

— Trei, zise Petre Dumbravă. 

— Și în care dintre de a intrat? 

— În cel din mijloc. 

— Dar Cristian Popa? 

— Mie mi s-a părut că intră în Camera de Gardă, spuse Elena 
Mărgărit. 

În acel moment, ușa apartamentului, care fusese special construit 
pentru a-l primi pe Frantz Iosef, în 1906, se deschise, intrând Dan 
Comănescu și criminalistul Trandafirescu. 

— După cum văd, zise Demetrescu, aveți amândoi noutăți. 
Comănescule, spune primul! 

— Patrula de la Câmpina l-a adus pe cel care a făcut accidentul de 
la Băneşti. 

— Romanescu? 

— Da. 

— Ce dracu’ au întârziat așa? Parcă vin de la marginea 
pământului! Unde sunt? 

— Jos, în oficiul portăresei. 

— Te duci și îl conduci în biroul domnului director pe restaurator. 
Venim și noi cât putem de repede. 

— Vă aștept. 

— Spune, Trandafirescule, ce noutate ai? 

— Am intrat, întâmplător, în apartamentul central, din suita celor 
destinate domnișoarelor de onoare. Ce credeți că am găsit sub pat? 

— Să nu-mi spui că tablourile! exclamă colonelul, schimbându-se 
dintr-o dată la față. 

— Priviţi! 

Barul de la „Tunuri” era destul de liber pentru ora aceea. 

Fata cu ten de andaluziancă simţea că se întâmplase ceva. Nu avea 
Universitatea făcută la Cambridge -— nici măcar la București — dar ştia 
şi ea atâta psihologie încât să priceapă că, dacă cei patru tipi care 
ocupau masa de lângă ușă vorbeau în șoaptă, însemna că era ceva 
putred prin țara ăluia cu craniul. Îi cunoștea pe toți ca pe propriul 
buzunar. Altădată nu aveai loc de gura lor, mai ales în ziua de leafă. 
Unul îi lăuda picioarele, altul îi spunea că are o mutrișoară pentru 
care Don Quijote s-ar fi bătut cu zece mori de vânt (poftim 
compliment!) și toţi, dar toţi, o invitau să ia loc și să bea o cafea 
împreună. Nu cafeaua conta. Băuse vreo două și nu mai simțea 
nevoia de încă una. O deranja, însă, faptul că o tratau dintr-o dată ca 
pe o străină. Ori ea, ori una venită din Ucraina cu traista de ciorapi 
în spate, tot un drac! Câte nu aflase stând de vorbă cu ei? Păi, uite, 
de exemplu, Cristian Popa îi spusese într-o zi că are să-i cumpere un 
lănţișor de aur de 30 de grame când avea să-și rezolve nu știu ce 
probleme. Ştia că vinde obiecte de artă achiziționate de la te miri 
cine cu sume derizorii. Probabil că avea în proiect un nou business. 
Celălalt muzeograf, Gabriel Frăsineanu, avusese probleme cu Camelia 
Achimescu, cu care fusese căsătorit vreo câteva luni. Se certau și se 
amenințau chiar la serviciu. Chestii de cancan. Auzise că se luaseră la 
hartă în timp ce conduceau câte un grup. Doamne, cât ar fi dat să fi 
fost de față! 

Ei bine, în toată perioada aceea, el venea la bar abătut, comanda o 
bere Gösser (specialitatea casei) și începea să-i spună cât de ale 
dracului sunt femeile și cât de buni sunt bărbaţii. Mai cu seamă el! 
Uita cu desăvârşire că și ea este femeie, că s-ar fi putut simţi jignită, 
dar tocmai asta o încânta. O socotea o parteneră de discuţie, nu una 
dintr-acelea bune numai să le pui să stea cu picioarele în sus. 

Când scăpase de Camelia, îi spusese că simte cum redevine alt om. 
Cu ea, începuse să bea, dar nu asta era supărător (pentru că, drace, 
bea și Popa de rupea pământul), ci faptul că își pierduse echilibrul și 
încrederea în sine. Certurile acelea interminabile îl măcinau, la fel şi 
ambiția ei ardelenească, meteahnă ce o făcea să uite că este femeie, 
deci, o ființă care are nevoie de protecţie, iar nu de dorința de a 


domina lumea. Bărbatul și colegii, laolaltă. În grandomania ei, credea 
că nu mai era nimeni capabil să priceapă o iotă din istoria artei. Voia 
să parvină cu orice preţ şi o făcea cu ostentaţie. 

De vreo jumătate de an, Gabriel era „pe bune” cu fata aceea 
brunetă, de la „Șoimul”. Îl întrebase dacă o iubeşte, dar ocolise cu 
dibăcie răspunsul, zicându-i că ea îl iubeşte nebunește. Toate astea i 
le spusese cu dezinvoltură, chiar cu un soi de prietenie. Acum, 
continua să vorbească în șoaptă, ca și Cristian Popa, Emil Tudorescu 
(un muzeograf ceva mai în vârstă) ori Sorin Vulcan, șeful pazei civile 
a complexului. 

Își turnă un pahar de Fanta, îl bău pe nerăsuflate, după care își luă 
inima în dinţi, plecând spre masa celor patru cu o tavă în mână. Dacă 
nu aveau să o bage în seamă, putea motiva că venise să degajeze 
masa. 

— Extraordinar! exclamă Frăsineanu exact în momentul în care 
creola ajunse lângă ei. 

— Ce este, dom'le, aşa de extraordinar? întrebă ea. După cum 
complotaţi, s-ar zice că puneţi la cale un atentat terorist. Chiar, unde 
aţi ascuns bomba? 

— Frumoaso, zise Popa, nu ne arde de glumă. Zău, nu te supăra. 

— Gata, frate, dar ce s-a întâmplat? Arătaţi de parcă v-ar fi 
concediat pe toți! 

Bărbaţii schimbară câteva priviri. De fapt, nu aveau motive să nu-i 
spună povestea. 

— Uite ce e, zise Gabriel Frăsineanu, îți împărtășim secretul, dar 
nu mai spui la nimeni. O.K.? 

— Băi, ţicniţilor, mă băgaţi în sperieți! A fost omorât cineva în 
castel? 

— Ti-am spus să nu mai citeşti toată ziua „Argus”-ul! Visezi numai 
crime. 

Vorbitorul fusese Vulcan, care părea să fie cel mai afectat de cele 
întâmplate. 

— Degeaba vă legaţi de mine. Este cel mai citit ziar din Prahova. 
Dar lăsaţi asta și spuneți-mi ce vă frământă. 

Frăsineanu se uită în jurul său, pentru a se convinge că nu sunt 
prin preajmă urechi străine. 

— Se pare că s-au furat nişte tablouri, zise el. 

— Se pare sau este sigur? 

— Ba, e sigur, oftă Vulcan. 


— Dumnezeule, se sperie chelnerița. Erau de valoare? 

— Mare, murmură Cristian Popa. 

— Cum a fost posibil? își arătă neîncrederea bruneta, așezându-se 
pe un scaun. Vestea o luase prin surprindere. 

— Asta ne întrebam și noi, ridică din umeri Frăsineanu. Dacă se 
furau noaptea, mai ziceam, dar ziua? Domnule, e făcută la nervul 
mic! Uita așa, ca să ne înnebunească pe toţi! 

— Asta făcătură! Cine a băgat de seamă lipsa? 

— Dacă îţi spun, cazi pe spate... 

— Cine, domnule? 

— Săndulescu. 

— Liliput? Tocmai el, care era în concediu medical? Nu e și asta o 
ironie a sorții? 

— A trecut de dimineață pe aici, dar nici n-a vrut să audă de cafea. 
Parcă îl trăgea aţa. 

— Să vezi acum câte declaraţii are să scrie băiatul, zise 
Frăsineanu. 

— Apropo, n-a venit poliția? 

— Lasă, o linişti el, oricum or să aibă grijă băieţii să citeşti în 
următorul număr din „Argus” ce și cum s-a întâmplat... 

— Cine spunea că nu vine poliția? zise Emil Tudorescu. Chiar 
acum a trecut o Dacie cu vreo patru persoane. 

— Eu nu mai stau, spuse Vulcan, ridicându-se de la masă. Prăjitura 
a început să pută. 

— Gabriel, ce zici, luăm un coniac? întrebă Popa. 

— Eu nu vreau. Poate Emil. 

— Nici eu, deja mă doare capul. 

— Sunteţi niște proști. Dacă începe tărăraia, vom sta până la 
noapte şi o tărie nu pică rău. 

Văzând că nu are susținători, îşi bău rapid cele 100 de grame de 
„Napoleon” și plecă spre muzeu împreună cu ceilalți. Pe măsură ce se 
apropia, simțea cum i se înmoaie picioarele. 

Colonelul Nicolae ieși din Apartamentul pentru Oaspeți Princiari, 
însoţit de locotenentul Bonifaciu. 

— Staţi o clipă, se opri brusc ofițerul cel tânăr. 

— Ce dracu’! exclamă colonelul, nevenindu-i să creadă că puştiul, 
omul lui de încredere, se uita fără nicio noimă spre plafon. 

— Încerc să-mi amintesc. 

— Dumnezeule, ce? 

— Cum se numește... 

— E clar, oftă bărbatul cu părul cărunt. Aerul rece al primului caz 
mai important ţi-a luat minţile. Ce să se numească, măi, puștiule? 

— Stilul în care este decorat plafonul. 

— De asta îți arde acum? 

— Trebuie să-mi amintesc, altfel îmi schimb părerea despre mine. 
Gata, ştiu. Art Nouveau. Nemţii, însă, îi spun Jünger Stil. 

— Și care e diferența? 

— Sunt două denumiri ale aceluiași stil apărut în arta anilor 1900. 

— M-ai făcut praf! De unde dracu” știi textele astea? Nu cumva...? 

— Vă spun, dar nu mai află nimeni! 

— Parol! 

— Sunt prieten cu o ghidă. 

— Nu mă-nnebuni! Să mi-o arăţi și mie, ca să n-o trecem — din 
greșeală, evident — pe lista suspecților. 

— Nu aveţi șanse, pentru că lucrează la „Șoimul”. 

— Bine, puștiule. E ceva serios sau... 

— Mă supuneţi unui interogatoriu? 

— Nici vorbă. Voiam să știu dacă mă apuc să strâng bani de nuntă. 

— Mai e de așteptat. 

— Păcat! Era singura şansă să mă las de fumat. 

Aglaia Turturică, portăreasa, era o femeie care, în tinerețe, arătase 
destul de bine. Acum, la cei 50 de ani pe care îi avea (și îi arăta cu 
prisosință) era imensă, rotundă la față, genul de bunică perfectă, care 
prepară șase cozonaci și mănâncă, ea singură, patru. 

Faptul că avea să fie sâcâită de poliție nu-i făcea nicio plăcere, iar 
colonelul știa asta. De aceea, trebuia găsită o metodă specială de 


anchetare. Una mai... plină de sentiment. Când ajunseră în biroul din 
aripa administrativă, Nicolae zâmbi. Găsise soluția. 

— Vă rog să luaţi loc, îi ceru el femeii, afișând cel mai drăgăstos 
zâmbet de care era capabil. 

— Mulţumesc, spuse ea, cu un aer care trăda plictiseala. Era 
vineri, luase banii, programul se apropia de sfârşit, dar papagalii 
ăştia nu o lăsau în pace. De poliție avea ea nevoie? 

— Vă rog să mă scuzaţi, se plânse dintr-odată, colonelul, trebuie să 
iau o pastilă. 

— Dumneavoastră stabiliți programul, nu eu. Dar de ce suferiți? 

— Am un început de ulcer. 

— Vai, la vârsta aceasta...? Dar de ce, nu mâncaţi suficient? Să 
ştiţi că mâncarea este foarte importantă. 

— Doamnă, mă faceți să roşesc, dar aţi atins un punct nevralgic în 
căsnicia mea. 

— Vai, regret amarnic, nu mi-am imaginat că... 

— Nicio problemă, marșă colonelul, spre surprinderea totală a lui 
Bonifaciu, care își cunoștea șeful ca fiind un om sănătos și un 
gurmand de zile mari. Soţia mea găteşte cam prost. Prefer să mănânc 
hrană rece. 

— Păi cum să nu faceţi ulcer... Cât de mult vă compătimesc! Să 
ştiţi că la mine în familie hrana este un cult. 

— Sunt convins și îl invidiez sincer pe soțul dumneavoastră. 
Apropo, încuiaţi noaptea ușa de la intrare? 

— Da. De ce mă întrebaţi? 

— Voiam să vă golesc frigiderul. 

Bonifaciu își îndreptă capul spre fereastră pentru a nu-și 
deconspira șeful. De acuma, îl avea și el la mână. Dacă auzea madam 
Nicolae ce bazaconii debitase, nu-l vedea bine pe colonel. 

Ultima replică a ofițerului o făcuse praf pe portăreasă. Se 
transformase într-un aluat pe care anchetatorul îl putea modela așa 
cum voia. 

— Sunteţi un om mult prea gentil, dar a venit vremea să-mi puneţi 
întrebările acelea. 

— Stimată doamnă, realizați că mărturia dumneavoastră ne poate 
ajuta într-o măsură substanţială... 

— Desigur. 

— Atunci, vă rog să ne spuneţi ce ați văzut, pe cine aţi văzut, dacă 
aţi lipsit de la poartă... 


— Am plecat de mai multe ori, dar întotdeauna am lăsat pe cineva 
în locul meu. 

— Înţeleg, zise colonelul. Aţi observat ceva suspect? Vreunul din 
colegii dumneavoastră a ieşit cu o sacoșă sau cu un alt bagaj mai 
voluminos? 

— M-am întrebat și eu, întrucât sunt convinsă că lucrările au fost 
scoase. 

— De ce? întrebă locotenentul. 

— Numai dacă era dobitoc ar fi procedat altfel, zise femeia, iar 
cuvintele ei sunau asemenea, unei sentințe judiciare. 

— Nu înţeleg, râse colonelul. 

— Hai să presupunem că autorul furtului ar fi găsit o ascunzătoare 
perfectă — ceea ce este aproape imposibil. Nu i-ar fi fost mai greu să 
scoată tablourile, odată ce poliția a intrat în alertă și muzeul este 
ținut sub observaţie? 

Bonifaciu aprobă tacit, convins că portăreasa nu se înșela. 

— Sunteţi de acord că până în momentul în care s-a anunţat 
dispariţia, hoțul putea manevra mai ușor tablourile? continuă ea. 

— Da, răspunse colonelul, dar nu văd unde bateţi. Doar nu o să ne 
spuneţi că a trecut cu ele pe la poartă și nu l-aţi văzut! 

— Nu era obligatoriu să le scoată prin faţa oficiului meu. 

— În afară de ieșirile principale mai sunt şi altele? 

Cel care întrebase era locotenentul. 

— La scara de incendiu nu v-aţi gândit? Colonelul înclină din cap, 
privindu-și cu subînțeles colegul. 

— De ce nu? Din câte știu, este amplasată în spatele muzeului. 

— Exact, înspre terase. 

— Se află în apropierea Apartamentului Rococo? 

— Nu. Scara de incendiu pornește dintr-o terasă ce deservește 
Camera de lucru și Apartamentul reginei. 

— E cam lungă distanţa, observă colonelul. Ca să ajungă acolo 
trebuia să treacă prin vreo 6-7 săli... 

— Corect, zise Bonifaciu, dar la etaj nu se afla nimeni, în timp ce, 
la parter, trebuia să treacă prin fața mai multor persoane, inclusiv a 
portăresei. 

Nicolae stătu câteva momente în cumpănă. Când adopta o poziţie 
meditativă, sprâncenele i se apropiau, formând o linie continuă, 
groasă și argintie. 

— Din câte îmi aduc aminte, zise el, în spatele castelului, este un 


post de jandarmi. Oare soldatul nu s-a impacientat în momentul în 
care a văzut pe cineva coborând pe seara de incendiu? 

— Asta presupunând că l-a văzut, punctă Bonifaciu. 

— Ce vrei să spui, că a plecat din post? 

— Vi se pare imposibil? întrebă locotenentul. 

— Ştiu şi eu? 

— Să vă relatez un caz la care am fost martor. Acum vreo lună, am 
venit să mă întâlnesc cu prietena mea. Fata era învoită pentru o 
jumătate de oră. Cum nu aveam chef să plec, m-am dus în spatele 
castelului ca să vizitez terasele. N-o făcusem niciodată. 

— Păcat, sunt o splendoare, zise portăreasa. 

— Mi-am dat seama. 

— Tot nu înțeleg unde vrei să baţi, îşi manifestă colonelul 
nerăbdarea. Soldatul nu era în post? 

— Ba da. 

Atunci, ce legătură are cu seara de incendiu? 

— Are, pentru că, în momentul în care am ajuns în dreptul 
postului, soldatul mi-a cerut o ţigară. 

— Şi i-ai dat, dar asta cât i-a luat? Cinci secunde? Zece? 

— Cel puţin zece minute. 

— De ce? 

— Nivelul teraselor este mai jos cu vreo doi metri decât cel al 
gheretei. 

— Deci nu aveai cum să-i dai ţigara... 

— Exact. 

— Și ţi-a propus să te duci până la el? 

— Nu. 

— Vezi? Nu şi-a permis să încalce regulamentul. Știa că nu are 
voie să primească nicio persoană străină în post. 

— Dg’ de unde, nu-i vorba de asta. Era un tip bine crescut şi n-a 
vrut să mă lase tot pe mine să mă deranjez, așa că ne-am întâlnit la 
jumătatea drumului. Exact unde se termină terasele. 

— Mda... 

— Vedeţi câte face un om pentru o țigară? Dacă s-a întâmplat la 
fel și în dimineaţa asta? 

— Pentru a ne convinge, va trebui să verificăm terasa. Uşile care o 
deservesc, întrebă colonelul, se deschid pe timpul zilei? 

— Uşile, nu, răspunse Aglaia Turturică. Doar ferestrele, pentru 
aerisire. 


— E-n regulă, asta nu poate decât să ne ajute. Dar, să revenim la 
discuţia noastră. Chiar nu ați văzut nimic? 

Glasul colonelului era blând, semn că ofițerul efectua în 
continuare o anchetă psihologică. 

— Mai este ceva, dar... 

— Dar? 

— Îmi este destul de greu să vă spun. S-ar putea să trageţi 
concluzii care le vor crea probleme unor colegi. 

— Legea vă obligă să ne spuneţi tot ce știți, căută să fie categoric 
locotenentul. Chipul său plăcut căpătă o asprime care o amuză pe 
femeie. 

— Este vorba de doi dintre muzeografii noștri... 

— Care dintre ei? zise nerăbdător colonelul. 

— Cristian Popa și Emil Tudorescu... 

Nicolae încercase să fie calm și, Dumnezeu era martor că reușise, 
dar acum simţea că nu mai avea mult și își pierdea răbdarea. 

— Ce ştiţi despre ei? 

— Declaraţia mea rămâne secretă? 

— Da. Prin urmare? 

— Domnul Popa a venit la opt fără cinci. În afară de o geantă 
mică, de umăr, nu avea nimic la dumnealui. Ei bine, pe la nouă fără 
un sfert a ieșit din muzeu. Avea în mână o sacoșă de piaţă, în care... 

— Ne terorizați cu pauzele astea, nu-și putu păstra cumpătul 
Bonifaciu. 

— ... în care se găsea un obiect. 

— Ce fel de obiect? 

— Era așa... ca un cilindru înfășurat într-o hârtie. 

— Ce dimensiuni avea? 

— Mi-e greu să-mi amintesc... 

— Trebuie! porunci colonelul, care abandonase tonul curtenitor. 

— Să zicem că avea diametrul cam de 15 cm și depășea sacoșa cu 
vreo palmă și jumătate. 

— Putem aprecia că era lung de 50 de cm? își plasă anchetatorul 
cel tânăr întrebarea și deschise agenda pentru a nota. 

— Da, cred că da. 

Colonelul își privi colegul, iar privirea acestuia îi transmise același 
mesaj. Gândeau la unison. 

— Peste cât timp s-a întors? 

— Trecuse de nouă. 


— N-a avut vreme să ajungă prea departe, medită cu glas tare 
colonelul. 

— Credeţi că el a furat tablourile? întrebă ea, speculând remarca 
ofițerului. 

— Nicidecum. Este imposibil să acuzi un om plecând de la un 
singur element. 

— Așa ziceam și eu. 

— La înapoiere mai avea sacoşa? 

— Asta €..., răspunse firav femeia cu alură de matroană romană. 
Gânditor, locotenentul consemnă informaţia în agendă, apoi întrebă: 

— Ce aţi observat în legătură cu Emil Tudorescu? 

— Sunt mai multe lucruri... 

— Luaţi-le în ordine. 

— În primul rând, mi-a atras atenția faptul că a venit, ca 
niciodată, la opt fix. 

— Întârzie? 

— Puțin, dar este un muzeograf excelent, de aceea nu deranjează 
pe nimeni. Nu vă mai spun că știe la perfectie engleza, franceza și 
italiana. 

— Nu mai spuneţi, se minună, fals, Bonifaciu. O fi avut guvernantă 
în copilărie... 

— Nu ştiu unde a învăţat, dar l-am auzit vorbind. Domnule, alții 
nici limba maternă nu o cunosc așa de bine! Ce e drept, a făcut și 
vreo câteva excursii prin străinătate. 

— Aşa da, zise locotenentul. Și eu aș învăța, dacă m-ar trimite 
ministerul la specializare. 

— Taci, mă”! îi şopti colonelul, după care se adresă portăresei: 
altceva ce v-a mai atras atenţia? 

— Când s-a întors de sus... 

— Pe la ce oră? vru să afle Nicolae. 

— Era opt şi un sfert, opt și douăzeci de minute. Deci, când s-a 
întors, mi s-a părut că are o comportare ciudată. 

— Adică? 

— l-ar fi convenit să nu fiu acolo. 

— Ascundea ceva? 

— Avea mâinile goale, dar le ținea tot timpul în buzunare. 

— Vă aduceţi aminte cum era îmbrăcat? întrebă Bonifaciu, căruia 
îi venise o idee atât de tentantă, încât se ridică de pe scaun. 

— Cu aceeași scurtă matlasată pe care o poartă mereu. 


— E ceva mai lărguţă? 

— Îhî. Și mai lungă. 

— Şi ţinea tot timpul mâinile în buzunare. 

— Exact. 

— Formidabil! 

— Pușştiule, te simţi bine? 

Colonelul era îndreptățit să pună o asemenea întrebare, întrucât 
Bonifaciu se plimba de la un capăt la altul al oficiului, vorbind de 
unul singur și afișând o succesiune de stări sufletești. 

— Ca niciodată, colonele... 

— Bine, domnule locotenent, răspunse Nicolae  zâmbitor, 
înțelegând euforia prin care trecea Bonifaciu. 

— Cred că am descoperit modalitatea prin care hoţul a scos 
tablourile din muzeu. 

— Să nu-mi spui că pe sub haină! 

— Ba da. 

— E o copilărie! 

Locotenentul răspunse ca și cum ar fi fost rănit în orgoliul propriu: 

— Se vede că facem parte din generaţii diferite. 

— Nu e vorba de asta, ci de un calcul elementar. Cum ar putea 
încăpea sub o haină patru tablouri de 35 x 50 cm, cu șasiuri cu tot? 

— Era o idee... se dezumflă la fel de rapid tânărul. 

— Nu zic să o abandonăm. Dimpotrivă, îţi sugerez să i-o comunici 
și inspectorului șef. 

— Aiurea! 

— Da, s-ar putea ca eu să mă înșel. 

— Cred că nu. 

— Acum ești supărat, dar are să-ți treacă. Doamnă Turturică, o 
ultimă întrebare: pe la ce oră s-a întors Tudorescu. 

— Iar la ce oră? Cred că aţi făcut o fixație. 

Colonelul zâmbi. 

— A lipsit un ceas, spuse femeia, iar Nicolae clătină din cap, 
mulțumit. Ancheta se terminase și nu fusese lipsită de rezultate. 

De cum trânti portiera, Sofronie înțelese că făcuse o greșeală pe 
care Frânculescu nu avea să i-o ierte multă vreme. Cum dracu' de 
uitase să-l invite și pe el în castel? Doar știa că îi place să participe la 
investigații... La drept vorbind, uneori avea chiar idei lăudabile... 

— Boierii înăuntru, șoferii afară, zise durduliul, după ce i se 
comunică adresa. Așa e de când Dumnezeu a făcut lumea asta plină 
de mizerie și de tâmpiţi! 

— Vrei să-mi sugerezi că eu sunt unul dintre ei? întrebă ofițerul, 
amuzat de obida șoferului. 

— Se poate? De mine vorbeam. 

— De când ai porniri masochiste? 

— De când m-aţi dat afară de la poliţie și m-aţi trimis, cu bagaje 
cu tot, la TAXI SEBASTIAN. 

— Hai, mă”, las-o dracu’ de treabă! Tu n-ai văzut că m-a luat 
directorul pe sus? Uite, acum ai ocazia să te revanşezi. Am primit o 
misiune. 


— Am... primit? 

— Da. 

— Adică, dumneavoastră și cu cine s-o nimeri. 

— Te înşeli, amice. Inspectorul șef a spus: ia-l pe Frânculescu, că 
este băiat capabil, şi mergeţi acasă la madam Arvinte. Tipa e 
supraveghetoare și figurează pe lista suspecților. 

— A spus Demetrescu asta? 

— Tex-tu-al! 

— Cum nu m-am născut în noaptea de marți spre joi, nu pot să 
înghit bazaconia asta! Nici măcar cu un kilogram de miere. 

Constanța Arvinte locuia într-o casă cu temelia din piatră și 
suprastructura din lemn, așa cum sunt cele mai multe din zona de 
munte. Cândva, casa arătase mult mai bine. În ultimii ani, după 
moartea soțului într-un accident de circulație, lipsa unei mâini 
bărbătești și a banilor făcuseră ca paragina să-și facă loc puţin câte 
puţin. 

Imediat după primul apel, o femeie, ale cărei semnalmente 


corespundeau cu ale persoanei căutate, apăru la poartă. 

— Locotenent-colonelul Sofronie, de la poliţie, se prezentă ofițerul, 
iar colegul meu este adjutantul Frânculescu. 

— Pe dânsul l-am mai văzut la muzeu. Dar ce treabă are poliția cu 
mine? Vi s-a spus că m-am învoit... 

— Nu pentru asta vă căutăm. Putem sta de vorbă undeva, 
înăuntru? 

— Poftiti! 

Interiorul arăta cu mult mai bine decât exteriorul. Era mobilat cu 
bun gust, iar încăperile erau mari, cu ferestre impunătoare prin care 
intra întotdeauna suficientă lumină. 

— Locuiţi singură? 

— Cu fiica mea. 

— Este acasă? 

— În sufragerie. Ce s-a întâmplat? 

— S-au furat nişte tablouri. 

— Dumnezeule! exclamă femeia. Care dintre de? 

I se spuse. 

— Mi se pare... nici nu-mi găsesc cuvintele! Când s-a întâmplat? 

— Încă n-am reușit să stabilim cu exactitate ora furtului, deși, 
după unele indicii, putem conchide că la ora când părăseați muzeul 
tablourile erau deja în mâna făptașului. 

— Înţeleg. 

— Înţelegeți greșit, o linişti Sofronie. Este de datoria noastră să 
stăm de vorbă cu toate persoanele care s-au găsit în preajma locului 
faptei în această dimineaţă. 

— Deci nu sunt bănuită? Vreau să spun, nu sunt bănuită în mod 
special? 

— De ce aţi fi? 

— Pentru că am plecat de la serviciu. 

— Doamnă Arvinte, în prima fază noi suntem obligați să bănuim 
pe toată lumea și nu avem niciun motiv ca să vă compunem 
dumneavoastră un statut privilegiat. Acum v-aţi liniștit? 

— Da. 

— Perfect. Puteţi să ne spuneţi ce s-a întâmplat la etaj până la ora 
11? 

— Totul a fost cât se poate de normal. De aceea, eu cred că furtul 
s-a comis după plecarea mea. Să ştiţi, n-o spun ca să mă apăr... 

— Sunt convins, zâmbi Sofronie. Când aţi mers la etaj și aţi 


început curăţenia propriu-zisă? 

— Puțin după opt. 

— Nu fiți așa de evazivă, colegele dumneavoastră ne-au destăinuit 
totul. Nu este o crimă să bei o cafea. 

— Cred că era aproape nouă. 

— Așa știam și noi. În cele două ore chiar nu ați văzut nimic 
deosebit? 

— Nu, domnule colonel, v-aș fi spus din capul locului. 

— Care dintre angajaţii muzeului a fost la etaj? 

— Să nu-mi spuneți că hoţul este de-al nostru! 

— Nu vă spun, o asigură ofițerul, dar vă rog să-mi răspundeţi la 
întrebare. Timpul ne presează. 

— Eu am observat două persoane. 

— Pe cine? 

— Cristian Popa a fost unul. 

— Aveţi idee unde a intrat? 

— Nu am văzut. Eram în dreptul primului apartament al 
domnișoarelor de onoare. A trecut pe lângă mine și a tinut-o drept 
spre Imperial, unde a făcut-o la stânga. 

— Nu pe acolo se ajunge în sala Rococo? vru să afle Sofronie. 

— Ba da. 

— Avea ceva în mână, vreo sacoșă? 

— Cu siguranţă, nu. 

— Pe la ce oră se întâmpla asta? 

— Cred că între nouă și zece. 

— Când a plecat? 

— Să nu mă întrebaţi. Nu știu. Am intrat în Apartamentul 
Primului Ministru, unde am făcut curăţenie aproape un ceas. 

— Bine, zise locotenent-colonelul. Care este a doua persoană? 

— Romanescu. 

— Interesant, grăi ofițerul, care ştia de accidentul de la Băneşti și 
de cele două pânze. Pe la ce oră a urcat? 

— În tot cazul, înaintea domnului Popa. 

— Ştiţi în ce sală a intrat? 

— Propriu-zis, eu nu l-am văzut, dar am auzit-o pe Elena Mărgărit 
spunându-i celeilalte colege... 

— Maria Goran? 

— Exact: «ce treabă o fi având şi Romanescu la „Domnișoarele de 
Onoare”?» 


— Deci nu l-a însoțit nimeni. 

— Îl consideram de-al casei. 1 se comunicase să nu umble la 
tablouri de unul singur, dar nu i se putea interzice accesul în sălile 
muzeului. În fond, îşi făcea meseria. 

— Cât a stat în apartament? 

— V-am spus că nu l-am văzut... 

— Nu știți nici dacă de acolo s-a deplasat în altă sală... 

— Îmi pare rău. 

— Altcineva? 

— Nimeni. 

— Sunteţi sigură? 

— N-am mai văzut pe altcineva. 

— O colegă de-a dumneavoastră ne-a indicat prezența unei alte 
persoane. 

— Despre cine este vorba? 

— Camelia Achimescu. 

— Exclus! zise Constanţa Arvinte, cu o hotărâre care îi atrase 
atenţia ofițerului. 

— De ce este exclus? 

— Pentru că nu a urcat. 

— Poate că nu ați văzut-o, dar asta nu înseamnă că nu a fost la 
etaj. 

— Nu se poate! 

— Pe ce vă bazati? 

— Am stat de vorbă cu doamna Achimescu și mi-a spus că avea 
treabă în altă parte. 

— Unde? 

— În depozit. Trebuia să inventarieze niște lucrări... Poate n-aţi 
auzit, dar lucrează la un studiu complex... 

— Am fost informaţi, zise moale Sofronie, întrebându-se ce se afla 
în spatele vehemenţței cu care supraveghetoarea îi lua apărarea 
muzeografei. Chiar înainte ca aceasta să fie incriminată. La dracu”, 
gândi el, aici se ascunde o treabă ocultă. Dacă se va confirma că 
Romanescu a fugit cu două tablouri, unde sunt celelalte? Ce ne 
împiedică să acceptăm ideea unei complicități între Romanescu și 
Achimescu? Apoi, cu glas tare, se adresă femeii: 

— Poate nu v-aţi dat seama, dar aţi depus cam mult sârg în a vă 
apăra colega pe care nici nu am apucat să o acuzăm de ceva. Asta îmi 
dă de bănuit. 


Constanța Arvinte plecă fruntea, dându-și seama că spusese ceva 
nepotrivit. 

— Am dori să stăm de vorbă și cu fiica dumneavoastră. Știm că 
este bolnavă și nu o vom deranja mai mult de un minut. 

Beatrice Arvinte, o făptură plăpândă și palidă, precum o mucenică 
ce a ţinut toate posturile unul după altul, confirmă că mama sa 
venise acasă pe la unsprezece şi un sfert, iar de atunci nu mai plecase 
nicăieri. 

— Dacă asta este tot, zise femeia, mi-a părut bine că v-am 
cunoscut... 

— Mai avem o rugăminte. 

— Spuneţi. 

— Lăsaţi-ne să aruncăm o privire prin casă. 

— Ar trebui să mă simt jignită, dar, pentru că am conștiința 
curată, vă rog să căutați din pod și până în beci. Nu peste multă 
vreme, Dacia albă demară în trombă, îndreptându-se spre muzeu. 
Căutarea nu dusese la nimic. 

Era atâta liniște în Imperial, încât aproape se auzeau bătăile 
inimii. Cu o tensiune arterială care se apropia vertiginos de cifra 20, 
polițiștii îl înconjurară pe căpitanul Trandafirescu, care scotea dintr-o 
sacoșă din plastic două pânze imaculate întinse pe câte un șasiu de 
dimensiune egală cu cea a tablourilor furate. 

— Ce dracu’ înseamnă asta? nu se putu abține Demetrescu. Două 
pânze goale... 

— Le-ai găsit într-unul dintre apartamentele Domnișoarelor de 
Onoare? medită Atanasiu. 

— Acolo. 

— Sub pat? 

— Da. 

— Curios. 

— La ce te gândești, Atanasiule? 

— Dacă pânzele nu îi aparțin cumva lui Romanescu... 

— N-a intrat nimeni în sală în afară de el, își aminti Zamfir. 

— O.K.! De ce le-a lăsat într-un loc unde puteau fi găsite oricând? 

— E o întrebare, recunoscu inspectorul. Poate că n-a avut răgazul 
să le ascundă mai bine... 

— Poate, dar de ce să ascundă două pânze virgine? Asta este, grăi 
Atanasiu, întrebarea nr. 1. Când vrei să furi ceva, în speţă un tablou, 
nu vii cu o pânză sau cu două. Ah, dacă vrei să execuţi o copie... 

— Cred că aveţi dreptate, întări Zamfir. Încep să mă îndoiesc că 
am rezolvat cazul odată cu prinderea lui Alfred Romanescu. 

— Şi cu cele două tablouri care au fost găsite în mașină cum 
rămâne? întrebă Ivănescu. 

— Vom vedea, spuse Atanasiu, dar mă tem că nu sunt ceea ce 
căutăm. Ţineţi minte replica lui Cooper din „Twin Peaks”: „bufnițele 
nu sunt ceea ce par a fi”? 

— Nu le aduce în discuţie, spuse Zamfir. Și așa am moralul slăbuţ. 

— Trandafirescule, vorbi Demetrescu, sacoșa constituie probă. O 
luaţi pentru expertiză. 

— E-n regulă, domnule colonel, zise căpitanul și trecu în sala 
vecină, unde colegii săi continuau să cerceteze milimetru cu 
milimetru locul faptei. 


— Să mergem, trebuie să vedem ce este cu Romanescu. 

Inspectorul șef părăsi Apartamentul Imperial cu sentimentul că 
avea să mai treacă ceva timp până când să poată înmâna directorului 
lucrările. Căpătase convingerea că autorul nu este un ageamiu. Ori, 
un om avizat, știa că în România nu există piață pentru vânzarea 
operelor de artă furate din muzee. Asta îl ducea cu gândul la o 
încercare de a trece tablourile peste graniță. Dacă acest lucru se 
întâmpla, „Piatra Arsă” putea să-și ia adio de la picturi. Cum să le 
recuperezi dacă aveau să intre în colecţia vreunui milionar excentric, 
care semnează cecuri cu multe zerouri numai pentru plăcerea de a ști 
că undeva, într-un subsol dotat cu aer condiționat, există patru 
tablouri care sunt ale lui? Nu este o senzaţie divină să te bucuri 
numai tu de capodoperele unui Tiepollo, Cezanne, Picasso...? 

Închise ochii, într-o încercare iluzorie de alungare a gândurilor 
negre. 

Petre Dumbravă îi aștepta pe membrii echipei de cercetare în faţa 
propriului birou. Era obosit cum nu îl văzuse nimeni până atunci. 
Avea o privire ștearsă, lipsită de expresie, iar pomeţii obrajilor îi erau 
căzuți, delimitaţi în partea de sus de niște cearcăne adânci. 

— Domnule inspector, zise el, să știți că am verificat. Astăzi nu au 
fost deschise ușile principale. 

— Cu certitudine? 

— Da. 

— Tot este bine, înseamnă că a rămas intrarea personalului și... 
uite, acum mi-a trecut prin minte... 

— Ce anume? 

— Scara de incendiu unde este amplasată? 

— Porneşte din terasa care deserveşte apartamentul și cabinetul de 
lucru al reginei. Amândouă se află în aripa din spate a castelului. 

— Uşile teraselor se deschid pe timpul zilei? 

— Foarte rar. Aerisirea se face prin intermediul ferestrelor. 

— Astăzi au fost deschise? 

— Vom verifica. 

— O.K. Ce doreaţi să-mi mai spuneţi? 

— Mi-e frică, domnule Demetrescu și, mai mult decât atât, mi-e 
ciudă că s-a putut întâmpla așa ceva ziua în amiaza-mare. 

— Într-adevăr, este neplăcut. 

— Regulamentul spune că, în asemenea cazuri, trebuie să-l sun 
personal pe ministrul culturii și să-l informez. Dumnezeule, cum s-o 
fac? Ce să-i spun? Domnule Sorescu, știți, la noi totul decurge normal 
în afară de faptul că au dispărut patru tablouri din patrimoniul 
cultural-naţional... 

— Vă înţeleg starea sufletească şi vă încredințez că vom sta aici 
până vom reuşi să-l prindem pe autor. Este tot ce vă pot promite. 

— Sunteţi foarte gentil şi profesionalismul oamenilor 
dumneavoastră îmi este cunoscut. 

— Aveţi în vedere furtul de la Mănăstirea Sinaia? 

— Da. Ați recuperat într-un timp record valori de peste 
60.000.000 de lei. Poate dă Dumnezeu să reușiți și acum... Colonelul 
făcu un gest de îmbărbătare și se grăbi să dea ochii cu Romanescu. 


Restauratorul stătea pe unul dintre cele două fotolii așezate în fața 
biroului directorului, iar pe măsuţa scundă de la picioarele sale se 
aflau tablourile ce fuseseră găsite în portbagaj. 

— Puteţi să-mi spuneți și mie de ce mă aflu aici? întrebă 
restauratorul. La ora aceasta trebuia să fiu în Bucureşti. 

— Domnule Romanescu, începu colonelul, nu ne puteţi face o vină 
din faptul că v-am adus la muzeu, din moment ce în autoturismul 
dumneavoastră au fost găsite două tablouri care seamănă al dracului 
de tare cu „Prometeu răpind focul” și „Venus și Adonis”. 

— Vă felicit pentru nuanță: SEAMĂNĂ! 

— Deci nu sunt lucrările originale? 

— Dumnezeule, cum puteţi crede una ca asta?! 

— Decât să vă minunați, spuse Atanasiu, mai bine ne-ați explica 
de unde aveţi aceste, hai să le spunem c6pii. 

— Văd că și dumneavoastră vă pricepeţi la nuanțe. Domnilor, 
încep să-mi schimb părerea despre poliția română. Văzând că nimeni 
nu se amuza, zise lapidar: sunt făcute de mine. 

— Nici mai mult, nici mai puţin, gândi cu glas tare Zamfir. 

— Nu mă credeţi capabil să execut o copie după Tiepollo? 

— Vai de mine, domnule Romanescu, dar nici prin gând nu mi-a 
trecut să spun așa ceva, zâmbi locotenent-colonelul. Mă întrebam, 
numai, cum să-mi explic coincidența că exact în ziua furtului, 
dumneavoastră dispăreţi la București cu două câpii. 

— Vulgar și inexact! Cum adică „am dispărut”? 

— Fără să spuneți nimănui și cu mult înainte de sfârșitul 
programului, zise Demetrescu. 

— Dumnezeule, aceeași mentalitate funcționărească! Înțelegeţi că 
eu nu am program fix şi nu dau socoteală conducerii muzeului decât 
la terminarea lucrării! 

— Apropo de dat socoteală, interveni Atanasiu, în sarcinile care vă 
reveneau intra și efectuarea a două c6pii după Tiepollo? 

— This is the question! declamă teatral restauratorul. Nu. 

— Ei, atunci? 

— Atunci? își arătă acesta nedumerirea. 

— De ce le-aţi făcut? întrebă Demetrescu, cu o ușoară nervozitate. 

— Din plăcere și din admirație pentru Tiepollo. Niciodată n-am 
ascuns că îmi place. Doamna Marinescu poate să confirme. Chiar așa, 
stimată direcțiune, de ce mă lăsați să suport atacurile poliției fără să- 


mi luaţi apărarea? 

Raluca Marinescu şi Petre Dumbravă tăcură. 

— Probabil că v-a fost mai uşor să dați vina pe mine decât pe unul 
din angajații dumneavoastră, medită cu glas tare restauratorul. Nu vă 
condamn. Dar acum, după ce ați văzut copiile, de ce nu spuneți 
nimic? 

— Chiar așa, doamnă Marinescu, zise Atanasiu, exprimaţi-vă 
părerea în legătură cu pânzele pe care le aveţi în față. 

— Cu siguranță sunt niște cópii aflate într-o fază intermediară de 
execuţie. Subiectele sunt clare, iar talentul pictorului este și el 
remarcabil. 

— Nu credeam că o veți mai spune, zise acru pictorul. 

— Să lăsăm aprecierile critice pentru mai târziu, spuse 
Demetrescu. Aţi făcut cópii și după alte lucrări? 

— Nu. 

— De ce? 

Pentru că n-am chiar așa de mult timp la dispoziţie și nici nu 
consider că celelalte lucrări merită aceeași atenție. 

— Deci nu ascundeţi că le cunoșteaţi valoarea. 

— Vai de mine, de ce să ascund? 

Demetrescu se așeză pe un scaun și le făcu semn colegilor să pună 
întrebările care îi frământau. 

— Pe la ce oră aţi ajuns la muzeu și cât ați stat? vru să afle Zamfir. 

— Am venit puţin după ora opt și nu cred că am întârziat mai 
mult de o jumătate de oră. 

— Practic, ce treabă aţi avut? întrebă Atanasiu. 

— Trebuia să iau din birou câteva planșe cu care aveam de gând 
să mă prezint la Galeriile Naţionale. 

— Unde aveţi biroul? 

— La parter, răspunse directorul în locul său. 

— La etajul unu ce ați căutat? își plasă inspectorul întrebarea care 
îl preocupa cel mai tare. 

— De unde știți că am fost la unu? 

— Aţi fost văzut. 

— Firesc. Am avut puţină treabă. 

— Unde anume? 

— Într-unul din apartamente. 

— În care? zise Atanasiu, care începuse să-şi piardă răbdarea. 

— Contează? 


— Contează. 

— La Domnișoarele de Onoare. 

— Recunoașteţi sacoșa aceasta? întrebă căpitanul, ce avusese grijă 
să ia cu sine obiectul găsit de către Trandafirescu. 

— Ar trebui? 

— Desigur. Băieţii de la criminalistic au prelevat suficiente urme 
papilare de pe mânerele din plastic și sunt gata să le supună la o 
comparare criminalistică. Este nevoie? 

— Să nu se deranjeze. Sacoșa îmi aparţine. 

— Inclusiv cele două pânze neîncepute? 

— Inclusiv. 

— Ce aveaţi de gând să faceţi cu ele? 

— Am avut patru pânze, din care am ales două care mi s-au părut 
mai bune. 

— Cu celelalte ce intenţionaţi? 

— Urma să fac niște studii după cele două tablouri care se află în 
apartament... 

— Cum s-ar spune, le-aţi pregătit pentru a le avea la îndemână, 
zise colonelul. 

— Într-adevăr. 

— Mă îndoiesc. 

— De ce? 

— Deoarece îmi imaginez că nu aveaţi voie să pictaţi chiar în 
muzeu. Primele c6pii unde le-aţi realizat? 

— În atelierul personal pe care mi l-am amenajat în casa unde stau 
cu chirie. 

— Vedeţi? 

— Pentru tablourile lui Tiepollo aveam fotografii. 

— Şi pentru acestea, nu! 

— Adevărat. Intenționam să-i cer voie directorului și să mă apuc 
de treabă. 

— Când? 

— Luni. 

— Nu v-a fost teamă că vă fură cineva pânzele? 

— Să fim serioși! Cine ar fi stat să se uite sub pat dacă nu ar fi 
avut loc furtul? 

Are dreptate, gândi Atanasiu, dar povestea asta nu se leagă așa 
cum aș vrea. De ce a făcut copiile? Numai pentru a efectua un 
exercițiu? 


— Zamfire, spuse colonelul, pe cine mai avem jos? 

— Pe Botorga, pe Ioniță... 

— Pe Ioniță lasă-l aici. În schimb, Botorga și cu un om de la 
Comănescu să plece acasă la Romanescu. Vreau să fie verificat tot. 
Aveţi ceva împotrivă, domnule restaurator? 

— Parcă am încotro? 

— Asta cam așa e. După aceea, vă întoarceţi să ne daţi o declaraţie 
şi să fiți amprentat. 

— Să înțeleg că mă arestaţi? Barem citiți-mi drepturile și Lăsaţi-mă 
să dau un telefon. 

— N-am ajuns până acolo. Tot personalul va fi amprentat, zise 
Demetrescu. 

Mirela Panaitopol, blonda cu trup de manechin suedez, plecă de la 
„Soimul”, lăsându-și colega într-o stare vecină cu perplexitatea. De ce 
nu o implica în anchetă? Ce intenționa și de ce nu avea, măcar, bunul 
simț de a-i împărtăși intenţiile? Oricât s-ar fi gândit, nu găsea decât 
un singur răspuns plauzibil: o socotea o gâsculiță căreia nu trebuie 
să-i dezvălui nicio taină, dacă vrei să nu o trâmbițeze în toate 
punctele cardinale. 

Blonda era prea grăbită, pentru a mai avea timp să remarce 
lacrimile cristaline care începuseră a se prelinge pe obrajii Danielei 
Furtună. 

Merse la telefonul de lângă magazinul cu articole de artizanat și 
formă un număr. 

— Alo, bună ziua, vă rog cu domnul Bonifaciu. 

— Cine îl caută? se auzi o voce de femeie, în care Mirela desluși o 
umbră de iritare. 

— Sunt prietena lui, Mirela. 

— Vai de mine, ne-a povestit despre dumneavoastră, se poate? 

Ce dracu”, gândi ea, individa asta este geloasă? Exact o scenă de 
gelozie îmi lipsea! 

— Stimată doamnă... 

— Domnișoară. Sunt colega de birou a lui Georgel. Mă mir că nu 
v-a vorbit despre mine... 

— Mi-l daţi la telefon sau sun la ofițerul de serviciu? 

— Nu este la sediu. Credeam că v-aţi întâlnit la muzeu... 

— Face parte din echipa de cercetare? 

— Da. V-aţi supărat pe mine? 

— Pentru atâta lucru, stimată doamnă? 

— Domnișoară, se oțări cealaltă și închise nervos telefonul. 

Plecă spre castel. Aleea era pustie, ca și cum nimic nu s-ar fi 
întâmplat. Când ajunse la vreo zece metri de ghereta postului 
principal de jandarmi, se auzi strigată. 

— Mirela! 

Luată prin surprindere, tresări. 

— Te-am speriat? 

— Nit. 


Bărbatul din fața ei, Constantin Pasăre, îi era vecin și făcea parte 
din personalul tehnic al muzeului. Se strica o încuietoare? Dădeai 
fuga la nea Pasăre sau la ajutorul lui, Ion Măruntu, și aveai garanţia 
că treaba era ca și rezolvată. Dacă trebuia să înlocuieşti un jgheab, de 
asemenea apelai la serviciile profesioniste ale duo-ului Pasăre & 
Măruntu. 

— Ai auzit? 

— Am auzit, nea Pasăre, și mă tot gândesc cine a putut s-o facă. 

— Nu ştiu, da’ iese tevatură mare. Știi câți polițai au venit? 

— Serios? 

— Îhî şi umblă vorba, că o să aducă și jandarmii să scotocească 
zona. Terasele, pădurea, tot. 

— Hai că-mi place. De unde le ştii? 

— Măi, domnișorică, mata crezi că numa” SRI-ul are sursele lui de 
informare? 

— Nu, serios? 

— Am vorbit cu secretara directorului. Cică l-ar fi auzit vorbind pe 
inspectorul şef. 

— Tot ce se poate. 

— Te duci la castel? Vezi că e vânzoleală mare. S-ar putea să nu 
mai ieşi de acolo până diseară. Pardon, am uitat că ai pile la 
locotenentul ăla mișto. 

— Nea Pasăre, chiar că mă uimești. Nu i-am spus nici lui tata... 

— Ai procedat ca o fată deşteaptă, taţii nu trebuie să le știe pe 
toate. Nici bărbaţii. 

— Mai ales ei, zise Mirela râzând și plecă spre intrarea 
personalului. 

Oficiul, biroul ghizilor și anticamera sălii de şedinţe erau pline. 

— lată un nou suspect, încercă o glumă Săndulescu, ghidul cu o 
alură asemănătoare celei a lui Ioan Gyuri Pascu. 

— Asta a vrut să fie o glumă? 

— Să zicem. 

— Cam idioată, spuse Mirela, dar aproape imediat regretă 
duritatea cu care se exprimase. 

— Treci cu vederea, i se adresă o îndrumătoare ceva mai în vârstă. 
De când a descoperit lipsa tablourilor, visează numai suspecți. Dacă îl 
auzi, juri că a fost coleg de bancă cu Simon Templar. 

— Să mori de râs, nu alta, o maimuţări Săndulescu. Pentru că veni 
vorba, dumneata unde ai fost la ora H? 


— Care e aia? ceru lămuriri supraveghetoarea. 

— Rahat! Eu de unde să știu? 

— Atunci taci din gură că şi așa avem aer puţin. 

Mărunţelul făcu un gest de lehamite și se îndreptă spre Gabriel 
Frăsineanu, care căuta să facă abstracţie de atmosferă, citind un 
jurnal. 

— La voi cum e? o întrebă supraveghetoarea pe Mirela. 

— Liniște şi pace. 

— Sunteţi fericite. Pe noi ne-a sechestrat directorul de vreun ceas 
jumătate. Se aude că o să ne amprenteze ca pe prostituate. 

— Lasă, madam, nu plânge, îi zise Frăsineanu. Nu vrei să-l prindă 
pe hoț? 

— Ba vreau, vedea-l-aș cu popă la cap, că din cauza lui or să ne 
bage cu degetele-n smoală. 

Emil Tudorescu, rezemat de calorifer lângă Frăsineanu, se aplecă și 
îi spuse acestuia la ureche, nu suficient de încet pentru ca femeia să 
nu audă: 

— Idioată muiere. 

Zgomotul de fond se opri dintr-o dată, iar cea vizată rămase fără 
grai. Era peste puterea ei de înțelegere și de reacție. 

Profitând de momentul penibil care se crease, Mirela plecă din fața 
oficiului portăresei, unde se petrecuse scena, și se îndreptă spre 
anticamera sălii de protocol, acolo unde se găsea un telefon. Nu 
apucă să facă mai mult de câţiva pași, când se întâlni cu locotenentul 
Bonifaciu. Plăcut surprins, ofițerul o salută cu o privire caldă. Ar fi 
îmbrăţișat-o și ar fi sărutat-o la nesfârșit dacă nu ar fi fost atâta lume 
în jur. 

— Scuză-mă o clipă, îi spuse Mirelei, apoi se întoarse către Maria 
Goran care voia să îşi completeze declaraţia dată anterior. Vă ascult. 

— Nu pot aici, haideţi mai bine în altă parte. 

Cum nu exista niciun birou liber, Bonifaciu îi ceru blondei să-l 
urmeze și plecă spre Holul de Onoare, însoţit de supraveghetoare. 

— Aici nu ne deranjează nimeni. Ce v-aţi amintit? 

— Pot vorbi în prezența domnișoarei? Știu că ne este colegă și 
poate că... 

— Poate că ce? întrebă ofițerul, convins că interlocutoarea sa 
prezenta simptomele unui început de spionită. 

— În fine, dacă nu vă încurcă ancheta. am să vorbesc și cu 
martori. Mie nu-mi este frică. Mai devreme, când am fost întrebată, 


am oferit trei nume de colegi care au fost la etaj după ora nouă. 

— Și sunt mai mulți? 

— Da. l-am omis pe cei doi muncitori. 

— Ce muncitori? întrebă surprins locotenentul. 

— Nea Pasăre și Nelu Măruntu. 

Auzind cele două nume, blonda deveni dintr-o dată foarte atentă. 

— Interesant. 

— Eram în faţa Apartamentului Primului Ministru, când au urcat 
scara și mi-au zis că au sarcină să repare un jgheab de la terasa cea 
mare. 

— Cea din faţa castelului? 

— Aceea. 

— l-aţi condus sau i-aţi lăsat să meargă singuri? 

— I-am condus pentru ca să le deschid ușa. 

— Prin ce sală au intrat? 

— Prin Corpul de Gardă. 

— Oho, așa de lungă, este terasa? 

— Da, practic deserveşte toate sălile de pe latura respectivă. 

— Au intrat și i-ați lăsat acolo. 

— Adevărat. 

— Aţi văzut despre ce jgheab era vorba? Ştiţi unde anume era 
amplasat? 

— Între Rococo și Camera de Gardă. 

— Cât apreciaţi că au stat în terasă? 

— O jumătate de oră. 

— V-au anunţat când au plecat. 

— Da. Eram în hol și i-am văzut. Nea Pasăre mi-a zis că pot să 
închid ușa. 

— Și ați închis-o? 

— Da. 

— Aţi intrat tot prin Camera de Gardă? 

— Să ştiţi că nu. De data aceasta, am luat-o prin Rococo. 

— STOP! zise locotenentul. Ce oră era? 

— Zece. C-o fi fost cu cinci minute înainte sau după... 

— Nu contează. Tablourile erau la locul lor? 

— Nu m-am uitat special, dar pot să bag mâna în foc că erau 
acolo. Când ai trăit douăzeci de ani într-un muzeu, simți, domnule 
locotenent, când ceva nu este cum trebuie. Am citit undeva că unii 
oameni sunt dotați cu un al șaselea simţ care se numește privire 


periferică. Am certitudinea că mă număr printre ei. 

— Serios?  râse locotenentul,  dezvelindu-și dintâi albi şi 
strălucitori. 

— Serios! 

— Putem consemna în agendă că la ora zece tablourile încă nu 
fuseseră furate? 

— De ce nu? se bâlbâi femeia. 

— Vă avertizez că este o afirmaţie pentru care vă asumaţi 
răspunderea. 

— Mi-o asum. 

— Dacă este așa, observă Mirela, înseamnă că cei doi muncitori nu 
au absolut nicio legătură cu furtul. Au venit, și-au făcut meseria și au 
plecat. 

— Asta cam așa e, zise Bonifaciu. Mărturia dumneavoastră le oferă 
un alibi extraordinar. Văd că nu prea vă convine. 

Dacă ar fi anunţat-o că în minutul următor avea să fie urcată pe 
scaunul electric, nu ar fi sărit mai tare: 

— Adică, de ce să nu-mi convină? Credeţi că eu acuz oamenii 
pentru că-mi face plăcere? 

— Nicidecum. 

— Slavă Domnului. Pot să plec? 

— Vă rog. 

Rămas numai cu Mirela, locotenentul se aplecă și o sărută pasager, 
pe vârful buzelor. 

— Mi-a fost dor de tine. 

— Oh, şi mie, iubitule, zise ea, lipindu-se de trupul lui. Ne mai 
ţineţi mult? 

— Probabil că da. De ce, ai vreun plan? 

— Am. 

— La ce oră? 

— După ora nouăsprezece, oricând. 

— Părinţii tăi unde vor fi? Sper să nu se întoarcă pe la miezul 
nopții. 

— Nu fi copil, pleacă la sora tatălui meu, la Brașov. 

— M-am liniștit, Brașovul este destul de departe. Urmară câteva 
secunde de tăcere. 

— Ciudat, zise el, știi la ce m-am gândit în prima clipă când am 
aflat că s-au furat tablourile? 

— Spune-mi. 


— La tine. 

— În ce calitate, de hoaţă? 

— Eşti de-o perspicacitate îngrijorătoare. Îi plâng de milă celui 
care va merge alături de tine la altar. Cum să minţi o asemenea 
nevastă? 

— Ai grijă să nu te instalezi prea confortabil pe locul nefericitului! 

— O să am, spuse el, apucând-o de talie și sărutând-o ușor. Apoi, 
ceva mai târziu, întrebă: femeia aceasta, Maria Goran, ce fel de om 
este? 

— Mahalagioaică de calibru greu. 

— Cu doamna Achimescu se înţelege bine? 

— Glumești? 

— E chiar așa de rău? 

— Antipatia este reciprocă. De fapt, eu am venit să-ți relatez o 
întâmplare care s-ar putea să vă folosească. 

Două minute mai târziu, locotenentul era informat în legătură cu 
persoana enigmatică a cerșetorului. 

— Formidabil, zise el, ştii ce bine se leagă? 

— Nu știu. 

— Ai spus că prietena ta l-a văzut de mai multe ori stând de vorbă 
cu Cristian Popa. Corect? 

— Corect. 

— Motiv pentru care, ai presupus că pachetul a fost lăsat acolo de 
muzeograf. Ei bine, află că presupunerea ta se verifică! 

— Dom'le, deşteaptă mai sunt! N-aveţi și pentru mine un loc la 
poliție? 

— Cum să nu! 

— Stai că mi-am adus aminte și, ca să te pedepsesc, îți retrag 
invitația pentru deseară. 

— De ce? 

— Din cauză de colegă de birou. 

— Ce colegă de birou? întrebă total nelămurit Bonifaciu. 

— Geloasă, răspunse sec Mirela. 

— Ai dat telefon la mine la serviciu? 

— Vezi că te-ai gândit la ea? Eşti un crai! 

— E o provocare, drept pentru care te invit să revenim la discuția 
noastră. După cum spuneam, Cristian Popa a fost văzut ieșind din 
muzeu cu o sacoşă în care avea obiectul pe care l-a preluat 
cerşetorul. 


— E clar, mandatul și „pac la Războiul”! 

— Nu e așa de clar pentru că nu se potrivesc orele. 

— Care, frate? 

— Portăreasa pretinde că domnul Popa a ieșit pe ușă pe la nouă 
fără un sfert, în timp ce supraveghetoarea are pretenţia că la zece 
tablourile erau încă la locul lor. Sesizezi contradicţia? 

— Mda. 

— De ce... „mda”? 

— Pentru că eu nu m-aş baza pe cele spuse de madam Goran. Ea 
PRESUPUNE că la ora zece tablourile erau O.K., mizând pe faptul că, 
dacă n-ar fi fost, AR FI TREBUIT SĂ OBSERVE. Tu poţi crede una ca 
asta? 

La naiba, gândi locotenentul, fata asta este mai mult deşteaptă, 
decât frumoasă și cât este de frumoasă știe toată lumea. 

În acel moment, ușa care făcea legătura cu aripa administrativă se 
deschise și își făcu apariţia colonelul. 

— Puștiule, zise el, haide sus, ne cheamă inspectorul șef. 

Pe la ora două și jumătate cercetarea criminalistică a sălii Rococo 
se apropia de încheiere. Fusese o muncă titanică, fiind verificat totul, 
milimetru cu milimetru. 

Cu cât înainta cercetarea, cu atât lon Damaschin, șeful Serviciului 
Criminalistic era mai sceptic. De aceea, descoperirea făcută de 
căpitanul Trandafirescu îl luă prin surprindere. 

— Veniţi să vă uitaţi, îl invitase ofițerul, un tip brunet, cu părul 
plin de cârlionți mărunți. Luaţi și lupa, altfel nu se vede. 

Locul indicat de căpitan era suportul unei statuete din porțelan, 
așezată pe comoda deasupra căreia se aflase unul dintre tablouri. Cu 
mare greutate reuși să descopere trei fragmente triunghiulare, roșii, 
ceva mai mari de un milimetru. 

— Ce-ar putea fi? întrebă Damaschin. 

— Ojă. 

— Nu mă omori! 

— Observaţi cât de lucioase sunt? Îmi pun la bătaie leafa pe un an 
că este lac de unghii. 

— O femeie? Ar fi culmea să fi avut dreptate Atanasiu... 

— Nu neapărat, zise Trandafirescu. Oja se putea desprinde și ieri 
sau alaltăieri. 

— Te înșeli, căpitane, spuse plutonierul major Manuel Vizitiu, cel 
care, de câteva minute, studia altă ramă, cea care fusese fixată pe 
peretele dinspre Camera de Gardă. 

— De ce? 

— Pentru că am găsit și eu bucățele de ojă. 

— Nu se poate! exclamă Damaschin. Unde? 

— În dantelăria ramei. A fost o întâmplare că au rămas acolo. 
Dacă picau pe covorul ăsta roșu... dracu’ le mai găsea! 

— Confruntaţi-le. Este aceeași culoare? 

— Fără niciun dubiu, zise Trandafirescu. 

— Puneţi-le într-un plic. Este o descoperire pe care trebuie s-o 
comunicăm întregii echipe. 

— Cred că veți mai întârzia un minut, glumi locotenentul Bogdan 
Ștefănescu. Este păcat să faceţi două drumuri. 

— Mă”, să nu-mi spui că ai găsit urme papilare! 


— Ba da. 

— Unde? 

— Pe rama de lângă sobă... 

— Dumnezeule... spuse gâtuit de emoție Damaschin. 

— Și pe comoda de sub ea. 

— Ia să le văd! 

Ștefănescu îi întinse hârtia folio, pe care se vedeau mai multe 
amprente. 

— Avem noroc, crestele papilare se văd destul de bine, deci sunt 
proaspete, se bucură Trandafirescu. 

Peste un sfert de ceas, cercetarea criminalistică se încheie. 
Damaschin, însoţit de căpitan, merse în biroul directorului, acolo 
unde era centrul de comandă al operațiunii. 

Marian Demetrescu ascultă cu atenţie raportul criminaliștilor și 
decise: 

— Începeţi amprentarea întregului personal. 

— Ce spaţiu ne puneţi la dispoziţie? 

— Jos, în aripa administrativă, există o sală unde a funcționat 
cândva o magazie. Are să vă arate domnul director, de la care veți 
primi și o listă a întregului personal. Nu trebuie să rămână nimeni 
neamprentat. Nici măcar domnul Dumbravă. 

— Voi începe cu dumnealui, glumi Damaschin. 

— Neapărat, zise inspectorul, și veţi continua cu Camelia 
Achimescu. Urmăriţi manichiura și, în momentul în care descoperiți 
persoana care poartă ojă asemănătoare... 

— Sau are oja sărită... 

— Da... o încredințați căpitanului Atanasiu, pentru că tot a 
avansat el ideea unui hoț-femeie. 

Ofițerul înclină capul aprobator, apoi zise: 

— Efectivele noastre de la pază și ordine sunt jos, iar jandarmii 
vor sosi în cinci minute. 

— Tătaru unde este? 

— Îşi pregătește oamenii, spuse Zamfir, ştiind cât de scrupulos era 
colegul său, Vali Tătaru, responsabilul cu liniştea publică în întregul 
judeţ. 

— Spune-i să repartizeze șapte-opt oameni pentru interior. Sau nu 
ajung? 

— Cred că vreo cincisprezece ar fi mai bine. 

— N-am nimic împotrivă, dar vreau să nu rămână colțișor 


nescotocit. Ivănescule, acțiunea asta o coordonezi personal. 

— Da, domnule colonel. 

— lar Tătaru se va ocupa de scotocirea zonei înconjurătoare a 
castelului. Gata, îi dăm drumul. Atanasiule, tu mai rămâi o clipă. 

După plecarea celorlalți, colonelul zise: 

— Ce spui de treaba cu oja? 

— În primul rând, sper să-i aparțină Cameliei Achimescu. 

— Și dacă ar fi așa? 

— Am putea, cel mult, să o suspectăm de complicitate la furt. Știm 
că a fost în Imperial puţin după ora nouă. Vi se pare imposibil ca ea 
să fi pregătit terenul adevăratului hoț? 

— Imposibil, nu. 

— Eu văd treburile derulându-se cam în felul următor: Achimescu 
urcă la etaj pe la nouă și, profitând de neatenția supraveghetoarelor, 
întoarce cuiele spre exterior... 

— Ce indiciu ai? 

— Era singura operațiune în timpul căreia putea rămâne fără 
porțiuni din manichiură. 

— Așa este. Cât i-ar fi luat treaba asta? 

— Nu mai mult de cinci minute. 

— Eu cred că mai mult. 

— Fie... 

— După care pleacă, și își vede liniștită de treburile ei, urmând ca, 
peste un ceas sau un ceas şi jumătate, să intre în scenă hoţul. Adică, 
marele anonim. 

— Aţi audiat raportul colonelului Nicolae? 

— Da. 

— Şi ce părere aveţi? Cristian Popa iese pe ușa muzeului ducând 
în sacoşă un pachet în care puteau fi introduse pânzele detaşate, în 
prealabil, de șasiuri. Totodată, Emil Tudorescu are o comportare 
ciudată... 

— Așa i s-a părut portăresei. 

— Cred că are dreptate. Nicolae intuieşte oamenii și mi-a spus că 
Aglaia Turturică are un spirit de observaţie redutabil. 

— Nu te contrazic, dar nici nu am motive suficiente să-l consider 
suspect. Cât privește ideea lui Bonifaciu, mi se pare demnă, de 
reținut. Patru pânze desprinse de pe rame și vârâte pe sub haină nu 
înseamnă mare lucru. Dacă eram hoţ, cred că așa le-aș fi scos din 
muzeu. 


— Asta nu înseamnă că trebuie să-l îndepărtăm pe Cristian Popa 
de pe listă. 

— Exclus! Este singura persoană, despre care știm că se ocupă cu 
traficul de obiecte de artă. 

— Ştim? 

— Da. 

— De unde? 

— Aii, am uitat să-ți spun... Dar mai bine te las pe tine să citeşti. 

Colonelul extrase o foaie dactilografiată dintr-o mapă și o întinse 
căpitanului. Nu era altceva decât rezumatul raportului întocmit de 
ofițerul de informații Daniel Crețulescu, pe baza celor discutate în 
tren de către cei doi moldoveni. 

— „Domnu' Cristian de la castel”, citi Atanasiu. Da, trimiterea este 
clară. Am citit tabelul personalului și n-am găsit două persoane cu 
acest nume. 

— Se potriveşte de minune. 

— Cum procedăm în continuare? 

— Atât el cât și Tudorescu trebuie amprentaţi mai repede, iar 
după aceea ne vom împărți în trei echipe care se vor ocupa de cei doi 
suspecți și de Camelia Achimescu. 

— Asta presupune și percheziții. 

— Sigur. 

— În cazul acesta eu o să mă ocup de femeie. 

— Tot timpul te ocupi de femei, Atanasiule, râse colonelul. 

— Burlăcia e de vină, se apără căpitanul, pentru care noțiunea de 
căsătorie lipsea din dicționar. 

— Sigur, sigur... 

— Mă gândeam la ceva, schimbă Atanasiu subiectul. 

— Da? 

— Ea nu a părăsit muzeul de la ora opt de dimineaţă... 

— Crezi că va socoti inoportună percheziția? 

— Și asta, dar contează mai puţin. Altceva voiam să spun. 

— Te ascult. 

— Dacă este angrenată în mecanism și dacă a avut grijă să se afle 
că nu s-a mișcat din castel, nu credeţi că domiciliul ei putea fi folosit 
de către cel care a furat tablourile? 

— Ca ascunzătoare? 

— Da. 

— Cum să nu! Autorul, oricare ar fi fost el, trebuia să ducă 


lucrările într-un loc sigur. Ori, acasă la el... Asta în cazul în care au 
fost scoase din muzeu. 

— Discutăm ipotetic. 

Colonelul înclină din cap în semn de aprobare și își aprinse o 
țigară, servindu-se dintr-un pachet care se găsea pe birou. Se lăsase 
de fumat de vreo câțiva ani, dar, în ziua aceea, nimic nu mai era 
normal. 

Se ridică din fotoliu și merse la fereastră. 

O secundă, atâta numai, avu puterea să admire perspectiva care se 
reliefa la poalele castelului, înnobilată de o multitudine de tonuri 
autumnale. 

— E ciudat, se auzi gândind cu glas tare Atanasiu... 

— Ce anume? 

— Suntem aici, în muzeu, două tabere diametral opuse: noi, 
polițiștii și personalul. Suntem prizonierii acelorași încăperi, respirăm 
același aer încărcat de transpiraţie, ne călcăm aproape pe picioare, 
dar starea conflictuală există. Poate nu mă exprim corect. Să zicem că 
există o neîncredere reciprocă. Noi trebuie să bănuim pe toată lumea, 
iar ei, afară de unul singur, se simt jigniți, hărțuiţi, dezumanizați. Nu 
înţeleg de ce trebuie să dea declaraţii, să fie amprentați și să stea aici 
până noaptea. 

— La dracu”, asta să fie singura noastră problemă, zise colonelul, 
scuturându-se parcă de somnolența care îl apucase. Trebuie să ne 
aruncăm pe urmele lui Popa. 

— Dacă relaţia dintre el și cerșetor este reală, cu atât mai mult. 

— I-am cerut lui Comănescu să ni-l identifice și nu cred că va mai 
trece mult până ne va da de știre. Sofronie încă nu s-a întors? 

— Nu. 

— lar Botorga? 

— Abia a plecat. 

— Exact... În acel moment intră Zamfir, care reușise să stabilească 
traseul cel mai scurt pe care îl putea utiliza hoțul. 

— Aţi făcut o reconstituire? 

— Da. 

— Și cât durează drumul, dus-întors? 

— Zece minute. 

— Ai inclus și timpul necesar pentru sustragerea tablourilor? 

— Firește. 

— Şi numai zece minute? 


— Mergând la pas, cum presupun că a făcut şi hoțul pentru a nu 
da de bănuit. 

— Extraordinar, zise colonelul, dar nu reuși să-şi continue fraza, 
deoarece intră directorul cu o figură ca de ceară. 

— Dumnezeule, zise el, era să fac infarct. 

— De ce? 

— Haideţi să vă arăt ce au găsit oamenii dumneavoastră în 
interiorul scării secrete. 

Când auzi că începe amprentarea personalului, Camelia Achimescu 
avu o tresărire ușor perceptibilă. Ioana David, care se afla, din 
întâmplare, în preajmă, nu pierdu ocazia să remarce: 

— Tresăriţi cam rău pentru un om ce se știe cu conștiința curată... 

— Uite ce e, madam, se apără muzeografa, dacă continui să mă 
agasezi cu elucubraţiile astea, am să mă adresez poliției. 

— Oho! De ce? 

— Calomnia este o infracțiune. 

— Care, oricum este mai puţin gravă decât aceea de furt. 

— Gata, nu mai suport! se enervă Camelia Achimescu, 
îndreptându-se spre oficiul în care începuse deja amprentarea. 

Pentru operativitate, se lucra într-o echipă formată din trei 
criminaliști. Conform înțelegerii, căpitanul Trandafirescu se ocupa de 
femei, dar nu de toate, ci numai de acelea care aveau manichiura 
făcută. Le privea de la distanță și, dacă vedea că au unghiile 
acoperite cu ojă, le prelua el, iar dacă nu, le pasa plutonierului 
major. În acest timp, locotenentul Bogdan Ștefănescu îi amprenta pe 
bărbaţi, care formau un grup ceva mai mic. 

Prima femeie pe care o amprentă Trandafirescu fu Raluca 
Marinescu. Cum oja avea cu totul altă culoare, se grăbi să treacă la o 
altă persoană care se întâmplă să fie Camelia Achimescu. 

Din momentul în care îi văzu mâinile, căpitanul înțelese că 
misiunea lui se încheiase. Culoarea lacului era aceeași. 

— Îmi cer scuze, căută ofițerul să fie cât mai curtenitor, dar 
aceasta este procedura. 

— Nu vă scuzaţi, totul este să dureze cât mai puţin. Nu suport să 
mă știu murdară pe mâini. 

— Terminăm  numaidecât. V-a spus cineva că aveți mâini 
frumoase? 

— Mâini? Nu. Bărbaţii ne spun, de obicei, că avem picioare 
frumoase. Sunteţi foarte gentil. 

— N-a fost un compliment gratuit. În cariera mea am văzut mii de 
mâini, dar niciodată așa de fine. Cântaţi la pian? 

Curtoazia căpitanului era calculată, dar nu îi venea greu să joace 
acest rol, întrucât era un tip sensibil, cu înclinații estetice. 


— Nu, răspunse femeia. 

— Aș fi jurat. Degetele dumneavoastră subțiri denotă o puternică 
sensibilitate artistică. 

Femeia îl privi mai atent, de data aceasta cu intenții pașnice. Dacă 
la început i se păruse ursuz, acum îl găsea, dintr-o dată, atrăgător. 
Cât priveşte atingerea mâinilor lui puternice, brăzdate de vene bine 
profilate, aceasta îi provoca o senzaţie de un erotism rafinat. 

— Nu mai durează mult, zise Trandafirescu. 

— De ce vă grăbiţi? se răzgândi ea. Făceți-vă meseria! 

— S-a întâmplat ceva cu oja dumneavoastră? Văd că aţi început să 
o curăţaţi. 

Într-adevăr, cele mai multe unghii era răzuite. 

— De dimineaţă, când am ajuns la birou, am observat că îmi sărise 
oja de pe o unghie și am început să o curăţ. 

— Tot de dimineaţă? 

— Da. 

— Păcat, era o culoare plăcută. Nu prea am mai văzut. 

— Văd că vă pricepeţi. Este o ojă franțuzească. 

— Ah, acum înţeleg. 

Încă de la început, căpitanul căuta o soluţie pentru a-și procura un 
eşantion din lacul de unghii al Cameliei Achimescu pentru a putea fi 
comparat cu cel descoperit la locul faptei. Soluţia o găsi dintr-o dată. 
Era așa de simplă, încât îi venea să-și tragă singur o palmă. 

— Să vedeţi ce întâmplare, zise ofițerul. Când am plecat la slujbă, 
soția mea m-a rugat să-i cumpăr acetonă... 

— Și o aveţi la dumneavoastră? 

— Aici, în buzunar. 

— Vă supăraţi dacă mi-o împrumutaţi? 

— Vai de mine, se poate? zise căpitanul şi scoase sticluța din 
buzunar, apoi îi întinse și un ghemotoc de vată, semn că operațiunea 
trebuia făcută atunci și acolo. Femeia desfăcu recipientul, înmuie 
vata și își tamponă unghiile. 

— Parcă era un coș de gunoi, zise ea. 

— Sub birou, îi sări în ajutor ofițerul. Era atât de bucuros, încât îi 
venea să oprească totul și să plece la Ploiești ca să încredințeze 
probele laboratorului. Mai amprentă o persoană, după care îi ceru 
criminalistului cameraman să-l înlocuiască, şi plecă spre cabinetul 
directorului. Ardea de nerăbdare să comunice descoperirea pe care 
abia o făcuse. 

Cu toate că era un cerşetor, Mafoame se socotea un om cu 
demnitate. De aceea, plecă de la castel cu o senzație de amărăciune. 
Chiar lăsa impresia unui moftangiu? De ce fusese nevoie să-i spună 
domnul Popa de atâtea ori să meargă direct acasă? Cunoştea 
importanța transportului pe care îl făcea și îl trimitea la dracu’ pe 
acela care nu-l credea în stare să execute o comandă simplă. 

Până ajunse acasă, se calmă. De ce să pună la suflet o chestiune de 
orgoliu, tocmai astăzi când i se deschideau perspective 
extraordinare? Când intră în holul igrasios și întunecat, îl apucă 
scârba, din cauza mirosului pestilențial. La capitolul curăţenie fusese 
întotdeauna deficitar, ca să ne exprimăm subţire, boiereşte. Lăsă ușa 
deschisă pentru a intra aer curat. Nu se face ca un om bogat să 
respire aceeași duhoare ca un maţe-fripte. Puse cu o grijă infinită 
pachetul cilindric într-o ladă veche de zestre şi se îndreptă spre 
aragaz cu un zâmbet care se voia complice. Deschise capacul 
cuptorului și scoase din el un ibric ce fusese cândva smălțuit și un 
borcănel în care se aflau câteva lingurițe de cafea. 

— Mafoame, băiatule, zise el tare, e musai să deprinzi obiceiurile 
ălora pe care i-ai băgat în mă-sa o viață întreagă! Când ești bogat, 
treb'e să corespunzi unui anumit ștandard. 

Auzise undeva cuvântul și îi plăcea la nebunie. Își prepară cafeaua, 
pe care o făcu ceva mai amară (dulce o beau numai mocofanii, gândi 
el) apoi și-o turnă într-o ceaşcă ce făcuse Războiul de Independenţă. 
Când totul fu gata, își aminti că avea undeva o ţigaretă bună. După 
vreo cinci minute o găsi. Era un Monte Carlo pe jumătate golit de 
tutun. Pentru cafea era numai potrivită. O aprinse cu mișcări 
elaborate şi trase adânc primul fum. Așa de adânc, încât îl simţi 
ducându-se până în călcâie. Măiculiță, ce aromă... ce plăcere... Uite, 
parcă și maghernița arăta altfel... 

Când termină ţigara, sorbi și ultima înghițitură de cafea. Domile, 
în materie de gătit era o cizmă, dar la cafea se pricepea... Păi nu-i 
spusese asta și o târfă de lux pe care o cunoscuse demult, în 
București? Cum o chema, Dumnezeule? Nu cumva Mimi? Înî! Când 
își amintea câte nebunii făcuseră împreună, parcă uita de cafea și de 
complimentul pe care i-l făcuse. Haioase vremuri... 


Cu gândul la Mimi, bău şi zaţul. ÎI scuipă scârbit și îşi clăti gura cu 
niște apă ce zăcea, de cine știe câte zile într-o carafă soioasă. Ce 
dracu”, chiar avea să se închidă în casă? Cât era ceasul? Zece, zece și 
jumătate? Cristian Popa nu avea cum să-l caute înainte de două. Hai 
să spunem douăsprezece. Ori, până atunci, mai avea un ceas și 
jumătate, timp suficient pentru a merge în oraş ca să bea o vodcă la 
birtul din piață. Bani mai avea. 

Și dacă vine? îl întrebă un alter ego al lui. Dacă vine, se oțări 
cerșetorul, să fie sănătos! În cartea aia de-i spune „drepturili 1w Ion” 
(că și el e om!) era scris că individu’ are voie să bea una mică atunci 
când are dreptu’. Sau are dreptu atunci când are voie? Rahat, tot un 
drac! 

Puse ceaşca, așa murdară cum era, în cuptorul aragazului și 
închise ușa, legându-i clanța cu sârmă. 

După un ceas şi jumătate se întoarse. Era mulțumit. Băuse o vodcă 
şi nu îl căutase nimeni. Cel puţin așa îi spusese Leana, vecina de 
vizavi. 

Cum intră în casă, simţi că ceva nu este în regulă. Speriat, deschise 
capacul lăzii de zestre. Cu toate că nu băuse mult, picioarele i se 
înmuiară şi se prăvăli pe linoleumul rupt și slinos. Pachetul 
dispăruse. 

Vali Tătaru era un tip înalt, cam deșirat pentru osatura lui firavă. 
Cu toate acestea, avea o vitalitate de perpetuum mobile. Zilele și 
nopțile petrecute între cei patru pereţi ai biroului său, întotdeauna 
plin de fum de ţigară, sau sub cerul liber, îi instalaseră pe figură un 
aer de oboseală permanentă și o paloare cu care se obişnuise el 
însuși. 

Din clipa în care îi fusese anunțată misiunea, își croise un plan pe 
care acum îl punea în aplicare, punct cu punct. 

Mai întâi, formase echipe compuse din doi jandarmi și un polițist 
și împărțise aria de cercetare în tot atâtea zone câte echipe erau. 
Avea o bănuială că jandarmii care fuseseră de serviciu în ziua aceea 
nu știau nimic. Avusese dreptate. Stătuse mai mult de vorbă cu un 
militar blond, cu un accent ușor moldovenesc, ce făcuse de santinelă 
în spatele castelului. Nu remarcase vreo prezență suspectă și nimeni 
nu se apropiase la mai puțin de cincisprezece metri de scara de 
incendiu. Dar cine se apropiase la cincisprezece metri? întrebase 
Tătaru în glumă și primise un răspuns care îl interesase: trei 
persoane, un bărbat și două femei, probabil turiști, coborâseră dintr- 
un Volvo, intraseră pentru scurt timp în castel, apoi reveniseră la 
mașină, unde stătuseră de vorbă, aprinzându-și câte o ţigară. 

— Ce discutau? întrebase ofițerul. 

— N-am înțeles, erau prea departe. Cert este că destul de repede s- 
au hotărât să viziteze terasele. Nu că aș fi eu vreun detectiv, spusese 
soldatul, dar am impresia că au încercat să viziteze muzeul și nu au 
reușit. Atunci, pentru a nu pleca fără nicio amintire... 

— Au stat mult în zona teraselor? 

— Cred că vreo zece minute. 

— Destul. N-ai observat ce anume îi interesa? 

— N-aș putea spune că i-a interesat ceva în mod deosebit. Poate 
numai nudul acela de femeie, de sub boltă. 

Tătaru îl văzuse și îi plăcuse. Nu se pricepea la sculptură, dar avea 
impresia că artistul trebuia să fi fost cineva cunoscut. 

— Castelul propriu-zis, clădirea, nu i-a interesat? 

— Destul de puţin și numai pe bărbat. 

— EL a fost cel care s-a apropiat mai mult de scara de incendiu? 


— EI, dar nu văd ce legătură au toate astea cu furtul... Domnule 
colonel, doar nu vreți să insinuaţi că ei au șterpelit tablourile! 

— Nici vorbă. Sunt convins că nu au nicio legătură. 

— Evident, din moment ce nici nu au pătruns în castel... 

— Tocmai. Spune-mi, i-ai auzit vorbind? 

— Da. 

— Erau români? 

— Cum să vă spun... Bărbatul vorbea românește, dar femeile nu. 
Ele se exprimau numai în englezește. Locotenent-colonelul căzuse pe 
gânduri, căutând, încercând să pună cap la cap informaţiile. La 
dracu”, nu se lega mai nimic. 

— Mai e o chestie... 

— Anume? întrebase Tătaru cu speranță. 

— S-ar putea să nu vă ajute, s-ar putea să fie o născoceală de-a 
mea, dar am avut impresia că nici individul nu știa prea bine 
românește. 

— Crezi că era un român din diaspora? 

— Nu, sunt aproape sigur de asta. 

— Atunci era un turist străin care ne cunoștea limba. 

— Exact, un turist care învățase să vorbească românește din 
manuale. 

— De ce nu cu un profesor? 

— Cum să vă spun, era ceva artificial în exprimarea lui. Asta se 
întâmplă numai atunci când înveţi o limbă stând într-un birou cu 
ghidul de conversaţie în față și cu dicționarul alături. 

Tătaru era pur și simplu năucit de explicaţiile savante ale 
soldatului. 

— Nu vă miraţi că știu atâtea lucruri, îl liniștise jandarmul. Am 
dat admitere la franceză și am picat fără câteva sutimi. Când termin 
porcăria asta de armată, mai fac o încercare. 

— Negreșit, îl încurajase ofițerul, trebuie să mai încerci. Individul 
acesta avea vreun nume? 

— Fetele îi spuneau George, pronunţat într-o manieră mai mult 
britanică. 

— Dar ele? 

— Ele? 

— Cum se numeau? 

— Nu ştiu. Însoţitorul lor le spunea Fräulein, în nemţește 
domnişoară. 


— Ai înţeles ce discutau? 

— Banalităţi: „privește asta”, „oh, ce minunăţie!” și alte formule 
asemănătoare. După zece minute, au plecat. 

— Deci erau cu un Volvo. Numărul presupun că nu l-ai reținut? 

— Mi-ar fi trebuit binoclu. 

— Ce culoare avea maşina? 

— Albă. 

Tătaru consemnase totul în agendă, încă nedecis dacă informaţiile 
obținute se puteau circumscrie cazului sau nu. Pentru orice 
eventualitate, informase „statul major” şi revenise în mijlocul 
oamenilor săi. 

Orele treceau una după alta și scotocirea refuza să dea rezultate, 
ceea ce nu-l mira pe Tătaru, care era convins că, dacă hoțul reuşise să 
scoată tablourile pe ușa muzeului, nu mai avea niciun rost să le 
ascundă sub cerul liber. De ce nu le-ar fi dus într-un loc sigur? Nu era 
o prostie să le abandoneze la doi pași de castel, acolo unde puteau fi 
găsite practic de oricine? Asta, ca să nu mai luăm în calcul 
posibilitatea de deteriorare a lucrărilor în contact cu umezeala. Cine 
le furase era, fără îndoială, un specialist care nu ar fi comis gafa de a 
risca să le piardă într-un mod atât de stupid. 

Cu tot scepticismul său, căutarea trebuia dusă până la capăt. 
Centimetru cu centimetru. Într-un târziu, își privi ceasul și se uită pe 
cer. Nu peste mult timp avea să se întunece. Pentru o fracțiune de 
secundă gândul i se îndreptă spre Felicia, soţia sa, pe care o lăsase 
acasă în toiul unei colici renale. Și-o fi revenit sau a ajuns din nou la 
urgenţe, cum se întâmplase în urmă cu doi ani? Ar fi dat un telefon, 
dar nu îndrăznea să părăsească „dispozitivul” într-un asemenea 
moment. 

Seara venea cu pași grăbiţi și întunericul accentuează întotdeauna 
durerile fizice. Când se căsătoriseră, jurase să fie împreună la bine și 
la rău. Parcă reușise? De multe ori îi venea să o lase dracului de 
meserie, cu mizeriile ei, cu sacrificiile și cu umilințele ei inutile și să 
plece undeva, pe o insulă pustie. Să uite de lumea aceea bolnavă mai 
mult de răutate decât de cancer sau de SIDA. Să uite și să fie mai 
aproape de Dumnezeu. 

Era obosit, scârbit și îngrijorat, de aceea auzi numai târziu că este 
strigat: 

— Domnule locotenent-colonel, echipa nr. 5 a descoperit ceva și 
vă roagă să veniți. 


— Unde anume? îl întrebase el pe subofițerul de poliție. 

— Pe aleea care duce la „Șoimul”. 

Plutonierul Cataramă era ascuns cu totul în spatele unei tufe de 
culoare roșiatică. 

— Tu m-ai chemat? întrebă ofițerul și plutonierul se grăbi să 
răspundă: 

— Da, domnule colonel. Vă rog să priviți. 

Durduliul în haine militare îi întinse lui Tătaru un obiect cât o 
jumătate de creion. 

— Un portțigaret? 

— Da. 

— Am crezut că ai descoperit tablourile... 

— Parcă eu n-aş fi vrut... Totuși, uitați-vă mai cu atenţie. 

— Mă uit, dar nu văd decât un portțigaret nenorocit pe care l-a 
pierdut vreun cerșetor. 

— Asta e! Aţi pus degetul pe rană. 

— Nu înţeleg. 

— Uitaţi-vă cu atenţie și veți vedea că are scrijelit pe el litera „M”. 

— Da, ai dreptate, dar ce importanţă are asta? 

— „M” de la Mafoame. Știţi cine este individul ăsta? 

— Etalonul românului de rând după terminarea perioadei de 
tranziţie. 

— E un cerșetor care își face veacul prin Sinaia. 

— Bag de seamă că îl cunoşti. 

— Ne-am mai întâlnit pe orbită. 

Dintr-o dată, Tătaru se lumină la față. Îl bătu prietenește pe umăr 
pe Cataramă și se grăbi să-l sune pe L'ent-colonelul Comănescu, care 
îl informase că primise misiunea să identifice un cerşetor ce preluase 
un pachet dintr-un tufiș de pe aleea cu pricina. Treburile se legau de 
minune. Dacă în acel pachet se aflau ascunse tablourile, într-o 
jumătate de oră de puteau fi recuperate. 

— Da, Comănescu, răspunse ofițerul. Cum? Mersi, Vali, eşti un 
mare boier, dar l-am găsit și noi. 

— Înseamnă că deja l-aţi vizitat? 

— Asta înseamnă. 

— Nu ştiu de ce, dar nu lași impresia unui om fericit. Nu erau 
tablourile în pachet? 

— Am scotocit toată magherniţa și n-am găsit nimic. 


— Le-o fi ascuns în altă parte. 

— Exclus. 

— Atunci ce s-a întâmplat? 

— Cred că i l-a şutit cineva. 

— Nu se poate! 

— Moşul nu vrea să spună nimic și nici nu avem vreo probă 
împotriva lui. Faptul este că de dimineaţă a plecat de acasă și a 
revenit pe la nouă și jumătate. După nicio oră, a plecat din nou. În 
timpul ăsta o mașină străină, albă, a oprit la poartă și cel care o 
conducea, șoferul, a intrat în curte. Tătaru tresări. 

— Nu cumva era însoţit de două femei? 

— De unde dracu” știi? întrebă Comănescu. 

— Lasă pe cineva la comandă și vino de urgenţă la castel. Avem de 
discutat. 

Lui Constantin Botorga, Alfred Romanescu îi plăcu de la început. 
Era un tip rasat. Se vedea din modul în care se mișca, din felul în 
care vorbea. Avea un timbru plăcut și construia fraze elaborate, fără 
a face vreun efort deosebit. Ţinea de natura lui, de educaţie, de 
lectură și, poate, de dorinţa de a se face plăcut. Era o artă pe care 
ofițerul nu o mai întâlnise la nimeni. Și mai era încă cava: arăta al 
dracului de bine. Când îl privea, își amintea, fără să vrea, de Athos, 
contele de La Fere, care îi luminase copilăria. Doamne, câte cucoane 
n-or fi trecut prin patul lui? se întrebă Botorga. Câte nu și-or fi etalat 
goliciunea pentru ca el să le-o reproducă pe pânză? 

Furat de gânduri, nici nu-și dădu seama când ajunse la destinaţie. 
Glasul șoferului îl trezi la realitate: 

— Domnule locotenent, permiteţi să vă însoțesc? 

— Cum? Ah, da. 

Romanescu stătea în gazdă la o familie de pe Avram Iancu. Era o 
casă aspectuoasă, de fapt o vilă ce aparținuse cândva tatălui 
restauratorului. Acesta o vânduse unor prieteni la un preţ mai mic, 
stabilind că, în fiecare an, atât el cât şi fiul său, aveau la dispoziţie o 
cameră. Trecuseră ani buni de la efectuarea tranzacţiei, dar 
înțelegerea funcționa perfect. În ultimii ani, Alfred primise cheia de 
la una dintre camerele cele mai luminate, devenind un adevărat 
proprietar. Ce-i drept, şi el fusese destul de generos, mai cu seamă 
după ce dăduse lovitura cu tabloul lui Grigorescu. 

Camera se afla la etaj, unde se ajungea prin intermediul unei scări 
spiralate, cu balustradă din lemn frumos sculptat. 

— Planurile casei au fost făcute de tatăl meu, zise pictorul. A fost 
arhitect. 

— Și a vândut minunăţia asta de casă? se miră ofițerul. Eu n-aş fi 
făcut-o. 

— Nici el, dacă nu ar fi avut patima cărților. În ultimii ani nu a 
mai lucrat cine știe ce. Se schimbase regimul și la conducere se 
instalase o protipendadă care nu era dispusă să construiască, ci să ia 
de-a gata ceea ce făcuseră alții. 

Botorga înălță din umeri, în semn că ar fi preferat să termine mai 
repede treaba pentru care venise. Romanescu făcu un gest amical și 


își invită musafirul să urce scara. În acest moment, ușa din stânga se 
deschise și își făcu apariția o roșcovană de vreo douăzeci de ani, 
îmbrăcată doar într-o pereche de bikini minusculi și un maiou tăiat 
pe jumătate, care abia îi acoperea sânii mari și provocatori. 

— Scuză-mă, n-am știut că ai oaspeţi. Nu ai plecat la București? 

— Au apărut niște probleme, zise el. Dar să facem prezentările: 
domnul Botorga, de la poliție, și domnișoara Beatrice Popovici, fata 
gazdei mele. Este studentă la drept. 

— Încântat, spuse ofițerul, jenat de situaţia creată. 

— Scumpi, vrei să ne faci câte o cafea? Eu, cel puţin, sunt 
extenuat. 

— Pentru tine, orice ţine de „Sfânta Treime”: coffee, tea, me? 

— N-o luaţi în seamă, zise Romanescu. Este o nebună cum nu cred 
că aţi mai văzut. 

Hotărât lucru, Botorga nu mai văzuse o persoană din „lumea 
bună” aşa de libertină. Încercând să treacă firesc peste cele 
întâmplate, începu să cerceteze camera cu dublă funcționalitate: 
dormitor și atelier. 

Spre fereastră era un șevalet pe care se găsea o pânză începută. O 
privi. Era un nud și nu trebuia să depună un efort prea mare de 
gândire ca să-și imagineze pe cine reprezintă. 

— Îmi admiraţi corpul sau vă interesează pictura? întrebă roșcata 
care adusese cafeaua fără ca el să o fi simţit. 

— Pictura... reuși să spună, fără să-și termine fraza. 

Fata puse cafeaua pe măsuţă, aplecându-se periculos de tare. 
Privită din punctul acela, puteai crede că și-a abandonat bikinii, gata 
să înceapă o nouă ședință de pictură. 

— M-am gândit că, dacă tot m-aţi văzut dezbrăcată, nu mai are 
rost să-mi iau un halat, se explică ea, cu o voce care trăda o inocență 
contrafăcută. 

— Când ai să te maturizezi? întrebă Romanescu, înmuindu-și 
buzele în cafea. 

— Niciodată, ciripi Beatrice, apoi se îndreptă spre pictor şi îl 
sărută pe obraz. Când ajunse în fața politistului făcu o reverență, 
reuşind, datorită liniei maioului, să-i arate acestuia sânii care erau cu 
mult mai frumoși decât sugera pictura neterminată. La revedere şi 
mi-a părut bine. 

— Și mie la fel, spuse Constantin cu sinceritate. 

Scăpat de presiunea pe care roșcovana o exercitase asupra lui, 


Botorga se concentră asupra misiunii. După o căutare de vreo 
jumătate de oră, percheziţia era încheiată, iar rezultatul său nul. Nu 
exista niciun indiciu că Alfred Romanescu ar fi dus acasă tablourile. 
Asta în cazul în care el ar fi fost făptaşul. 

— Înseamnă că drumurile noastre se despart? zise restauratorul. 

— Deocamdată, nu. Va trebui să mergeţi la poliție pentru a da o 
declaraţie. 

— Dumnezeule, credeam că am scăpat. 

— Procedura, zise ofițerul. Trebuie să o respectăm. 

— Înţeleg, spuse Romanescu, urmându-i pe cei doi polițiști. Când 
ajunse în dreptul uşii de la parter, ciocăni discret, iar aceasta se 
deschise preț de vreo două palme, cât să se vadă o siluetă de femeie, 
goală pușcă. 

— Scumpi, sunt la poliţie, dar sper să nu stau prea mult. În seara 
asta voi dormi la Sinaia. S-au dus dracului planurile mele de la 
București. 

— Dragule, nici nu știi ce bucurie mi-ai făcut, zise ea și îi trimise o 
sărutare. Te aştept. 

Demetrescu nu vizitase niciodată scara secretă şi se întreba unde 
se află intrarea. 

— lată uşa, zise Petre Dumbravă, indicându-i inspectorului o 
anumită zonă a lamperiei, care nu se deosebea prin nimic de restul. 

— Aici? 

— Da, spuse bărbatul cu mustață și acționă un buton bine mascat 
sub un ornament din lemn de nuc. Gata, s-a deschis. 

— Unde comunică? 

— Jos, în Cabinetul de lucru al regelui. 

— E făcută cu schepsis. 

— În primul rând, trebuia să scurteze drumul și să-i ofere 
suveranului posibilitatea de a evita întâlnirile pe care nu le dorea, 
atunci când castelul avea oaspeţi. În plus, era un obicei la modă. Un 
edificiu princiar nu era serios dacă nu avea intrări secrete, coridoare 
ascunse. Ce vreți, modelul evului mediu. 

Colonelul aprobă printr-o înclinare a capului și îl urmă pe director. 

Scara era îngustă, spiralată şi destul de abruptă. În stânga, ea era 
flancată de o balustradă metalică, iar în dreapta străjuia peretele 
îmbrăcat într-un carton presat cu model în relief, de culoare gri, 
întocmai ca și mocheta care acoperea treptele. 

— Sunt lilieci? 

— Cine ştie? zise Dumbravă. Supraveghetoarele spun că ar fi, dar 
eu n-am văzut niciodată. Aproape am ajuns. 

Într-adevăr, începuseră să se audă voci, semn că nu mai era mult 
până la capătul scărilor. 

— Priviţi, zise directorul, făcându-și cruce. 

Colonelul privi, apoi se frecă la ochi pentru a se convinge că ceea 
ce vedea era aievea. 

În dreptul ușii care comunica în biroul regelui se găsea un stativ, 
pe care era fixat un schelet așezat cu fața spre ieșire. Marian 
Demetrescu se strecură pe lângă el, intrând în cabinet. 

— Să trăiţi, i se adresă reverenţios un subofițer tinerel. 

— Noroc, îi răspunse colonelul. Tu l-ai găsit? 

— Eu, împreună cu plutonierul Iftode, de la pază, și 
supraveghetoarea Șerban. 


— Ce dracu are agăţat de gât? zise uluit colonelul, văzând abia 
atunci peticul de hârtie ce atârna pe coastele cenușii ale arătării. 

— Citiţi, îl invită Petre Dumbravă. 

Demetrescu făcu un pas înainte și citi cu glas tare: 


„DACĂ MAI FACI UN SINGUR PAS, 
AI SĂ AJUNGI CA MINE!” 


Dumnezeule! asta e amenințare sadea. 

— La fel am interpretat-o şi eu, zise mustăciosul. Recunoașteţi 
scheletul? 

— Toate sunt la fel, încercă directorul o glumă, după care 
continuă pe un ton serios: face parte din inventarul castelului. 

— La ce dracu” folosea? Se ţineau ședințe de spiritism? 

— Dumnezeu știe. Poate se organizau lecții de anatomie. 

— Unde era păstrat? 

— Dacă vă întoarceţi în coridorul secret, veţi da de o ușă. 
Deschideţi-o și veți descoperi o încăpere mică, de 4 mp. 

Colonelul respectă indicaţiile. Cămăruţa era plină de lucruri vechi, 
așezate dezordonat. 

— Niciodată nu se încuie? întrebă el. 

— Niciodată. Aţi văzut, este folosită pentru depozitarea unor 
obiecte fără o valoare deosebită dar pe care nici nu ne îndurăm să le 
aruncăm. 

— Este reglementată folosirea scării? întrebă Atanasiu, care se 
mulțumise să asculte dialogul celor doi D. 

— Adică? 

— Poate intra oricine? 

— Nu. De altfel, şi noi o utilizăm destul de rar, atunci când facem 
curățenie sau când ne solicită vreun coleg de la alt muzeu. 

— Nu se arată publicului? 

— Nu este prevăzută în perimetrul de vizitare. 

— Se poate intra din ambele direcţii? întrebă colonelul. 

— Din ambele, dar mecanismele sunt prevăzute cu sisteme de 
blocare în interior. Dacă te afli înăuntru și încui, nu poate veni 
absolut nimeni după tine. 

— Mi se pare corect, zise Atanasiu. 

— Domnule director, vă spune ceva scrisul? întrebă Demetrescu, 
iar Petre Dumbravă preluă peticul de hârtie și începu să îl studieze cu 


atenţie. 

— Cred că l-am mai văzut undeva, dar nu-mi dau seama unde. 

— Aici, în muzeu? 

— Cu siguranţă. 

— Gândiţi-vă, nu este nicio grabă, îl linişti colonelul. Vru să plece, 
dar se întoarse, parcă într-o încercare involuntară de a-i semăna lui 
Peter Falk. 

— Există o supraveghetoare anume care răspunde de curăţenia în 
coridorul secret? 

— Da, zise directorul, pe care întrebarea îl luase prin surprindere. 
Angela Vulcan. 

— Este la serviciu? 

— Sigur. 

— Vă rog să o chemați în biroul dumneavoastră. 

Când ajunse la etajul I, Demetrescu îl convocă pe colonelul Nicolae 
şi îi relată pe scurt cele întâmplate. 

— În câteva minute va veni supraveghetoarea Angela Vulcan. O 
preluaţi şi o anchetați minuţios. Chestia asta cu scheletul nu-mi 
place. 

Anchetatorul salută politicos și se retrase. 

— Căpitane, zise Demetrescu, dacă te afli aici, înseamnă că te-ai 
întors de la Camelia Achimescu. 

— Firește, zise Atanasiu. 

— Te ascult. 


e Capitolul 30 


Amprentarea întregului personal, cel care fusese la slujbă în ziua 
aceea, se terminase de curând. Era târziu. Noaptea se lăsase ca un val 
de smoală, întunecând vitraliile viu colorate. 

Jos, în aripa administrativă, era o rumoare sâcâitoare. Se vorbea 
tare, stilul aluziv fusese abandonat aproape cu desăvârşire, fiecare 
expunându-și părerile în mod franc. Cuvintele „cum de a fost posibil” 
nu le mai rostise nimeni de multe ore. Acum, furtul părea firesc. 
Fusese o fatalitate. „Se vede treaba că așa trebuia să se întâmple”, 
spusese la un moment dat Gabriel Frăsineanu și nu fusese contrazis 
de nimeni. 

Apatia venise o dată cu înserarea. Limbajul fără menajamente, de 
asemenea. Starea de surescitare creștea și suspiciunea la fel. De ce n- 
ar fi X? Nu știți că întotdeauna zăbovea mai mult când ajungea în 
fața tablourilor lui Tiepollo? Sau ce ați spune de Y? Este neînsurat, 
colindă restaurantele cele mai scumpe și se plânge mereu că nu are 
bani... 

Supoziţii exprimate cu  francheţe. Noaptea, oamenii își 
abandonează măștile de persoane civilizate și devin fiare. Întunericul 
încurajează instinctele, anihilează mileniile de evoluţie și ne apropie 
primejdios de tare de preistorie. 

Vampirii nu atacă și ei tot noaptea? Ziua îi inhibă, dar întunericul 
le deşteaptă pofta de sânge. 

Pe o bancă situată în dreapta ușii de acces, doi bărbați își fumau 
țigările și discutau încet, abia șoptit. Unul era Gabriel Frăsineanu, iar 
celălalt Emil Tudorescu. 

— Urâtă treabă, zise Frăsineanu. 

— Ţi-ai fi imaginat? 

— Pe dracu’. Când mă gândesc că femeia asta a dormit în patul 
meu atâtea luni de zile, mă apucă greata. 

— Calmează-te, poate că nu este ea vinovata. 

— Şi oja? 

— Las-o, Doamne, iartă-mă! Cine știe cum a ajuns acolo? S-o fi 
uitat femeia la tablouri, dar cine îmi garantează mie că asta nu s-a 
întâmplat în urmă cu două zile? Ce faci, nu-mi răspunzi? Frăsineanu 
aruncă ţigara și o strivi cu piciorul. 


— Sper să ai dreptate, deși... faptul că au plecat să-i facă 
percheziție, pentru mine spune destul de mult. 

— De fapt, tu ai dreptate. Poate că madam este vinovată și eu îi 
iau apărarea ca tolomacul! 

— Mereu ţi-am spus că ești tolomac, dar niciodată n-ai vrut să mă 
asculți. 

— Iar tu eşti un cretin, îi întoarse Tudorescu „complimentul”. Uite, 
acum îmi dau seama că tipa se tot învârtea în jurul lui Cristian. 

— Nu mă omori! 

— Vrei să spui că nu ai băgat de seamă? 

— Pentru mine, Camelia Achimescu este un subiect închis. 

— Și Daniela Furtună, bruneta de la „Șoimul”, este unul deschis? 

— N-o amesteca, este cea mai pură ființă dintre câte există. 

— Eşti nebun, de când știi tu că există ființe pure? 

— De când am cunoscut-o pe ea. 

— Am impresia că te-a prostit. Auzi, un dandy nenorocit să moară 
după fundul uneia care nici măcar nu știe să sărute... 

— Nu știe? râse Frăsineanu. 

— Mă rog, nu știe bine, îl tachină Tudorescu. 

— Cum de ai tras concluzia asta? 

— Dintotdeauna fetele complexate n-au știut să sărute. 

Îndrăgostitul își aprinse o a doua ţigară. 

— Cristian și Camelia... murmură el. 

— Un cuplu perfect, zise celălalt. Tristan și Isolda, în versiune 
locală. 

— Ea complice, el autor... 

— Așa se vorbește. 

— Gura lumii... 

— Probe, băiatule, probe! Cristian a ieșit pe ușă cu un pachet. 

— În care se aflau pânzele? 

— De ce nu? 

— Și șasiurile? 

— Ce-i cu de? 

— Unde sunt? De ce nu au fost găsite? Dacă lucrările au fost 
detașate de șasiuri, înseamnă că acestea trebuie să fie pe undeva. 
Unde? 

— Nu mă întreba pe mine. 

— La ce bun? Tu niciodată nu ai răspunsuri la întrebări. Emil 
Tudorescu mormăi ceva și îi dădu de înţeles colegului său că vrea să 


intre. Nu avea niciun chef să audă sporovăiala femeilor, dar se făcuse 
răcoare, iar oboseala făcea să simtă cum frigul îi pătrundea puternic 
în oase. 

— Să mergem, spuse el, pluta Meduzei ne așteaptă. 

Atanasiu știa că timpul este limitat, de aceea relată sintetic 
percheziția pe care o făcuse acasă la Camelia Achimescu. 

— Tipa locuiește în gazdă pe o stradă din apropierea 
„Internaționalului”. Am căutat peste tot, dar nu am descoperit, vreun 
indiciu că ar avea legătură cu cele întâmplate. Poate numai fișele 
astea de inventar. 

— Ce fişe? întrebă Demetrescu, luând hârtiile din mâna 
căpitanului. 

— De fapt, sunt nişte cópii după fişele cu care tablourile furate 
figurează în inventarul muzeului. 

— Și asta nu este o descoperire? 

— Nu tocmai, pentru că am descoperit zeci de asemenea fișe. Aţi 
aflat, desigur, că pregăteşte o monografie sau cel puțin așa se laudă, 
iar calculatorul te duce cu gândul la completarea unei baze de date... 

— la-mă încet. Despre ce calculator vorbeşti? 

— Este o poveste mai lungă. În 1992, Camelia Achimescu a fost 
bursieră a unei fundaţii europene, obținând un Certificat european în 
probleme de administraţie și gestiune culturală. 

— Strașnic. Ei și? 

— În acest fel, a devenit titularul unui proiect de cercetare care 
are un titlu așa de pompos încât l-am uitat. În tot cazul, este vorba de 
colaborare între muzeele Europei. 

— Să nu-mi spui că fiecare bursier al acestei fundaţii a primit în 
dotare câte un calculator... 

— Nu, acesta a fost acordat de o altă fundaţie. 

— Alta? 

— Da. 

— Cineva, acolo sus, o iubește. 

— Aparatura i-a fost livrată în urmă cu un an și jumătate, ea fiind 
folosită pentru realizarea bazei de date. 

— Adică toate informațiile din fişele de inventar sunt 
înmagazinate în memoria calculatorului? 

— Întocmai. Este un procedeu modern pe care îl utilizează toate 
muzeele din lume. 

— E firesc, dar... 


— Înţeleg, de ce lucrează o singură persoană și de ce manopera 
asta se face acasă? 

— Exact la asta m-am gândit și eu. 

Colonelul își notă ceva într-o agendă, medită câteva clipe și îl 
întrebă pe căpitan: 

— Cât de avansat este proiectul? 

— Destul de puţin, din moment ce lucrează un singur om la el... 
Ce vreţi, așa se întâmplă atunci când ai impresia că Dumnezeu atinge 
perfecțiunea în cazul unui singur om dintr-o mie și acela ești tu... 

— Asta e tot ce aţi găsit? 

— Mai sunt niște fotografii. 

— Reproduceri după Tiepollo? 

Căpitanul înclină din cap. 

— Curioasă treabă. 

— Curioasă, dar prezenţa reproducerilor nu dovedește nimic... 

— Ştiu. 

— ... iar astăzi nu a părăsit muzeul. 

Demetrescu zâmbi cu amărăciune apoi, după câteva secunde, zise 
hotărât: 

— De fapt, nu suntem chiar așa lipsiți de noroc. Prezenţa lacului 
de unghii este destul de importantă şi aș vrea să văd ce explicație ne 
poate oferi. Bănuiesc că nu i-ai spus nimic despre asta... 

— Așa cum ne-am înțeles, dar mă tem că nu mai este un secret 
pentru ea. 

— De ce? 

— Personalul a aflat și nu cred că a menajat-o. 

— N-are importanță, oricum va trebui să o audiem în seara 
aceasta. 

— Vreţi să spuneţi în noaptea aceasta, zise Atanasiu, arătându-i 
colonelului ceasul de perete. 

— S-a făcut deja ora 20? 

Căpitanul ridică din umeri în semn de neputinţă. 

— Te rog să convoci tot efectivul pentru o ședință fulger. 

La ora 19:30, Bonifaciu deschise ușa masivă a castelului „Șoimul”, 
fiind întâmpinat de o femeie mignonă, de vreo 40 de ani. 

— Dumneavoastră? 

— Poliția, zise locotenentul, prezentându-şi legitimația. Am avut 
impresia că ne-am cunoscut. 

— Aveţi dreptate, dar sunt așa de emoţionată încât nu l-aș 
recunoaște nici pe tata. Ne mai ţineţi mult? 

— Până pe la opt. 

— În sfârșit. 

— Mirela unde este? 

— Cred că la etaj, cu fetele. Vreţi să vă conduc? 

— Dacă sunteți amabilă... 

Fie că era, fie că nu, femeia trebuia să-şi facă meseria, mai cu 
seamă acum, după furt. 

— Domnul de la poliție a venit să ne aducă o veste bună, zise ea în 
clipa în care ajunseră sus. În curând vom merge acasă. 

— Hip, hip, ura! se exterioriză una dintre fete care nu-și pierduse 
încă buna dispoziţie. 

Fără să-i pese de privirile indiscrete, Mirela îl apucă de mână, 
trăgându-l într-o direcţie care lui îi era necunoscută. 

— Hai să mergem în Apartamentul Reginei. Acolo îmi place să-mi 
petrec timpul liber. 

— Nu visezi cam mult? râse locotenentul. 

— Prea puţin, zise fata și îl sărută fugar. De ce mă cauţi, este ceva 
profesional? 

— Da. 

— Şi cu noaptea noastră cum rămâne? 

— Rămâne cum ne-am înţeles. 

— Bine, atunci întreabă-mă. 

— În coridorul secret a fost descoperit un schelet, spuse Bonifaciu 
şi îi istorisi de-a fir a păr toată povestea. Sunt persoane cărora chestia 
asta li se pare o ameninţare. 

— Așa mi se pare și mie. Textul o spune destul de clar... 

— Bine, hai s-o luăm altfel. Poate fi o amenințare, dar una care să 
nu aibă nicio legătură cu cazul nostru. Ce zici? 


— Nu ştiu, tu eşti detectivul. 

— Uite, mie mi-a venit o idee. Am să ţi-o expun și tu ai să mă 
contrazici dacă ţi se pare absurdă. O.K.? 

— O.K. 

— Supraveghetoarea, Angela Vulcan, este cuplată cu unul dintre 
meșteri, Ion Măruntu. E adevărat? 

— Așa am auzit. 

— Ei bine, nu sunt puţine zilele în care Măruntu o caută pe 
Angela, jos, la parter, după care dispare. La rândul ei, femeia le roagă 
pe colege să o scuze o jumătate de oră și, când acestea nu sunt 
atente, deschide ușa secretă, merge la etaj și îi deschide lui Ion, care 
o așteaptă sus. Ce se întâmplă acolo, nu ne privește. Chestiuni de 
natură intimă. 

— Nu mergi cam departe? 

— Stai să merg și mai departe. În ultima vreme, o altă 
supraveghetoare, nu zic cine, persoană importantă, s-a prins și tare ar 
vrea să „pice pe un flagrant”. Este femeie, este curioasă, dar și 
fricoasă... 

— Ioana David? 

— Ți-am zis, nu contează. Pentru a preveni o scenă de tot hazul, 
Ion Măruntu pregătește misiva şi o atârnă de gâtul scheletului pe care 
îl proțăpește în ușă. 

— Doamne, ai o imaginaţie... 

— Ce femeia ar fi mers mai departe, admițând că știe să citească? 

— Eu aş fi mers. 

— Cine mai e ca tine? o tachină locotenentul. 

— Ai dreptate, nimeni, se răsfăță blonda, după care redeveni 
serioasă. Ipoteza ta mi se pare demnă de luat în seamă, numai că 
sunt două lucruri pe care nu le înțeleg. 

— Anume. 

— De ce nu a fost transportat scheletul la locul său? 

— Nu ştiu, probabil că au ieșit pe la etaj şi au uitat de el. 

— Mda, să zicem. Dar de ce n-au blocat ușile pe dinăuntru? Nu era 
mai cuminte? 

— Ai dreptate, dar nu toți gândesc la unison cu tine. Dacă asta i-a 
trecut lui prin minte... Ce spui? 

— Nu ştiu, s-ar putea să ai dreptate. 

— Ah, uitasem ce era mai important. Biletul... 

— Ce este cu el? 


— Este scris de mâna lui Măruntu. 

— Eşti convins? 

— N-am nici cea mai mică îndoială pentru că am verificat. 

— Caraghiosule, și atunci de ce nu l-ai întrebat pe el, pe Măruntu? 

— Pentru că am vrut să te văd, zise el şi o cuprinse în brațe, 
lăsându-se încet pe patul în care dormise, cândva, regina. O sărută 
lung, plimbându-și mâna pe pieptul ei, pe picioare, peste tot. 

— Nebunule, poate vine cineva. 

— Ai dreptate, spuse Bonifaciu, o încurcătură de felul ăsta este tot 
ceea ce îmi lipsește. 

O sărută încă o dată. 

— Mi-am adus aminte, am făcut o poezie. 

— Tu? 

— Da, de ce mă priveşti ca pe un idiot? 

— Nu te priveam ca pe un idiot, dar nici nu știam că faci versuri. 
Când ai scris-o? 

— În urmă cu vreo două săptămâni. 

— Și de ce îmi spui abia acum? 

— Pentru că trebuia citită într-un cadru special. Ca acesta. Mirela 
Panaitopol se sprijini de pervaz, așteptând lectura. Locotenentul 
scoase o foaie de hârtie mototolită și începu să citească ușor, ca un 
cântec de leagăn: 


O noapte la castel 


— Așa îi spune? 
— Da şi te rog să nu mă mai întrerupi. Și așa am destule emoții. 


Se lasă noaptea în castel 

Și întunericul răzbate, 

Sunt singur și încep s-aud 
Tic-tac-ul inimii cum bate. 

Mă pierd prin camere obscure, 
Și prin odăi împărătești, 

Când mă întreab-o voce gravă: 
„Tu cine ești și ce dorești?” 


Un biet turist, rostesc cu teamă, 


Atâta și nimic mai mult; 
Nu vreau să profanez religii 
Și n-am venit să te insult. 


„Dacă-i așa, îmi spune umbra, 
Să pregătești îndat' o floare, 
Căci va veni să te-nsoțească 

O domnişoară de onoare.” 


— Cum ţi se pare, e bună? 

— Bună? Nemaipomenită, zise Mirela, sărutându-l drăgăstos. Și nu 
spuneai nimic, canalie mică... la zi, pe când primul volum de 
versuri? 

Bonifaciu vru să răspundă, dar nu mai apucă, pentru că uşa se 
deschise și Daniela Furtună își introduse capul ei brunet prin 
crăpătură: 

— Mirela, mergem acasă, ni s-a comunicat adineauri. 

— Bine, îi şopti ofițerul, ne vedem la noapte. Să pui pe tine ceva 
mai transparent. 

— Puritanule!... Eu intenționam să nu pun nimic. 

Părul deschis la culoare, tenul „decolorat” și configuraţia feței, te 
făceau să-l plasezi pe George ariei germano-scandinave. 

Era înalt, solid, iar mușchii săi puternic reliefați se încordau la cea 
mai mică mișcare. Chiar dacă nu făcea vreun sport de performanţă, 
pierdea câteva ore pe zi printre aparatele de gimnastică. 

Fetele, cele două „Frăulein”, păreau chiar mai tinere, deși nici 
bărbatul nu avea mai mult de 35 de ani. Erau blonde amândouă, 
volubile, dând impresia că își petrec luna de miere cu același bărbat 
pe care și-l disputau și căruia încercau să-i atragă atenţia. 

Stăteau la „Internaţional” și închiriaseră, de ochii lumii, două 
camere. În realitate, își petrecuseră împreună noaptea anterioară, la 
215, în apartamentul fetelor. Nu era prima dată și, probabil, nici 
ultima. Îl iubeau amândouă şi pentru a nu-l pierde, acceptaseră să-l 
împartă. El, cu atât mai mult, era de acord. 

Când sună telefonul, Anna îi acoperi lui George urechile, dorind să 
prelungească  hârjoana. Brusc, cu o dezinvoltură de mașină 
nemțească, el se ridică de sub cearceaf și ridică receptorul. 

Glasul centralistei răsună iritant, aproape mecanic: 

— Convorbirea dumneavoastră internațională. Vorbiti... 

— Mulţumesc, zise George într-o limbă română aproximativă. La 
dracu’, legătura era proastă de parcă ar fi vorbit la capătul lumii. 
Dacă ar fi cerut Insulele Capului Verde, ce s-ar fi întâmplat? 

— Alo, Hans, mă auzi? 

— Very badly, zise persoana de la celălalt capăt al firului, 
exprimându-se tot în engleză. Cum merge treaba? 

— I'm positive. 

— O.K. Și marfa? 

— E la mine. 

— Good boy. Ai verificat? Nu vreau să fiu tras în piept. Ştii că nu- 
mi place. 

— Ştiu, Hans. 

— O.K., George. Ai fost contactat? 

— Nu încă. Sper că nu ai încurcat treburile. 

— Niciodată, bătrâne. Alte probleme? 

— No problems. O să fii mulțumit. 


— I hope so. Aştept să mă suni, da? 

— Of course, baby, zise blondul, punând cu grijă receptorul în 
furcă. Apoi, reveni în pat, nu înainte de a spune, teatral, cu o mână 
îndreptată în direcţia telefonului: 

— Son of a bitch! 

— Necazuri? întrebă Anna. 

— Nu chiar, dar ticălosul ăsta de Hans mă agasează cu suspiciunea 
lui. Auzi, „ai verificat? Ştii că nu-mi place să fiu tras în piept!” Nu-i 
place nici să fie păcălit, dar nici să plătească așa cum se cuvine. De 
unde să știe el la câte riscuri m-am expus venind aici? 

— Of, dragul de tine, zise Mary, cât de greu trebuie să-ți fie... 
Noroc că ne ai pe noi. Nu-i așa, Anna? 

— Mai încape vorbă? răspunse mignona, culcându-şi capul pe 
pieptul bărbatului. 

— Mai este whisky? 

— Mă rog, porcăria aia de Ballantine's. Vrei? întrebă Mary. 

— Un strop şi două cuburi de gheaţă. 

Blonda scoase din frigider tăvița și începu să lovească gheaţa cu un 
cuțit. 

— Parcă ești Sharon Stone în „Basic Instinct”, observă George. 

— Poate la mutră, spuse ea, că la pat sunt cu mult mai bună. 

— Vorbă să fie, zise Anna, ușor compătimitor, după care se adresă 
bărbatului: nu crezi că ar trebui să spălăm putina? Ai văzut câți copoi 
sunt în oraș. 

— Am văzut, dar cât timp nu m-a căutat omul de legătură, nu pot 
să fac nicio mișcare... 

— De ce nu l-ai întrebat pe Hans când o să te caute? 

— Doamne, ce gâscă eşti, râse Mary. Cum să fi întrebat așa ceva? 

— Chiar, cum să fi întrebat? se miră George. Și apoi, sunt convins 
că tipul este în preajma noastră. Ne adulmecă, vrea să fie sigur. 

— Bine ar fi, se lamentă Anna. Intuiţia mea feminină îmi spune 
că... 

— Pușchea pe limbă! zise cealaltă. Intuiţia mea feminină știi ce 
spune? 

— Nu. 

— Că eşti o încurcă-lume. George, de ce a trebuit să o iei cu noi? 
Este și defetistă și grasă. Abia avem loc în pat... 

— Gata, fetelor, ajunge cu joaca. Îmbrăcaţi-vă! 

— Mergem la bar? 


— Mergem. Acolo este locul unde trebuie să ne caute omul nostru. 


e Capitolul 34 


Târziu, după ora opt, biroul directorului era înțesat de lume. Era o 
atmosferă apăsătoare. Feţe palide, obosite, nerase. O lumină 
insuficientă pentru sala aceea mare arunca umbre dezordonate pe 
chipurile celor prezenți, dându-le o notă de irealitate. Vocile erau și 
ele marcate de oboseală. Sunau fals, ca și cum ar fi fost scoase de 
niște instrumente  dezacordate. Chiar și vocea colonelului 
Demetrescu, renumită pentru rezonanţa sa, slăbise în intensitate. 

— Știu că este târziu, spuse el, și că n-am avut timp nici măcar să 
ne gândim la masă... Cu cafeaua cum ați dus-o? 

— Am băut cât pentru o săptămână, zise Alexandru Zamfir. 

— E-n regulă, râse colonelul, înseamnă că pot conta pe voi și la 
noapte. 

— Sperăm că, totuşi, n-o veţi face, zise locotenent-colonelul 
Damaschin. 

Demetrescu zâmbi circumstanţial și continuă. 

— Ne aflăm la sfârșitul primei zile de cercetare. Nu putem spune 
nici că am bătut pasul pe loc, dar nici că am făcut progrese 
extraordinare. 

— Dar amprentele? întrebă Damaschin. 

— Deocamdată nu avem rezultatul comparărilor de laborator. A 
fost amprentat tot personalul, iar căpitanul Trandafirescu și Vizitiu 
au plecat la Ploiești. Mâine de dimineață vom ști cui aparțin urmele 
papilare lăsate la fața locului. 

În această fază a cercetărilor s-a conturat următorul cerc de 
bănuiți: 

1) Cristian Popa. A scos pe uşa muzeului un pachet în care puteau 
fi introduse tablourile. Le-a plasat lui Mafoame, dar acesta nu vrea să 
recunoască nimic. La fel și muzeograful, întrebat de Zamfir, a pretins 
că avea în sacoșă niște planșe de carton, practic niște afișe de 
reclamă făcute de un prieten de-al lui pentru Barul de la „Tunuri”. 

— Se verifică? întrebă colonelul Nicolae, care nu era la curent cu 
subiectul. 

— Se verifică, zise Ivănescu. Botorga a stat de vorbă cu fata de la 
bar, care a confirmat. De altfel, cartoanele au și fost expuse în local. 

— A fost făcută percheziție acasă la Cristian Popa, continuă 


Demetrescu, dar nu a fost descoperit niciun indiciu. Cu toate acestea, 
tipul se ocupa cu achiziționarea de obiecte de artă și nu este exclusă 
posibilitatea să fi plasat din ele în străinătate. Am în vedere și 
discuția moldovenilor din tren. 

— Nu este singurul care a efectuat deplasări peste hotare, zise 
Pent-colonelul Sofronie. Mai sunt: Camelia Achimescu, Emil 
Tudorescu, Gabriel Frăsineanu și chiar direcţiunea muzeului. 

— Așa este, spuse colonelul. Revenind la Cristian Popa și la 
legătura lui cel puţin suspectă cu cerșetorul, se cuvine să insistăm 
asupra rolului celor trei turiști străini. Cei a căror prezenţă ne-a fost 
semnalată de către soldatul de la postul din spatele muzeului. Nu este 
nicio îndoială că sunt aceiași care au fost văzuţi intrând în curtea lui 
Mafoame. N-ar fi făcut-o, dacă sărăntocul ar fi transportat acasă ceva 
fără valoare. 

— Tablourile, zise Liviu Ivănescu. 

— Probabil, acceptă Demetrescu. 

— În cazul acesta, cei trei sunt oamenii de legătură, medită 
Atanasiu, cei care au venit să ridice marfa. Popa a furat tablourile, 
cerşetorul le-a dus acasă, iar turiștii străini... Nu ţine! 

— Ce nu ţine? vru să afle Demetrescu. 

— Tipii ăştia, cei trei, nu par să facă parte din aceeași ecuaţie. De 
ce trebuia să-i fure tablourile cerșetorului dacă ar fi lucrat împreună? 

— Corect, de ce? 

Cel care întrebase, Damaschin, luase poziţia gânditorului de la 
Hamangia, stând cu amândouă mâinile sub bărbie. 

— Înseamnă că fac parte din altă reţea, spuse Alexandru Zamfir. 
Sunt frecvente cazurile în care unii fac treaba de negri, iar alții, care 
vânează pontul din zbor, vin la sfârșit, numai bine ca să ia caimacul. 

— Vom vedea ce hram poartă, conchise Demetrescu, dar asta după 
ce-i vom prinde. Deocamdată, am transmis semnalmentele lor și ale 
mașinii în oraș și în tot judeţul. Este liniște, dar putem fi anunțați din 
moment în moment că au fost găsiți. 

— Eu cred că au ajuns departe, îşi dădu cu părerea Atanasiu. Nu 
văd ce motiv ar fi avut să mai lâncezească prin partea locului. 

— Și eu mă tem, recunoscu colonelul. Vom vedea. Dar să trecem la 
al doilea suspect: 

2) Camelia Achimescu. Nu a furat tablourile, dar bănuielile 
noastre merg către ideea de complicitate. Recunoaște că a fost la etaj, 
însă exclude cu totul faptul că a trecut prin Rococo. 


— Bine, dar oja? puse Zamfir întrebarea care îi frământa pe toți. 

— Nu ne poate oferi nicio explicaţie... 

— Și consideră că este victima unei lucrături, adăugă Atanasiu. 

— Pusă la cale de cine? vru să afle Damaschin. Cine o urăște atât 
de tare încât să confecționeze probe care să o înfunde? 

— l-am pus și eu întrebarea, spuse Atanasiu și mi-a răspuns că 
direcțiunea îi poartă sâmbetele. Vă imaginaţi că nu poate fi luată în 
serios. 

— E o aiureală. 

— Absolut, îl completă Atanasiu pe Demetrescu, cine ar fi vrut să 
o lucreze pe Camelia Achimescu, ar fi recurs la altă probă. La una 
elocventă. Dacă femeia își schimba manichiura în timpul zilei? 

— Sau dacă două muzeografe foloseau aceeași ojă? Nu mi se pare 
imposibil... 

— Argumentările voastre conduc spre ideea pe care am enunțat-o 
la început: Achimescu nu poate lipsi de pe o listă a complicilor. În 
schimb, Alfred Romanescu poate fi suspectat în continuare de furt. 
Pledează pentru asta faptul că a fost în muzeu, că dovedește un 
interes cel puţin suspect pentru tablourile lui Tiepollo și, nu în 
ultimul rând, plecarea la București cu copiile — neterminate încă — în 
portbagaj. 

— Chiar așa, întrebă Zamfir, de ce a trebuit să le ia cu el? 

— Intenţiona să lucreze la de în week-end, zise Dan Comănescu. 

— Cel puţin asta a fost motivaţia pe care ne-a vândut-o. 

— Cam subțire, observă Demetrescu. O copie se realizează lucrând 
cu originalul în față. Mâine vom continua investigaţiile şi în ceea ce 
îl priveşte. Mi s-a părut extrem de interesantă modalitatea de a scoate 
tablourile din muzeu pe care și-a imaginat-o locotenentul Bonifaciu 
în ceea ce-l privește pe Emil Tudorescu. Strânse în jurul corpului, 
ocupau un loc infim. Cam asta ar fi, conchise Demetrescu. De fapt, 
mai este ceva. Aglaia Turturică, într-o a doua declaraţie, a dat drept 
„suspectă” (reţineţi ghilimelele) prezența lui Andrei Săndulescu și 
Gabriel Frăsineanu pentru faptul că nu aveau ce căuta la muzeu. 

— Bine, dar banii? întrebă Gelu Sofronie. 

— Tocmai, aveau un motiv temeinic de a veni la slujbă. Cine 
lipseşte într-o asemenea zi? gândi colonelul, apoi făcu un gest care 
voia să însemne că discuţia a luat sfârșit. 

Mirela Panaitopol locuia într-o vilă cochetă de pe strada Furnica. 
O ridicase bunicul său în perioada marelui avânt interbelic, iar tatăl 
ei efectuase unele reparații, menținându-i stilul care o apropia într-o 
oarecare măsură de cel al ansamblului muzeal „Piatra Arsă”. 

O siluetă se apropie de poartă și descuie cu o cheie pe care o 
scoase din buzunar. La fel procedă și când ajunse în faţa ușii de la 
intrare. 

Mirela îl aștepta în livingul de la parter. Ieșise cu câteva minute 
înainte de sub duș și acum se tolănise într-un fotoliu imens, răsfoind 
o revistă de modă. 

— Eram pregătită pentru o așteptare mai de durată, spuse ea. Am 
cumpărat cea mai groasă gazetă pe care am găsit-o. 

Bonifaciu o sărută în treacăt, apoi se trânti în celălalt fotoliu. 

— Am impresia că am petrecut o zi în infern; și purgatoriul încă 
nu s-a terminat... 

— Tot Cristian Popa este bănuitul numărul 1? întrebă femeia. 

— Nu este chiar aşa de simplu, spuse Bonifaciu, informând-o în 
legătură cu mersul anchetei. 

— Într-adevăr, treaba e mai complicată decât mă așteptam, spuse 
ea. Ştii ce cred colegele mele? 

— Dorința number one a vieţii mele este să aflu ce gândesc colegele 
tale. 

— Sunt sceptice. Consideră că nu îl veți prinde pe autor. 

Bonifaciu era prea obosit pentru a se revolta, de aceea adoptă o 
poziţie rezervată. 

— Pe ce se bazează? ca să-l parafrazez pe Marin Preda. 

— Pe coeficientul de inteligență al individului. Cine fură patru 
tablouri ziua, înconjurat de tot personalul, este un tip dat dracului. 

— Iar noi? întrebă locotenentul, despre noi ce gândesc? 

— De ce nu te duci să faci un duș? Cina este pregătită... 

— Eşti realmente talentată în arta schimbării subiectului, dar de 
data asta nu-ți merge. Îmi spui, mai stau; nu-mi spui, merg și agăț o 
tipă la „Montana”. 

— Nu vă iubeşte prea multă lume, dar oamenii au încredere, în 
general, în profesionalismul vostru. De data aceasta... dată fiind 


complexitatea cazului... și ținând cont de faptul că pretutindeni în 
lume se petrec furturi de obiecte de artă și autorii rămân 
necunoscuți... 

— Și tu crezi la fel? 

— Eu te iubesc. 

— Dar dacă nu m-ai iubi? 

— Te iubesc, prostule mic! 

Duşul fierbinte îl făcu să se simtă alt om. O baie bună, îi plăcea să 
spună, echivalează cu o purificare. Apa, mediul în care a apărut 
viaţa, are puterea de a exorciza răul, de a-l extrage prin tegument. 

Mirela era și mai frumoasă decât de obicei în neglijeul acela, 
decoltat până la mijlocul abdomenului. Era prima dată când aveau să 
petreacă o noapte întreagă împreună, și erau dispuși să piardă sau, 
mai degrabă, să câștige un timp nedeterminat pentru a savura 
plăcerile mici ale începutului. 

Băuseră șampanie și își simțeau trupurile tinere pulsând de viață. 
Târziu, el culese o garoafă de pe masă și i-o potrivi în păr. Roșul, 
culoarea florii, se potrivea de minune cu auriul părului ei lung și 
mătăsos. 

— Nebunule, ce vrei să faci? 

O luase în braţe, ca pe o păpușă, și o ducea spre dormitorul ei. O 
puse în pat. Era un pat de mijloc imens, cu o cuvertură asemănătoare 
celei din camera reginei. Pereţii aveau aplicată aceeași lamperie 
vopsită în alb, iar în partea lor superioară existau și aici patru 
panouri pictate, reprezentând anotimpurile. 

— Eşti o figură, îi spuse el, aplecându-se pentru a-i săruta unul 
dintre sâni. Cred că te-a costat o avere să-ți refaci dormitorul... 

— Papa m-a înţeles, zise ea răsfățându-se. 

— Aşa se întâmplă când papa are o singură fată și un cont 
frumușel în bancă. 

Fata îl împinse cu brațele, răsturnându-l din pat. 

— Vrei să strici savoarea primei noastre nopţi? 

Bonifaciu se adună de pe jos și îi desfăcu cordonul neglijeului. 
Cunoștea corpul acela, îl mai văzuse în toată nuditatea lui, dar nu ca 
atunci. Își plimbă mâinile pe piept, pe braţe, pe picioare, cu o 
senzaţie stranie. Atingerea îi era cunoscută, suișurile şi coborâșurile 
trupului ei, de asemenea. Era ceva nou, dar nu știa ce. Poate că de 
vină era el, care o vizualiza într-alt mod. Timpul parcă încremenise. 


Secundele se derulau greoi, cu lentoarea unui mecanism ruginit. 

Cei doi se atingeau, se încercau unul pe altul, dar niciunul nu avea 
curajul de a rupe ritmul, de a începe. Erau copleșiți de o liniște 
divină, de o dorință curioasă de a se contempla într-un mod 
purificator. La nesfârşit, până la capătul timpului. 

Furtuna se declanșă dintr-o dată, aprigă și incandescentă. 
Trupurile li se uniră într-unul singur. Era o contopire ameţitoare care 
o făcu pe Mirela să creadă că până atunci trăise inutil. 

Barul de la „Internaţional” era destul de gol pentru un sfârșit de 
săptămână. Ar fi putut sta oriunde, dar George alese o masă cât mai 
la vedere. Dacă omul de legătură era în preajmă, trebuia să îl 
găsească repede. Era înzestrat cu o putere mare de disimulare, 
reușind să ascundă fetelor îngrijorarea care îl măcina. Le spusese că 
totul este sub control şi trebuia să le dea impresia că nu îl frământă 
nimic. Cum nu erau însă la prima aventură trăită împreună, 
mirosiseră și ele ceva. Simțeau că aşteptarea aceea idioată suna ca o 
notă falsă în mijlocul unei simfonii. Și-ar fi manifestat altfel spaima, 
dar se fereau să-l supere pe George. Cu poliția pe urmele lor, nu 
aveau vreme de lamentaţii. Luciditatea, asta era ceea ce le trebuia. 

Comandară câte un whisky și își aprinseră câte o ţigară. El fuma o 
țigară de foi, înfiptă într-un muștiuc de un roșu care ar fi adus în 
pragul nebuniei un taur. Fusese ideea lui Hans. Era unul dintre 
semnele de recunoaștere, dar, la dracu”, nu putea găsi și idiotul acela 
ceva mai puțin penibil? Hotărât lucru, râsese de el. Dumnezeule, cum 
se mai uita chelnerița! Dacă n-ar fi aşteptat un tip, pesemne că ar fi 
râs cu gura până la urechi. 

Scoase din buzunarul exterior al hainei un număr al publicaţiei 
Telegraph şi îl așeză pe masă. Era un alt semn de recunoaștere. 

Ca niciodată, fetele erau tăcute. Îşi savurau în liniște băuturile, 
lipsindu-se până și de comentariile la adresa calității whisky-ului. Era 
semn rău și George ştia asta. Le cunoștea prea bine ca să nu priceapă 
că le tremurau bikinii pe ele de frică. 

— Ei, ce e cu liniștea asta de înmormântare? zise bărbatul. E vreun 
priveghi și eu n-am știut? 

Mary se mulțumi să zâmbească, vizibil forțat. Anna, nici atât. 

— Fetelor, schimbă el subiectul, vi-l amintiţi pe tipul ăla ţigănos 
pe care l-am întâlnit la Istanbul și vorbea românește? 

— Da, zise Mary, amintindu-și cu plăcere scena, care se petrecea 


în fața Hotelului Bakü — un lupanar nenorocit, plin de proxeneți și 
prostituate. Tuciuriul era înconjurat de vreo șase-șapte puștoaice, ca 
un veritabil proprietar de harem. Se întâmplase ceva, pentru că 
fetiţele erau cuprinse de o furie cumplită, arătând toate în direcția 
unui autohton care fuma liniștit pe trotuarul celălalt. Dialogul lor, 
atât cât înţelesese George, suna cam așa: 

— Șefule, și-a bătut joc de Manuela... 

— A pus-o să facă de toate. Scârba... 

— Și i-a dat numai zece mărci... 

— E păcat de Dumnezeu! Pentru banii ăștia, nu merită să-ţi dai jos 
nici măcar sutienul... 

— Şi ce vreţi să fac? întrebase tuciuriul. 

— Să-l înveţi minte. Când am plecat din ţară, ne-ai promis că ne 
asiguri protecţie. 

— Lăsaţi-o dracului, vreți să ne ducă la caraulă? 

— Mă doare în cot de polițai, zise cea care părea a fi Manuela. Oi 
fi eu târfă, dar am onoarea mea. Ce spuneți fetelor, facem un 
sindicat? Văd că patronul și-a cam luat-o în cap... 

Împins de puştoaice, oacheșul traversase strada și îi trăsese doi 
pumni celui care călcase în picioare onoarea prostituatei. Ca din 
senin, își făcuse apariția un poliţist, care îl luase „de-o aripă” pe 
țigănos și îl aruncase într-o dubă în care mai erau și alţii ca el. 

— De ce ne-ai întrebat dacă ni-l amintim? zise și Anna într-un 
târziu. 

— Pentru că, iată, îl puteţi vedea în carne şi oase. Femeile își 
răsuciră capul ca la comandă și priviră spre bar. Într-adevăr, tuciuriul 
stătea cocoțat pe un scaun înalt și se lansase într-o peroraţie care 
părea să o încânte pe fata din spatele tejghelei. 

— Se pare că are trecere la femei, observă Mary. 

— La dracu”, spuse George, i-a azvârlit un ghemotoc de bani. 

— Cam mult pentru un pahar de... două sute de grame de băutură, 
comentă Anna. 

— După umila mea părere, zise George, cred că a plătit o gamă 
mai largă de servicii. 

În clipa aceea, simți cum o mână străină îi atinge umărul. Și-l trase 
instinctiv, ducând în același timp și mâna în buzunarul hainei, unde 
avea un Magnum 357. 

Necunoscutul, un tip înalt, genul de britanic, observă nervozitatea 
lui George, dar trecu peste ea. 


— Good evening. Observ cu satisfacţie că citiți „Telegraph”. 

— Ei, şi? 

— Eu, la fel, zise noul venit, punând pe masă un exemplar similar. 
Aţi citit anunţul din pagina de reclamă? 

Schimbul de replici era conform parolei, dar George voia să fie 
sigur că nu va face o greşeală. Nu putea găsi o explicaţie temeinică, 
dar individul din fața sa nu-i plăcea. Poate era de vină aerul acela de 
funcționar mărginit? 

— Încă nu. 

— Atunci vi-l ofer pe al meu. 

Despături ziarul și în josul paginii indicate găsi o adnotare făcută 
cu o carioca groasă: „Peste o jumătate de oră ne vedem în camera 210. 
Vii cu marfa!” Acum nu mai avea niciun dubiu. 

— E un anunţ interesant, domnule... 

— John. 

— Deosebit nume, glumi George, nu mi s-a întâmplat să-l aud de 
multe ori. Oricum, domnule John, vă mulțumesc pentru amabilitate. 
Lunganul înclină politicos din cap și se întoarse pe călcâie. 

— Fetelor, zise George, acum mă credeţi că totul este sub control? 

Mary oftă ușurată. 

— Mai luăm un rând? Parcă a început să-mi placă porcăria asta 
căreia i se spune whisky. 

— Vrei o cafea? întrebă Mirela după minute bune de tăcere. Ar fi 
vrut să răspundă negativ, pentru că nu era dispus să plece de lângă 
el, dar îi plăcea să o vadă umblând goală prin casă. 

— Numai dacă e foarte bună. 

— Jacobs merge? 

— Merge. 

Luă neglijeul de pe noptieră, dar el o opri să-l îmbrace. 

— Te rog, nu-l pune, îmi place să te privesc. Simţindu-se studiată, 
Mirela plecă spre bucătărie cu un mers legănat. 

Aroma rafinată a cafelei se răspândi în dormitorul imens, 
înălțându-și aburii ei către cele patru alegorii. 

— Cum este? 

— Excelentă, ca întotdeauna, răspunse el, aprinzându-și o ţigară. 
Trase un fum, apoi zise: Mirela, ştii că eu nu cunosc prea bine 
împrejurările în care a fost construit castelul? 

— N-ai asistat la niciun ghidaj? 


— Ba da, dar vreau să-mi spui tu povestea. 

— Bine, cândva. 

— Nu cândva, acum. 

— În loc să...? 

— Nu în loc, ci după, și... înainte. 

— Așa mai merge, zise ea, transformându-se în cea mai originală 
îndrumătoare din lume: goală și lipită strâns de singurul „vizitator”. 

— În 1866, își începu ea prelegerea, Principele Carol 1 a făcut o 
călătorie în Sinaia, mai exact la mănăstirea din localitate. Asta se 
întâmpla în august, adică la câteva luni de la sosirea în tară. 
Frumuseţea locurilor a lăsat o impresie adâncă asupra lui, revenind 
în fiecare an pentru odihnă și vânătoare. La jumătatea lui noiembrie 
1869 s-a căsătorit cu Elisabeta de Wied. 

— Felicitările, masa și dansul unde au avut loc? 

— La castelul Neuwied, în Germania. În 1871 au vizitat Sinaia, 
hotărâți amândoi să găsească un loc pentru a construi o reşedinţă de 
vară. 

— Apropo, cum arăta oraşul pe vremea aceea? 

— Era o așezare umilă care gravita în jurul mănăstirii. Terenul 
care plăcuse familiei princiare nu putea fi cumpărat întrucât 
aparținea, Eforiei Spitalelor Civile din București, aceasta neputând 
înstrăina nimic din patrimoniul său. 

— Începe să devină pasionantă istoria. Cum s-a rezolvat în cele din 
urmă? Dare și luare de mită? 

— A avut loc o întâlnire cu Primul Efor al Spitalelor, Dimitrie 
Ghica, în urma căreia s-a căzut la învoială. Eforia avea să primească 
o altă moșie în schimbul celei care căzuse cu tronc lui Carol. Abbeg, 
consilierul prințului, cumpără de la Scarlat Creţulescu o moșie de 
2000 de ha pe care o cedează în septembrie 1873 Eforiei, în schimbul 
celor 1000 de ha situate pe tot piciorul muntelui Piatra Arsă. 

— Deci n-a fost o afacere proastă pentru Eforie. 

— Nu tocmai. Urmează o ultimă discuţie, în prezența secretarului 
particular, Ludovic Basset și a sculptorului curții, Martin Stöhr, 
stabilindu-se planurile castelului, ce au fost încredințate spre execuţie 
arhitectului de şcoală germană Wilhelm Doderer. 

Mirela luase o poziţie care te ducea cu gândul la o statuie a lui 
Budha. Bonifaciu îi mângâie unul dintre sâni și o întrebă: 

— Arhitectul acesta, Doderer, a făcut tot? 

— Eşti o pacoste! Mai este cafea? 


— Un strop. 

— Îl vreau eu, ca să trec mai ușor peste exploatarea la care mă 
supui. 

Luă ceașca de cafea de pe noptieră și i-o întinse. 

— În octombrie 1873, continuă ea, au sosit primii 400 de 
lucrători. Cu familii cu tot. Începe terasarea și construirea fundațiilor. 
În primăvara anului viitor, Doderer vine la Sinaia, şi constată că 
săpăturile au fost surpate de apele subterane. Soluţia o găseşte 
inginerul Charlier, atașat la construcţia căii ferate Ploiești-Predeal. 
Abia în vara lui 1875 se pune piatra de temelie a castelului. 

— Aşa târziu? 

— Da. În timpul ceremoniei de la 10 august, Mareșalul Curţii, 
Teodor Văcărescu, a citit un „act de construcţie” care te va interesa. 

— Să auzim, zise locotenentul, sărutând-o pe umăr. 

— În primul rând, este numită echipa tehnică ce avea să răspundă 
de mersul lucrărilor, apoi ni se spune de unde a fost adus materialul 
de construcție. Bunăoară, piatra cioplită a fost dislocată din carierele 
Piatra Arsă și Lunca-Mare, de lângă Mănăstirea Brebu. Piatra verde 
este din zona Slănicului, lemnul din pădurile Domeniului, iar 
cărămida a fost arsă chiar pe șantier. Te interesează și niște salarii? 

— Oho... 

— Atunci află: zidarii și dulgherii primeau câte 5-7 lei pe zi, iar 
salahorii câte 3. Cioplitorii în piatră erau plătiți în funcție de volumul 
și calitatea execuţiei. 

— Cam ce puteai face cu un leu pe vremea aceea? 

— Cu 35 de lei puteai cumpăra o mie de cărămizi. 

— Ce vremuri, oftă Bonifaciu, ce vremuri... Spune-mi, lucrătorii 
au fost doar români? Parcă n-aş crede! 

— Dimpotrivă, șantierul constituia o lume extrem de pestriță, pe 
care o surprinde cu mare fidelitate Carmen-Silva: „Erau italieni 
zidari, români pentru terasamente, țigani salahori, albanezii și grecii 
lucrau în cariere, nemții și ungurii ca dulgheri, turcii ardeau 
cărămidă. Erau meșteri polonezi și cioplitori în piatră cehi. Francezii 
desenau, englezii măsurau, astfel că pe șantier se întâlneau sute de 
costume naționale și se vorbeau patrusprezece limbi; se cânta, se 
certa și se înjura în toate dialectele şi pe toate tonurile. Era un 
amestec zgomotos de oameni, de cai, de boi și de bivoli”. 

— Extraordinar! spuse Bonifaciu, sincer mișcat. Nu mi-aş fi 
închipuit că a fost un așa furnicar... 


— Nici eu nu mi-aş fi închipuit că ne vom pierde noaptea 
îndrugând povești. Bine că am aflat de pe acum ce fel de soț vei fi. 
Dacă mă cereai de nevastă și apucam să spun da? 

— Deocamdată nu ești în pericol. 

— Nu te mai chinui, pentru că am să spun nu, zise ea. 

Locotenentul o mângâie pe creștet, ca pe un copil răsfățat. 

— Eşti atât de frumoasă... 

— Și la ce-mi folosește, dacă nici nu te apropii de mine? îl tachină 
ea. 

Dintr-o mişcare, Bonifaciu o  înconjură cu ambele braţe, 
transformându-se pentru a doua oară într-o singură ființă, într-un 
singur suflet. 

George introduse pachetul într-o geantă de umăr și se uită la ceas. 
Mai erau cinci minute. 

— Întârzii? îl întrebă Mary. 

— Un sfert de oră. Cel mult, zise el și le trimise amândurora un 
sărut. 

Peste două minute se afla în fața ușii pe care scria 210. Fu tentat 
să bată, dar se opri. Ceva îi spunea că nu trebuia să meargă înainte. 
Își apropie urechea de ușă şi ascultă. Nu deslușea niciun zgomot. Era 
posibil ca John să nu fie înăuntru? Exclus! Omul de legătură trebuie 
să fie întotdeauna acolo unde este nevoie de el. 

Renunţă să mai bată și cuprinse clanța cu mâna sa puternică. 
Apăsă milimetru cu milimetru, după care începu să împingă ușa, 
pregătit pentru orice fel de surpriză. 

Înăuntru era o lumină difuză. Probabil că ardea o veioză în cea de- 
a doua cameră. Se strecură înăuntru și închise ușa în urma sa. Ar fi 
preferat s-o lase deschisă, dar putea atrage atenţia. 

Dintr-o privire, fotografie toată încăperea. Era „curată” dar unde 
dracu’ umbla cretinul acela? 

— John, strigă el încetișor. 

Când auzi zgomotul, era prea târziu. Se întoarse cu fața spre 
coridorul de la intrare și realiză că cineva fusese ascuns în baie, iar 
el, ca un idiot, nu verificase. Acum, acel cineva, a cărui față nu o 
putea desluşi din cauza întunericului, ridică braţul și îl lovi în cap cu 
un obiect tare. Simţi o atingere dureroasă în creștetul capului, dar 
durerea fu de scurtă durată. Își pierdu cunoștința, rostogolindu-se la 
picioarele necunoscutului care luă geanta și o deschise. Ceea ce găsi 


îl făcu să zâmbească. Extrase pachetul, deschise ușa de la baie și îl 
târî pe George, așezându-i trupul lângă un altul ce se găsea sub 
chiuvetă. 

— Domnule John, zise străinul în limba engleză, sper că nu te 
superi dacă ţi-am adus un companion. Adio și salutări ticălosului de 
Hans! 

Stăteau amândoi cu ochii pironiți în tavan. Descătușarea de 
energie trecuse, iar acum se aflau într-un postludiu plăcut ca o 
binecuvântare. 

— De ce nu a terminat Doderer lucrarea? întrebă Bonifaciu. 

— Pentru că nu a admis să renunțe la planurile sale grandioase, 
extrem de costisitoare. De aceea i-a fost reziliat contractul și familia 
regală a apelat la serviciile arhitectului Johannes Schultz, asistentul 
celui dintâi. 

— Era mai maleabil? 

— Exact, putea fi relativ ușor de convins în schimbarea planurilor 
inițiale. 

— Când se întâmpla povestea asta? 

— În 1876. Lucrările au continuat, aducându-se felurite modificări 
planurilor. Bunăoară, s-a renunțat la utilizarea pietrei cioplite, așa 
cum prevedea proiectul lui Doderer, şi au fost folosite cu predilecție 
cărămida și lemnul. Orice vizitator poate observa că a fost o 
schimbare inspirată. 

— Când a fost terminată construcția? 

— În prima fază, în 1883. 

— Până atunci, familia regală nu a putut locui decât la mănăstire? 

— În primii ani, da. În 1879, însă, a fost terminată execuţia Casei 
Pădurii, Foișorul de mai târziu. Avea dimensiuni mai mici, dar 
puteau fi primiți oaspeţi de seamă. Tot aici, Elisabeta şi-a amenajat 
un cabinet de lucru și un atelier de pictură. 

— Există, vreo legătură între pseudonimul acesteia şi denumirea 
construcţiei. 

— Da, dar cel mai mult au influenţat-o pădurile care împrejmuiau 
tot șantierul. 

— Ce s-a întâmplat în 1883? 

— La 7 octombrie castelul a fost inaugurat, după ce se terminase și 
ultima lucrare ce poate fi admirată și astăzi. 

— Anume? 


— Poiana din faţa edificiului. Înainte, terenul era plin de gropi și 
râpe care dădeau o imagine sinistră. Pentru nivelarea sa au fost 
dislocați 100.000 de m.c. de pământ și s-au plantat brazde cu iarbă 
aduse direct din munți. 

— O lucrare cu adevărat monumentală. 

— Și durabilă. Impresia pe care castelul a făcut-o asupra celor 
prezenți la inaugurare a fost, cu adevărat extraordinară. Lucrurile, 
însă, nu s-au oprit aici, pentru că în 1883 i s-a cerut arhitectului ceh 
Karel Liman să amplifice construcţia şi să extindă complexul, astfel 
încât să devină un burg german în miniatură. 

— Ceea ce s-a şi întâmplat. 

— Adevărat. Activitatea a fost încheiată în 1914, când toate 
edificiile care există astăzi erau ridicate. 

Bonifaciu vru să mai aprindă o ţigară, dar renunţă. Era târziu și îl 
cuprinsese o moleşeală explicabilă după o zi așa de plină. 

— Să nu-mi spui că ţi-e somn, zise Mirela. 

— Nicidecum, șopti el, cuprinzând-o cu brațele. Un minut mai 
târziu adormise. 

Pe la miezul nopţii, un individ cu o alură atletică părăsea clădirea 
„Internaționalului”, nu înainte de a adresa un salut amical fetei de la 
recepție, căreia îi și lăsă cheia de la 340. 

— Cum, plecaţi la o oră atât de târzie? 

— Time is money, răspunse el. Am primit un telefon care m-a făcut 
să-mi schimb planurile. 

Fata zâmbi amabil, fără să pună și alte întrebări. Ce-i păsa ei că 
mister Brown pleca la o oră așa de nepotrivită, atâta vreme cât 
avusese grijă să fie drăguţ cu ea? Câţi turiști îi mai lăsaseră 50 de 
dolari pentru a spune oricui ar fi întrebat că tipul se află încă în 
Sinaia, urmând să plece a doua zi, pe la prânz? 

Turistul se îndreptă spre parcarea hotelului și deschise portiera 
unui Opel Kadett Cabrio. Puse cu grijă geanta pe bancheta din 
dreapta, introduse cheia în contact şi spuse cu glas tare, ca și cum s- 
ar fi adresat unei persoane care s-ar fi aflat pe acel scaun: 

— Amice, dacă nu eram eu, ai fi lâncezit și acum în mâinile 
gorilelor lui Hans. Află că te-am salvat pentru a te duce acolo unde te 
așteaptă unchiul meu, Ludovic Doderer. Va trebui să plătească dublu, 
iar Cristian Popa... 

Gândurile cele mai negre îi trecură prin minte. Îi venea să 


înnebunească aducându-și aminte de greşeala pe care o făcuse idiotul 
acela. Cum să lași ceva așa de important pe mâna unui cerșetor 
alcoolic? Dacă nu avea prezenţă de spirit, pierdea 200.000 de dolari. 
Hotărât lucru, muzeograful merita o pedeapsă, dar acum nu avea 
timp. 

Roti cheia în contact și demară aproape la fel ca la Raliul Monte 
Carlo. 

Strada era pustie. Deschise casetofonul și introduse o casetă 
country. Signatures II era una dintre formațiile care îi plăceau cel 
mai mult. Aveau stil. Trecu peste două melodii și o alese pe a treia, 
care i se părea cea mai potrivită: Have a good life. Vocile lui Robert 
Byrne și Mike Reid erau dumnezeiești. 

Atent la textul melodiei, nu observă Chamade-ul poliţiei parcat în 
fața unui TIR aşezat strategic vis-à-vis de MEFIN. 

— După el! ordonă ofițerul care se găsea în dreapta șoferului, un 
tip cu o figură de adolescent. Îl vom opri pentru deplasare cu viteză 
și apoi vom mai vedea. 

Tinerelul schimbă într-o succesiune ameţitoare vitezele ajungând 
destul de repede în treapta a V-a. Cu toate acestea, autoturismul cu 
număr străin se pierduse în noapte. 

— Mai repede! ceru locotenentul. Șoseaua este liberă. 

— S-a făcut! zise șoferul, care aștepta de multă vreme posibilitatea 
de a exploata așa cum se cuvine autoturismul. 

Apăsă și mai tare pedala de acceleraţie, concentrându-se asupra 
drumului. Și-ar fi aruncat ochii pe tabloul de bord ca să vadă cu ce 
viteză rulează, dar nu îndrăznea să o facă. Începuseră curbele și orice 
greșeală putea fi fatală. 

— Cred că s-a prins, spuse locotenentul. A mărit viteza. 

— Uite-l! 

Abia trecuseră de Motelul „Izvorul Rece”. Conducătorul 
vehiculului inscripționat și-ar fi dorit să-l depășească până în acel 
punct, deoarece spațiul din fața complexului i-ar fi permis efectuarea 
unei manevre de blocare. Când se gândi că cimitirul era peste șosea, 
se bucură. Dacă nu îi reușea manevra? 

Se apropiase la vreo sută de metri. Puse în funcțiune sistemele de 
semnalizare acustică şi optică, călcând și mai tare pedala. 

Hotărârea celui din față de a opri îl luă prin surprindere, încetini 
viteza, îl depăși și opri la câțiva metri mai în față. 

Străinul deschise geamul și își aprinse o ţigară. Era calm, privindu- 


i oarecum mirat pe cei doi polițiști. 

— Bună seara, spuse în românește locotenentul. 

— Good evening, răspunse turistul. Cărei ocazii datorez această 
atenție pe care mi-o acordă poliția din România? Nu cred că vă 
interesează prea tare, dar prin „bunăvoința” dumneavoastră s-ar 
putea să pierd avionul. 

— Ce zice? întrebă sergentul major, nemulțumit de faptul că își 
riscase viața pentru a prinde un individ care avea „tupeul” de a vorbi 
într-altă limbă. 

— Ai răbdare, îi ceru locotenentul, adresându-i-se în engleză celui 
de la volan: ați depășit viteza legală și nu aţi oprit decât foarte târziu. 

— V-am spus că mă grăbesc... 

— Vă rog să-mi prezentați documentele. 

— No problems, spuse contravenientul, întinzând actele. Plătesc 
amenda legală și-mi dați drumul, O.K.? 

— Wilhelm Doderer, citi ofițerul în permisul de conducere. 

— Este numele meu, râse turistul, cu intenţia vădită de a înveseli 
atmosfera. 

— Doderer, murmură subofițerul... Doderer... Șefu', mie îmi este 
cunoscut numele. 

— Ce spune? întrebă de data aceasta străinul. 

I se traduse. 

— Curios, n-am mai fost în România. 

— Sunteţi cetățean britanic, zise ofițerul, deși numele pare a spune 
altceva. 

— Părinţii mei s-au născut în Austria și au emigrat în Anglia 
înainte de a mă naște eu. 

— Documentele sunt în ordine, anunță locotenentul, privindu-l, 
totuși, într-un mod ciudat. 

— O.K. Cât este la dumneavoastră în ţară amenda pentru 
depășirea vitezei legale? Cinci sute de dolari este suficient? Sau o 
mie? Subofițerul nu știa englezește, dar fraza aceea o înțelesese. 

— Pe cinstea mea dacă ăsta nu încearcă să ne mituiască, zise el. 
Șefu”, ce-o fi în pachetul de pe scaunul din dreapta? 

Locotenentul văzuse și el obiectul, dar trebuia să găsească o 
modalitate de a efectua percheziția mașinii. 

— Vreţi să coborâți o clipă? 

— De ce? întrebă nelămurit celălalt. 

— Este ceva în neregulă cu roata dumneavoastră din stânga spate. 


— Curios, zise englezul, dând impresia că vrea să deschidă 
portiera. 

Într-o fracțiune de secundă, aceasta se deschise brusc, lovindu-l 
cumplit pe locotenent în zona cea mai sensibilă a corpului. 
Instantaneu, Doderer învârti cheia în contact şi urmă un viraj brusc. 

Subofițerul se așteptase la o întorsătură neplăcută, așa încât își 
scosese pistolul din toc și îl ținea la spate. În clipa în care îşi văzu 
colegul la pământ, aşteptă ca autoturismul să execute virajul, tinti 
una dintre anvelope și acționă trăgaciul. Se auzi o detunătură, după 
care, la scurtă vreme, un zgomot de tablă ce se loveşte violent de un 
perete de stâncă. 

Opel-ul părăsise partea dreaptă a drumului și se lipise ca o ventuză 
de versantul abrupt. 

— Vezi dacă trăiește, zise locotenentul de jos. 

— N-are nici pe dracu”, strigă subofițerul. 

O jumătate de oră mai târziu, în biroul locotenent-colonelului Dan 
Comănescu se găseau Marian Demetrescu, Atanasiu, Sofronie, gazda 
și, bineînţeles, Wilhelm Doderer. 

Era liniște. Ici-colo lâncezea câte o ceașcă de cafea, iar în centru, 
pachetul care fusese scos de Cristian Popa din muzeu. 

Desfacerea lui provocase o imensă emoție printre cei prezenți, dar 
deziluzia fusese așa de mare, încât era de înțeles de ce se instaurase 
tăcerea. Cu toţii se așteptaseră ca în cilindrul acela din carton să fie 
pânzele furate. Se lega de minune. Un muzeograf sustrăsese 
tablourile și le plasase unui cerșetor care avea misiunea de a le 
îndepărta de complex. Apoi, se întâmplase un lucru neașteptat: un 
autoturism Volvo 460 oprise la poarta cerșetorului și pachetul fusese 
furat. 

Acum, „marfa” era la altcineva, probabil la adevăratul destinatar. 
Cum reușise el să recupereze obiectul nu se putea preciza, dar asta 
conta mai puţin atâta vreme cât pe masa șefului poliției se găseau 
niște planuri de construcţie, îngălbenite de trecerea anilor. 

Locotenentul îl întrebase încă de la început pe englez unde 
ascunsese tablourile, dar acesta îl luase peste picior, spunându-i că le- 
a ascuns sub reverul hainei. 

— Se pare că am mers tot timpul pe o pistă falsă, rupse tăcerea 
Demetrescu, deși este clar că ne aflăm în fața unui al doilea furt. 
Comis concomitent cu celălalt. 

Comănescu își aprinse o ţigară și sorbi o înghițitură din ceașca de 
cafea pe care o avea în față. Se simţea greoi, parcă incapabil să ducă 
până la sfârșit un raționament. Dormise două ceasuri, dar se simţea și 
mai obosit. Mai bine nu s-ar fi culcat deloc... 

— Domnule Doderer, zise colonelul, de unde aveţi planurile? 

— Le-am cumpărat de la un colecţionar din București, răspunse el 
dezinvolt. 

— Așa, deci. Ne puteți oferi adresa acestuia sau un număr de 
telefon? 

— Nu. 

— De ce? întrebă Atanasiu. 

— Pentru că nu l-am cunoscut bine. Mi l-a recomandat un amic. 


— Foarte bine, atunci ne puneţi în legătură cu amicul? 

— Mă tem că nici asta nu se poate, râse atletul. Este patronul unei 
firme mixte româno-austriece și a plecat în Austria după marfă. 

— Îl vom căuta când se întoarce, spuse Comănescu. 

— Așa da, consimţi Wilhelm, oferindu-le o adresă din București și 
un număr de telefon. 

— Pe Cristian Popa îl cunoașteţi? întrebă colonelul. 

— Cine este? întrebă turistul. 

— Un muzeograf de la castelul „Piatra Arsă”. 

— Îmi pare rău, nu am avut plăcerea. Presupun că este un tip 
interesant dacă vă preocupă persoana lui. 

— Nu ne arde de glumă, zise Sofronie. 

— Nici mie. La ora asta, trebuia să fiu în avion. Din cauza 
oamenilor dumneavoastră am pierdut o afacere de câteva sute de mii 
de dolari. 

— Nu este vina noastră, spuse Demetrescu. De altfel, cred că a 
venit vremea să discutăm cu cărțile pe masă. 

— Ard de nerăbdare, zise ironic Doderer. Colonelul îl privi cu 
dezgust. Pentru individul ăsta arogant își pierduse el noaptea? 

— Pachetul care a fost găsit la dumneavoastră în autoturism și 
care, potrivit declaraţiei pe care ați dat-o, v-a fost oferit de către un 
colecționar particular, a dispărut de la muzeul „Piatra Arsă”. 

— A dispărut? 

— Exact. 

— Mă cam îndoiesc, deși... 

— Deşi? 

— Colecţionarul putea să-l fi procurat de oriunde. 

— Renunţaţi la chestia cu colecționarul! zise Atanasiu. Nu ţine. 
Planurile au fost furate ASTĂZI. 

— Trebuie să fie o neînțelegere. 

— Ce reprezintă pentru dumneavoastră aceste planuri? întrebă 
Demetrescu, ce își făcuse timp să le studieze preţ de câteva minute. 

— Nimic. Nu vi s-a întâmplat niciodată să cumpăraţi suveniruri? 
Măcar în excursii... 

— Mi s-a întâmplat, dar aici este vorba de altceva. 

— Mă ajutaţi să pricep? 

— Vă numiţi Wilhelm Doderer? 

— Dumnezeule, da! 

— Bine că măcar atâta lucru recunoașteți, spuse colonelul. Aici, pe 


birou, avem câteva planuri executate de un arhitect. Sunt planurile 
inițiale care trebuia transpuse în practică la „Piatra Arsă”. Au fost 
prea costisitoare și s-a renunțat la ele în favoarea altora, elaborate de 
către Schultz. Dacă ne uităm bine, vedem și semnătura... 

— Ce semnătură? întrebă englezul. 

— Cea a arhitectului Wilhelm Doderer. 

Atletul începu să râdă. Avea un râs puternic, răsunător. 

— Înţeleg. Vă frapează coincidenţa de nume. 

— Am toate motivele. 

— Și eu am fost mirat, de aceea le-am și cumpărat. Altfel, nu am 
absolut nicio legătură cu arhitectura. 

Demetrescu îl luă de o parte pe Atanasiu și îl întrebă: 

— Tu crezi că astea sunt planurile inițiale? 

— Nu încape nicio îndoială. Numele de „Piatra Arsă” este 
menționat deasupra semnăturii. 

— Dumnezeule, sunt o avere... 

— lar furtul lor nici măcar nu ne-a fost semnalat, completă 
căpitanul. 

— Să vedem ce ne va spune Dumbravă, conchise colonelul, după 
care se întoarse spre englez, întrebându-l: numele George vă spune 
ceva? 

— Nimic. 

— Nici dacă adăugăm că are un Volvo 460 de culoare albă? 

Wilhelm Doderer răspunse fără să clipească: 

— Nici. 

— Vă mai ofer un element: este însoţit de două domnișoare care 
sunt cazate la Hotelul... „Internaţional”. 

Colonelul improviza, dar o făcea cu talent, dovadă întârzierea cu 
care primi răspunsul. 

— Îmi pare rău. Ceea ce nu înțeleg, este de ce ar trebui să-l cunosc 
pe acest... cum ați spus că se numește? Ah, da, George. 

— Pentru că de la el ați preluat planurile. 

— Bine, dar e stupid... 

În acel moment, sună telefonul. Locotenent-colonelul Dan 
Comănescu ridică receptorul și răspunse cu o voce care trăda o 
oboseală extremă: 

— Cum? La „Internaţional”? Doi străini au fost bătuţi și vârâți în 
baie? Bine, Diaconescule, venim imediat. 

Puse receptorul în furcă și ceru permisiunea inspectorului-șef ca 


Wilhelm Doderer să fie mutat într-alt birou pentru a da declaraţia de 
rigoare. 

— Te ascult, zise Demetrescu în clipa în care turistul se afla deja în 
camera alăturată. 

— În urmă cu zece minute două femei care corespund descrierii 
celor pe care le căutăm au fost văzute de către unul dintre oamenii 
noștri la recepţia Hotelului „Internaţional”. N-au zăbovit prea mult 
acolo, ci au mers la etajul doi, unde au intrat în camera 210. 
Sergentul major Diaconescu a auzit prin ușă un strigăt ascuţit. A 
intrat și a găsit patru persoane: două femei și doi bărbaţi, aceștia 
aflați în stare de inconștiență. 

— Ceea ce s-a întâmplat pare destul de clar, spuse Demetrescu. Aţi 
văzut cât de solid este Doderer? Sofronie... 

— Ordin. 

— Pleci împreună cu Atanasiu la „Internaţional” și vedeţi ce se 
întâmplă. 

Rămas în birou doar cu Comănescu, își mai aprinse o ţigară și 
întrebă, mai mult retoric: 

— Am recuperat niște planuri după care nu plângea, nimeni, dar 
ce ne facem cu tablourile? 

Mustăciosul înălță din umeri, aprinzându-și un Carpaţi, ţigările cu 
care se obișnuise încă din tinerețe. 

Comănescu, un polițist excelent, cunoscut pentru rigoarea, dar și 
pentru francheţea cu care își expunea părerile, își ciupi mustața din 
dreapta, adăugând: 

— Nu ştiu, îţi vine să-l dai dracului de caz. 

Demetrescu stinse ţigara și zâmbi. Și el simţea același lucru. 

Autoturismul alb, neinscripționat, al poliției opri printr-o frână 
bruscă în fața „Internaţionalului”. Sofronie și Atanasiu coborâră în 
viteză, dar, înainte de a urca scările, căpitanul se întoarse și trecu în 
revistă mașinile care se aflau în parcare. 

— Care-i baiul? întrebă Gelu Sofronie. 

— Mă aşteptam să găsim un Volvo 460, alb. Ei bine, nu este. 

Locotenent-colonelul făcuse un gest care trăda plictiseala și începu 
să urce scara celui mai elegant hotel din stațiune. 

Ușa camerei 210 era deschisă, iar în fața ei se găsea subofițerul. 
Cu toate că era prea puţină lumină pe holul imens, fața lui părea să 
fie albă, ca de hârtie. 

— Să nu-mi spui că i-ai scăpat... spuse Sofronie. 

— Pe bărbaţi, nu. 

— Cum vine asta? întrebă Atanasiu. 

Sergentul major deschise ușa și îi conduse în baie, unde se găseau 
cei doi, rezemaţi de peretele căzii. 

— Când am intrat în apartament, zise subofițerul, femeile erau în 
hol. Nu le-am dat importanță, preferând să mă ocup de bărbaţi. După 
ce i-am imobilizat, am observat că tipele plecaseră. Ştiţi, de unul 
singur... 

Cinci minute mai târziu, George și omul său de legătură se aflau în 
autoturismul poliției sub supravegherea strictă a subofițerului, iar 
Atanasiu și Sofronie cereau relaţii la recepţia hotelului în legătură cu 
femeile dispărute. 

— Au plecat, spuse recepționera. 

— Când? întrebă căpitanul. 

— După ce ați urcat dumneavoastră. Cred că nu trecuse un 
minut... 

Atanasiu rosti o înjurătură, după care zise cu glas tare: 

— Sunteţi sigură? 

— De ce n-aş fi? 

— Pentru că autoturismul cu care călătoreau... 

— Un Volvo 460, completă femeia. 

— Văd că știți, ei bine, autoturismul nu se află în parcare. 

Femeia zâmbi nevinovat, părând să spună că, totuși, se înșela. 


Poate că plecaseră mai înainte... 

— S-au speriat și l-au abandonat, zise Sofronie în clipa în care se 
aflară în autoturism. Să mai spună cineva că femeile sunt curajoase.. 
„Săracul” George! 

— Eu, unul, n-am s-o fac, promise căpitanul și demară în trombă. 

Cu toate că stăteau pe locuri apropiate, cei doi „turiști” se 
așezaseră în așa fel încât ai fi zis că nu s-au cunoscut niciodată. Spate 
în spate. 

George își aprinse o ţigară obişnuită (renunțase la ţigările de foi cu 
muștiuc roșu), trase câteva fumuri, cercetând încăperea în care se 
aflau și, mai ales, un acvariu în care zburdau câțiva peștișori aurii. 

— Între ei şi noi există o mare asemănare, vorbi George, 
adresându-se colonelului Demetrescu, pe care îl reperase ca fiind 
şeful. 

— Sunteţi la fel de tăcuțţi, nu se sfii colonelul să-l înțepe. 

— E bună! Asemănarea este, însă, aceea că, și ei, și noi ne aflăm 
aici fără să cunoaştem motivul. 

— Aţi fost victima unei agresiuni, zise Dan Comănescu și, în 
calitatea mea de şef al poliției din localitate, mă simt obligat să îi 
prind pe agresori. 

— Asta n-ar fi rău, vorbi pentru prima dată cel pe care George îl 
cunoştea sub numele de John. 

— Vi s-a furat ceva? întrebă Demetrescu. 

John și George își răsuciră capetele, uitându-se unul la celălalt. 

— Nu, răspunseră amândoi. 

— Să zicem, acceptă Atanasiu cu jumătate de glas. Vă cunoașteți, 
călătoriți împreună? 

— Este pentru prima dată când ne vedem, spuse George. Nici nu 
ştiu cum îl cheamă pe dumnealui. 

— John, îl informă căpitanul, John Drumer. Afirmaţi că nu îl 
cunoaşteţi? 

— Da. 

— Curios, zâmbi Demetrescu. 

— Ce vi se pare așa de curios? se înfurie George. 

— Cum de vă aflați în camera unei persoane pe care nu o 
cunoșteaţi? 

John făcu ochii mari. George, la fel. Întrebarea, deşi firească, îi 
luase prin surprindere. 


— Hazardul! 

— Oare? 

— Este o întâmplare stupidă, începu George, ezitant. S-ar putea ca 
povestea să vi se pară cusută cu aţă albă. 

— Să auzim, ceru Comănescu. 

— Treceam absolut întâmplător pe culoar, când am auzit o 
plesnitură, apoi zgomotul inconfundabil al unui corp ce se 
prăbușește. Acţionând sub impulsul unei curiozități nenorocite, am 
intrat să văd ce se întâmplă. Imediat cum am pătruns în hol, am fost 
lovit la ceafă cu un corp dur. Mi-am pierdut cunoştinţa și... Asta e 
tot. 

— Nu l-aţi văzut la față pe cel care v-a lovit? întrebă Demetrescu. 

— V-am spus, m-a lovit din spate. Probabil că se ascunsese după 
ușă. 

— Probabil. Dar dumneavoastră, domnule Drumer? 

— Nici eu nu i-am zărit chipul. 

— Totuși, cum s-a întâmplat? 

— Aseară am fost la bar. Când am urcat în cameră, am uitat să 
încui ușa. Practic, nici nu m-a preocupat acest aspect. Am mai fost în 
România și nu mi s-a întâmplat să fiu atacat. În fine, mi-am lăsat 
haina în dormitor și m-am dus în baie pentru a verifica dacă mai este 
apă caldă. Voiam să fac un duș. Probabil, din cauza jetului de la 
robinet, nu am auzit când s-a deschis ușa și a intrat străinul acela. 

— Era un bărbat? întrebă Atanasiu. 

— Cu siguranță. Un bărbat înalt, care m-a lovit în plină figură 
exact în momentul în care voiam să mă schimb pentru a intra sub 
duș. 

— De unde știți că era un bărbat înalt? ceru lămuriri Sofronie. 

— Așa cred. 

— L-aţi putea recunoaște? întrebă Demetrescu. 

— Nu, spuse John. 

Colonelul îi făcu un semn discret lui Sofronie, care se ridică de pe 
scaun și părăsi biroul. Peste un minut era înapoi, însoțit de Doderer. 

— Vă rog să-l priviți bine, zise Demetrescu și să ne spuneţi dacă 
are vreo legătură cu cel care v-a agresat. 

George îi aruncă o ocheadă, după care privi în altă direcţie. O 
făcuse cu o stânjeneală care nu scăpase căpitanului Atanasiu. John, 
mult mai stăpân pe situaţie, se apropie de englez, îl studie aproape ca 
pe un exponat dintr-un muzeu al figurilor de ceară, după care declară 


ritos: 

— Cu siguranţă, nu este el! Celălalt era mai corpolent. Figura ca 
de mucava a lui Drumer se voia impenetrabilă, dar inspectorul știa că 
asista la o reprezentaţie teatrală de cea mai bună calitate. 

— Înseamnă că ne-am înșelat, zise colonelul pe un ton scăzut. 
Totuși, continuă el după ce Doderer părăsi biroul, în autoturismul său 
am găsit ceva ce s-ar putea să vă intereseze. 

Demetrescu îi ceru lui Comănescu să scoată la iveală planurile 
arhitectului Doderer, iar acesta se execută de îndată. 

George le privi fugar şi schimbă o privire disperată cu John. 

— După câte văd, sunt niște planuri, zise George. 

— Întocmai, încuviință inspectorul. 

— Atunci, nu mă interesează, iar afirmaţia dumneavoastră este 
nefericită. Ca să nu spun mai mult. 

— Sunteţi de aceeași părere? îl întrebă Atanasiu pe Drumer. 

— Fără îndoială! 

Căpitanul deschise agenda și puse pe birou o fotografie. 

— Vă spune ceva? îl întrebă pe George. 

— Nimic. Este român? 

— Da. Să vă ofer un element ajutător. Locuiește pe strada Furnica, 
într-o casă dărăpănată unde, ieri după-amiază, a oprit un autoturism 
identic cu al dumneavoastră. Un bărbat care vă seamănă leit a 
coborât din mașină și a intrat în curte... 

— Ce vreţi să insinuați? 

— Vă rog să ascultați până la capăt. Tipul nu era singur. Călătorea 
cu două femei care, culmea! și ele seamănă perfect cu Mary și Anna, 
prietenele dumneavoastră. 

— Vreţi să spuneţi că eu am furat pachetul de la tipul din 
fotografie? 

— Repede v-aţi dat de gol! râse Demetrescu. Colegul meu nici nu a 
amintit de planuri și deja v-aţi grăbit să precizaţi că au fost sustrase 
de la cerşetor. Credeţi-mă, domnule George, aţi făcut o greșeală pe 
care nu şi-o permite nici măcar un începător! Englezul își mușcă 
buzele până la sânge. 

— N-am nicio legătură! Dacă s-au furat niște planșe și nu aţi reuşit 
să-l prindeţi pe hoț, vă privește. Oricum, nu sunt dispus să plătesc 
oalele voastre sparte. Parcă aşa se spune în România... 

— Așa se spune, zise Comănescu, dar nu puteţi nega faptul că aţi 
intrat în curtea cerşetorului. 


— Asta nu dovedește nimic. Am greșit... Căutam altă adresă... 

— Să vedem ce vor spune Mary și Anna, îi întinse o plasă 
Demetrescu. 

George îl privi neîncrezător. 

— Vă asigur că nu aveţi ce afla de la ele. 

Era limpede că ancheta ajunsese într-un punct mort. Demetrescu 
își privi ceasul. Peste două ore avea să se lumineze de ziuă. 

— Vom vedea. 

— Asta înseamnă că le-aţi prins? 

— Asta înseamnă că fugeau, domnule George? De ce fugeau dacă 
nu aveţi nicio legătură cu furtul? 

Tăcere. 

— O femeie, chiar şi două, îşi abandonează prietenul doar atunci 
când îl știu la înghesuială și propria lor piele este amenințată. Cum 
vă explicați această fugă? 

Englezul își ţuguie buzele, transformându-și-le într-un romb 
caraghios. 

— Practicați un gen de anchetă, hai să-i spunem semantico- 
psihologică, ce mă inhibă. Nici prin gând nu mi-a trecut să afirm că 
Mary şi Anna au fugit. 

— Atunci unde sunt? 

— Aţi căutat prin toate barurile din Sinaia? 

— Asta ne mai lipsea! spuse Cernătescu. 

— Păcat. După cum le cunosc, cred că au ieșit să bea ceva tare. 

— Neînsoţite? întrebă inspectorul. 

— Ha, ha, ha! V-a spus cineva că sunt niște mucenice? Pesemne că 
au vrut să-mi servească o lecţie. Noi avem o relație deschisă, bazată 
mai mult pe camaraderie. 

„Sunt sigur, gândi Atanasiu, dar mie tot nu mi-ar plăcea să am o 
asemenea nevastă.” 

Cinci minute mai târziu, cei doi turiști așterneau pe hârtie cele 
întâmplate, neuitând să sublinieze că NU LI SE FURASE NIMIC. 

Cristian Popa nu avusese niciodată o noapte așa de proastă. 
Îndurase cu stoicism tensiunea psihologică de la muzeu, pentru că 
avea o motivaţie. Planurile lui Doderer se aflau în siguranță. Nu 
trebuia decât să i le pună în brațe englezului și treaba era rezolvată. 
Cu banii pe care avea să-i primească, își putea deschide un magazin 
de antichități. Imens. Unic. Strălucitor. De când se știa, visa să aibă 
un magazin al său. Îi alesese până și numele: „Dromihete”. Îşi croise, 
în gând, planuri de interior. Voia să aibă doar vitrine din cristal, în 
care să îşi expună mărfurile, toate numai rarități, urme ale unor 
civilizații despre care omenirea uitase cu desăvârşire. În clipele de 
reverie, închidea ochii și se vedea asaltat de gentlemeni rafinaţi care 
străbătuseră Europa, lumea întreagă, pentru a cumpăra câte ceva de 
la el. 

Furtul tablourilor îi îngreunase misiunea. În condiții normale, totul 
era simplu. Planurile erau ascunse într-un loc secret. Nu știa de ele 
decât Corneliu Antoniade, un fost muzeograf, acum proprietarul unui 
anticariat nenorocit. Se cunoscuseră demult, dar îi povestise târziu 
despre ascunzătoarea secretă. Evident, pontul costa ceva bani, dar 
merita. 

Evenimentele neprevăzute îi schimbaseră planul. Neputând să 
plece de la muzeu decât foarte târziu, îi lăsase cerșetorului timp să 
facă prostii. Şi le făcuse! 

Când îl auzise spunând: „domnule Popa, nu am plecat decât o 
jumătate de oră, ca să beau o vodcă”, își pierduse controlul și îi 
trăsese o palmă cumplită. 

— Nenorocitule! gestul tău ne va costa libertatea. Beţiv ordinar! 
Mafoame era un „munte” de tăcere. Ar fi plâns, dar izvorul lacrimilor 
sale secătuise în urmă cu mulți ani, atunci când pierduse singurul om 
pe care îl iubise: pe fiul său. 

Lacrimile sunt și ele, uneori, un lux pe care nu și-l poate permite 
oricine. 

Derutat și aproape bolnav de disperare, Cristian Popa își 
cumpărase o sticlă de vodcă și băuse pahar după pahar. Singur, în 
pustietatea apartamentului său rece și neprimitor. Aştepta ca alcoolul 
să-i alunge suferința, dar acesta refuzase să-și îndeplinească funcția 


A 


de anestezic. Pierduse şirul paharelor și tot nu putea alunga din 
minte fantoma unui gând care îl subjugase total. Simțea că pierduse 
șansa vieții, că speranțele i se spulberaseră și că avea să plătească 
pentru un furt care nu-i adusese niciun câștig. 

Nu o dată se întrebase cine putuse fura planșele de la cerșetor. 
Omul său de legătură, care se decise, dintr-un motiv sau altul, să 
acționeze peste capul lui? Era exclus, deoarece nu știa nimeni de 
combinația cu Mafoame. 

Adormise târziu, dar se trezise pe la ora cinci. Își simțea ochii 
acoperiți de o plasă densă și capul atârnându-i greu, precum o piatră 
de moară. 

Cu ochii închiși pe jumătate, privi sticla de vodcă. Era goală. O 
zvârli îngrețoșat și se vârî sub duș. Apa rece avu darul de a-l înviora. 
Se bărbieri în fugă, își alese din șifonier un costum sport și se 
îmbrăcă la o distanță apreciabilă de oglindă. Știa că are o figură 
idioată, de aceea prefera să lase altora plăcerea de a o privi. 

Pe la șase și jumătate fu la Economat. Băiatul de la recepție asculta 
cu ochii închiși o melodie ale cărei versuri te îmbiau la iubire. O 
idioțenie! Cum să te bucuri cu adevărat de iubire atunci când nu ai o 
leţcaie în nădragi? Amorul cere imprevizibil, rafinament, escapade 
exotice, iar toate acestea nu ţi le poți permite decât dacă ai bani. 

Ajuns în fața camerei 104, ciocăni discret. După a treia bătaie, ușa 
se deschise pe jumătate. Muzeograful introduse piciorul prin 
crăpătură și împinse cu duritate, făcându-l pe cel care îi deschisese 
să-și piardă echilibrul. 

— Pentru Dumnezeu, ţi-ai pierdut minţile? îl întrebă de jos un 
bătrân durduliu, chel, dar cu o mustață impresionantă. 

— La fel te întreb și eu: ţi-ai pierdut minţile? 

Bătrânul se adunase de pe jos şi se trăsese spre fereastră, la o 
distanță de cinci-șase metri de Cristian Popa. 

— Nu înţeleg, nu ai găsit planurile acolo unde ţi-am spus? 

— Le-am găsit, domnule Antoniade. 

— Atunci? 

— Ieri după-amiază trebuia să iau legătura cu omul care avea să 
preia marfa. 

— Înţeleg, furtul ţi-a dat planul peste cap. 

— La dracu”, încetează cu prefăcătoria! 

— Băiete, una din două: ai găsit planurile? 

— Da. 


— E-n regulă. Când se va termina treaba cu tablourile, vei reuși să 
iei legătura cu Doderer. 

— Planurile au dispărut. 

— Nu cred. 

— Trebuie s-o crezi și este musai să-mi spui ce rol ai avut în toată 
făcătura asta! Nimeni altcineva nu a știut de Mafoame. 

— Cum își poţi imagina că eu...? 

— Nu ţi-a convenit suma? 

Vorbele muzeografului se prăvăleau asupra bătrânului asemenea 
unui torent. 

— Ba da! 

— Am căzut la învoială? 

— Firește! 

— Atunci, de ce? Spune, năpârcă! Ai luat legătura cu Wilhelm? 
Cât ţi-a dat? 

În timp ce vorbea, Cristian Popa se apropia din ce în ce mai mult 
de bătrân. Îngrijorat, acesta se retrăsese într-un colţ, întinzând 
braţele înainte, într-o încercare iluzorie de a se apăra. 

— Pentru numele lui Dumnezeu, nu fi copil! 

— Am avut încredere în tine şi ţi-am spus totul... 

— Prostii! 

— ... iar tu te-ai folosit de mine pentru a-ți duce la îndeplinire 
planurile. 

— Minciuni, numai minciuni! 

— Eşti un laş, domnule Antoniade! 

— N-am ascuns-o niciodată. 

— Laș, dar nu prost. 

— Măi, omule, ce vrei să faci? 

Strigătul se auzi tare, trecând dincolo de grosimea pereţilor. 
Speriat, Cristian Popa strecură în buzunarul hainei obiectul lucios pe 
care îl fluturase prin fața bătrânului, apoi se aruncă pe fereastră. Nu 
mai trecu mult și ușa se deschise făcându-și apariția doi bărbați, 
dintre care unul era recepționerul. 

— Sunteţi teafăr, domnule Antoniade? întrebă tinerelul. 

— Poftim? Teafăr... ah, da, răspunse bătrânul cu o voce gâtuită. 
De ce n-aș fi? 

— V-am auzit țipând. 

— Am ţipat eu? 

— Oho... Am crezut că a intrat vreun hoț peste dumneavoastră. 


— Există hoți într-un hotel atât de select? o întoarse fostul 
muzeograf. Dacă vă aude șeful, cred că ar fi în stare să vă concedieze. 
Nu vă faceţi o reclamă bună născocind astfel de chestii. 

— Înseamnă că mi s-a părut, zise celălalt, privind totuşi spre 
fereastra larg deschisă după care îndepărtă perdeaua, apucând să 
vadă silueta unui bărbat care se pierdea în pădure. 

Rămas singur, Antoniade începu să-și facă bagajele. Nu mai avea 
niciun rost să piardă vremea. Scăpase cu viață, iar Hans avea să-l 
răsplătească. Nu așteptase degeaba treizeci de ani. 

Nu peste multă vreme aveau să se ivească zorii, dar în biroul 
criminalisticului, căpitanul Trandafirescu și plutonierul major Vizitiu 
nu puseseră o pleoapă peste alta toată noaptea. 

Prin fereastra deschisă, răcoarea dimineții de noiembrie 
pătrunsese fără sfială, izgonind fumul dens de țigară și oboseala 
împietrită pe feţele lor, ce păreau sculptate într-un lemn de tec. 

Cu puţin timp înainte, cercetarea şi compararea probelor ridicate 
de la fața locului se încheiase. Raportul, destul de detaliat, zăcea pe 
biroul lui Trandafirescu, la mică distanță de un ibric în care fierbea, 
molcom, cafeaua. Când fu gata, căpitanul o turnă în două cești și își 
aprinse o țigară. Trecuse la al doilea pachet. Era enorm, niciodată nu 
fumase mai mult de cincisprezece țigări în douăzeci și patru de ore, 
chiar dacă făcuse noapte albă. 

— Încă una? îl întrebă subofițerul. 

Căpitanul schimbă vorba cu destulă dibăcie. 

— Nu te-am întrebat, îți place cafeaua? 

— Îmi place, dar nu mi-aţi răspuns la întrebare... 

— Ai vorbit la garaj? 

— În cinci minute Break-ul vă stă la dispoziţie. Cum mai staţi cu 
ulcerul? 

— Cu toate că oja pe care am găsit-o îi aparține Cameliei 
Achimescu, eu nu cred că are vreo legătură cu furtul. Tu ce părere ai? 

— Despre ulcer? 

Trandafirescu continuă să fumeze, deși era supus unui adevărat 
„tir de artilerie”. Avusese nişte probleme dar, în ultimele luni, se 
simțise mai bine. 

— Nu același lucru îl pot spune despre Cristian Popa și Alfred 
Romanescu. Amândoi și-au lăsat amprentele pe câte o ramă. 

— Complicitate? 

— Ştiu şi eu? Hai s-o luăm metodic. Prin urmare, cei doi s-au 
hotărât să fure, împreună, tablourile. Pentru ca operaţiunea să aibă 
sorți de izbândă, trebuia să se ajute unul pe altul. 

— Unul operează, iar celălalt ţine de șase? întrebă subofițerul, 
îndepărtând pachetul de țigări pe care Trandafirescu începuse să-l 
privească tot mai des. 


— Cel mai bun mod de acţiune acesta ar fi fost. 

— Bine, dar nu au fost văzuţi urcând împreună. 

— Etajul nu a fost supravegheat în permanenţă. Te rog să nu uiţi 
asta. 

— Nu uit, însă am mari îndoieli că așa s-au petrecut lucrurile. 

— Amprentele? 

— Da. Prezenţa lor dovedește că au acționat concomitent, 
expunându-se riscului de a fi prinși. 

— Sau că au furat tablourile pe rând, zise căpitanul. Mai întâi 
urcă, să zicem, Cristian Popa și fură două tablouri, după care vine și 
Romanescu și ia ce-a rămas. 

— Nu ţine. 

— De ce? 

— Nepotrivire de ore. Dacă Romanescu este unul dintre hoți, 
înseamnă că furtul s-a comis între opt și opt și jumătate, adică în 
timpul pe care și l-a petrecut în muzeu. 

— Gata, am priceput. Te deranjează declarația Mariei Goran, care 
pretinde că la zece tablourile erau la locul lor. 

— Exact. 

— Eu nu aș pune mare preț pe afirmaţiile ei. Nu a spus nicio clipă 
că a văzut tablourile... 

— Vă înșelați. 

— Nu mă înșel. A declarat că „nu se putea să nu remarce lipsa 
pânzelor, dacă acestea ar fi fost sustrase la ora respectivă”. Înţelegi? 
Ea PRESUPUNE, NU ESTE SIGURĂ, ceea ce nu este același lucru. 

Vizitiu adoptă o poziție meditativă, apropiindu-și sprâncenele 
stufoase şi sprijinindu-și, totodată, bărbia puternică în nodul cravatei. 
Ai fi zis că privea insistent o fişă decadactilară ce se găsea pe birou, 
dar gândul lui țintea, spre spusele căpitanului. 

— Prin urmare, mutăm ora comiterii furtului mai devreme? 
întrebă el. 

— Se pare că n-avem încotro, din moment ce Alfred Romanescu s- 
a aflat la muzeu înainte de ora nouă. 

Vizitiu izbucni în râs. 

— Niciodată nu am întâlnit o treabă atât de hilară, zise el. Chiar 
așa de tare să ne iubească Dumnezeu încât să le fi luat mințile 
amândurora? Mai înţelegeam dacă își lăsa amprentele unul dintre ei. 
Dar amândoi? 

— E într-adevăr greu de imaginat, recunoscu Trandafirescu. Dacă 


se va dovedi, indubitabil, că ei sunt hoţii, atunci ar merita să 
primească o medalie pentru cei mai proști spărgători de muzee din 
lume. 

— Despre Gabriel Frăsineanu ce părere aveţi? Face parte din 
ecuaţie? 

— Înclin să cred că nu. 

— Totuși, lui îi aparțin amprentele de pe comodă. 

— Putea să pună mâna și după ce s-a anunțat dispariția. Eşti 
convins că n-a mai trecut nimeni prin sală din momentul în care 
Andrei Săndulescu a dat alarma? 

Subofițerul își amână răspunsul, întrucât ușa se deschise, 
plutonierul Mihalcea anunțându-i că autoturismul este pregătit 
pentru a pleca la Sinaia. 

La ora șase și jumătate, trei taxiuri particulare își așteptau clienții 
vis-à-vis de parc. Era frig, iar străzile aproape pustii. Taximetriștii, 
unul mai în vârstă, burduhănos și cu părul aproape alb, altul, tinerel, 
înalt și cu un început serios de chelie, iar cel de-al treilea, la, vreo 35 
de ani, se adunaseră lângă Dacia neagră a celui din urmă. 

— E frig, tu-i maica măssii, zise burtosul și abia am intrat în 
noiembrie. 

— Ia o cafea, îl invită șoferul mai tânăr, întinzându-i termosul. 

— Tţţ. Mi-a făcut nevastă-mea una. 

— Două nu merg? 

— Planetarule, la anii tăi îți permiţi să bei două cafele şi să 
regulezi două femei, pe când la a mea... 

— Nea Georgică, dacă te plângeai mai demult, zise lunganul, 
veneam noi și te ajutam, că d-aia suntem prieteni. Ce zici, puștiule? 

Ilarion Râșnoveanu, alias Planetaru, nu zise nimic. Încă de ieri îl 
chinuiau niște gânduri care nu-l lăsaseră nici măcar să doarmă. 
Trebuia să facă ceva, să se spovedească măcar. Nevestei nu i se putea 
destăinui pentru că o ştia guralivă. Își aprinse o ţigară și trase adânc 
fumul în plămâni. 

— Măi, fraţilor, zise el, trebuie să mă consult cu cineva și voi îmi 
sunteți mai apropiaţi. 

Burtosul îl privi lung și izbucni în râs. 

— E o muiere, nu? Te-ai încurcat cu o muiere? 

— Rahat, spuse Planetaru, eu am realmente o problemă și vouă vă 
stă mintea la curve. 

— Te-ai încins, nu glumă, înseamnă că e treabă serioasă, ha? 

— Este, recunoscu Ilarion. Este serioasă, dar s-ar putea să fie şi o 
cacialma. 

— Gagiule, dacă nu te hotărăști, noi nu avem cum să te ajutăm. 

Vocea lunganului părea să fie categorică, aşa încât Ilarion se grăbi 
să pună lucrurile la punct. 

— E serioasă, nea Tudore. Toată noaptea m-am gândit și asta e 
concluzia pe care am tras-o: cred că știu cine a furat tablourile de la 
„Piatra Arsă”. 

— Fugi mă, de-aici! râse burtosul. Cum p... mă-tii să știi tu, când o 


armată de polițai se dă de ceasu' morții că fuge ăla cu picturile din 
ţară şi ei nu l-au prins? 

— Ştiam că n-o să mă credeţi. Dracu’ m-a pus să deschid vorba? 

— Dacă te-a pus, barem du-o până la capăt, deveni burtosul mai 
conciliant. 

— Voi îl știți pe tipul pe care l-am dus la Otopeni luna trecută? 

— Lepădătura aia care ţi-a lăsat haina şi a plecat în cămașă? 
Planetaru înclină din cap. 

— Ce este cu el? 

— Vrei să spui că individul ăla alcoolic este hoțul? întrebă și 
Tudor. 

— Am să vă povestesc şi veți judeca singuri. Nu știu dacă mai 
ţineţi minte, dar ieri, pe la opt și jumătate, am făcut o cursă la 
Furnica. 

— Parcă ai dus o cucoană, își aminti grăsanul. 

— Exact. La nouă fără douăzeci şi cinci, eram în faţa 
restaurantului. Îmi amintesc cu exactitate cât era ceasul pentru că m- 
a întrebat cucoana când a coborât din mașină. Ei bine, tocmai 
intenționam să mă întorc, când a apărut el. Venea dinspre Economat. 
Nu l-aș fi băgat în seamă dacă nu mi-ar fi făcut un semn cu mâna. L- 
am așteptat. 

— Eşti liber? m-a întrebat. 

— Precum vedeți. 

— Du-mă până acasă, trebuie să iau niște medicamente și le-am 
uitat. 

I-am deschis portiera din față, dar a refuzat, preferând să meargă 
în spate. 

— Cu toate că aveai liber? întrebă lunganul. 

— Cu toate. 

— Ciudat, zise grăsanul, care cunoștea mentalitatea și tabieturile 
celor care apelau la serviciile taximetrelor, inclusiv pe-ale persoanei 
în cauză. Dai un ban, da’ stai în față! 

— Așa mi s-a părut și mie, dar nu i-am dat importanţă. În fond, 
putea să meargă și în portbagaj din moment ce plătea cursa. Pe drum 
nu am schimbat multe vorbe, dar am sesizat că ar fi preferat să nu 
mergem prin centru. 

— la te uită! se minună George. Spune mai departe, încep să 
înţeleg de ce nu ai dormit. 

— Din primul moment mi s-a părut că este ceva în neregulă cu 


hainele lui. 

— Ce vrei să spui? vru să afle Tudor. 

— Era îmbrăcat cu haina de piele pe care i-o cunoaşteţi cu toții... 

— Cea pe care ţi-a lăsat-o în gaj? 

— Da. 

— Şi? 

— Nu știu dacă mă înțelegeţi, dar stătea pe el ca pe dracu. 
Strâmbă, umflată, ca și cum ar fi ascuns ceva pe dedesubt. Vă spun 
cinstit că m-am gândit din capul locului la ceva necurat. La un 
moment dat, în timpul cursei, am tras o ocheadă spre el și mi s-a 
părut că văd o bucăţică de lemn pe sub haină. 

— De lemn? 

— Așa mi s-a părut. Am privit şi a doua oară, dar fără succes. 
Pesemne că-și dăduse seama și își potrivise mai bine îmbrăcămintea. 

O femeie de vreo 40 de ani se apropie de grupul celor trei și li se 
adresă cu o notă evidentă de ironie: 

— Este liber vreunul dintre voi? 

— Aşteptaţi la mine în mașină, o invită lunganul, al cărui 
autoturism era primul. Vin acw. 

— Astăzi? 

— Asta a vrut să fie o glumă? își manifestă cel ironizat 
surprinderea. 

— Una proastă, spuse Ilarion, după care își continuă ideea. Când 
am ajuns acasă, mi-a cerut să-l aştept pentru că nu va dura mult. 
Cred că în cinci minute s-a înapoiat, dar... 

— Mai e un dar? 

— Este, pentru că nu a intrat în casă, așa cum ar fi trebuit dacă ar 
fi avut nevoie de medicamente, ci s-a îndreptat spre partea din spate 
a casei. 

— Eşti convins că nu mai există o intrare și pe latura aceea? 

— Cum aş putea fi? 

— Asta e tot? întrebă lunganul care se grăbea. 

— După cinci minute a revenit și mi-a cerut să-l duc înapoi la 
Furnica. Ei, cum vi se pare? 

— Trăsnet! decretă dolofanul. Dacă aș fi în locul tău, nu m-aș opri 
decât la poliție. 

— Credeţi? 

— În acel moment, femeia din Dacie scoase capul pe fereastră şi 
tună în direcţia lui Tudor: 


— Dă-o-n p... mă-sii, spuneai că vii astăzi! 

Plutonierul Sebastian Cataramă, cel care descoperise portțigaretul 
cerşetorului, fusese numit de către locotenent-colonelul Vali Tătaru 
în dispozitivul care avea să efectueze pândă în zona complexului. 
Era, după opinia lui, o tâmpenie și nu se sfiise să o spună. Ce rost 
avea să pândești Economatul (obiectivul său) ori castelele? Dacă 
hoțul fusese băiat deștept, și nu avea motive să creadă altfel, își luase 
tablourile și spălase putina. Era la mintea cocoșului, dar cum dracu’ 
să-l convingă pe Tătaru de asta? Dăduse un ordin și gata! Cataramă 
ascultase o viață întreagă de ordine şi se cam săturase de ele. 

La trei noaptea își luase în primire postul, străduindu-se să 
găsească un punct de observaţie de unde putea zări fără probleme 
intrarea în hotel. 

Timp de trei ore nu sesiză nicio mișcare. Avea o poftă nebună să 
aprindă o ţigară, dar nu putea risca. Tătaru le interzisese și tăia în 
carne vie atunci când cineva nu-i respecta dispoziţiile. 

La șase începu o oarecare animaţie. Mai întâi, ieși în faţa hotelului 
un tinerel îmbrăcat în uniforma recepţiei. ÎI cunoștea. Dacă aprinde o 
țigară, gândi el, nu mai rezist. Recepţionerul îşi aprinse una, dar 
plutonierul rezistă, înjurând printre dinți. Mama ei de viață! 

Peste zece minute apărură două femei. Făceau parte din personal. 
La cunoștea și pe ele. Maria, tipa mai înaltă, brunetă, chiar îi plăcuse 
în urmă cu cinci ani. Închise ochii și își aminti de o noapte anume, 
când el și Maria descleiaseră un pat de hotel care părea a fi destul de 
solid. Focoasă femeie, straşnice vremuri! 

Apariţia lui Cristian Popa îl trezi din starea de apatie. Ce dracu’ 
face aici? se întrebă el, cu sentimentul că Tătaru avusese, totuși, 
dreptate. Auzise de la colegi că muzeograful figura pe lista 
suspecților, fiind chiar titularul locului întâi. 

Îşi privi ceasul și memoră ora, după care se apropie cu precauţie 
de intrare, privind înăuntru. Recepţionerul moțăia pe scaun. Îl doare- 
n spate, gândi subofițerul, şi-a fumat luleaua și s-a grăbit să intre la 
căldurică. Bă”, amărâtule, grea meserie mai ai și tu... 

Se hotărî să aștepte afară, privindu-şi ceasul din când în când. 
După cinci minute, i se păru că aude un strigăt care venea de undeva, 
dinspre latura care se învecina cu pădurea. 


Îşi făcu loc printre arbuștii care creșteau din abundență și privi în 
sus, spre una dintre ferestrele de la etajul întâi, singura care era 
luminată. Spre surprinderea sa, un bărbat escaladă pervazul ferestrei 
şi se aruncă în gol, aterizând pe malul care făcea un unghi de vreo 
50-60 de grade. 

Cataramă scoase pistolul. Somaţia sa, puternică și neașteptată, îl 
făcu să tresară pe Cristian Popa. 

— Stai! 

Intuind că singura lui scăpare este fuga, muzeograful țâșni înspre 
vârful pantei, stârnind o adevărată avalanșă de pietre. 

Plutonierul o luă pe urmele lui, ferindu-se cu destulă dificultate de 
avalanșă. Are condiție fizică mai bună decât mă așteptam, gândi 
Cataramă, apoi somaţia se auzi pentru a doua oară: 

— Stai că trag! 

Urmăritul fugea în zig-zag, ascunzându-se după câte un trunchi de 
copac. Auzise somațţiile și se aştepta ca polițistul să deschidă foarte 
târziu foc. Dumnezeu ține cu mine, își spuse el. Idiotul ăsta este 
hotărât să respecte regulamentul și să tragă abia după a treia 
somaţie. Voi scăpa. 

Urmă a treia somaţie, iar distanța dintre cei doi se micșoră 
simțitor. Cataramă putea să tragă din capul locului sau să grăbească 
somațiile, dar era prea sigur de sine. Voia să-l prindă viu și 
nevătămat. Avusese vreme să-i vadă fața şi era conștient de 
importanța urmăririi sale. Dacă hoţul era, într-adevăr, Cristian Popa, 
atunci el era omul care avea să-l prindă. 

Focul tras de polițist îl făcu pe urmărit să-și încetinească fuga și 
chiar să se uite înapoi. Profitând de ezitarea acestuia, plutonierul i se 
aruncă în spate, trântindu-l la pământ. Datorită înclinaţiei pantei, 
cele două corpuri începură a se rostogoli spre hotel. Cataramă 
scăpase pistolul dar nu-i mai păsa. Muzeograful era în brațele lui și 
asta însemna totul. Ca și cum nu ar fi avut ce întâlni în cale, trupurile 
se duceau spre vale cu o viteză îngrijorătoare. Chiar dacă mureau, 
aveau să moară împreună. 

Primul obstacol care apăru fu o tufă deasă. Apoi o a doua. Datorită 
lor, impactul cu trunchiul gros al unui conifer nu mai avu consecințe 
atât de grave. 

Resimțindu-se mai puternic, subofițerul întârzie o secundă în plus 
la pământ față de adversarul său. Speculând avantajul pe care îl avea, 
Cristian Popa culese de pe jos un băț gros cât brațul unui copil și lung 


de un metru și jumătate. Cu el în mână se apropie de poliţist. 

ÎI ridică în aer şi lovi cu sete. Nu era un om violent. N-o mai făcuse 
niciodată, dar atunci simțea o dorință inumană de a stâlci ţeasta 
celuilalt. Nu închise nici măcar ochii; trebuia să vadă, să fie sigur că 
lovise așa cum trebuie. Era așa de convins că bâta avea să-și facă 
treaba, încât era pregătit ca sângele să-i împroaște faţa, să i-o inunde, 
să-i acopere ochii şi să-i tulbure vederea. 

Eschiva polițistului îl blocă. Era pregătit să izbească o singură 
dată. De aceea, se dovedi incapabil să evite lovitura pe care Cataramă 
i-o aplică ceva mai jos de genunchi. Se prăbuși incapabil de altă 
reacţie. Subofițerul sări peste el și îi puse cătușele. 

— Nenorocitule, ai să plătești pentru asta, se răsti polițistul, 
trăgându-l de gulerul hainei. Era să mă omori și ai merita să dai 
colțul dacă nu ar trebui să răspunzi pentru faptele tale împuțţite! 

Muzeograful continua să tacă, privind undeva spre crestele 
copacilor pe care nu-i mai privise de mult din poziţia aceea, închise 
ochii și timpul zbură spre anii adolescenței, când dormea de multe 
ori sub cerul liber. 

Cu puţin timp înainte, colonelului Demetrescu îi fuseseră 
transmise prin telefon rezultatele analizelor criminalistice. Și le 
notase discret în agendă, pentru a nu schimba subiectul discuţiei pe 
care abia o începuse cu Petre Dumbravă. 

— Noutăţi? întrebă directorul. 

— Vom afla în momentul în care va sosi echipa de criminaliști de 
la Ploieşti. Până atunci, să revenim la planurile noastre. Vă menţineţi 
punctul de vedere? 

— Pentru Dumnezeu, am aproape treizeci de ani de când lucrez la 
„Piatra Arsă” și n-am auzit niciodată despre ele. 

— Inventarele ce spun? 

— Inventarele nu spun nimic. Dacă vreţi să le vedeţi, vi le pun la 
dispoziție, dar vă avertizez că are să vă ia ceva timp până le veţi 
studia pe toate. 

— Nici dumneavoastră nu știți nimic? o întrebă Alexandru Zamfir 
pe Raluca Marinescu. 

— Îmi pare rău. 

— Cristian Popa ce spune? întrebă directorul. 

— Tace, îi răspunse Demetrescu. 

Atanasiu deschise agenda şi se adresă bărbatului cu mustață: 

— Cristian Popa a fost prins de către plutonierul Cataramă după ce 
a sărit de la fereastra camerei 104. Am verificat și am aflat că, timp 
de două zile, aceasta a fost ocupată de un anume Corneliu Antoniade. 
Vă spune ceva numele? 

— Antoniade aţi zis? întrebă directorul, privind-o pe colega sa. 

— Exact. 

— Atunci nu poate fi decât el. 

— Care el? întrebă Atanasiu. 

— A fost muzeograf până când a ieșit la pensie, acum vreo... cât 
să fie, doamna Marinescu? 

— Zece, doisprezece ani... 

— Cam așa. Nimeni nu cunoștea ungherele castelului mai bine ca 
el. 

— Știaţi că se află în hotel? vru să afle Marian Demetrescu. 

— Dacă aș fi știut, m-aș fi dus să-l văd. Pe vremuri, ne aveam 


destul de bine. Vreţi să insinuațţi că între el şi Cristian Popa este vreo 
legătură? 

— Eu cred că da, recunoscu Atanasiu. 

— Ce fel de legătură? 

— În tot cazul, una care s-a sfârșit prost, preciză căpitanul, 
relatând cele petrecute în camera 104. 

— Este de crezut, zise colonelul, că Antoniade a aflat secretul 
planșelor încă din vremea în care era angajatul muzeului și că l-a 
„Vândut”, mai târziu, lui Popa. 

— De ce așa de târziu? se miră directorul. De ce nu le-a luat el 
însuși, când putea să o facă fără probleme? 

— Nu le putea comercializa, opină colonelul și risca de pomană. 
Probabil că ascunzătoarea era inaccesibilă, încât era mai bine să le 
țină acolo, decât să le transporte acasă. 

— De ce n-au făcut-o în 1990? nu renunță Petre Dumbravă. S-au 
pierdut patru ani care contează enorm pentru un om în vârstă. 

— Probabil că a durat destul de mult până când a găsit un client 
care să le ofere un preţ convenabil, spuse Atanasiu. Să nu vă 
imaginaţi că este ușor. 

— Departe de mine gândul ăsta, spuse directorul. Slavă Domnului 
că tranzacţia nu a fost finalizată. 

— Este o întreagă poveste, surâse colonelul, cu gândul la noaptea 
care abia se încheiase. Aveam să v-o spunem după ce vom recupera 
tablourile. 

Uşa se deschise și din spatele ei își făcu apariția secretara. 

— Domnule colonel, sunteți căutat de Gelu Sofronie. 

— Să intre, zise Demetrescu, care cunoștea prea bine misiunea pe 
care o avusese de îndeplinit ofițerul. 

— Cum stăm, Gelule? 

— Domnule colonel, i-am adus pe toți. Sunt jos. 

— Pe cine aţi adus, dom'le? întrebă Dumbravă, care se simţea 
depășit de evenimente. 

— În acest moment în biroul personalului se află patru colegi de-ai 
dumneavoastră. Cred că este inutil să vă spun că unul dintre ei a 
furat tablourile. Cel puţin unul. 

Directorul răsuflă cu o notă de vizibilă ușurare și se grăbi să-i 
urmeze pe polițiști. Până la urmă, exista acolo, sus, un Dumnezeu 
care îl iubea. 


Alfred Romanescu primise cu destulă răceală invitaţia de a veni la 
muzeu. Știa din seara trecută că nu scăpase de furcile caudine ale 
anchetei, dar nici nu-și imaginase că avea să se întâmple aşa de 
devreme. Niciodată nu suportase să fie deranjat în dimineaţa unei 
nopţi de amor. Îi plăcea să lâncezească, să simtă căldura corpului de 
lângă el până târziu, dacă se putea până spre amiază. Adora să o 
vadă pe cea cu care își petrecuse noaptea umblând goală prin 
cameră, legănându-și șoldurile și sânii. 

Ostilitatea din ochii lui nu era greu de ghicit, de aceea colonelul 
Nicolae îl luă la sigur. 

— Știu că vi se pare o porcărie faptul că vă aflaţi aici, de aceea am 
să fiu cât se poate de scurt. 

Restauratorul îl privi cu niște ochi ceva mai puţin dușmănoși. 

— Măcar atâta lucru... 

— Domnule Romanescu, în urma cercetării criminalistice care a 
fost efectuată ieri în Apartamentul pentru Oaspeți de Onoare, au fost 
descoperite mai multe urme papilare, dintre care două pe ramele 
tablourilor. Vă daţi seama ce importanţă are descoperirea? 

— Întrucât nu sunt oligofren, îmi dau seama. Vă rog să treceţi la 
subiect. 

— Una dintre aceste urme vă aparține. 

Romanescu primi vestea cu o stăpânire de sine de zile mari. 

— Ei, şi? 

— Atâta găsiți de cuviinţă să spuneţi? se miră Bonifaciu. „Ei, și?” 

— Da. 

— Asta echivalează cu o recunoaștere, sublinie colonelul, moment 
în care își făcură apariția Dumbravă, Demetrescu și Atanasiu. 

— Nicidecum, se apără restauratorul. 

— Şi cu amprentele cum rămâne? întrebă inspectorul. Ele de unde 
au apărut? 

— Nu am negat că am pus mâna pe rame! 

— Să nu spuneţi că le-aţi atins cu o zi înainte, pentru că nu ţine, 
interveni căpitanul. Laboratorul criminalistic a confirmat că 
amprentele sunt proaspete. 

— Uitaţi ce este, zise Romanescu ceva mai puţin arogant, nu eu 
am furat tablourile. 

— Dovediţi-ne! ceru Nicolae. 

— E absurd! De fapt, toată situaţia este absurdă. 

— Lăsaţi frazeologia! îi ceru Atanasiu. 


— Intenționam să plec mai devreme la București, de aceea am 
venit la muzeu la ora opt. Am luat niște planșe, pe care le aveam în 
birou, şi am vrut să plec. În ultimul moment m-am răzgândit și m-am 
dus în Apartamentul Rococo. 

— Cu ce gânduri? întrebă inspectorul. 

— Trebuia să-mi fixez câteva elemente pentru a putea finaliza 
copiile. 

— Ştiam că reproducerile se fac cu originalele în față, zise 
Atanasiu. 

— Depinde de memoria vizuală a fiecăruia. Asta, în primul rând. 
Apoi, vă rog să rețineți că nu-mi propusesem să realizez niște falsuri. 
A fost un joc sau, dacă vreţi, o provocare pur estetică pe care i-am 
adresat-o peste veacuri lui Tiepollo. 

— La ce oră aţi ajuns la etaj? readuse Demetrescu discuţia pe un 
teren ceva mai... „pământean”. 

— Cred că era opt și jumătate. Poate nouă fără un sfert... 

— V-a trebuit o jumătate de oră să vă luați niște planșe din birou? 

— Nu, am băut și o cafea. 

— Cu cine? vru să afle Atanasiu. 

— Cu Emil şi cu Cristian. 

— Mai era cineva la nivelul I? 

— N-am văzut pe nimeni. Desigur, dacă le exceptăm pe 
supraveghetoare. 

— Unde se aflau? îşi plasă întrebarea colonelul Nicolae. 

— În preajma Apartamentului Primului Ministru. 

— V-aţi deplasat direct în sala Rococo? întrebă Atanasiu. 

— Nu, am trecut mai înainte pe la „Domnișoarele de onoare”. Abia 
după aceea m-am îndreptat către Rococo. Aflaţi, domnilor, că 
tablourile nu mai erau. 

— Nu se poate! exclamă Petre Dumbravă. Cât ai spus că era 
ceasul? 

— Cel mult nouă fără un sfert. 

— Imposibil! stărui directorul. 

— Mie nu mi se pare imposibil, zise Demetrescu după o clipă de 
meditație. Dimpotrivă. 

— Cum, domnule, dimpotrivă? Sau vreţi să spuneţi că furtul s-a 
produs peste noapte? 

— Cine a spus că peste noapte? 

— Atunci când, între opt și nouă fără un sfert? 


— Exact! zise inspectorul, adică până în momentul în care 
supraveghetoarele și-au luat în primire sectorul. 

Directorul se cufundă în tăcere. 

— Să ne întoarcem la momentul în care aţi intrat în Apartament, 
ceru Nicolae. Nu v-a mirat, domnule Romanescu, faptul că tablourile 
nu se găseau la locul lor? 

— Iniţial am crezut că au fost mutate... 

— Fără rame? râse Atanasiu. 

— Mi-am dat seama abia în drum spre București că s-ar putea să 
fie vorba de un furt. Oamenii dumneavoastră n-au făcut decât să-mi 
întărească bănuielile. 

— De ce nu ați declarat toate aceste lucruri de la început? 

— Domnule Demetrescu, atâta vreme cât am fost convins că nu m- 
a văzut nimeni intrând în Rococo, nu avea niciun rost să mă implic 
într-o „afacere” care nu mă privește. 

— Dar amprentele? insistă inspectorul. 

— Nici nu mi-am dat seama că am atins vreuna dintre rame. 
Sincer, m-aţi luat prin surprindere. 

— E specialitatea noastră, glumi colonelul, apoi îi spuse lui 
Nicolae: să dea o declaraţie și să rămână la dispoziţia noastră. 
Anchetatorul rosti un „am înțeles” scurt și se grăbi să-și ia în primire 
„clientul”. 


e Capitolul 43 


Cristian Popa nu era omul care să-și recunoască cu ușurință 
vinovăția, iar Alexandru Zamfir știa asta. Înțelesese din prima clipă, 
atunci când intrase în oficiul muzeografilor. Acesta îl aștepta tolănit 
pe un scaun, cu braţele încrucișate într-o poziție de extremă nepăsare 
şi picioarele împrăștiate pe undeva prin preajma propriei sale 
persoane. Sictir total. 

Hainele — un costum gris petrol — purtau încă amprenta aventurii 
trăite cu două ceasuri în urmă. Erau șifonate, rupte pe alocuri și, mai 
ales, impregnate cu un amestec de maro și verde, urmare a 
contactului cu solul. Chiar dacă vestimentația ar fi fost în perfectă 
stare, tot n-ar fi fost greu să bănuiești că trecuse prin momente 
dificile. O spuneau echimozele şi excoriaţiile de pe față. 

Își joacă ultima carte, gândi Zamfir și al naibii să fiu dacă nu o 
joacă bine. Băiete, acum să te văd... 

— Domnule Popa, începu el, pornesc de la premisa că un om 
inteligent ca dumneavoastră realizează perfect situaţia în care se află. 

— Un om inteligent realizează că ancheta dumneavoastră mă 
frustrează de un drept elementar... 

— Care este acela? întrebă Liviu Ivănescu. 

— Dreptul de a primi îngrijire medicală atunci când este nevoie. 

— Nu câștigați nimic dacă ne oferiţi o reprezentaţie teatrală și nici 
rolul de victimă nu vă prinde. Pe de altă parte, uitaţi că ați fost la un 
pas de a-l omori pe plutonierul Cataramă? 

— E o cacialma, domnule ofițer. Nu puteţi vorbi serios, ce dracu’? 

— Sunteţi liber să interpretaţi partitura care vă convine, spuse 
Zamfir, cu toate că nu cred s-o faceți mult timp de acum înainte. 
Numele de Claudiu Antoniade vă este cunoscut? 

— Da. 

— În ce împrejurare l-aţi cunoscut? 

— Timp de un an am fost colegi la castel, după care s-a pensionat. 

— Recunoașteţi că astăzi de dimineaţă aţi fost în apartamentul lui? 

— Evident. 

— De ce l-ați părăsit într-un mod atât de aventuros? 

— A vrut să mă omoare. 

— Cred că n-am înţeles, îşi manifestă surpriza Ivănescu. Vreţi să 


repetaţi? 

— Aţi auzit bine. 

— De ce vă aflați acolo atât de dimineaţă? trecu Zamfir peste 
refuzul muzeografului de a răspunde la întrebare. 

— M-a sunat cu o seară înainte și m-a rugat să-l vizitez. 

— De ce? întrebă Zamfir. 

— Nu mi-a spus. 

— De ce v-aţi dus? De ce la acea oră? 

— Vă rog să ţineţi seama de faptul că sunt un tip căruia îi plac 
surprizele. 

— Vom ţine, promise șeful serviciului C.C.O. Ce s-a întâmplat sus? 

— Mi-a spus că are niște încurcături. 

— Ce fel de încurcături? 

— L-am întrebat și mi-a dezvăluit niște lucruri pe care nici nu știu 
cum să le calific... 

— Interpretarea o facem noi, spuse Ivănescu. Să auzim. 

— Când lucra în muzeu a descoperit planurile după care arhitectul 
Doderer își începuse lucrarea. N-a dezvăluit nimănui secretul, 
așteptând să vină vremuri mai bune. 

— Nici dumneavoastră nu v-a spus? întrebă, nu fără ironie, 
Zamfir. 

— Mie, de ce? ripostă nervos muzeograful. 

— Pentru că aveaţi acces la ascunzătoare. 

— N-a făcut-o. Nu ştiu cum a procedat, dar a intrat în posesia lor 
şi urma să le plaseze unor indivizi veniți de peste graniță. Ivănescu își 
privi colegul, zâmbindu-i cu subînțeles. Intenţiile muzeografului erau 
clare. 

— N-a mai făcut-o? întrebă Zamfir. 

— S-a produs o defecțiune. Omului de legătură al lui Antoniade — 
un cerșetor — i-au dispărut planșele de acasă. 

— Nu se poate! exclamă Ivănescu într-o notă de un mare realism. 

— Toate bune, dar nu am înţeles de ce v-a ameninţat cu moartea, 
reorientă discuția celălalt polițist. 

— Mi-a cerut sprijinul. 

— Și dumneavoastră nu aţi fost dispus să i-l acordaţi? 

— Mai mult, i-am cerut să anunțe de urgență poliția pentru ca 
hoţii să nu poată ieși din ţară. 

— Sunteţi un patriot desăvârșit, domnule Popa, zise pe un ton 
serios Zamfir. Când a auzit de poliție a devenit violent? 


— Atunci. Nu știu cum a făcut, dar, într-o fracțiune de secundă, 
avea un cuţit în mână și se îndrepta spre mine. 

— Așa aţi ajuns să vă aruncaţi pe fereastră... 

— Vedeţi cât de simplu este totul? 

— La fel de simplu de înțeles să fie și faptul că ați vrut să-l 
omorâți pe colegul nostru? 

— A fost o clipă de nebunie. Eram speriat și am avut impresia că 
mă urmărește Antoniade. Nu știu ce s-a întâmplat cu mine... 

— Nici eu nu înțeleg, spuse Zamfir, dar poate că împreună vom 
reuși. Acceptaţi ajutorul? 

— Vă ascult. 

— Una dintre colegele dumneavoastră l-a văzut pe cerșetor 
preluând dintr-un tufiș pachetul în care se aflau planurile. 

— O.K.! 

— Da, dar o alta v-a văzut ieşind din muzeu cu un pachet 
asemănător. 

— Of, Dumnezeule! iar ne întoarcem la discuţia pe care am avut-o 
ieri după-amiază? Este o singură diferență: atunci mă bănuiaţi că am 
furat tablourile, iar acum... 

— N-am apucat să vă învinovățim de nimic. De ce vă grăbiţi să vă 
culpabilizați de unul singur? 

Muzeograful tăcu. 

— Chiar așa de mult contați pe discreția unui amărât de cerșetor? 
întrebă Ivănescu. 

— Nu înţeleg. 

— Mafoame, „arma dumneavoastră secretă”, a recunoscut. 

— Nu cred, nu știu, nu mă interesează! 

— Cel puţin, vă puteți consola cu gândul că a cedat destul de greu. 
Ce i-ați promis? 

— Eu, nimic. Antoniade, nu știu. 

— Iarăşi ne întoarcem la Antoniade? spuse Zamfir. De ce nu 
recunoașteți că aţi furat planurile din castel cu gândul de a le vinde 
lui Wilhelm Doderer? 

Pentru prima dată de la începerea anchetei, muzeograful își pierdu 
siguranța. Glasul îi era șovăielnic, iar privirea, nesigură. 

— Nu pot recunoaşte ceva ce nu am făcut. 

— Bine, zise ofițerul, atunci să trecem la obiectul propriu-zis al 
anchetei noastre: dispariția tablourilor. Aveţi vreo legătură cu acest 
furt? 


— Nu. 

— Vă mai întreb o dată, zise Alexandru Zamfir, sunteţi sigur că nu 
aveţi nicio legătură? 

— La dracu’! izbucni muzeograful, metodele dumneavoastră de 
tortură psihică sunt cu mult mai rafinate decât cele ale chinezilor. 

— Chiar și decât picătura chinezească? râse Ivănescu. 

— Da. 

— Nu ocoliți răspunsul, ceru Zamfir. 

— V-am spus și ieri că nu am niciun amestec. Vă amintiţi? 

— Da, răspunse polițistul, dar au apărut elemente noi care vă 
incriminează. 

Zamfir extrase o hârtie dintr-o mapă și i-o întinse muzeografului. 

— Vă rog să priviți. 

— Ce este? 

— Rezultatul unei comparări dactiloscopice. 

— Păstraţi-l, nu mă interesează. 

— Citiți-l! 

Cristian Popa parcurse în tăcere primele rânduri și citi cu glas tare 
numai sfârșitul: «Nu este nicio îndoială că amprentele descoperite pe 
rama tabloului „Prometeu răpind focul” aparțin muzeografului 
Cristian Popa». 

— Pretindeţi în continuare că nu vă interesează? 

— Da. 

— Atunci vă puteți socoti arestat, spuse Zamfir. Domnule 
locotenent-colonel, chemăm un subofițer pentru a-l conduce la 
poliție? 

— Plutonierul Cataramă abia așteaptă, răspunse Ivănescu. 

— Staţi o secundă, zise muzeograful, îngrozit. Spuneţi că aţi 
descoperit amprentele mele? 

— Da. 

— Să vă explic. Joi, cu o zi înainte de furt, am condus un grup. 
Când am ajuns în Rococo, mi s-a părut că tabloul pe care l-aţi amintit 
era aplecat. De față cu toată lumea, am pus mâna pe ramă și am 
îndreptat-o. 

— Pe la ce oră se întâmpla asta? întrebă Zamfir. 

— Nu rețin. 

— Faceţi un efort! 

— În tot cazul, înainte de prânz. Să fi fost zece, unsprezece... 

— Cine v-a văzut? îi testă Ivănescu sinceritatea. 


— V-am spus, cei din grup. 

— Din cine era format grupul? 

— Trei turiști francezi. 

— Așa, deci, râse Zamfir. Înseamnă că nu avem cum să luăm 
legătura cu ei. 

— Mă tem că nu. Erau, însă, însoțiți de un cetățean român. 

— Nume, adresă, telefon, ceru ofițerul. 

— Îl cheamă Gelu și este din Brașov. 

— Şi este prieten cu Tanţa din Constanţa! îl ironiză polițistul. 

— Regret, altceva nu mai știu despre el. 

— Cam puţin. Oricum, amprentele nu au fost lăsate cu o zi înainte, 
ci chiar în dimineaţa furtului. Până unde aveţi de gând să mergeţi cu 
minciuna? 

— Nu sunt vinovat! ţipă muzeograful. 

— Nu se vede, spuse Zamfir, îndreptându-se spre ușă. Sper că 
plutonierul Cataramă așteaptă. 

Cristian Popa se ridică de pe scaun cu fața congestionată și se 
repezi la uşă. Pentru prima dată se aflau față în faţă, la o distanță de 
o jumătate de metru. Cel anchetat avea o privire de animal hăituit, 
iar celălalt afișa un zâmbet domestic, de gras simpatic. 

— Vă rog să nu-l chemaţi. M-am decis să spun adevărul. 

— E-n regulă. Vă ascultăm. 

— Joi am condus, după cum vă spuneam, un grup de francezi. 
Supraveghetoarea Goran poate să confirme. Ei bine, când am ajuns în 
Rococo, am vrut să insist mai mult asupra tablourilor lui Tiepollo. 

— De ce? întrebă Zamfir. 

— Unul dintre vizitatori era pictor și avea o slăbiciune pentru el. 
Într-o oarecare măsură, aș putea spune că venise să viziteze „Piatra 
Arsă” cu gândul să vadă lucrările. În fine, în timp ce prezentam 
pânzele, m-am apropiat mai mult de ele. Mi-au atras atenția două 
lucruri. Primul este acela că „Prometeu răpind focul” era puțin 
mișcat. L-am îndreptat, împingându-l de colțul din stânga jos. 

— Nelăsând nicio amprentă, îl atinse Ivănescu. 

— Corect. Al doilea fapt care mi-a atras atenţia este că șasiul părea 
să se miște în interiorul ramei. 

— Înseamnă că aţi îndepărtat rama de perete? 

— Probabil. Am continuat ghidajul cu gândul să mă întorc pentru 
a mă lămuri. 

Urmă un moment de tăcere. Chipul muzeografului, urâțit din 


cauza rănilor, căpătase o culoare ciocolatie, iar șanțurile ce îi 
brăzdau fruntea se aprofundau pe măsură ce torentul trăirilor lui 
sufletești devenea tot mai puternic. 

— N-am mai făcut-o în ziua aceea, își urmă el ideea. 

— De ce? 

— Au apărut niște urgențe care m-au deturnat de la ceea ce-mi 
propusesem. Am făcut-o, însă, a doua zi... 

— La ce oră? se grăbi să întrebe Zamfir. 

— Era trecut de nouă. 

— Tablourile mai erau? puse Ivănescu o întrebare de rutină. 

— Dispăruseră. Atunci cred că am atins una dintre rame. 

— V-aţi dat seama de consecinţe? spuse Zamfir. 

Popa îl privi lung, ca și cum n-ar fi înțeles o iotă din întrebare. 
Aici e călcâiul lui Ahile, gândi ofițerul. E clar ca lumina zilei că nu-i 
convine chestiunea. 

— Am întrebat dacă... 

— Mi-am dat. 

— Imediat? 

— Da. 

— Monsieur Popa, își pierdu răbdarea Zamfir, atunci de ce mama 
dracului a trebuit să tăceţi? 

— Vă rog să... 

— Niciun „vă rog să...”! Clar? 

— Clar. 

— Dacă hoţul este altcineva, noi am pierdut două ceasuri extrem 
de prețioase. 

— Eu... 

— Gura! tună ofițerul. M-am săturat să aud poveștile astea idioate! 

Cristian Popa își aprinse o ţigară. Mâna dreaptă, cea în care ținea 
bricheta, îi tremura așa de tare, încât se ajută de cealaltă. 

— Cunoșteaţi valoarea tablourilor? întrebă Liviu Ivănescu. 

— Da. 

— V-aţi aflat în imposibilitatea de a anunţa direcțiunea? 

— Bănuiesc... 

— Nu aveţi căderea să bănuiți nimic, i-o tăie Zamfir. Răspundeţi la 
întrebare. 

— Nu am fost împiedicat de nimeni să reclam furtul. 

— Pentru numele lui Dumnezeu, de ce n-aţi făcut-o? 

Tăcere. 


— În situaţia aceasta, va trebui să răspundeți în fața legii pentru 
infracțiunea comisă. 

— Domnule Zamfir, dar nu am comis nicio infracțiune! Vă jur. 

— La noi se lucrează cu elemente probatorii, nu cu jurăminte care 
pot fi mai drepte sau mai... strâmbe. 

— Ştiu. 

— Ca să definitivăm cazul, nu rămâne decât să ne spuneţi unde aţi 
ascuns pânzele. 

Ochii muzeografului, de un albastru intens, aruncau săgeți 
usturătoare spre polițist. 

— Nu le-am luat eu și nu am nicio legătură cu furtul, dar... 

— Aha, mai există un dar? mustăci ofițerul. 

— Există, însă nu bag mâna în foc că are să vă ducă unde trebuie. 

— Noi suntem aceia care vom trage concluziile. Să auzim. 

— Colega noastră, Camelia Achimescu, a făcut o pasiune pentru 
Tiepollo. 

— Asta e frecție, domnule Popa.. Mergeţi la concret! 

— Nu o dată am auzit-o spunând că ar fi în stare să fure tablourile, 
numai pentru a le putea admira în apartamentul ei. 

— Și eu mi-am propus să o fur pe Cindy Crawford pentru a o 
putea... admira în intimitatea apartamentului meu, îi răspunse, în 
zeflemea, Zamfir. Nu cred că este nevoie să vă spun că nu mi-am dus 
gândul la îndeplinire. 

— Se vede că n-o cunoașteți pe Camelia. Este o ardeleancă neaoșă, 
pentru care distanţa de la gând la faptă este ca și inexistentă. 

— Dacă tot este așa de aprigă, glumi Ivănescu, bine că nu și-a 
propus să fure Catedrala Notre Dame. Intram, dracului, în conflict cu 
francezii! 

— În dimineaţa furtului, trecu muzeograful peste ironii, Camelia a 
fost în Rococo. 

— Nu este o noutate, spuse Zamfir. A trecut pe acolo, însă nu şi-a 
lăsat amprentele pe rame. 

— Dar după ce a coborât m-am dus să o văd. În birou. Când a 
auzit ușa, a tresărit cumplit. 

— Aşa sunt femeile, mai sfioase, zise ofițerul. 

— Camelia sfielnică? Mă faceţi să râd. Adevărul este că avea ceva 
pe masa de lucru. Ceva ce nu dorea să fie văzut. 

— Putea fi o revistă sexy, sugeră Zamfir. 

— Vax! Este o femeie bine care nu are nevoie de substituenți. Eu 


cred că ar trebuie să adânciţi pista. 

— De ce aţi tăcut până acum? întrebă polițistul. 

— Începusem să am unele sentimente față de ea, domnule 
locotenent-colonel. 

— Domnule Popa, chiar credeţi că nu v-am priceput jocul? 

— Ce joc? sări muzeograful. 

— Nu aţi anunţat direcțiunea dintr-un motiv cât se poate de 
pragmatic: acela că nu vă convenea să vă pice poliția pe cap chiar în 
ziua în care reușise-ți să sustrageți planurile lui Doderer. Ca să fiu 
sincer, nici mie nu mi-ar fi convenit una ca asta. 

Bărbatul cu faţa rănită lăsă ochii în pământ. Tăcerea lui era un 
răspuns. Unul al dracului de elocvent. 


e Capitolul 44 


Încă nu se luminase, când autoturismul Volvo 460 frână în faţa, 
Motelului de la Paralela 45°. Nu trebuia să fii mecanic auto pentru a- 
ţi da seama că oprirea fusese dictată de o defecțiune tehnică, și nici 
Nostradamus ca să intuiești dialogul dintre cele două femei aflate pe 
fotoliile din față. 

— Fac pe ea, de mașină, zise Mary, care se afla la volan. La Posada 
am să o repar, dar acum presimt că ni s-a înfundat. Unde dracw e 
pachetul ăla de ţigări? 

— Caută în torpedo, zise Anna cu o notă glacială în glas. Nu acolo, 
proasto, mai la dreapta. Dă-mi și mie una. Își aprinseră câte o ţigară. 

— Întotdeauna am spus că șofezi ca o cizmă. 

— Ţine-ţi gura! o sfătui Mary. Şi așa sunt destul de nervoasă. 

— Cum să mi-o ţin când treaba este atât de împuţită? George se 
află în mâna copoilor și sunt convinsă că au pus să ne caute și pe noi. 

— Dacă am fost date în urmărire, vom fi oprite la vamă, mai ales 
dacă vom încerca să trecem cu junghiul ăsta de mașină, zise Mary. O 
abandonăm aici și luăm o ocazie spre Vama Giurgiu. Acolo este 
mereu aglomeraţie, vameșii sunt sictiriți şi... la o adică, ne 
descurcăm noi. Ori scoatem ceva din portofel, ori dăm de câteva ori 
din fund. 

— Dăm, că nu suntem niscaiva pudibonde, da’ unde dracw vezi tu 
ocazie în pustietatea asta? 

Mary lăsă portiera și trase o ocheadă spre parcarea motelului, 
unde se zăreau câteva TIR-uri. 

— Sictir! Ia uită-te mai bine! 

— Nu ești în toate minţile, făcu ea. 

— Nu mi-o lua în nume de rău, da’ nu-nţeleg ce vrei să spui. 

— Bag mâna în foc că sunt TIR-uri turcești. 

— Ei, şi? Te pomenești că vrei să călătorești musai cu „Mercedes”- 
ul vreunei ambasade? 

— Nici chiar așa, da” eu în autocamionul turcului nu mă urc. 

— Mda, înțeleg. Domnișoara nu a mai întreținut până acum relații 
sexuale şi se teme să nu-și piardă fecioria pe care vrea să o dăruiască 
viitorului ei soţ. Ha! 

Anna trânti o înjurătură şi deschise portiera. 


— Vii odată? 

La ora aceea nu era nici ţipenie în faţa motelului, a cărui fațadă 
era luminată superficial de un bec spânzurat deasupra intrării. 

— Anna, mi-e frică. 

— Dacă te linişteşte, află că și mie îmi tremură bikinii pe mine, da’ 
nu avem încotro. Psst! 

— Ce-i? făcu Mary înfricoșată. 

— Cred c-am surprins o mișcare în TIR-ul acela din stânga. 

Da, parcă i se păruse şi ei că vede aprinzându-se, pentru o 
fracțiune de secundă, lumina unei lanterne. 

— Vino! porunci Anna. Fricoaso! 

Mary strecură o înjurătură printre dinţi şi se grăbi să o ia înaintea 
celeilalte. Orice suporta, numai să fie luată în balon, nu. 

Nu se opri decât atunci când ajunse la o jumătate de metru de 
portiera autocamionului. Își făcuse planul dinainte, iar acum acţiona 
şnur, lăsând-o fără cuvinte pe Anna. 

Cu o sprinteneală de sălbăticiune a pădurii, se ridică pe pragul 
mașinii și aprinse brusc lanterna. O creatură brunetă, goală pușcă, se 
desprinse din brațele turcului, trăgându-și hainele după ea. 

— Unde duci, bre! o întrebă bărbatul într-o limbă română 
aproximativă. 

— Poliția! strigă prostituata din depărtare, pierzându-se în 
întunericul care învăluia șoseaua națională. 

Încă buimac, turcul — și el aproape dezbrăcat - lăsă geamul şi o 
întrebă cu ochii cât cepele pe Mary: 

— Tu, poliția? 

Mary tăcu. 

— Frumoasă poliția, tu! Vreau regulez poliția asta. 

Simţind că amica sa este în dificultate, Anna ieşi din conul de 
întuneric. 

— Doi, poliția? se frecă turcul la ochi. Bre, băut rău asear’ și potoar' 
ast obosit rău la mine. 

— Nu suntem de la poliție, zise Mary în limba engleză. Mă 
înţelegi? 

— Zău, bre”? Ei, cu atât mai bine, continuă el în aceeași limbă, cu 
toate că tare m-aș fi culcat cu o polițistă de prin partea locului. 
Haideţi în mașină! 

Anna și Mary nu așteptară să fie invitate a doua oară. 

— De ce vă uitaţi la mine? întrebă turcul. 


Anna arătă spre o anumită parte a corpului. 

— Asta vrea să însemne că trebuie să mă îmbrac? 

— Ai ghicit. 

— Ttt, făcu şoferul. Dacă aţi întrerupt-o pe pițipoancă, trebuie să 
faceţi treaba în locul ei și aflați că știa meserie. Anna dădu să 
coboare. 

— Stai, ce te-ai speriat aşa? Am glumit. 

— Atunci, îmbracă-te. 

Turcul nu făcu nicio mișcare. 

— Unde mergeţi? întrebă el. 

— În Bulgaria. De fapt, vrem să ajungem în Turcia. 

— O.K.! zise el, dar la destinație tot dăm o fugă la mine acasă. 
Aveţi necazuri? 

— Înî, răspunse Mary. 

— Bine, vom pleca imediat cum se luminează. Pe mine mă cheamă 
Mohamed. Am uitat să vă întreb, ştiţi să dansați din buric? 

Anna îi dădu un ghiont care prevestea începutul unui flirt „de 
vacanţă”. 

Prostituata fugită din cabina TIR-ului se duse la vreo douăzeci de 
metri mai jos de motel și începu să se îmbrace pe marginea drumului. 

Frigul îi pătrunsese adânc în oase, iar frica acţiona cu efectul unui 
spray paralizant. Nu era veche în meserie. Începuse de două 
săptămâni și Mohamed fusese al treilea client. Doamne, bine că 
scăpase de poliție! 

Când mașina cu girofar opri în dreptul ei, era prea târziu să mai 
încerce vreo tentativă de scăpare. 

— Ce dracu’? făcu un locotenent tânăr, nevenindu-i să creadă că 
bruneta îmbrăcată doar într-o pereche de bikini nu era o plăsmuire a 
nopții. 

— Eşti copilul străzii? o întrebă șoferul, un tip înalt și bine făcut. 

— Ai fost cu vreun turc? întrebă din nou ofițerul. 

— Da, reuși ea să îngâne. Vă rog să nu mă arestaţi, că nu mai fac. 
Pe cuvântul meu. Am fost o proastă. 

— Bine, zise locotenentul. N-ai văzut unde s-au dus tipele care au 
coborât din mașina aceea, albă? 

— Ba da. Au urcat în TIR-ul lui Mohamed. E primul, cum intraţi în 
parcare. Cu mine ce aveţi de gând? 

— Ai apucat să iei vreun ban? 

— Nu. 


— Atunci tai-o și să nu te mai prindem pe aici! 

Subofițerul roti cheia în contact și în mai puţin de un minut 
autoturismul poliției parcă lângă TIR. Scena se petrecuse cu o 
rapiditate așa de mare, încât Anna și Mary nici măcar nu avuseseră 
timp să se dezmeticească. 

— Prostituţie, ai? râse ofițerul văzându-l pe Mohamed care încă nu 
se îmbrăcase. Fetelor, jos. Mergem la Sinaia. 

— De ce? întrebă Anna. 

— Pentru că este acolo un tip, George, care vă iubeşte și care ne-a 
rugat din inimă să vă găsim. Spune că îi este foarte greu fără voi. 

— Ticălosul! se enervă Mary. 


e Capitolul 45 


Locotenent-colonelul Gelu Sofronie ascultase extrem de atent 
partitura taximetristului Ilarion Râșnoveanu. Îl cunoștea de câțiva ani 
şi nu-i dăduse vreodată prilejul de a se îndoi de el. Cu toate că nu-i 
punea la îndoială probitatea, îl mai întrebă o dată: 

— Planetarule, tu ce zici, ești băiat deștept? 

— Sunt, șefu', ce dracu... 

— Mă”, atunci îți dai seama că nu putem merge în fața 
inspectorului șef cu o chestie care să nu țină. Mă înţelegi, nu? 

— Domnule colonel, să nu-mi spuneţi mie Planetaru sau să-mi 
luaţi definitiv carnetu', dacă mă înșel. 

— Spui că ducea ceva pe sub geacă? 

— Înâ. 

— Atunci vino și ţine-te tare pe poziţie. 

Gabriel Frăsineanu era ultimul ale cărui amprente fuseseră 
descoperite în imediata vecinătate a tablourilor. Nu întâmplător, 
Marian Demetrescu decisese să fie anchetat la urmă. Fiind un suspect 
de ultimă oră, „fişa lui personală” era subțirică. Într-un ceas, situația 
se schimbase, adunându-se o sumă de informaţii care veneau să 
întărească niște bănuieli ce începuseră a prinde corp. Frăsineanu era 
un tip lunecos, un gen de Salamandra maculosa de care nu se putea 
atinge nici focul. Viaţa lui, la cei 42 de ani, nu încăpea într-un 
roman. Poate nici într-un ciclu. Terminase Belle Artele, 
specializându-se în istoria artei. Un domeniu select spre care nu se 
îndreaptă mulți. Trebuia să ai chemare și o cultură generală 
extraordinară pentru a intra în calcul. Nu-i prisosea niciuna, nici 
cealaltă. Cariera lui părea că începuse sub cele mai bune auspicii. 

Prin anii '70 luase contact cu muzeul, în calitate de student. 
Privise, studiase și făcuse observaţii interesante pentru un tânăr aflat 
la începutul drumului. În acest fel, se născuse o lucrare de licență 
care nu putea trece neobservată. Ajungea o simplă lectură, pentru a 
realiza că studentul de atunci avea șanse să devină un nume sonor. 

Drumul spre consacrare este pavat cu un melanj de disciplină, 
renunțare la tentaţiile insipide ale cotidianului, asceză și autoizolare 
într-un turn de fildeș al universului sensibil. I s-a părut greu să 


renunțe la plăcerile pe care vârsta și trupul său tânăr i le aruncau în 
față. Voia să respire aerul tare al vieţii trăite în lux. Cu strângere de 
inimă părăsise domeniul diafan al artei și lucrase ca agent de turism 
la 0.J.T. Pierduse respectul pentru sine, înșelase așteptările celor care 
crezuseră în el, dar căpătase un anumit confort material, pigmentat 
cu deplasări peste hotare, ce îi ofereau prilejul de a se amăgi pe sine 
însuși. Libertate, bani, femei, posibilitatea de a admira la fața locului 
coloritul marilor metropole ale Europei. Da, le avusese pe toate. 

Era propriul său stăpân. Nu-i prisoseau niciodată banii pentru o 
băutură scumpă sau o muierușcă sclifosită. Pentru ca să nu regrete 
nimic, se căsătorise. leșise prost, întrucât era un poligam convins, un 
tată execrabil și un alcoolic în devenire. 

Divorțul „picase” firesc, singurul care suferise fiind copilul, prea 
mic pentru a înțelege regulile după care părinții lui se jucau de-a 
căsătoria şi de-a divorțul. Perioada „bunăstării” trecuse, se pierduse 
undeva, în trecut. Excursiile care îi asiguraseră un status social cât de 
cât important se răriseră. Când a furat cartușele acelea de Kent, a 
crezut că n-o să fie prins. A raționat ca oricare alt delincvent. Cine ar 
comite o infracțiune dacă ar avea certitudinea că îl așteaptă, în mod 
fatal, zeghele? Pesemne că numai cei nebuni. 

Condamnarea l-a afectat mai ales din punct de vedere psihic. Nu îl 
interesa neapărat oprobiul public. Îl lăsau rece ocheadele celor care îl 
cunoșteau, dar suferea cumplit atunci când își punea sufletul și 
propria viață sub lentilele microscopului. 

Privită de dincolo de aparatul optic al conștiinței, viaţa lui se 
releva în toată nimicnicia, în tot egoismul și în toată inutilitatea sa. 
Era mult mai uşor să se privească în oglindă, chiar și după beţii 
prelungite până dimineaţa, decât să rămână în intimitatea propriului 
său eu. Căpătase o fobie a singurătăţii. Avea nevoie de companie și o 
căuta de cele mai multe ori în tavernele cu care înlocuise 
restaurantele luxoase. 

Agăţa câte o pipiţă și îi împuia capul cu subiecte rafinate de istoria 
artei, care o făcuseră, odată, pe o roșcovană să exclame: 

— Frumosule, m-ai luat ca să mă regulezi sau să mă prostești la 
cap? 

Altele îl ascultau extaziate, pentru că, în pofida stării în care 
ajunsese, vorbea frumos. Avea o charismă a sa, dar şi un fel de 
mizantropie care se traducea printr-o pornire de a vorbi ore în șir 
fără a asculta pe nimeni. Nu mai cunoștea sau, poate, nu cunoscuse 


niciodată cum se cuvine conținutul noţiunii de dialog. Termenii 
monologului îi stăpânea, însă, magistral. 

Vorbea într-una despre pictori celebri şi muzee pe care nu le 
văzuse nicicând, până când vocea îi răgușea și în ochi îi apărea o 
umbră de tristeţe dureroasă. 

Vorbea, pentru a se îndepărta de sine; vorbea ca să nu dea altora 
posibilitatea să-i pună întrebări. 

Vorbea. 

Visurile pe care și le făcuse în anii studenţiei erau drogul pe care 
și-l administra zilnic, în stare de reverie. Își pierduse soţia, copilul și 
slujba. Ca o ironie, cel care scormonea prin „stratigrafia” pe care se 
clădise o colecţie extraordinară de artă - cea de la „Piatra Arsă” — 
ajunsese să sape șanțuri pentru a putea trăi. Ar fi putut găsi o altă 
slujbă, dar hotărâse să se auto-pedepsească în mod exemplar. Spera 
că va suferi și se va ridica din noroi. 

Era o penitență liber asumată, care nu putea da roade decât la un 
om cu o structură sufletească puternică. Gabriel Frăsineanu era un tip 
slab. O marionetă a propriilor instincte. 

În decembrie '89 simţise din ce direcţie bate vântul și se înscrisese 
într-un partid. Nu era prea mare, dar reuşise să trimită câţiva 
reprezentanți în Parlament. Frăsineanu era printre ei. Ciulise urechile 
şi recepţionase o chemare care venea de undeva, din eter: „veniţi, 
fraților! Veniţi şi luaţi lumină (pardon, putere!). Înfruptați-vă şi uitaţi 
de caziere și de potlogăriile pe care le-aţi făcut! Uitaţi de tot, în afară 
de un lucru: luaţi acum, cât mai e de unde!” 

Frăsineanu luase cam tot ce putea lua. În primul rând, obținuse 
slujba de muzeograf la „Piatra Arsă”. Telefoane, intervenții şi treaba 
se rezolvase. Din '90 până în '92 (cât durase mandatul) nu trecuse pe 
la muzeu decât foarte rar. În rest, votase legi de care nu avea niciun 
chef și făcuse o sumedenie de deplasări peste hotare. Nu ca turist, ci 
în noua sa calitate. 

La încheierea mandatului, se prezentase la slujbă, integrându-se 
destul de repede colectivului. Avea, încă, o bună pregătire care îi 
oferea un atu pe care știa să-l folosească așa cum se cuvine în fața 
tinerelor referente. Pentru ele, Gabriel era omul cu relații, specialistul 
în istoria artei, ghidul care se descurca de minune în engleză, 
franceză, italiană şi, nu în ultimul rând, confidentul unora dintre 
femeile complexului. 

Nu mai dispunea de sumele de bani pe care le avea în vremea 


deputăţiei, dar postura... „pajului Cupidon” îi hrănea orgoliul. 

Cel mai prost lucru pe care îl pot face doi oameni vanitoși este să 
se căsătorească. Frăsineanu și Camelia Achimescu nu dăduseră doi 
bani pe acest postulat. Divorțul venise după câteva luni și, odată cu 
el, rafinamentul legii lui Murphy - dat de Royster — conform căruia 
dacă lucrurile merg rău undeva, se va ajunge, în curând, să meargă 
rău peste tot, începuse să-și arate temeinicia. Cu banii stătea din ce în 
ce mai rău (dar cine dintre angajaţii muzeului nu avea probleme cu 
banii?), devenise alcoolic înrăit, nu avea nicio șansă de a ajunge 
directorul muzeului, cu toate că și-ar fi dorit, iar viaţa lui de familie 
se năruise asemenea unui meteorit care explodează în urma 
contactului cu pământul. 

Și, pentru că legea lui Murphy nu dă greș niciodată, iar 
rafinamentul acesteia nici atât, în vara care trecuse suferise un 
accident vascular care îi adusese mai multe luni de concediu medical. 
Dar, întrucât după flux urmează refluxul, o cunoscuse pe Daniela 
Furtună care i se dăruise cu toată candoarea și puritatea ei 
sufletească. Nu o merita. Ştia asta, dar nu i-o spusese niciodată. O 
aiurea cu povești, cu promisiuni și declaraţii care, deși erau 
rezervate, ei i se păreau înflăcărate. 

Nu o iubea, dar avea nevoie de puritatea ei. Dragostea pe care 
Daniela nu o împărtășise nici unui alt bărbat exorciza răul din el. Era 
aidoma unui bisturiu care efectua o incizie după alta, extirpând acea 
parte a sufletului care fusese atinsă de cangrenă. Operația, mai 
dificilă decât una pe care o face o echipă de neurochirurgi, începuse. 
Pacientul primea zilnic o doză substanțială de anestezic: iubire, 
iubire și iarăși iubire. 

Sub influenţa ei, suporta mai ușor tăietura „bisturiului” și accepta 
mai lesne tentativa de remodelare interioară a celui care aproape că 
nu mai era demn nici de amintirea lui Gabriel Frăsineanu din urmă 
cu douăzeci de ani. 

Daniela era o luptătoare. Își asumase rolul de... infirmieră 
sentimentală și înțelegea să îl ducă până la capăt. Indiferent de efort, 
de mustrările părinţilor, de propriile sale clipe de deznădejde și de 
faptul că nu știa dacă şi unde există un capăt. 

Înainte de a începe ancheta, polițiștii aflaseră toate aceste detalii. 
Amprentele îi obligaseră să scoată din anonimat un personaj care 
până atunci nu ieșise prin nimic în evidenţă. 


În plus, o afirmaţie — aparent fără importanță - a portăresei 
delimitase şi mai bine nota de suspiciune care plana asupra persoanei 
lui Gabriel Frăsineanu: în dimineața furtului venise la serviciu mai 
devreme ca niciodată, cu toate că se afla în concediu medical, iar 
salariul nu putea fi încasat mai devreme de ora zece. Când cineva se 
abate de la regulă, înseamnă că are un motiv. 

Dar ceea ce îl propulsase definitiv pe lista suspecţilor, fusese 
descoperirea amprentelor sale pe comoda din lemn de palisandru. 
Niciuna dintre supraveghetoare nu îi sesizase prezenţa la etajul I, dar 
ele urcaseră târziu, pe la nouă fără un sfert. Cine îl împiedicase să își 
pună în aplicare planul imediat după deschiderea muzeului, adică 
exact în minutele acelea în care femeile stăteau la un pahar de vorbă 
și o ceașcă de cafea? Numai întâmplarea. 

Frăsineanu primise fără obiecţii vestea că va fi anchetat și 
așteptase docil momentul când urma să răspundă, întrebărilor. Stătea 
în picioare, rezemat de pervazul ferestrei. Era îmbrăcat într-un 
pulover verde și o cămașă albă, cu carouri. Pe spătarul unuia dintre 
scaune se găsea geaca sa din piele maro, o geacă destul de lungă și de 
largă pentru talia sa. 

Avea părul mare și drept, încărunțit pe la tâmple. Fruntea îi era 
lată, sprâncenele puternic arcuite și negre, ochii mari, iar bărbia 
tăiată de o dungă verticală. Avea cearcăne și o barbă de o zi sau 
două. 

— În sfârșit, găsi el de cuviință să spună. Credeam că aţi uitat de 
mine. 

Demetrescu îl privi atent. Ochiul profesionistului încerca să vadă 
dincolo de vălul acela de aparentă nepăsare. Era ciudat, dar impresia 
pe care o avea era aceea că Frăsineanu trăiește o senzaţie de 
împăcare cu sine. Toţi care se aflau acolo participaseră la numeroase 
anchete. Văzuseră delincvenţi de o virulență rar întâlnită, cu toate că 
vinovăția lor era mai presus de orice îndoială. Protestau, negau fapta 
comisă, iar cei mai răi aveau ascunse lame de bărbierit cu care, dacă 
nu erai atent, se puteau automutila. 

Evident, Frăsineanu nu era din acea categorie. Educaţia, chiar 
dacă fusese înecată în alcool, își spunea cuvântul. Îl privea senin pe 
inspector, părând a spune că era pregătit pentru orice. 

— S-ar zice că ne-aţi așteptat cu nerăbdare, observă Demetrescu, 
deși cu o oarecare întârziere. Cunoașteţi motivul pentru care vă aflați 


aici? 

— Foarte vag. Presupun că „invitația” dumneavoastră are o 
legătură cu furtul de ieri. 

— Exact. 

— De asemenea, am bănuiala că am fost inclus pe lista suspecţilor. 

— Ce vă face să credeţi asta? întrebă Alexandru Zamfir. 

— Ieri aţi verificat tot personalul, pe când, astăzi, ați convocat 
numai câteva persoane. Puteam trage altă concluzie? 

E inteligent, gândi Atanasiu. Îl cam doare în derrière de ancheta 
noastră, dar îi umblă mintea. 

— Domnule Frăsineanu, spuse Demetrescu, apropiindu-se de 
scaunul pe care se aşezase muzeograful, văd că nu vă clamaţi 
nevinovăția, ceea ce îmi stârnește convingerea că putem sta de vorbă. 

— Let's talk about me. 

— Unde v-aţi aflat ieri, între ora opt și nouă fără un sfert? întrebă 
colonelul. 

— La opt și cinci minute am fost în muzeu. 

— De ce așa devreme? 

— Aveam unele probleme de rezolvat. 

— Care sunt acelea? zise Demetrescu. 

— În primul rând, intenționam să-mi iau salariul. 

— Găsiţi altceva, asta nu ţine și nu trebuie să vă spun eu care este 
motivul. 

— Este adevărat, mai aveam un motiv. 

— Anume? 

— În vară am suferit un accident vascular cerebral de pe urma 
căruia nu mi-am revenit. 

— Şi? 

— Mi-am făcut dosarul de pensionare medicală. 

Directorul Petre Dumbravă, care participa la anchetă, avu o 
tresărire care nu-i scăpă lui Atanasiu. 

— Știaţi de acest dosar? întrebă el. 

— Mie nu mi-a comunicat că ar fi avut o astfel de intenţie. 

— Am discutat cu șeful personalului, se explică Frăsineanu. 
Plecarea mea cred că este un motiv de bucurie pentru 
dumneavoastră, spuse el directorului, de aceea n-am vrut să vă dau și 
satisfacția de a afla de la mine. 

— Suficient, ceru Demetrescu. Vă rog să ne relatați ce ați făcut în 
cele patruzeci și cinci de minute. 


Muzeograful îşi apropie sprâncenele, trecându-și, în același timp, 
mâna prin păr. Avea degete subțiri și lungi. De fapt, toată mâna era 
delicată, trădând atât sensibilitatea, cât şi labilitatea. 

— Deci, la opt și cinci am intrat în muzeu. 

Era adevărat. Portăreasa confirmase acest lucru. 

— Ce ați făcut mai departe? întrebă Demetrescu. 

— M-am salutat cu câteva colege. 

— Unde se aflau și care erau acestea? 

— Camelia, fosta mea soţie, se găsea în biroul personalului, iar 
gestionara era în anticamera sălii de şedinţe. 

— Cât a durat conversaţia? vru să afle Atanasiu. 

— Ah, foarte puţin. Practic, a fost un schimb de formule de salut. 
„Ce mai faci?” „Bine, mersi”. Ceva de acest gen. 

— Să spunem că se făcuse ora opt și zece minute, cumpăni 
Demetrescu, poate nici măcar atât. Ce a urmat? 

— L-am căutat pe şeful personalului pentru a-i prezenta dosarul de 
pensionare. 

— Atunci, la acea oră? își plasă inspectorul întrebarea. 

— Da, răspunse cu siguranță muzeograful. 

— Și l-aţi găsit? 

— Firește. 

Petre Dumbravă se apropie de inspector și îi vorbi pe un ton scăzut 
pentru a nu putea fi auzit de colegul său. 

— Nu este adevărat. 

— Explicaţi-vă, îl invită colonelul, bucuros că se crea o breşă în 
argumentaţia suspectului. 

— La personal a fost după vreo două ceasuri. 

— Deci pe la ora zece? 

— Poate chiar mai târziu. 

— De unde știți? Mai înainte afirmațţi că nici nu știați de dosar. 

— Ieri, pe la ora zece și ceva i-am dat telefon lui Manolescu, la 
personal. Asta se întâmpla înainte de ședință. I-am cerut să urce până 
la mine, dar mi-a spus că va întârzia cinci minute. Bineînțeles că l-am 
întrebat de ce. Trebuia să discutăm o problemă importantă și nu 
aveam timp. Mi-a, răspuns că tocmai atunci intrase la el în birou 
Frăsineanu, pretinzând că are de discutat o chestiune urgentă. 
Întrucât am căutat de fiecare dată să evit conflictele cu ex-deputatul 
nostru, i-am acordat cele cinci minute. 

Inspectorul memoră informaţia, iar directorul părăsi încăperea, 


fiind chemat la telefon. 

— Vă menţineţi afirmaţia că la opt și zece minute l-ați contactat 
pe Manolescu? întrebă Demetrescu. 

— Evident, răspunse firesc muzeograful. 

Întrebarea colonelului îl făcu pe Liviu Ivănescu să deschidă 
agenda, unde notase ceva care... Unde era, Doamne? Într-un târziu, 
ofițerul găsi ceea ce căuta. Era rezumatul unei discuţii pe care o 
avusese cu una dintre supraveghetoarele ce îi ținuse locul portăresei 
timp de zece minute. «În acele minute, spunea femeia, intraseră mai 
multe persoane. Reţinuse cu ușurință sosirea lui Manolescu, pentru că 
venise la ea. Și îi spusese conspirativ: „Liliana, nu-i aşa că nu o să 
spui nimănui că am venit mai târziu? În fond, n-am întârziat decât 37 
de minute. Ce, e prea mult?”» Supraveghetoarea îl asigurase că nu va 
afla nimeni - desigur, toată discuţia, se purtase în glumă -— iar la 
scurtă vreme venise Aglaia. Asta era declarația. Când o culesese, nu-i 
dăduse vreo importanță, dar acum lucrurile se schimbau la 180°. 
Intenționa să-i atragă atenţia, colonelului, însă nu mai avu timp 
pentru că ușa se deschise, intrând Gelu Sofronie. Frăsineanu fu mutat 
pentru câteva minute într-o altă încăpere și fu introdus Planetaru 
care își expuse calm partitura. 

— E-al nostru! exultă Zamfir, iar fața lui se lumină. 

După două minute, Frăsineanu era adus înapoi, iar ancheta 
continuă de data aceasta. Într-o direcție mult mai clară. 

— Cred că a venit momentul să jucăm cu cărțile pe masă, spuse 
Demetrescu. Până acum nu aţi făcut decât să ne induceţi în eroare. 

— Dovediţi-o! ceru muzeograful. 

— Nimic mai simplu, continuă colonelul. Domnule Ivănescu, 
suspectul nostru pretinde că la ora opt și zece minute a stat de vorbă 
cu Manolescu în biroul acestuia. Să fie oare adevărat? 

— Nici vorbă, zise ofițerul. 

— Sunteţi bun să explicaţi de ce? 

— Pentru că Manolescu a întârziat ieri de dimineaţă. 

— La ce oră a venit la serviciu? 

— La opt şi treizeci și șapte de minute. 

— Vedeţi, domnule Frăsineanu? îl atinse Demetrescu. 

— Nu-i nicio problemă. Înseamnă că m-am înșelat asupra orei. 

— Atunci ar trebui să vă întreb încă o dată ce aţi făcut între opt și 
zece și nouă fără un sfert... 

— De ce n-o faceţi? întrebă muzeograful nelămurit. 


— Întrucât m-am săturat de teatru. Aflaţi că băieţii de la 
criminalistic v-au descoperit amprentele pe comoda de lângă sobă. 
Sunt urme proaspete, lăsate în dimineaţa furtului. 

Frăsineanu își plimbă mâna pe frunte, apoi urmări cu degetul mare 
tăietura care îi împărțea în două bărbia. 

— Domnilor, amprentele mele imprimate pe o amărâtă de comodă 
dovedesc cel mult faptul că am fost, în apartament. Da, am trecut pe 
acolo și totul era O.K.! Probabil că am avut, un moment de ameţeală 
- mi se mai întâmplă după accidentul din vară - și m-am sprijinit de 
ce mi-a fost la îndemână. 

— Nu putem să nu luăm în considerare ce spune, surâse colonelul. 
Domnilor, avem și alte probe? Sofronie... 

— Ar mai fi ceva. Taximetristul Ilarion Râșnoveanu a făcut o cursă 
în dimineaţa furtului, ducându-l acasă pe domnul Frăsineanu. Ciudat 
este faptul că dumnealui a preferat să stea pe canapeaua din spate... 

— Ce motive să fi avut? întrebă Demetrescu. 

— Ascundea ceva sub haina sa mare, din piele. 

— Ascundea ceva? întrebă, retoric Atanasiu. Am putea afla ce 
anume? 

— Planetaru, un tip curios ca, toți taximetriștii, a tras câteva 
ocheade spre clientul său, zise Sofronie. 

Muzeograful pălea, din ce în ce mai tare, cu toate că își păstra în 
continuare calmul. 

— Ei şi, a văzut ceva? se interesă căpitanul. 

— Ai să te miri, dar sub pulpana hainei a putut vedea, colțul 
unui... 

Atanasiu îl urmări pe Frăsineanu, a cărui neliniște începuse să 
crească din ce în ce mai mult. Fiecare vorbă de-a lui Sofronie, fiecare 
cuvânt pe care acesta îl rostea cu o dicţie perfectă, era un cuţit care i 
se înfigea în inimă. 

— Să nu spui un tablou! mimă revolta Atanasiu. 

— Totuși, am să spun: Gabriel Frăsineanu a transportat acasă 
tablourile furate de la muzeu. 

— Știm că le-a dus acasă? întrebă Demetrescu. 

— Cu certitudine. Ilarion Râșnoveanu a oprit autoturismul în fața 
locuinţei lui Frăsineanu de pe strada Avram Iancu. Acesta a intrat, a 
lăsat tablourile, după care s-a reîntors la muzeu cu acelaşi mijloc de 
transport. Nu e nevoie să mai spun că, de data aceasta, nu mai avea 
nimic sub haină. 


— Ce spuneţi, domnule Frăsineanu? întrebă Demetrescu. Acum 
recunoașteţi? 

— Și dacă nu o fac? 

— În ambele situații urmează o percheziție care va lămuri, 
definitiv, misterul. Dacă mai există cumva vreunul... 

— Felicitări, domnilor, ați reuşit! Recunosc. 

Demetrescu îl fixă cu privirea și își aprinse o țigară. 


e Capitolul 46 


Fericire, iată care era cuvântul ce îi venea în minte Mirelei 
Panaitopol de fiecare dată când își amintea, de noaptea trecută. Nu 
era prima dată când făcuse dragoste cu el, dar niciodată nu se simţise 
ca acum. Îşi aparținuseră unul altuia o noapte întreagă, se 
adulmecaseră și se năpustiseră unul asupra celuilalt fără să stea cu 
ochii pe ceas, cum o făcuseră până atunci. Apoi, mai era ceva. 
Făcuseră amor în patul în care visase ani de-a rândul feți frumoși și 
poveşti de dragoste vinovată. 

Se trezise devreme. El încă mai dormea, cu părul lui negru, 
strălucitor, încurcat de încleştarea propriilor ei mâini. Îl mângâiase și 
îi admirase goliciunea pe care o cunoștea, acum, mai bine decât pe-a 
sa. 

Când se întâlni cu Daniela, îşi dădu seama că dragostea le face pe 
toate femeile la fel. Nu trecuse decât o zi de când îi reproșase 
brunetei sale prietene privirea aceea domestică de femeie 
îndrăgostită și dulcegăria care țâșnea din fiecare cuvânt. Acum făcea 
și ea la fel. 

Daniela, în schimb, nu mai oferea imaginea unei îndrăgostite. Era 
îngrijorată. Nu dormise întreaga noapte, altfel nu ar fi avut 
cearcănele acelea adânci. În fine, avea pierderi de atenţie. Se uita la 
tine, te urmărea până la un punct, apoi, dintr-o dată, gândurile ei 
evadau spre tărâmuri necunoscute. 

— Dacă nu vrei să vorbești, e treaba ta, îi zise Mirela, dar dacă ai 
nevoie de o confidentă, sunt lângă tine. 

Daniela o privi cu ochii ei mari și triști. 

— E chiar așa de rău? 

— Nu ştiu, efectiv nu știu ce să spun... Are vreo legătură cu 
Gabriel? 

— Da. 

— S-a luat din nou de băutură? 

— Eşti drăguță că te interesezi așa de insistent. 

— O.K. Vrei să renunţ? 

— De fapt, cred că ai dreptate. Nu mai pot ţine totul în mine, am 
să explodez. 

Mirela îi oferi o ţigară. Avea More mentolat, iar Danielei îi 


plăceau. 

— Ştii unde este Gabriel în acest moment? 

— Cred că acasă. 

— Nu, scumpo, este la muzeu. 

— I s-a terminat concediul? 

— Aiurea, a fost chemat pentru anchetă. 

— Este o verificare de rutină, încercă Mirela să o liniştească, 
nefiind la curent cu evenimentele care se petrecuseră în timpul 
nopții. 

— Rahat! nu e nicio chestie de rutină. Uite că am început să 
vorbesc mai urât ca femeile de serviciu. 

— Mai urât? zise blonda. Înseamnă că nu le-ai auzit niciodată. Dar 
ce te face să crezi că ar putea face obiectul unei anchete mai 
serioase? 

Daniela lăsă capul în jos, iar pe obraji i se prelinseră două bobiţe 
cristaline. 

— Acum trei săptămâni Gabriel a fost în Anglia. 

— Ştiu, era ceva în legătură cu un proiect de înfrățire a orașului 
Sinaia cu unul de peste Canalul Mânecii. 

— Teoretic. 

— Cum vine asta? 

— Așa mi-a spus și mie, că vrea să pledeze pentru... Vorbe și iarăși 
vorbe! 

— Daniela, încep să cred că tu îl bănuiești cel puţin la fel de tare 
ca şi băieţii de la poliție. Vrei să-mi spui și mie de ce? 

— Când a plecat era sărac lipit. Crede-mă, n-a avut bani nici 
măcar să plătească taxiul. A trebuit să-i lase șoferului geaca de piele 
în gaj. 

— Cam jenant, ce-i drept. 

— Când s-a înapoiat, nu mai avea probleme financiare. 
Imaginează-ți că mi-a cumpărat un lanţ de aur de douăzeci de grame. 
El, care îmi cerea câte o mie de lei ca să-și ia un pachet de țigări. 

— Pesemne că o fi plasat vreo achiziţie recentă. Știu că îl mai 
căutau prietenii pentru a le vinde câte ceva. 

— Așa m-am gândit și eu, dar mi-a spus de atâtea ori că vom trăi 
ca nişte nababi, încât am intrat la bănuieli. 

— Daniela, tu nu știi că este un visător? Oamenii ca el, iartă-mă că 
ţi-o spun, se îmbată cu apă rece și își croiesc cele mai elucubrante 
planuri. 


— La ei în ţară. 

— Nu înţeleg. 

— Mi-a cerut pașaportul. 

— Când și de ce? 

— Acum o săptămână, pentru ca să-mi obţină viza pentru Anglia. 

— Anglia? Vrei să ne părăsești? 

— Fii serioasă, am aflat abia aseară. În trei zile vom pleca. Eu, el şi 
mama lui. 

— Bănuieşti că el a luat tablourile şi acum vrea s-o ştergeţi 
definitiv? 

— Așa cred. 

— Ieri nu mi-ai spus nimic. 

— Pentru că nu bănuiam nimic. Îmi spusese să-i dau pașaportul ca 
să schimbe niște valută. Tu ai fi bănuit ceva din chestia asta? 

— Cred că nu. 

— Ieri a venit să mă caute. Era pe la două după-amiază. A luat o 
casetă video pe care i-o adusesem de la Ploiești și m-a invitat să-mi 
petrec noaptea, la el acasă. 

— Te-ai dus? 

— Da. Crede-mă, mi-au fost suficiente cinci minute pentru a-mi da 
seama că s-a petrecut ceva ireversibil. 

— Ce te-a făcut să crezi asta? 

— În primul rând, privirea. Cum să-ți spun, evita să se uite în ochii 
mei. Apoi, era ceva ciudat în glasul lui. Să nu mă întrebi ce anume. 
Am simţit-o și asta e destul. Am fost sigură când mi-a spus că vom 
pleca în Anglia. l-am reproșat că nu-mi ceruse părerea, iar el mi-a 
replicat, că a vrut să-mi facă o surpriză și că oricare altă fată ar fi fost 
în culmea fericirii. 

— O găselniţă inteligentă. 

— Mie-mi spui? Este un expert în a găsi explicaţii de ultim 
moment. 

— Aţi discutat despre tablouri? 

— Am încercat. 

— Şi? 

— Schimba de fiecare dată subiectul. O făcea elegant, dar ferm. 

— Dumnezeule, cred că ai avut o noapte... 

— Mie-mi spui? Ca niciodată, a avut o apetență sexuală 
înspăimântătoare. În ceea ce mă privește, numai de asta nu am avut 
chef. 


Începuse să plângă încet. Mirela o cunoştea de câtva timp, dar nu 
o văzuse niciodată așa de bulversată. 

— Te simţi rău. Vrei o cafea? 

— Cred că nu mi-ar strica! 

Cinci minute mai târziu, cele două referente se aflau din nou 
împreună. 

— Cred că am reușit să aţipesc abia spre dimineață. N-am dormit 
mult, poate un ceas. Când m-am trezit, Gabriel încă mai dormea. 

— Să nu-mi spui că ai făcut percheziție prin casă că nu te cred. 

— Am făcut-o și pe-asta. 

— Dumnezeule, dacă se trezea? 

— Am avut şi noroc și ghinion. Nu s-a trezit, dar nici n-am 
descoperit tablourile. 

— Dacă el este hoțul, deși am încă rezervele mele, nu înseamnă că 
lucrările se află ascunse la el în casă. 

— M-am gândit și eu. Ca să fiu sinceră, până la ziuă am trecut 
printr-o succesiune de stări sufletești: ură, revoltă, dezgust, 
compasiune, iubire, apoi ciclul se repeta. În ceea ce privește 
vinovăția lui, treburile stau cam la fel. Nu găsisem tablourile, dar 
aveam nevoie ca de aer de o dovadă. Fie a vinovăţiei, fie a 
nevinovăţiei. 

— Și ai început din nou să cauţi? 

— Da. 

— Eşti o nebună, dar nu una oarecare, ci o nebună incurabilă și 
periculoasă. 

— Căutarea mea nu a rămas fără rezultate. 

— Dumnezeule, ce-ai găsit? 

Daniela deschise poşeta și scoase un flacon de Diazepam introdus 
într-o pungă de plastic. 

— Ştii ce se află înăuntru? 

— Pastile? sugeră Mirela. 

— Nici pe departe. Resturi de ojă. Bucăţele de lac de unghii. 

— Formidabil! nu se putu stăpâni blonda și slobozi un chiot. Unde 
le-ai găsit? 

— În buzunarul pantalonilor lui Gabriel. 

— Cei cu care a fost îmbrăcat ieri? 

— Da. 

— Dumnezeule, nici nu ai idee cât de importantă este descoperirea 
pe care ai făcut-o. 


— Nu văd de ce este așa de importantă atâta vreme cât nu îl 
disculpă. 

— Dimpotrivă, îl afundă și mai tare, dar o scoate din culpă pe 
Camelia Achimescu. Înseamnă că a vrut să le-o pună pe tavă 
polițiștilor. 

— Mă lasă atât de rece soarta ei... 

— Te cred. Ceea ce nu înțeleg este cum de și-a procurat el resturile 
de ojă. 

— Ţi-am spus, mă lasă rece. 

Începu din nou să plângă. 

— Mirela, ce am făcut ca să merit o astfel de soartă? Cu ce am 
greșit? 

— Iubito, viaţa e împuţită. Nu trebuie să faci ceva anume pentru a 
provoca răul. Legea lui Ed Murphy funcționează perfect. 

— De ce, de ce? 

Mirela o luă în brațe cu o milă nesfârșită. 

— Ai de gând să te destăinui poliției? 

— Dacă nu l-aș fi iubit, totul era așa de simplu... 

— Îl mai iubeşti, nu-i așa? 

Daniela Furtună își plecă obrazul pe umărul colegei sale, căutând 
căldură şi protecţie. 


e Capitolul 47 


Gabriel Frăsineanu fu îmbarcat în Chamade-ul poliției, pe bancheta 
din spate. Era încadrat de Alexandru Zamfir și Mircea Atanasiu, iar în 
față mergea Liviu Ivănescu. 

Până în momentul în care autoturismul ajunse în dreptul Hotelului 
Stăvilar, domni o linişte mormântală. Apoi răsună glasul sonor al lui 
Zamfir: 

— De ce aţi făcut-o, domnule Frăsineanu? 

— Hm, e o motivaţie ceva mai specială, răspunse el. 

— S-o auzim. 

— De când am venit în muzeul acesta, am făcut o constatare ce m- 
a îndurerat. 

Atanasiu îl privi zâmbind, întrebându-se dacă are să spună ceea ce 
bănuia. 

— Anume? 

— Nu există un sistem de alarmă cum am văzut în muzeele din 
Londra, Bruxelles, Roma. 

— Într-adevăr, e dureros, recunoscu Atanasiu, dar, cu toate 
acestea, nu un străin a furat tablourile, ci dumneavoastră. 

— Putea să le fure oricine, se împotrivi muzeograful. Mă auziți? 
Oricine! Nu lipsește numai sistemul de alarmă electronic, ci și 
disciplina. Ştiţi cât de ușor mi-a fost să le iau? Nu era nici dracu” la 
etaj. 

— V-a fost așa de uşor, zise Atanasiu pentru că erați de-al lor. 
Altfel ar fi stat lucrurile dacă eraţi un străin. 

Muzeograful evită să răspundă. 

— Ce aveaţi de gând să faceţi cu lucrările? întrebă Zamfir. 

— Intenționam să le trimit unui ziar. 

— Unui ziar? făcu Atanasiu amuzat. Pot să vă întreb la care vă 
gândiserăţi? 

— La „Evenimentul zilei”. Nu e genul meu de publicație, dar se 
știe că are un tiraj mare. 

— Chiar vă așteptați să credem una ca asta? întrebă căpitanul. 

— Nu este treaba mea. 

Între timp, autoturismul ajunsese pe strada Avram Iancu. Dincolo 
de un gard mărunt, vopsit în verde, se putea zări o casă cu etaj, cu 


pereţi cafenii, acoperită cu țiglă. 

— O rugăminte, spuse muzeograful. 

— Ascult, se opri Zamfir din drum. 

— Mama este în vârstă și foarte bolnavă. Practic, este aproape 
imobilizată la pat. Vă rog să o menajați. 

— Noi să o menajăm? se miră ofițerul. Dumneavoastră trebuia să o 
protejați, văzându-vă de treabă. 

Frăsineanu se dovedi dintr-odată foarte preocupat de starea 
trotuarului, privind insistent o crăpătură prin care pătrunseseră 
câteva fire de iarbă. 

— De unde doriţi să începeţi? întrebă muzeograful. 

— Amice, uite ce este, trecu Zamfir la un mod de exprimare direct, 
noi am venit ca să ne dai tablourile, nu să ne apucăm de căutat prin 
cotloane. Am fost suficient de clar? 

— Cred că da, răspunse Frăsineanu, vizibil impresionat de vocea 
răsunătoare a ofițerului şi chiar de statura sa impunătoare. 

— Atunci ce mai așteptăm? 

— Tablourile nu sunt la mine în casă. 

Zamfir se uită spre Atanasiu cu o privire de copil nemulțumit. 

— Căpitane, ce spui de 'mnealui? 

— Eu zic să-i aplici metoda Xiu Can Ceao Tzi. 

— Excelentă idee, răspunse celălalt, compunându-și o morgă de 
extremă seriozitate. În același timp, își descheie nasturii trenciului, 
dezvelindu-și pântecul bine profilat. Pe lângă el, Bud Spencer părea 
firav. Scena se petrecea în fața peretelui dinspre stradă al casei, iar 
Frăsineanu stătea lipit, în acel moment, cu spatele de zid. 

Iute, ca o felină, Zamfir se postă în faţa muzeografului, atingându-l 
abia simţit cu burta. Acesta se retrase cât putu, uitându-se speriat 
spre chipul polițistului. Ar fi vrut să-i ghicească intenţiile, dar era 
imposibil. Buster Keaton avea o figură expresivă prin comparaţie cu a 
lui. 

— Tablourile, șopti Zamfir cu o voce angelică, profitând de 
stupoarea care pusese stăpânire pe Gabriel Frăsineanu. 

Muzeograful își aprinse un Assos. Mâinile îi tremurau mai ceva ca 
ale unui bolnav de Parkinson. 

— Urmaţi-mă! N-am chef să aflu pe pielea mea în ce constă 
metoda asta. 

— Nici nu există o asemenea metodă, râse Atanasiu. 

Ocoli scările de la intrare prin partea stângă, apoi o luă pe aleea 


care ducea spre partea din spate a casei. Spre surpriza celor doi, nu 
se opri în dreptul ușii secundare, ci deschise o poartă din lemn care 
ducea într-o curte vecină. 

— Cine stă aici? întrebă Atanasiu. 

— Familia Georgescu, răspunse cel chestionat. 

— Sunt acasă? 

— Doar vara stau la Sinaia. Acum sunt în București. 

— E-n regulă. Să ne grăbim. 

— În beci, preciză muzeograful, deschizând cele două uși, după ce, 
mai întâi, descuie lacătul cu o cheie pe care o avea în buzunarul 
pantalonilor. 

— Cam multă umezeală, remarcă Atanasiu. Astea sunt condiţii de 
păstrare a unor tablouri de valoare? 

Cel întrebat se feri să răspundă. Acţionă butonul comutatorului 
electric și cobori cele zece trepte de beton. Beciul era mare, de vreo 
şase metri lățime și opt lungime. 

— Trei dintre cele patru laturi erau ocupate de rafturi imense, 
unde fuseseră înghesuite fel de fel de articole gospodărești, îndeosebi 
sticle și borcane goale. 

Frăsineanu le arătă polițiștilor un geamantan deteriorat: 

— Acolo sunt. 

Zamfir, cel mai înalt dintre toți, luă geamantanul și îl așeză pe o 
masă. Deschise capacul și scoase, rând pe rând, lucrările. 

— Frumoase, n-am ce zice, comentă el și, probabil, foarte 
valoroase. Chiar așa, la cât le estimaţi? 

— Între cinci și zece milioane lei. 

— Numai? întrebă Atanasiu. Ieri, când aţi fost amprentat, i-aţi 
spus criminalistului nostru că ar valora un milion de dolari. 

— Nu-mi aduc aminte. 

— Eu am impresia că deja încercaţi să vă minimalizaţi fapta. 

— În fond, de ce ar fi contat pentru mine valoarea dacă tot nu 
aveam de gând să le valorific? 

— Fără bancuri proaste! spuse Atanasiu. Tâmpenia cu... semnalul 
de alarmă pe care voiați să-l trageţi nu o pot crede nici măcar 
redactorii de la „Evenimentul zilei”. 

— Nu e vina mea că nu mă credeți... 

— Și viza pentru Anglia? zise Zamfir. 

— S-a nimerit să fie peste trei zile. Scopul deplasării mele este 
acela de a înfrăți Sinaia cu un oraş de peste Canalul Mânecii. 


— De aceea vă luaţi logodnica și mama care, dați-mi voie să vă 
citez, „este aproape paralizată”? Doreaţi să le înfrățiți și pe ele cu un 
oraș englezesc? 

Muzeograful duse o mână tremurândă la tâmplă, ca și cum ar fi 
fost chinuit dintr-o dată de o migrenă îngrozitoare. 

— Aţi aflat, deja? reuși el să îngâne. 

— Totul se află pe lumea asta, filosofă Zamfir. 

Căpitanul, care începuse să strângă tablourile, se opri dintr-o dată, 
arătându-i-l muzeografului pe cel care se intitula „Venus și Adonis”. 

— De unde provin zgârieturile astea? 

— Ah, sunt niște simple cracluri. Crăpături naturale ale 
vopselurilor. Este un fenomen general pentru pânzele vechi. 

— Par proaspete, observă Zamfir. 

— Ca să nu mai vorbim de faptul că celelalte nu prezintă aceleași 
semne de „îmbătrânire”, îl completă Atanasiu. Eu cred că le-aţi 
deteriorat în timpul transportului. 

— Asta e culmea! nu se putu stăpâni Frăsineanu, acum o să mă 
învinuiți şi de distrugere? 

— Fără discuţie, îl asigură locotenent-colonelul. 

— Îmi puteți spune ce pedeapsă am să primesc? 

— În tot cazul, va fi destul de mare. 

Frăsineanu își lăsă capul pe spate și făcu să se cutremure beciul de 
un râs în cascade. 

— Stai fără grijă, n-am să interpretez partitura infractorului care 
vrea, să scape de răspundere printr-o expertiză psihiatrică. Mă întreb, 
numai, la ce-or să-mi mai folosească de-acum înainte cunoștințele 
mele de istoria artei. 

— Trebuia să vă fi gândit dinainte. 

— Știu trei limbi străine la perfecţie: franceza, engleza și italiana. 

— Ţigănește știți? întrebă Zamfir. 

— Nu. 

— Păcat, veţi sta mai mult printre indivizi care vorbesc romanes. 
Integrarea era mai uşoară dacă le cunoșteaţi graiul. De fapt, n-are 
importanță, oricum vă vor asimila. 

— Nu! răcni Gabriel Frăsineanu. E un vis urât. Trebuie să înceteze 
odată. Vreau să înceteze! 

În drumul spre poliţie, discuţia continuă. Declaraţiile lui au fost 
consemnate, mai târziu, și în scris. 

Premeditarea planului de acţiune începuse mai demult. Alesese 


ziua aceea de vineri pentru că se dădeau banii. Lucra în muzeu și 
cunoștea faptul că erau întrunite o serie de condiții favorizante. 

Venise foarte devreme, fără a prevedea că va atrage atenţia. 
Urcase la etaj pe la opt și zece minute după ce își lăsase geanta la 
birou și se convinsese că nu era nimeni în preajmă. Șasiurile au fost 
scoase așa suna declarația lui - printr-o simplă presare, fiind 
introduse sub pulover. Haina de piele, lungă și largă, camufla... 
mulțumitor obiectele furate. Ca să nu piardă tablourile pe drum, le 
ținea cu mâna stângă pe care o introdusese în buzunar. 

Ajuns din nou la parter a vorbit cu câteva persoane. A avut, chiar, 
tăria să fumeze o ţigară în faţa intrării personalului. Era înconjurat 
de colegi, dar... 

După ce a transportat tablourile acasă, s-a întors la muzeu pentru 
a-și lua salariul. S-a văzut cu Daniela, de la care a luat o casetă, și a 
băut o cafea în barul de la „Tunuri”. 

A făcut cumpărături (apă minerală, lapte, sirop) și a trecut pe la 
circumscripţia sanitară pentru tratament. Intrase în sala Rococo 
trecând prin Imperial. Venise pregătit cu o pereche de mănuși din 
bumbac pe care „le purtase tot timpul”. Nu-și amintea cu ce ocazie le 
dăduse jos. După furt, le-a dus acasă și le-a lăsat în camera lui, lângă 
sobă, convins că își îndepliniseră misiunea. 

În urmă cu două săptămâni umblase la tablouri. Singur, fără a fi 
însoțit de nimeni. 

Excludea cu tărie ideea furtului la comandă. Fl intenționase să 
atragă atenția asupra muzeului care trebuia să funcționeze „precum o 
unitate militară”. Întrebat de ce nu se adresase organismelor 
culturale ale ministerului de specialitate, motivase că nu o făcuse 
datorită ocultismului care domnește în acest perimetru. Totodată, 
menționase că are un mare respect pentru poliția din Prahova, pe 
care nu și-ar permite să o mintă. Cât de adevărat era... 

În clipa în care colonelul Marian Demetrescu i-a înmânat 
tablourile directorului Petre Dumbravă, acesta, le-a privit cu ochii 
umezi și a spus cu o voce gâtuită de emoție: 

— Îmi daţi voie să fiu sincer? 

Ofițerul aprobă printr-o înclinare a capului. 

— Aveam îndoieli că îmi voi vedea lucrările așa de repede. Există 
muzee care nu și-au recuperat niciodată operele de artă care le-au 
fost furate. 

— Dacă n-au apelat la serviciile noastre... râse colonelul. 


La câteva zile de la prinderea, vinovatului, Daniela Furtună a 
abandonat slujba de referent şi a plecat undeva, într-un oraş mare. 
Simţea nevoia să aibă necunoscuţi în jurul ei, oameni care să nu-i 
cunoască povestea. Dimpotrivă, Mirela Panaitopol a rămas la 
„Soimul”, continuând să viseze în apartamentul reginei și să se vadă 
cu locotenentul Bonifaciu. 

Camelia Achimescu a scăpat de orice bănuială datorită flaconului 
de medicamente pe care Daniela îl găsise în hainele lui Frăsineanu. 
Acesta o surprinsese pe fosta sa soție curățându-și unghiile și adunase 
fără să fie văzut de nimeni fragmentele de ojă pe care le plasase 
acolo unde fuseseră descoperite de către criminaliști. Chiar și așa, 
niște bănuieli au continuat să planeze asupra persoanei sale. 

Cristian Popa a trebuit să recunoască, în cele din urmă, că 
sustrăsese planurile realizate cândva de Wilhelm Doderer. Acestea 
fuseseră ascunse în interiorul unei sobe decorative din faianță, care o 
imita pe cea a lui Frantz Iosef de la Palatul Schonbrunn. Se 
perindaseră sute de mii de persoane prin Micul Dejun Regal, dar 
nimănui nu-i trecuse prin gând că, în spatele plăcilor de faianță, se 
ascunde o asemenea avere. 

Ernest Romanescu a rămas până la sfârșit un personaj învăluit în 
mister. Era aproape evident pentru polițiști că avusese intenții 
dubioase, dar, câtă vreme nu și le materializase, nu i se putea reține 
nicio infracțiune. Eliberat de presiunea interogatoriilor, el a 
abandonat ideea de a termina cele două câpii, gândindu-se cu groază 
la telefonul pe care avea să-l primească în curând. De unde să facă 
rost de zece milioane? Cum mai avea câteva zile de stat la „Piatra 
Arsă”... 


e Capitolul 48 


Conferința de presă organizată în incinta castelului de către 
direcțiune și Inspectoratul Județean de Poliție Prahova se încheiase 
de câteva minute. Tablourile fuseseră înapoiate directorului Petre 
Dumbravă într-un cadru festiv. Explicații, întrebări, reportofoane și 
blițul aparatelor de fotografiat care  străfulgera încăperea 
supraaglomerată. Curiozitatea presei fusese satisfăcută, după care 
liniștea își reintrase în drepturi. 

Dumbravă se afla în biroul său. Abia își aprinsese o ţigară. Era 
prima pe care o savura după trei zile. Privea tabloul lui Teişan și îi 
găsea, acum că era fericit, o multitudine de valenţe artistice pe care 
nici nu le observase. 

Ușa se deschise și își făcu apariția Raluca Marinescu. 

— O cafea? o întrebă el. 

— Dacă este mai concentrată, da. 

— Nu te-ai odihnit nici măcar noaptea aceasta? 

— Deloc, făcu ea. 

— Te-ai gândit la același lucru? 

— Cred că da. 

— Nu sunt șanse să o mai găsim? 

— Mă tem că nu. După opinia mea, Madona lui René Lalique a 
fost furată. 

— Dumnezeule! Or fi ajuns departe băieţii lui Marian Demetrescu? 

Raluca schiță un zâmbet care trăda neputința. 


Sfârşit? 


virtual-project.eu 


Aceste cuvinte pe dos, adică pe dosul copertei, vor să fie mai 
mult decât o prezentare a romanului „Alarmă la Peleș”: o urare 
de bun venit adresată scriitorului Petre Crăciun. Care, după 
mine, este pur și simplu un creator de literatură. Ceva în plus 
faţă de un autor de romane detectivistice. Adică, fără să o mai 
dăm pe după leuștean, este un scriitor dăruit cu har. Mai clar, 
un scriitor capabil să plăsmuiască orice soi de gen literar, nu 
numai romane de investigaţie „crime-story”... 

De aceea, după ce-a debutat și ca poet, accident inerent 
oricărui viitor mare prozator, am dedus din cărţile sale, inclusiv 
„Alarmă la Peleș”, că-i vrednic foarte de categorisirea de mai 
sus. Adică, aceea de SCRIITOR. 

Când am pornit la citit manuscrisul prezentei cărți am crezut 
că voi avea nevoie de minimum trei zile. Fi bine, de la opt 
dimineaţa și până la cinci după-amiaza n-am mai lăsat-o din 
mână. Lecturând-o cu sufletul la gură, până am simţit că-mi 
crește tensiunea arterială. Și mi-a devenit limpede că ceva nu-i 
normal cu Petre Crăciun. Adică, virgulă, că nu-i un simplu 
autor de romane detectivistice. Căci denotă mari calităţi întru 
creionarea personajelor, are un dialog inspirat, plin de umor și, 
unde este cazul, de maliţie. Dar și mai mult decât atât, nu 
există capitol care să nu se încheie cu o lovitură de teatru, care 
să te lase cu gura căscată. Păi, dacă-i așa, oare Dostoievski nu 
proceda la fel în „Crimă și pedeapsă”? Sau A.J. Cronin în 
„Sabia dreptăţii”? Sau subsemnatul, alături de cei înainte citați, 
în „Extravagantul Conan Doi”?... 

Atunci, dacă există dreptate în lumea literelor, de ce să nu-l 
cooptăm și pe Petre Crăciun printre noi? 


Vlad MUȘATESCU 


